
CUVÂNT ÎNAINTE 


în mai multe rânduri, în lucrările noastre precedente, am 
anunţat intenţia de a oferi o serie de studii în care să putem, după 
caz, fie să expunem direct anumite aspecte ale doctrinelor meta¬ 
fizice ale Orientului, fie să adaptăm aceste doctrine în modul cel 
mai inteligibil şi mai profitabil, dar rămânând totdeauna cât mai 
fidel posibil spiritului lor. Lucrarea de faţă este prima din seria de 
studii: vom lua ca punct de vedere central pe acela al doctrinelor 
hinduse, pentru motive pe care le-am arătat deja, şi în special al 
Vedăntei, care este ramura cea mai pur metafizică a acestor doctrine. 
Dar trebuie înţeles bine că aceasta nu ne împiedică să facem, de 
câte ori va fi nevoie, apropieri şi comparaţii cu alte teorii, oricare 
ar fi provenienţa acestora, şi că, în special, vom face referire la 
învăţăturile altor ramuri ortodoxe ale doctrinelor hinduse în 
măsura în care, în anumite privinţe, vor preciza sau completa 
aspectele proprii Vedăntei. 

Va fi nefondat eventualul reproş pentru acest mod de a proceda 
întrucât intenţiile noastre nu sunt cele ale unui istoric; o spunem 
încă o dată, în mod expres, că dorim să realizăm o lucrare de în¬ 
ţelegere şi nu una de erudiţie, şi că ceea ce ne interesează, în mod 
exclusiv, este adevărul ideilor. Dacă am găsit potrivit să expunem 
aici referiri precise, aceasta este pentru motivul că nu avem nimic 
în comun cu preocupările speciale ale orientaliştilor. Noi dorim 
să arătăm prin aceasta că nu inventăm nimic, că ideile pe care le 
expunem au o sursă tradiţională şi furnizează în acelaşi timp 
mijlocul, celor care vor fi capabili, de a se raporta la textele în 
care vor putea afla indicaţii complementare, căci trebuie spus că 

nu avem pretenţia de a face o prezentare completă la modul absolut, 
chiar dacă este vorba doar de un aspect sau element determinat al 
doctrinei. 

în ceea ce priveşte realizarea unei expuneri de ansamblu, 
aceasta este un lucru imposibil: sau ar fi o lucrare interminabilă, sau 
va trebui expusă într-o formă atât de sintetică încât ar fi perfect 
incomprehensibilă pentru un occidental. în plus, ar fi greu să se 
evite, într-o lucrare de acest gen, aparenţa unei sistematizări care 
este incompatibilă cu trăsăturile esenţiale ale doctrinelor metafi¬ 
zice; nu ar fi, desigur, decât o aparenţă, dar nu ar fi mai puţin 
cauza inevitabilă a unor erori extrem de grave, cu atât mai mult 
cu cât occidentalii, datorită obişnuinţelor mentale, sunt înclinaţi 
să vadă „sisteme” chiar acolo unde nu poate fi vorba despre aşa 
ceva. Este important să nu se dea ocazia unor asimilări nejustifica¬ 
te, care nu sunt o raritate la orientaliştii germani, în mod special; 
şi este mai bine să ne abţinem de a expune o doctrină decât să 
contribuim la denaturarea ei, chiar dacă ar fi din stângăcie. 

Există din fericire un mijloc de a scăpa de acest inconvenient: 
este acela de a nu trata decât un singur aspect mai mult sau mai 
puţin definit al doctrinei, afară de a trata, apoi, alte puncte care să 
facă obiectul altor studii distincte. De altfel, aceste studii nu vor 
risca niciodată să devină ceea ce erudiţii şi „specialiştii” numesc 
„monografii”, căci principiile fundamentale nu vor fi niciodată 
pierdute din vedere iar punctele secundare nu vor trebui să apară 
decât ca aplicaţii directe sau indirecte ale acestor principii din 
care totul derivă; în ordinea metafizică, care se referă la domeniul 
Universalului, nu va fi loc pentru „specializare”. 

Trebuie să înţelegem acum pentru ce noi nu luăm ca obiect 
propriu al prezentului studiu decât natura şi constituţia fiinţei 
umane: pentru a face inteligibil ceea ce avem de spus, va trebui să 
abordăm alte aspecte care, la prima vedere, pot părea bizare în 
acest context, dar întotdeauna privim lucrurile din această per¬ 
spectivă. Principiile au, în sine, o importanţă care depăşeşte 
imens orice aplicaţie pe care o putem face; dar nu este mai puţin 
legitim să le expunem, în măsura în care se poate, în raport cu 
una sau alta dintre aplicaţii, şi acesta este un procedeu care are 

multe avantaje din multe puncte de vedere. Pe de altă parte, 
numai în măsura în care raportăm la principii o problemă, oricare 
ar fi aceasta, va fi tratată din punct metafizic; aceasta nu trebuie 
uitat niciodată dacă vrem să fim riguroşi din punctul de vedere al 
metafizicii adevărate, şi nu din acela al „pseudo-metafizicii” în 
maniera filosofilor europeni. 

Dacă am ales să prezentăm în primul rând aspectele relative 
la fiinţa umană, aceasta se întâmplă nu pentru că acestea au, din 
punct de vedere metafizic, o importanţă excepţională, căci, acest 
punct de vedere fiind degajat esenţial de toate contingenţele, cazul 
omului nu apare niciodată ca un caz privilegiat; dar începem cu el 
deoarece aceste aspecte au fost abordate de noi pe parcursul pre¬ 
cedentelor lucrări, şi era necesară o completare pe care o vor găsi 
aici. Ordinea pe care am adoptat-o pentru studiile care vor urma 
va depinde, în mod egal, de circumstanţe şi va fi într-o mare măsură 
determinată de consideraţii de oportunitate. Credem util să o 
spunem de pe acum, ca nu cumva să existe persoane care să fie 
tentate să găsească aici o ierarhizare, fie în ceea ce priveşte impor¬ 
tanţa problemelor, fie în legătură cu dependenţa lor; ar însemna 
să ne atribuie o intenţie pe care nu o avem deloc, iar noi ştim cât 
de uşor se produc asemenea neînţelegeri, şi pentru aceasta am 
procedat la prevenirea de fiecare dată când ni s-a ivit ocazia şi a 
stat în puterea noastră. 

Mai este un punct care ne interesează prea mult ca să-l trecem 
sub tăcere în aceste observaţii preliminare, punct asupra căruia 
am dat explicaţii suficiente în alte lucrări precedente; dar am con¬ 
statat că nu toţi au înţeles; trebuie totuşi insistat. Iată: cunoaşterea 
adevărată, singura pe care o avem în vedere, nu are decât foarte 
puţine raporturi, dacă are, cu cunoaşterea „profană”; studiile de 
această categorie nu sunt în niciun fel o pregătire, chiar de departe, 
pentru a aborda „Ştiinţa sacră”, şi adesea sunt chiar un obstacol, 
datorită deformării mentale adesea iremediabilă, care este conse¬ 
cinţa cea mai obişnuită a unei anumite educaţii. 

Pentru doctrine ca acelea pe care le vom expune, un studiu 
întreprins „din exterior” nu ar fi de niciun folos; nu este vorba 
despre istorie, am mai spus-o, şi nici despre filologie sau de litera- 

tură; şi vom adăuga, cu riscul de a ne repeta într-un mod pe care 
unii îl vor considera fastidios, că nici de filosofie nu poate fi vorba. 
Toate aceste lucruri fac parte din această ştiinţă pe care o califi¬ 
căm drept „profană” sau „exterioară”, nu din dispreţ, ci pentru că 
aceasta este în realitate; nu credem că ne interesează să fim pe 
placul unora sau al altora, ci de a spune ceea ce este şi de a atribui 
fiecărui lucru numele şi locul pe care le au şi le ocupă în mod 
firesc, natural. Nu pentru că „Ştiinţa sacră” a fost caricaturizată în 
occidentul modern de impostori mai mult sau mai puţin conştienţi, 
despre care este bine să ne abţinem să vorbim şi decât să-i contra¬ 
zicem mai bine să-i ignorăm; dimpotrivă, afirmăm sus şi tare nu 
numai că aceasta există, dar că este singura de care înţelegem să 
ne ocupăm. 

Cei care vor vrea să se raporteze la ceea ce am spus mai înainte 
despre extravaganţele ocultiştilor şi ale teozofiştilor, vor înţelege 
imediat că lucrul despre care este vorba e cu totul altceva şi că 
aceşti oameni nu pot fi pentru noi decât simpli „profani” şi chiar 
dintre cei care îşi agravează situaţia precară căutând să treacă 
drept ceea ce nu sunt, ceea ce constituie unul din motivele pentru 
care considerăm necesar să arătăm zădărnicia pretinselor lor doc¬ 
trine de fiecare dată când se iveşte ocazia. 

Ceea ce spunem trebuie de asemenea să facă să se înţeleagă 
faptul că doctrinele despre care ne propunem să vorbim refuză, 
ca să spunem aşa, orice tentativă de „vulgarizare”; ar fi ridicol să 
încercăm să „punem la dispoziţia oricui”, aşa cum se spune des în 
zilele noastre, concepţii care nu pot fi destinate decât unei elite şi 
a proceda astfel este cel mai sigur mijloc de a le deforma. Am 
explicat în altă parte ce înseamnă pentru noi elită intelectuală, 
care ar fi rolul ei dacă s-ar constitui cândva în Occident şi cum 
studiu real şi profund al doctrinelor orientale este indispensabil 
pentru a pregăti formarea sa. în vederea acestui lucru, ale cărui 
rezultate nu se vor face simţite decât în timp, credem că trebuie să 
expunem anumite idei pentru cei care sunt capabili să le asimileze, 
fără a le produce nicio modificare sau simplificare, specifice „vul¬ 
garizatorilor”, şi care merg în întâmpinarea scopului pe care ni 
l-am propus. Nu doctrina trebuie să se coboare şi să se restrângă 

pe măsura înţelegerii reduse a celor mulţi; ci aceştia trebuie să se 
ridice la înţelegerea doctrinei în puritatea ei integrală şi numai în 
acest fel se poate forma o elită intelectuală adevărată. Dintre cei 
care primesc o asemenea învăţătură, fiecare înţelege după măsura 
sa şi o asimilează mai mult sau mai puţin complet, mai mult sau 
mai puţin profund, în funcţie de propriile posibilităţi intelectuale; 
astfel operează în mod normal selecţia fără de care nu am putea 
avea o adevărată ierarhie. 

Am mai spus aceste lucruri, dar era necesar să le amintesc 
înainte de a întreprinde o expunere propriu-zis doctrinară; şi este 
cu atât mai puţin inutil să le repetăm cu insistenţă cu cât ele sunt 
mai străine de mentalitatea occidentală actuală. 




CAPITOLUL I 


GENERALITĂŢI DESPRE VEDĂNTA 


Vedănta, contrar opiniilor care s-au format în rândul 
orientaliştilor de-a lungul timpului, nu este nici o filosofie, 
nici o religie, nici ceva intermediar, care să participe la una 
sau la cealaltă. Este o greşeală dintre cele mai grave să con¬ 
sideri această doctrină sub unul dintre aceste aspecte, con- 
damnându-te de la început la o neînţelegere totală; aceasta 
înseamnă a te arăta complet străin adevăratei naturi a gândirii 
orientale, ale cărei moduri sunt cu totul altele decât cele ale 
gândirii occidentale, nelăsându-se închisă în aceleaşi cadre. 

Am explicat într-o lucrare recentă anterioară că religia, 
dacă dorim să luăm în considerare acest cuvânt în sensul 
propriu, este un lucru cu totul occidental; nu putem aplica 
acelaşi termen la doctrinele orientale fără a-i extinde abuziv 
semnificaţia, în aşa fel încât devine total imposibil a-i da o 
definiţie cât de cât precisă. în ceea ce priveşte filosofia, ea 
este un punct de vedere strict occidental şi, de altfel, mult 
prea exterior faţă de cel religios, deci şi mai îndepărtat de 
ceea ce este cu adevărat; este, cum am mai spus, un fel de 
cunoaştere esenţialmente „profană”, când nu este pur iluzo¬ 
rie, şi mai cu seamă când luăm în considerare ceea ce este 
filosofia modernă, nu ne putem reprima ideea că absenţa ei 
în cadrul unei civilizaţii nu are nimic regretabil. într-o carte 
recentă, un orientalist afirma că „filosofia este pretutindeni 

filosofie”, ceea ce deschide larg poarta oricăror asimilări, 
inclusiv cele împotriva cărora autorul protesta pe bună 
dreptate de altfel. Ceea ce noi contestăm este tocmai faptul 
că există filosofie pretutindeni; şi refuzăm să considerăm 
„gândire universală”, după expresia folosită de autor, ceea ce 
nu este în realitate decât o modalitate de gândire cu totul 
specială. 

Un alt istoric al doctrinelor orientale, recunoscând totuşi, 
în principiu, insuficienţa şi inexactitatea etichetelor occidenta¬ 
le care pretinde că se impun aici, declara că nu vede niciun 
mijloc de a depăşi această situaţie, dar le folosea mai departe 
ca oricare din predecesorii săi. Lucrul ni s-a părut cu atât 
mai ciudat cu cât, în ceea ce ne priveşte, noi nu am simţit 
nici cea mai mică nevoie de a face apel la această terminologie 
filosofică, care, chiar dacă nu era greşit aplicată, aşa cum 
se întâmplă adesea în atare situaţii, are inconvenientul de 
a fi respingătoare şi inutil complicată. Dar nu dorim să 
intrăm în amănunte; ţinem numai să arătăm, prin aceste 
exemple, cât este de dificil pentru unii să iasă din cadrele 
„clasice” în care le-a închis mintea educaţia occidentală 
pe care au primit-o. 

Revenind la Vedănta, vom spune că trebuie, în realitate, 
să vedem în ea o doctrină pur metafizică, deschisă nelimitat 
spre posibilităţi de concepere, şi că, prin urmare, nu se poate 
acomoda în niciun fel cu limitele mai mult sau mai puţin 
înguste ale unui sistem oarecare. Există, deci, din acest punct 
de vedere, o diferenţă profundă şi ireductibilă, o diferenţă 
de principiu cu tot ceea ce europenii desemnează cu numele 
de filosofie. Ambiţia dovedită de toate concepţiile filosofice, 
mai ales de cele moderne, care împing la extrem tendinţa 
individualistă şi căutarea originalităţii cu orice preţ, ca o 
consecinţă, este aceea a constituirii în sisteme definite, 
închise, adică în mod esenţial relative şi total limitate. în 
fond, un sistem nu este altceva decât o concepţie închisă, ale 

i Tirei limite mai mult sau mai puţin strâmte sunt în mod 
natural determinate de „orizontul mental” al autorului. 
()r, pentru metafizica pură orice sistematizare este în mod 
absolut imposibilă, căci pentru ea tot ce este de ordin indi¬ 
vidual e cu adevărat inexistent, ea fiind total degajată de orice 
relativitate, de orice contingenţe, filosofice sau de alt gen. în 
mod necesar se întâmplă astfel deoarece metafizica este în 
mod esenţial cunoaşterea Universalului, iar o asemenea 
cunoaştere nu se va lăsa închisă în formule, oricât de cu¬ 
prinzătoare ar fi acestea. 

Diferitele concepţii metafizice şi cosmologice ale Indiei 
nu sunt, riguros vorbind, doctrine diferite, ci numai dezvol¬ 
tări - conform unor anumite puncte de vedere şi în direcţii 
variate, dar în niciun caz incompatibile - ale unei doctrine 
unice. De altfel cuvântul sanscrit darsana, care desemnează 
fiecare din aceste concepţii, semnifică „vedere” sau „punct 
de vedere”, căci rădăcina verbală drish, din care este derivat 
cuvântul are ca sens principal acela de „a vedea”; nu poate 
însemna în nici un caz „sistem” şi, dacă orientaliştii îi dau 
această accepţiune, aceasta se întâmplă numai datorită obiş¬ 
nuinţelor occidentale care îi conduc în fiecare clipă la asimilări 
false: nevăzând altceva decât filosofie pretutindeni, este 
firesc să vadă sisteme peste tot. 

Doctrina unică la care facem referire constituie în mod 
esenţial Veda, adică Ştiinţa sacră şi tradiţională prin exce¬ 
lenţă, căci acesta şi este sensul propriu al acestui termen 1 : 
este principiul şi fundamentul comun al tuturor ramurilor 
mai mult sau mai puţin secundare şi derivate, adică acele 
concepţii diverse pe care unii le-au numit sisteme rivale şi 

1 Rădăcina verbală vid de unde derivă Veda şi vidyă, înseamnă totodată 
„a vedea” (în latină videre) şi „a şti” (ca în greacă oi'fia): vederea este luată 
ca simbol pentru cunoaştere, al cărei instrument principal este în ordinea 
activităţii senzoriale: şi acest simbolism este transpus până la nivelul in¬ 
telectului pur, unde cunoaşterea este comparată cu „vederea interioară”, aşa 
cum o arată utilizarea cuvintelor cum ar fi cel de „intuiţie”, de pildă. 

opuse. în realitate, aceste concepţii, câtă vreme sunt în acord 
cu principiul lor comun, în mod evident nu se pot contrazice 
între ele şi ele nu fac decât să se completeze şi să se clarifice 
unele pe altele; nu trebuie să identificăm această afirmaţie 
cu conceptul de „sincretism”, mai mult sau mai puţin arti¬ 
ficial şi tardiv, căci întreaga doctrină trebuie considerată 
ca fiind conţinută sintetic în Veda, şi aceasta încă de la 
origini. 

Tradiţia, în integralitatea sa, formează un ansamblu per¬ 
fect coerent, ceea ce nu vrea să spună sistematic; şi cum toate 
punctele de vedere pe care le conţine pot fi privite simultan 
la fel de bine ca şi succesiv, este într-adevăr lipsit de interes 
să se caute o ordine istorică în care s-ar fi putut dezvolta şi 
explicita - chiar dacă se admite existenţa unei transmiteri 
orale care s-a manifestat o perioadă de o lungime nedeter¬ 
minată, lucrul acesta nu face iluzorie soluţia pe care o presupu¬ 
ne o problemă de acest gen. Dacă expresia poate, conform 
perioadelor, să se modifice până la un anumit punct în forma 
sa exterioară pentru a se adapta circumstanţelor, nu este mai 
puţin adevărat că fondul a rămas totdeauna riguros acelaşi 
şi că aceste modificări exterioare nu ating şi nu afectează cu 
nimic esenţa doctrinei. 

Acordul unei concepţii de un ordin oarecare cu principiul 
fundamental al tradiţiei este condiţia necesară şi suficientă a 
ortodoxiei sale, care nu trebuie concepută numai în mod 
religios; trebuie insistat asupra acestui punct pentru a evita 
orice eroare de interpretare, deoarece în Occident nu este 
vorba despre ortodoxie decât în sens religios.* în ceea ce 
priveşte metafizica şi tot ceea ce decurge din ea mai mult sau 


* Autorul face distincţie între diferitele forme ale tradiţiilor: mitologice, 
religioase şi metafizice (cf. cărţii sale Introducere generală la studiul doc¬ 
trinelor hinduse). în cazul de faţă putem aprecia că este posibil să se fi făcut 
referire şi la sensul restrâns al termenului, în cazul confesiunii creştine orto¬ 
doxie- n.t. 

mai puţin direct, heterodoxia unei concepţii nu este altceva 
decât un sinonim pentru falsitatea sa, rezultând din dez¬ 
acordul său cu principiile esenţiale; cum acestea sunt 
conţinute în Veda, rezultă că acordul cu Veda este criteriul 
ortodoxiei. 

Heterodoxia începe acolo unde începe contradicţia, 
voluntară sau involuntară, cu Veda-, ea este o deviere, o alterare 
mai mult sau mai puţin profundă a doctrinei, deviere care, 
de altfel, nu se produce în general decât în şcoli restrânse şi 
în legătură numai cu unele puncte particulare, adesea de 
importanţă secundară, cu atât mai mult cu cât puterea care 
este inerentă tradiţiei are ca efect limitarea întinderii şi im¬ 
portanţei erorilor individuale, precum şi eliminarea celor 
care depăşesc anumite limite - în orice caz, împiedicându-le 
să se răspândească şi să dobândească autoritate. Chiar acolo 
unde o şcoală parţial heterodoxă a devenit, într-o anumită 
măsură reprezentativă pentru o darsana, cum este şcoala 
atomistă pentru Vaiseşika, aceasta nu aduce atingere legi¬ 
timităţii respectivei darsana în sine, şi este suficient să se 
raporteze totul la ceea ce are cu adevărat esenţial pentru a 
rămâne în ortodoxie. în această privinţă, nu trebuie să 
facem altceva decât să cităm, cu titlu de indicaţie generală, 
acest pasaj din Sânkhya-Pravâchana-Bhâshya a lui Vijnăna 
Bhikshu: 

în doctrina lui Kanăda ( Vaiseşika ) şi în Sănkhya (lui Kapila), 
partea care este contrară Vedei trebuie respinsă de cei ce aderă 
strict la tradiţia ortodoxă; în doctrina lui Jaimini şi în cea a lui 
Vyăsa (cele două Mîmănsă), nu este nimic care să nu fie în 
acord cu Scripturile (considerate drept baza acestei tradiţii). 

Numele de Mîmănsă, derivat din rădăcina verbală 
man, „a gândi”, la forma iterativă, indică studiul reflectat al 
Ştiinţei sacre: este fructul intelectual al meditaţiei asupra 
Vedei. 

Prima Mîmănsă (Purva-Mîmănsă) este atribuită lui 
Jaimini; şi vom aminti aici că numele care sunt astfel ataşate 
formării diferitelor darsana nu pot fi raportate la individua¬ 
lităţi precise: sunt folosite simbolic pentru a desemna 
adevărate „agregate intelectuale”, constituite în realitate de 
toţi aceia care s-au consacrat aceluiaşi studiu pentru o durată 
de timp care este tot atât de indeterminată ca şi originea. 
Prima Mîmănsă mai este numită şi Karma-Mîmănsă sau 
Mîmănsâ practică, adică cea care se referă la acte, în special 
la actele rituale; cuvântul karma are un dublu sens: în sens 
general este acţiunea sub toate formele ei; sensul special şi 
tehnic se referă la acţiunea rituală, cea care este prescrisă de 
Veda. Această Mîmănsă practică are drept scop, după cum 
spune comentatorul Somanătha, „să determine într-un mod 
exact şi precis sensul Scripturilor”, dar mai curând în măsura 
în care acestea conţin precepte şi nu sub raportul cunoaşterii 
pure sau jnăna, care este pusă în opoziţie, de obicei, cu 
karma, ceea ce corespunde în mod precis distincţiei dintre 
cele două Mîmănsă. 

A doua Mîmănsă ( Uttara-Mîmănsă) este atribuită lui 
Vyăsa, adică „entităţii colective’care a pus în ordine şi a fixat 
definitiv textele tradiţionale care constituie Veda-, şi această 
atribuire este în mod special semnificativă, deoarece este 
lesne să se vadă că aici e vorba nu despre un personaj istoric 
sau legendar, ci de o adevărată „funcţie intelectuală”, care 
este chiar ceea am putea numi o funcţiune permanentă, 
deoarece Vyăsa este desemnat ca unul din cei şapte Chirajivî, 
literalmente „fiinţă dotată cu longevitate”, a cărui existenţă 
nu poate fi limitată la o epocă determinată 3 . 


3 întâlnim ceva asemănător în alte tradiţii: astfel, în daoism sunt menţionaţi 
cei opt „Nemuritori”; în altă tradiţie apare Melki-Tsedeq, „care este fără tată, 
fără mamă, fără genealogie, care nu are nici început şi nici sfârşit al vieţii” 
(Sf. Pavel, Epistola către Evrei, VII, 3); şi ar fi uşor să găsim şi alte apropieri 
de acest gen. 

Pentru a caracteriza cea dea doua Mîmănsă în raport 
cu prima, o putem considera ca fiind Mîmănsă de ordin pur 
intelectual şi contemplativ; nu putem spune Mîmănsă teoreti¬ 
că, prin simetrie cu cea practică, deoarece această denumire 
ar produce un echivoc. Chiar dacă termenul „teorie” este, 
etimologic, sinonim cu contemplarea, nu este mai puţin 
adevărat că în limbajul curent a căpătat o accepţiune mult 
mai restrânsă; or, într-o doctrină care este completă din 
punct de vedere metafizic, teoria, în această accepţiune 
obişnuită, nu îşi mai este suficientă sieşi, ci este totdeauna 
însoţită sau urmată de o „realizare” corespunzătoare, faţă 
de care ea nu este decât baza indispensabilă şi pentru care 
este ordonată complet, ca un mijloc în vederea atingerii 
unui scop. 

A doua Mîmănsă mai este numită şi Brahma-Mîmănsă, 
ca având în vedere în mod esenţial şi direct „Cunoaşterea 
Divină” ( Brahma-Vidyă ); ea este cea care constituie la drept 
vorbind Vedănta, adică, după semnificaţia etimologică a 
acestui termen, „finalitatea Vedei”, bazându-se în principal 
pe învăţătura conţinută în Upanişade. Această expresie de 
„finalitatea Vedei” trebuie să fie înţeleasă în dublu sens, de 
concluzie şi de scop; pe de o parte, 

Upanişadele formează partea finală a textelor vedice, iar 
pe de altă parte, învăţătura pe care ele o oferă este scopul 
ultim şi suprem al cunoaşterii tradiţionale, degajată de apli¬ 
caţiile mai mult sau mai puţin particulare şi contingente pe 
care ea le poate prilejui în ordine diferite: cu alte cuvinte, 
putem spune că odată cu Vedănta ne aflăm în domeniul 
metafizicii pure. 

Upanişadele, făcând parte integrantă din Veda, consti¬ 
tuie una din bazele înseşi ale tradiţiei ortodoxe, ceea ce nu a 
împiedicat pe anumiţi orientalişti, ca Max Miiller, să pretindă 
că au descoperit în ele „germenii buddhismului”, adică ai 

heterodoxiei*; o atare afirmaţie este în mod manifest o con¬ 
tradicţie în termeni şi ar fi foarte dificil să se meargă mai 
departe cu neînţelegerea. Nu am insista prea mult spunând 
că Upanişadele reprezintă aici tradiţia primordială şi funda¬ 
mentală şi care, în consecinţă, constituie însăşi Vedănta 
în esenţa ei; de aici rezultă că în cazul unor nelămuriri 
sau îndoieli cu privire la interpretarea doctrinei, trebuie 
raportat în ultimă instanţă şi întotdeauna la autoritatea 
Upanişadelor. 

învăţăturile principale ale Vedăntei, care se degajă în 
mod expres din Upanişade, au fost coordonate şi formulate 
sintetic în colecţia de aforisme ce poartă numele de Brahma- 
Sutra şi în Sârîraka-Mimănsâ 5 ; autorul acestor aforisme, 
care se numeşte Bădarăyana şi Krişna-Dvaipâyana, este iden¬ 
tificat cu Vyăsa. Trebuie spus că Brahma-Sutra aparţine clasei 
de scrieri numită Smriti în timp ce Upanişadele , ca şi celelalte 
texte vedice, fac parte din Sruti; or autoritatea scrierilor 
Smriti decurge din cea a scrierilor Sruti, pe care se şi fondează. 
Sruti nu este o „revelaţie” în sensul religios şi occidental al 
termenului, cum afirmă majoritatea orientaliştilor, care, şi 
aici, confundă punctele de vedere cele mai diferite; ele sunt 
fructul unei inspiraţii directe, în aşa fel încât au autoritate 
prin ele însele*. Sankarăchărya spune că: 

* în acest caz, „heterodoxia” este consecinţa unei adaptări din motive 
„ciclice” (şi trebuie să avem în vedere şi faptul că buddhismul a apărut în 
casta Ksatriya, casta războinicilor), mai degrabă decât a unei îndepărtări 
eronate, schismatice sau „eretice” de la doctrina de bază. în ceea ce priveşte 
întreaga operă a lui Rene Guenon, reconsiderarea ortodoxiei sau hetero¬ 
doxiei buddhismului de către autor este singulară şi a apărut după contactul 
(epistolar) al acestuia cu A.K.Coomaraswamy. - n.t. 

5 Termenul Shăriraka a fost interpretat de Rămănuja (comentator vişnuit, 
secolul XII) în comentariul său ( Shri-Bhăshya ) la Brahma-Sutra, I Adhyăya, 
1 Păda, sutra 13, ca raportându-se la „Supremul Sine” (Paramătmă), care 
este într-o oarecare măsură „încorporat” (shărira) în toate lucrurile. 

* Diferenţa între cele două tipuri de „revelaţie” este consecinţa diferenţelor 
fundamentale dintre tradiţiile religioase şi cele metafizice - A se consulta 
Introduction...- n.t. 

Sruti serveşte de percepţie directă (în ordinea cunoaşterii 
transcendente), căci, pentru a fi o autoritate, este în mod 
necesar independentă de orice altă autoritate; iar Smriti joacă 
un rol analog celui al inducţiei, deoarece îşi derivă autoritatea 
din altă autoritate decât a ei însăşi 7 . 

Dar pentru a nu apărea vreo neînţelegere asupra semni¬ 
ficaţiei analogiei dintre cunoaşterea transcendentă şi cea 
sensibilă, este necesar să adăugăm că ea trebuie, ca orice 
analogie adevărată, să fie aplicată în sens invers 8 ; în timp ce 
inducţia se ridică deasupra percepţiei sensibile şi permite 
trecerea la o treaptă superioară, dimpotrivă, percepţia directă 
sau inspiraţia, în ordinea transcendentă, atinge numai ea 
principiul însuşi, adică tot ce poate fi mai înalt, şi din care 
derivă apoi consecinţe şi aplicaţii diverse. Am mai putea 
spune că diferenţa dintre Sruti şi Smriti este echivalentă, în 
fond, cu cea dintre intuiţia intelectuală imediată şi conştiinţa 
reflectată; dacă primul termen este desemnat printr-un 
cuvânt al cărui sens primitiv este „audiţie”, aceasta se dato¬ 
rează intenţiei de a sublinia caracterul intuitiv şi pentru că 
sunetul are, conform doctrinei cosmologice hinduse, locul 
primordial printre calităţile sensibile. 

în ceea ce priveşte Smriti , sensul primar al termenului 
este „memorie”; memoria nefiind decât un reflex al percepţiei, 
poate fi luată ca desemnând, prin extensie, tot ceea ce pre¬ 
zintă caracterul unei cunoaşteri reflectate sau discursive, 
adică indirecte. Cunoaşterea este simbolizată prin lumină 
de cele mai multe ori, iar inteligenţa pură şi memoria, sau 

7 Percepţia ( pratyaksha) şi indicţia sau inferenţa (anumăna) sunt, după logica 
hindusă, cele două „mijloace probatorii” ( pramatia ) care pot fi folosite legi¬ 
tim în domeniul cunoaşterii sensibile. 

8 în tradiţia hermetică principiul analogiei este exprimat prin această frază 
din Tabula Smaragdina : „Ceea ce este jos este la fel cu ceea ce este sus, şi 
ceea ce este sus este la fel cu ceea ce este jos”; dar pentru a înţelege această 
formulă şi a o aplica corect, trebuie să o raportăm la „Pecetea lui Solomon”, 
formată din două triunghiuri dispuse în sens invers unul faţă de celălalt. 

facultatea intuitivă şi facultatea discursivă ar putea fi repre¬ 
zentate prin soare şi lună; acest simbolism, despre care nu 
putem da explicaţii prea multe acum, este susceptibil de 
aplicaţii multiple 9 . 

Brahma-Sutra, al cărei text este de o extremă concizie, a 
dat naştere la numeroase comentarii, dintre care cele mai 
importante sunt cele ale lui Sankarâchărya şi Rămănuja; 
ortodoxia lor este riguroasă, aşa încât nu e cazul să se exage¬ 
reze importanţa punctelor de vedere aparent diferite care, la 
drept vorbind, sunt diferenţe de adaptare. Este adevărat că 
fiecare şcoală este înclinată în mod firesc să gândească şi să 
afirme că punctul său de vedere este mai demn de atenţie şi 
fără a le exclude pe celelalte, să prevaleze; dar, pentru a 
rezolva problema cu toată imparţialitatea, este suficient să 
se examineze aceste puncte de vedere în ele însele şi de a 
recunoaşte până unde se întinde orizontul pe care-1 îmbră¬ 
ţişează fiecare; este de la sine înţeles că nicio şcoală nu poate 
pretinde că prezintă doctrina în mod total şi exclusiv. 

Este cert că punctul de vedere al lui Sankarăchărya este 
mai profund şi merge mai departe decât cel al lui Rămănuja; 
se poate prevede acest lucru, căci punctul de vedere al lui 
Sankarăchărya este de tendinţă sivaită, în timp ce cel al lui 
Rămănuja este net vişnuit. O dispută bizară a fost iscată de 
către G. Thibaut, care a tradus în engleză cele două comenta¬ 
rii: el pretinde că cel al lui Rămănuja este mai fidel învăţăturii 
cuprinsă în Brahma-Sutra dar recunoaşte, în acelaşi timp, că 
cel al lui Sankarăchărya este mai conform cu cel al Upanişa- 
delor. Pentru a putea susţine o asemenea opinie trebuie să 
admitem că există diferenţe doctrinare între Upanişade şi 
Brahma-Sutra. Dar, chiar dacă ar fi aşa, autoritatea Upanişa- 


9 Există urme ale acestui simbolism şi în limbaj: nu este întâmplător că 
aceeaşi rădăcină mart sau men a servit în diverse limbi la formarea nu¬ 
meroaselor cuvinte care desemnează totodată luna, memoria, „mentalul” 
sau gândirea discursivă şi omul însuşi ca fiinţă „raţională” prin excelenţă. 

delor prevalează, aşa cum am explicat, iar superioritatea lui 
Sankarăchărya ar fi stabilită numai prin asta, deşi nu asta a 
fost intenţia lui G. Thibaut, pentru care problema adevărului 
intrinsec al ideilor nepărând că se pune. 

în realitate, Brahma-Sutra fondându-se direct şi exclusiv 
pe Upanişade, nu s-ar putea nicidecum îndepărta de acestea; 
numai scurtimea [sutrelor] facându-le pe acestea obscure 
când sunt separate de comentarii, îi poate scuza pe cei cred 
că au găsit altceva decât o interpretare autorizată şi compe¬ 
tentă a doctrinei tradiţionale. Astfel, discuţia este realmente 
fără obiect, şi tot ceea ce putem reţine este constatarea că 
Sankarăchărya a degajat şi dezvoltat mai complet ceea ce este 
conţinut în mod esenţial în Upanişade-, autoritatea sa nu poate 
fi contestată decât de cei care ignoră adevăratul spirit al tra¬ 
diţiei hinduse ortodoxe şi a căror opinie, în consecinţă, în 
ochii noştri, nu ar avea nici cea mai neînsemnată valoare; 
prin urmare comentariul lui Sankarăchărya îl vom urma de 
preferinţă, înaintea oricărui altuia. 

Pentru a completa aceste observaţii preliminare, va trebui 
să remarcăm, deşi am mai facut-o cu alte ocazii, că este inexact 
să dăm învăţăturii din Upanişade, cum în mod cert se face, 
denumirea de „brahmanism esoteric”. Lipsa de sens a acestei 
expresii constă în faptul că termenul „esoteric” este un com¬ 
parativ şi că utilizarea sa presupune în mod necesar existenţa 
corelativă a unui „exoterism”; or o atare divizare nu poate fi 
aplicată în cazul de faţă. Exoterismul şi esoterismul privite, 
nu ca două doctrine distincte mai mult sau mai puţin opuse, 
ceea ce ar fi cu totul eronat, ci ca două faţete ale aceleiaşi 
doctrine, au existat în anumite şcoli din antichitatea greacă; 
le găsim foarte net distincte în Islam; dar nu se întâmplă la 
fel în doctrinele orientale. Pentru acestea nu putem vorbi 
decât de un „esoterism natural”, care există inevitabil în orice 
doctrină şi mai degrabă în ordinea metafizică, acolo unde 
este important să se ţină seama de ceea ce este inexprimabil, 

care este esenţialul, deoarece cuvintele şi simbolurile nu au 
ca raţiune de a fi decât de a ajuta să poată fi conceput acesta, 
furnizând „suporturi” pentru o cercetare şi o cunoaştere 
care nu poate fi decât personală. Din acest punct de vedere, 
distincţia între exoterism şi esoterism nu ar fi altceva decât 
cea dintre „literă” şi „spirit”; o putem de asemenea aplica la 
pluralitatea de sensuri mai mult sau mai puţin profunde pe 
care le prezintă textele tradiţionale sau, dacă vrem, la Scrip¬ 
turile sacre ale tuturor popoarelor. 

Pe de altă parte, este de la sine înţeles că învăţătura 
doctrinară nu este înţeleasă la acelaşi nivel de toţi cei care o 
primesc; printre ei există, deci, unii care, într-un anume 
sens, pătrund esoterismul, în timp ce ceilalţi rămân la nivel 
exoteric deoarece orizontul lor intelectual este mai limitat; 
dar nu în acest fel înţeleg lucrurile cei care vorbesc de „brah- 
manismul esoteric”. In realitate, în brahmanism, învăţătura 
este accesibilă, în integralitatea sa, tuturor celor care sunt 
„calificaţi” ( adhikări ) din punct de vedere intelectual, adică 
sunt capabili să obţină un beneficiu efectiv; şi dacă există 
doctrine rezervate unei elite, aceasta se datorează faptului că 
nu se poate altfel acolo unde învăţătura este distribuită cu 
discernământ şi conform capacităţilor reale ale fiecăruia. Dacă 
învăţătura tradiţională nu este esoterică în sensul propriu al 
acestui cuvânt, ea este cu adevărat „iniţiatică”, şi diferă pro¬ 
fund, prin toate modalităţile, de instrucţiunea „profană” 
despre care occidentalii zilelor noastre se autoiluzionează 
atât; este vorba despre ceea ce noi am afirmat în legătură cu 
„Ştiinţa sacră” şi cu imposibilitatea de a o „vulgariza”*. 


* Toate aceste lucruri legate de capacităţile intelectuale diferite nu au 
niciun conţinut „elitist” sau „discriminator”, în sensul în care noi înţelegem 
lucrurile astăzi; perspectiva este cât se poate clară şi, având în vedere 
circumstanţele, ea nu presupune nicio tentă sau nuanţă etică. Radicalizarea 
sensurilor simplist promovate nu justifică în niciun fel neinspirata, nefasta 
„democraţie intelectuală” - de altfel, o contradicţie în termeni imposibil de 
acceptat. - n.t. 

Această din urmă remarcă aduce o alta: în Orient, doc¬ 
trinele tradiţionale au întotdeauna învăţătura orală ca mod 
de transmitere regulară [autentică -n.t.], inclusiv în cazul în 
care aceasta se află fixată în textele scrise. Faptul acesta are 
raţiuni profunde, căci nu numai cuvintele trebuie transmise, 
ci mai degrabă participarea efectivă la tradiţie trebuind să 
fie asigurată. în aceste condiţii, nu putem spune, precum 
Max Miiller şi alţi orientalişti, că termenul Upanişad desem¬ 
nează cunoaşterea obţinută „aşezându-te la picioarele unui 
învăţător”; această denumire, dacă acesta ar fi sensul, s-ar 
potrivi indistinct tuturor părţilor Vedei-, şi, de altfel, există 
aici o interpretare care nu a fost propusă niciodată de un 
hindus competent. în realitate, numele de Upanişade indică 
faptul că ele sunt destinate risipirii ignoranţei furnizând mij¬ 
loacele de apropiere de Cunoaşterea supremă; şi dacă vorbim 
doar de apropierea de aceasta, e pentru că această Cunoaş¬ 
tere e riguros incomunicabilă în esenţa sa, căci nimeni nu o 
poate atinge altfel decât prin sine însuşi. 

O altă expresie care ni se pare şi mai nepotrivită decât 
„brahmanismul esoteric” este aceea de „teozofie brahma- 
nică”, care a fost folosită de P. Oltramare; de altfel, chiar el 
arată că nu a adoptat-o fără să ezite, deoarece pare „să le¬ 
gitimeze pretenţiile teozofilor occidentali” de a se pune 
sub autoritatea Indiei, pretenţii pe care le consideră nefon¬ 
date. Este drept că trebuie evitat tot ceea ce riscă să întreţină 
anumite confuzii dintre cele mai supărătoare; dar sunt şi 
motive mai grave şi mai decisive de a nu admite denumirile 
propuse. Dacă pretinşii teozofi de care vorbeşte P. Oltra¬ 
mare ignoră aproape complet doctrinele hinduse şi nu îm¬ 
prumută decât cuvinte pe care le utilizează fără rost, ei nu 
se ataşează nici măcar adevăratei teozofii, fie aceasta chiar 
occidentală. De aceea ţinem să distingem cu grijă „teozo- 
fia” de „teozofism”. 

Dar lăsând la o parte teozofismul, vom spune că nicio 
doctrină orientală nu are cu teozofia atâtea puncte comune 
care să justifice atribuirea acestui nume; aceasta rezultă ime¬ 
diat din faptul că această vocabulă desemnează exclusiv 
concepţii de inspiraţie mistică, deci religioasă, şi chiar spe¬ 
cific creştină. Teozofia este strict occidentală; de ce să aplicăm 
acest cuvânt doctrinelor pentru care nu este făcut, şi cărora 
nu li se potrivesc mai bine nici etichetele sistemelor filosofice 
occidentale? încă o dată, nu despre religie este vorba aici, şi 
prin urmare nici de teozofie sau de teologie; cei doi termeni 
au început să fie oarecum sinonimi, deşi au început, în egală 
măsură, din motive pur istorice, să capete accepţiuni foarte 
diferite 11 . 

Se va obiecta, poate, că noi înşine am folosit mai îna¬ 
inte expresia „Cunoaştere Divină”, care este echivalentă cu 
semnificaţia primă a cuvintelor „teozofie” şi „teologie”; 
este adevărat, dar, mai întâi, nu le putem considera pe 
acestea neţinând seama numai de etimologia lor, căci au 
devenit termeni pentru care este imposibil să faci abstrac¬ 
ţie de schimbările de sens pe care o folosire prea susţinută 
a provocat-o. 

Apoi, recunoaştem că această expresie de „Ştiinţă Divi¬ 
nă” nu este perfect adecvată; dar nu avem una mai bună la 
dispoziţie pentru a face să se înţeleagă ceea ce trebuie, dată 
fiind inaptitudinea limbilor europene de a exprima ideile pur 
metafizice; şi nu credem că sunt inconveniente aşa de serioase 
pentru a le folosi, de vreme ce avem grijă să avertizăm că nu 
trebuie luată în seamă nuanţa religioasă pe care ar avea-o dacă 
ar fi raportate la concepţiile occidentale. 


11 O remarcă asemănătoare ar putea fi făcută pentru cuvintele „as¬ 
trologie” şi „astronomie”, care erau la începuturi sinonime şi care, 
fiecare, la greci, desemna deopotrivă ceea ce una şi cealaltă au de¬ 
semnat separat. 

în pofida acestor precizări ar putea să subziste un echivoc, 
întrucât termenul sanscrit care poate fi tradus cât mai puţin 
inexact prin „Dumnezeu” nu este Brahma, ci Isvara-, numai 
că utilizarea adjectivului „divin”, chiar în limbajul obişnuit, 
este mai puţin strict, mai vag poate, şi se pretează mai bine 
decât acela al substantivului din care derivă într-o transpozi¬ 
ţie ca aceea pe o facem noi aici. Ceea ce trebuie reţinut este că 
termeni precum „teologie” şi „teozofie”, chiar luaţi etimologic 
şi în afara oricărei intervenţii din punct de vedere religios, nu 
s-ar putea traduce în sanscrită decât prin Îsvara-Vidyă. Dim¬ 
potrivă, ceea ce noi redăm aproximativ prin „Cunoaştere 
Divină”, când este vorba despre Vedânta, este Brahma-Vidyă, 
căci punctul de vedere al metafizicii pure implică în mod 
esenţial considerarea lui Brahma sau a Principiului Suprem, 
Isvara sau „Personalitatea Divină” nefiind decât denumirea în 
calitate de principiu al manifestării universale şi în raport cu 
aceasta. 

Prin urmare, considerarea lui Isvara este deja un punct 
de vedere relativ: este cea mai înaltă dintre relativităţi, prima 
dintre toate determinaţiile, dar nu este mai puţin adevărat că 
este „calificat” ( saguna ) şi „conceput distinct” ( saviseşa ), în 
timp ce Brahma este „non-calificat” ( nirguna ) şi „dincolo de 
orice distincţie” ( nirviseşa ), în mod absolut necondiţionat, iar 
toată manifestarea universală este riguros nulă în raport cu 
Infinitatea Sa. 

Din punct de vedere metafizic, manifestarea nu poate fi 
privită decât în dependenţa ei faţă de Principiul Suprem şi 
cu titlu de simplu „suport” pentru ridicarea la Cunoaşterea 
transcendentă, sau, dacă luăm lucrurile în sens invers, cu titlu 
de aplicaţie a Adevărului principial. în orice caz, nu trebuie 
să vedem, în tot ceea ce se spune, decât un gen de „ilustrare” 
destinată a face cât de cât înţeles „non-manifestatul”, obiectul 
esenţial al metafizicii, şi a permite astfel, aşa cum spuneam 

interpretând denumirea de Upanişade, apropierea de Cu¬ 
noaşterea prin excelenţă*. 


* Pentru mai multe detalii despre consideraţiile preliminare la care a tre¬ 
buit să ne limităm a le indica sumar în acest capitol, trimitem cititorul 
la lucrarea noastră lntroduction generale ă letude des doctrines hindoues, 
în care ne-am propus să tratăm în mod expres aceste aspecte într-un 
mod detaliat. [Vezi Rene Guenon, Introducere generală in studiul doc¬ 
trinelor hinduse, pref. Florin Mihăescu, trad. Daniel Hoblea, Ed. Herald, 
Bucureşti, 2006 - n.t. ] 



CAPITOLUL II 


DISTINCŢIA FUNDAMENTALĂ 
ÎNTRE „ŞINELE” ŞI „SINEA” 


Pentru a înţelege bine doctrina Vedăntei în ceea ce pri¬ 
veşte fiinţa umană, este necesar să evidenţiem înainte de 
toate, cât se poate de clar, distincţia fundamentală dintre 
„ Şinele ”, care este principiul însuşi al fiinţei, şi „sinea”* indi¬ 
viduală. Este inutil să mai spunem că utilizarea termenului 
„Şinele” nu implică, în ceea ce ne priveşte, nicio interpretare 
comună cu anumite şcoli care au făcut uz de el, dar care nu 


* In ceea ce priveşte cele două noţiuni: (în limba franceză: Soi şi moi), pro¬ 
punem traducerea Şinele şi sinea, din mai multe motive dintre care trei 
sunt principale: 1. sinea este reflectarea pe planul manifestării a Sinelui 
principial, iar forma celor doi termeni este apropiată de termenii din limba 
sanscrită: Ătmă („Şinele”) şi jivătmă („sinea”) prin asemănare formală a 
rădăcinii cuvântului, care sugerează, într-un anume fel şi recesivitatea; 
2. dacă Şinele este de genul masculin, sinea este de genul feminin, păstrându-se 
şi exprimându-se şi raportul recesiv firesc; 3. în limba română „eul” are un 
sens, o încărcătură psihologică foarte importantă şi, de altfel, el nu poate 
coincide cu sinea, care este „principiul individuaţiei”. Considerăm că traseul 
postum al individului uman, care presupune o ierarhizare şi o distribuire 
pe scara imensă a manifestării, este parcurs de sinea şi nu de eul psihologic, 
care se descompune odată cu moartea fizică; memoria, voinţa, etc., funcţiile 
psihice nu mai subzistă după moarte, pentru considerentul că în viaţă au 
avut nevoie de un suport anatomo-fiziologic ce a dispărut odată cu moartea, 
în vreme ce sinea nu îl necesită. Desigur, existenţa în limba română a celor 
doi termeni este un privilegiu de care înţelegem să ne folosim. - n.t. 

au prezentat niciodată, într-o terminologie orientală cel mai 
adesea neînţeleasă, decât concepţii cu totul occidentale şi, 
de altfel, fanteziste; şi facem aici referire nu numai la teozofism, 
ci şi la şcolile pseudo-orientale, care au denaturat complet 
Vedănta sub pretext că o adaptează înţelegerii mentalităţii 
occidentale, şi despre care am avut deja ocazia să dăm 
explicaţii. 

Abuzul utilizării unui cuvânt nu este, în opinia noastră, 
un motiv suficient şi necesar pentru a renunţa să îl mai folosim, 
în special dacă nu avem la dispoziţie un alt termen pentru 
a-1 înlocui şi care să fie bine adaptat la ceea ce trebuie exprimat; 
dacă vom fi excesiv de riguroşi din acest punct de vedere 
vom sfârşi prin a nu mai găsi decât foarte puţini termeni 
care să nu fi fost folosiţi, mai mult sau mai puţin abuziv, de 
către filosofie. Singurele cuvinte pe care dorim să le îndepăr¬ 
tăm sunt cele care au fost inventate expres pentru concepţii 
cu care lucrurile ce le expunem aici nu au nimic în comun: 
este cazul denumirilor diferitelor genuri de sisteme filosofice; 
la fel şi termenii care aparţin vocabularului ocultiştilor şi 
altor „neo-spiritualişti”; dar pentru cei care aparţin ultimei 
categorii, care nu au făcut decât să împrumute din doctrinele 
anterioare pe care au obiceiul să le plagieze sfruntat, fără să 
înţeleagă nimic, nu ne facem nicio grijă în a le restitui sem¬ 
nificaţia ce le revine în mod normal. 

în loc de termenii „Şinele” şi „sinea” putem folosi, de 
asemenea, pe cei de „personalitate” şi „individualitate”, cu o 
rezervă, în acelaşi timp, căci „Şinele” aşa cum vom explica 
mai departe, poate fi ceva mai mult decât personalitatea. 
Teozofiştii, care par să aibă plăcerea de a încurca terminologia, 
utilizează termenii de personalitate şi individualitate într-un 
sens care este opus celui corect: pe primul îl identifică „şi¬ 
nei” şi pe cel de al doilea „Sinelui”. înaintea lor, dimpotrivă, 
chiar în Occident când s-a făcut o distincţie între cei doi 
termeni, totdeauna personalitatea a fost privită ca superioară 

individualităţii, şi de aceea şi spunem că acesta este raportul 
lor normal pe care trebuie să îl păstrăm. Filosofia scolastică, 
în mod special, nu a ignorat această distincţie, dar se pare că 
nici nu i-a dat întreaga valoare metafizică, şi nici nu a tras 
concluziile profunde pe care le implică; aceasta se întâmplă 
frecvent, chiar în cazurile în care ea prezintă similitudinile 
cele mai remarcabile cu anumite părţi ale doctrinelor orien¬ 
tale. în orice caz, personalitatea, înţeleasă metafizic, nu are 
nimic în comun cu ceea ce filozofii moderni numesc adesea 
„persoană umană”, care nu este altceva, în realitate, decât 
individualitatea pur şi simplu; de altfel, ea este cea care poate 
fi umană şi nu personalitatea. în general, se pare că occidenta¬ 
lii, chiar când vor să meargă mai departe în concepţiile proprii, 
aşa cum nu fac majoritatea dintre ei, iau drept personalitate 
ceea ce nu este, de fapt, decât partea superioară a individua¬ 
lităţii, sau o simplă extensiune a acesteia 2 ; în aceste condiţii, 
tot ceea ce este de ordin pur metafizic rămâne obligatoriu în 
afara înţelegerii lor. 

„Sine'e” este principiul transcendent şi permanent în 
raport cu care fiinţa manifestată, fiinţa umană de exemplu, nu 
este decât o modificare trecătoare şi contingenţă, modificare 
ce nu afectează cu nimic principiul, aşa cum vom vedea. 
„Şinele”, ca atare, nu este deloc individualizat şi nici nu poate 
fi, căci, trebuind să fie totdeauna privit sub aspectele de eter¬ 
nitate* şi imutabilitate, care sunt atributele necesare Fiinţei 

2 Leon Daudet, într- unele din lucrările sale (UHeredo şi Le Monde des images ) dis¬ 
tinge în fiinţa umană ceea ce numeşte „sine” şi „eu”; dar, şi unul şi celălalt, 
pentru noi, fac parte din individualitate, şi ţin de resortul psihologiei, care, 
dimpotrivă, nu poate în niciun fel să atingă personalitatea; această deose¬ 
bire indică totuşi un fel de presentiment care este demn de remarcat la un 
autor ce nu are deloc pretenţia de a fi metafizician. 

* "Eternitate” în raport cu manifestarea, deoarece „puritatea” se referă la 
aspectul strict principial; întrebarea se pune, în ceea ce priveşte aspectul tempo¬ 
ral, dacă eternitatea nu este forma temporală a infinităţii. în această situaţie, 
Fiinţa pură este astfel din perspectiva „producţiei formelor”, a manifestării 
universale, dar nu din cea a corelativului ei: Non-Fiinţa - n.t. 

pure, nu este susceptibil de nicio particularizare care l-ar 
face „altul decât el-însuşi”\ Imuabil în natura sa proprie, 
dezvoltă numai posibilităţile indefinite pe care le conţine în 
sine, prin trecerea relativă de la putere la act traversând un 
număr indefinit de trepte şi aceasta fără ca permanenţa sa 
esenţială să fie afectată, întrucât această trecere este relativă 
şi pentru că această dezvoltare nu este decât una privită din 
perspectiva manifestării în afara căreia nu poate exista nicio 
succesiune, ci numai o perfectă simultaneitate, în aşa fel 
încât ceea ce este virtual sub un anumit raport nu este mai 
puţin realizat în „eternul prezent”. 

Faţă de manifestare, se poate spune că „Şinele” dezvoltă 
posibilităţile sale în toate modalităţile de realizare, în multi¬ 
tudine indefinită, care sunt pentru fiinţa integrală tot atâtea 
stări diferite, dintre care una, supusă condiţiilor de existenţă 
foarte speciale ce o definesc, constituie segmentul sau mai 
degrabă determinarea particulară a acestei stări care este 
individualitatea umană. „Şinele” este astfel principiul prin 
care există, fiecare în propriul său domeniu, toate stările 
fiinţei; şi astfel trebuie să se înţeleagă nu numai stările mani¬ 
festate despre care vorbim, individuale ca starea umană sau 
supra-individuale, dar şi, chiar dacă termenul „a exista” 
devine impropriu, starea de non-manifestare, ce conţine toate 
posibilităţile care nu sunt susceptibile de nicio manifestare, 
în acelaşi timp şi posibilităţile de manifestare însele în mod 
principial. Dar acest „Sine” nu este decât prin sine însuşi, 
neavând şi neputând să aibă, în unitatea totală şi indivizibilă 
a naturii sale intime, niciun principiu care să-i fie exterior*. 

* Expresie marcată de autor care reproduce o formulare akbariană bine¬ 
cunoscută: „Dumnezeu - a Lui este slava! - singur este şi altul-decăt- 
El-însuşi nu poate fi!” Aceasta este şi expresia cea mai cunoscută a 
monoteismului absolut - n.t. 

* Avem intenţia să expunem mai complet, în alte studii, teoria metafizică a 
stărilor multiple ale fiinţei; nu indicăm aici decât ceea ce este indispensabil pen¬ 
tru înţelegerea constituţiei fiinţei umane. [în 1932 apărea Ies Etats multiples 

„Şinele”, considerat în raport cu o fiinţă, aşa cum am 
procedat noi, este personalitatea; s-ar putea restrânge, este 
drept, folosirea acesteia din urmă la „Şinele” ca principiu al 
stărilor manifestate, aşa cum „Personalitatea Divină”, îsvara, 
este principiul manifestării universale; dar putem extinde, 
de asemenea, prin analogie, „Şinele” ca principiu al tuturor 
stărilor fiinţei, manifestate şi non-manifestate. Această 
personalitate este o determinare imediată, primordială şi 
non-particularizată a principiului care este numit în san¬ 
scrită Ătmă sau Paramâtma, şi pe care putem, în lipsa unui 
termen mai potrivit, să îl desemnăm ca „Spirit Universal”, 
dar, fireşte, cu condiţia de a nu înţelege în această utilizare a 
termenului „spirit” nimic care să amintească de concepţiile 
filosofice occidentale, şi, în special de a nu-1 face corelativul 
„materiei” cum se întâmplă pretutindeni la oamenii din 
zilele noastre, la care persistă, chiar inconştient, influenţa 
dualismului cartezian 6 . Metafizica adevărată, o spunem încă 
o dată, este dincolo de orice opoziţie, dintre care cea dintre 
„spiritualism” şi „materialism” ne poate constitui un exem¬ 
plu, nepreocupându-se de aspecte mai mult sau mai puţin 
speciale, şi adesea artificiale, care fac să apară opoziţii 
asemănătoare. 

Ătmă pătrunde toate lucrurile, care sunt modificări 
accidentale ale sale şi care, urmând expresia lui Rămănuja, 
„constituie într-un fel corpul său (acest cuvânt trebuie înţeles 

de letre, Guenon ţinându-şi astfel promisiunea, după ce, cu un an înainte, 
publicase o altă lucrare de doctrină, esenţială pentru înţelegerea completă a 
doctrinei metafizice: Le Symbolisme de la Croix - n.t.] 

6 Din punct de vedere teologic, când se spune că „Dumnezeu este spirit 
pur”, aceasta nu trebuie să se înţeleagă în sensul că „spiritul” se opune 
„materiei” iar aceşti doi termeni nu se pot înţelege decât unul în raport 
cu celălalt, căci am ajunge astfel la un fel de concepţie „demiurgică” mai 
mult sau mai puţin vecină cu cea care se atribuie maniheismului: nu 
este mai puţin adevărat că o atare expresie este dintre acelea care pot 
da uşor naştere la false interpretări, ajungându-se până la substituirea 
„unei fiinţe” cu Fiinţa pură. 

în sens pur analogic), fie ele de natură inteligentă sau non- 
inteligentă”, adică după concepţiile occidentale, „spirituale” 
şi „materiale”, căci neexprimând decât o diversitate de 
condiţii în manifestare, nu se face nicio diferenţă în privinţa 
principiului necondiţionat şi non-manifestat. Acesta este 
„Şinele Suprem” (traducerea literală a lui Paramătmă) a tot 
ceea ce există, în orice mod ar fi, şi rămâne totdeauna „acelaşi” 
faţă de multiplicitatea indefinită a treptelor de Existenţă, 
înţeleasă în sens universal, ca şi dincolo de Existenţă, adică 
în non-manifestarea principială. 

„Şinele”, chiar pentru o fiinţă oarecare, este identic în 
realitate cu Ătmâ, deoarece este esenţialmente dincolo de orice 
distincţie şi de orice particularizare; de aceea în sanscrită, 
acelaşi cuvânt ătman la alte cazuri decât la nominativ, ţine 
locul pronumelui reflexiv „sine-însuşi”. „Şinele” nu este diferit 
de Ătmă, dacă aceasta nu se întâmplă atunci când îl privim 
în mod particular şi „distinctiv” în raport cu o fiinţă, şi 
chiar, mai precis, în raport cu o anumită stare definită a 
acestei fiinţe, aşa cum ar fi starea umană, şi numai în măsura 
în care o considerăm din acest punct de vedere special şi 
restrâns. în acest caz nu „Şinele” devine efectiv distinct de 
Ătmă într-o măsură oarecare, căci el nu poate fi „altul decât 
el-însuşi”, aşa cum spuneam mai înainte, şi nu ar fi afectat de 
punctul de vedere din care este considerat, nu mai mult 
decât altă contingenţă. 

Ceea ce trebuie spus este că, în măsura în care facem 
această distincţie, ne îndepărtăm de la considerarea directă 
a „Sinelui” pentru a nu mai lua în consideraţie decât reflec¬ 
tarea sa în individualitatea umană, sau în cu totul altă stare 
a fiinţei, căci este de la sine înţeles că, faţă de „şinele”, toate 
stările de manifestare sunt riguros echivalente şi pot fi 
considerate asemănătoare; dar, în acest moment, ceea ce ne 
priveşte este individualitatea umană în mod special. Această 

reflectare* despre care vorbim determină ceea ce am putea 
numi centrul acestei individualităţi; dar dacă o izolăm de 
principiul ei, adică de „Şinele” însuşi, nu mai are decât o 
existenţă iluzorie, căci din principiu îşi ia întreaga realitate 
şi nu are efectiv această realitate decât prin participarea la 
natura „Sinelui”, adică în măsura în care se identifică prin 
universalizare cu el. 

Personalitatea, mai spunem noi, ţine esenţialmente de 
ordinul principiilor în sensul cel mai strict al termenului, 
adică de ordin universal; ea nu poate fi privită, deci, decât 
din punctul de vedere al metafizicii pure, ce are ca domeniu 
Universalul*. „Pseudo-metafizicienii” din Occident au obiceiul 
să confunde cu Universalul lucruri care, în realitate, aparţin 
ordinului individual; sau, mai degrabă, cum nu pot concepe 
în niciun fel Universalul, aplică abuziv această denumire în 
locul „generalului”, care nu este decât o simplă extensie a 
individualului. Unii împing confuzia şi mai departe: filosofii 
„empirişti” care nu pot concepe nici măcar generalul, îl 
asimilează cu colectivul, care nu este decât particularul; şi 
prin aceste degradări succesive ajungem la coborârea tutu¬ 
ror lucrurilor la nivelul cunoaşterii sensibile, pe care mulţi o 
consideră şi singura posibilă, deoarece orizontul lor mental 
nu trece dincolo de acest domeniu şi vor să impună tuturor 
limitările care nu rezultă decât din propria lor incapacitate, 
fie naturală, fie dobândită prin educaţie specială. 

Pentru a preveni orice neînţelegere de genul celor pe 
care le-am semnalat, vom da aici, o dată pentru totdeauna, 

* Această reflectare nu este altceva decât sinea - temei al fiinţei individuale 
umane, „principiul individuaţiei" prin care o fiinţă „distinctă” îşi legitimează 
existenţa în planul manifestării universale. - n.t. 

* Credem că nu este inutil să facem o precizare, sau mai bine spus să rea¬ 
mintim că Universalul nu poate fi confundat sub nicio formă cu Generalul, 
care este un „individual extins”; în mod cert, numai Universalul este In¬ 
finitul Principial, Principiul Suprem, „Infinibilul, Necondiţionatul Absolut, 
Supremul”- n.t. 

o schemă, în care sunt precizate distincţiile esenţiale în această 
privinţă, şi la care îi rugăm pe cititori să recurgă ori de câte 
ori va fi necesar pentru a evita repetiţiile fastidioase: 


UNIVERSAL 

INDIVIDUAL 


{ General 
Particular 


{ Colectiv 
Singular 


Este important să adăugăm că distincţia dintre Univer¬ 
sal şi individual nu trebuie să fie privită ca o corelare, căci 
termenul secund, anulându-se riguros în raport cu primul, 
nu i se va opune în niciun fel. Asemenea şi în ceea ce priveşte 
non-manifestatul şi manifestatul; s-ar părea, la prima vedere, 
că Universalul şi non-manifestatul trebuie să coincidă şi 
dintr-un anumit punct de vedere identificarea lor ar fi justi¬ 
ficată, deoarece, metafizic vorbind, non-manifestatul este 
esenţialul. 

Totuşi, trebuie să ţinem seama de anumite stări de 
manifestare care, fiind informale, sunt prin aceasta supra- 
individuale; dacă nu distingem decât Universalul şi indivi¬ 
dualul, va trebui în mod necesar să raportăm aceste stări la 
Universal, ceea ce s-ar putea face cu atât mai mult cu cât 
este vorba de o manifestare care este încă principială, 
într-un fel, cel puţin în comparaţie cu stările individuale; 
dar aceasta nu trebuie să ne facă să uităm că tot ceea ce este 
manifestat, chiar pe aceste trepte superioare, este necesar¬ 
mente condiţionat, adică relativ. 

Considerând lucrurile în acest fel, Universalul va fi nu 
numai non-manifestat, dar şi informai, cuprinzând totodată 

non-manifestatul şi stările de manifestare supraindividuale; 
în ceea ce priveşte individualul, el conţine toate treptele 
manifestării formale, adică toate stările în care fiinţele 
îmbracă forme, căci ceea ce caracterizează propriu-zis indi¬ 
vidualitatea şi o constituie în mod esenţial ca atare, este 
prezenţa formei printre condiţiile limitative ce definesc şi 
determină o stare de existenţă. Aceste din urmă consideraţii 
le putem rezuma în următoarea schemă: 


UNIVERSAL 


{ Non-manifestare 

Manifestare informală 


INDIVIDUAL... Manifestare formală 



Stare subtilă 
Stare grosieră 


Expresiile „stare subtilă” şi „stare grosieră”, care se referă 
la trepte diferite ale manifestării formale, vor fi explicate 
ulterior; dar putem arăta încă de pe acum că această din 
urmă distincţie nu are valoare decât dacă luăm ca punct de 
plecare individualitatea umană sau, mai exact, modul corpo¬ 
ral sau sensibil. „Starea grosieră” nu este altceva decât starea 
corporală însăşi căreia individualitatea umană nu-i aparţine, 
aşa cum vom vedea, decât printr-una din modalităţile sale, 
şi nu în dezvoltarea sa integrală. în ceea ce priveşte „starea 
subtilă”, ea cuprinde, pe de o parte, modalităţile extra-corporale 
ale fiinţei umane sau ale oricărei fiinţe situată în aceeaşi stare 
de existenţă şi, de asemenea, pe de altă parte, toate stările 
individuale altele decât aceasta. 

Vedem că cei doi termeni nu sunt cu adevărat simetrici 
şi nici. nu pot avea comună măsură, deoarece unul din ei nu 
reprezintă decât o parte dintr-una din stările indefinit mul- 

tipie ce constituie manifestarea formală, în timp ce celălalt 
cuprinde tot restul acestei manifestări 9 . Simetria nu se regă¬ 
seşte până la un anumit punct decât dacă ne restrângem 
doar la considerarea numai a individualităţii umane şi este, 
de altfel, din acest punct de vedere, stabilită distincţiunea 
respectivă, în primul rând, de către doctrina hindusă. Chiar 
dacă se depăşeşte acest punct de vedere şi chiar dacă nu îl 
avem în vedere decât pentru a ajunge să îl depăşim efectiv, 
nu este mai puţin adevărat că trebuie să-l luăm ca bază, 
inevitabil, şi ca termen de comparaţie, căci este cel care priveşte 
starea în care ne aflăm actualmente. 

Vom spune că fiinţa umană, considerată în integralitatea 
sa, conţine un anumit ansamblu de posibilităţi care constituie 
modalitatea sa corporală sau grosieră, plus o multitudine de 
alte posibilităţi care, extinzându-se în sensuri diferite dincolo 
de aceasta, constituie modalităţile ei subtile; dar toate aceste 
posibilităţi reunite nu reprezintă totuşi decât o singură şi 
aceeaşi treaptă a Existenţei universale. Rezultă de aici că 
individualitatea umană este mult mai mult şi, în acelaşi timp, 
mult mai puţin decât cred în mod obişnuit occidentalii: 
mult mai mult, pentru că ei nu cunosc decât modalitatea 
corporală, care nu este decât o parte infimă din posibilităţile 

9 Putem face înţeleasă această asimetrie printr-o remarcă utilizată curent, 
ce ţine de logica obişnuită: dacă vom considera o atribuire sau o calitate 
oarecare, vom împărţi toate lucrurile posibile în două grupe, care sunt, pe 
de o parte, cea a lucrurilor care posedă acea calitate, şi pe de altă partea, cea 
a lucrurilor care nu o posedă. Dar, în timp ce prima grupă este definită şi 
determinată pozitiv, a doua, care nu este caracterizată decât intr-un mod 
pur negativ, nu este în niciun fel limitată prin aceasta şi este cu adevărat 
indefinită. Nu există deci nici simetrie şi nici comună măsură între cele 
două grupe, care constituie astfel o diviziune binară, şi a căror diferenţiere, 
distincţiune, nu are valoare decât dintr-un punct de vedere special, cel al 
calităţii luată ca punct de plecare, deoarece a doua grupă nu are nicio omo¬ 
genitate şi poate cuprinde lucruri care nu au nimic comun unele cu altele, 
ceea ce nu împiedică această diviziune să fie valabilă sub raportul considerat, 
în acest mod distingem manifestatul şi non-manifestatul, formalul şi in- 
formalul şi, în fine, în formal, corporalul şi necorporalul. 

sale; dar şi mult mai puţin, deoarece această individualitate, 
departe de a fi realmente fiinţa totală, nu este decât o stare a 
acestei fiinţe, într-o indefinitate de alte stări, a căror sumă 
nu înseamnă nimic în raport cu personalitatea, singura fiinţă 
adevărată, pentru că numai ea este starea ei permanentă şi 
necondiţionată, şi pentru că numai aceasta poate fi conside¬ 
rată ca absolut reală. Tot restul, fireşte, este real dar numai 
într-un mod relativ, în raţiunea dependenţei faţă de principiu 
şi în măsura în care îl reflectă prin ceva, aşa cum imaginea 
reflectată într-o oglindă îşi derivă realitatea sa din obiectul 
fără de care nu ar fi avut nicio existenţă; dar această realitate 
„secundă”*, care nu e decât participată, este iluzorie în raport 
cu realitatea supremă, aşa cum aceeaşi imagine este iluzorie 
în raport cu obiectul; şi, dacă vrem să o separăm de princi¬ 
piu, această iluzie va deveni irealitate pur şi simplu*. Vom 
înţelege prin aceasta că existenţa, adică fiinţa condiţionată 
şi manifestată, este totodată reală într-un anume sens şi 
iluzorie în alt sens; este unul din punctele esenţiale pe care 
nu l-au înţeles niciodată occidentalii care au deformat 
scandalos Vedănta prin interpretările lor eronate şi pline de 
prejudecăţi. 

Trebuie să-i avertizăm în mod special pe filosofi că 
Universalul şi individualul nu sunt pentru noi ceea ce ei 
numesc „categorii”; şi le reamintim, deoarece oamenii zilelor 
noastre par să fi uitat într-o oarecare măsură că aceste „cate¬ 
gorii”, în sensul aristotelician al cuvântului, nu sunt altceva 
decât genurile cu cel mai mare grad de generalitate, aşa încât 
ele aparţin încă domeniului individual, căruia îi marchează 


* Expresia în franceză : moindre realite, lit.: „mai puţină realitate”- am 
preferat să o traducem realitate „secundă" deoarece este o realitate devenită 
de „planul al doilea”. - n.t. 

* Credpm că este necesar să subliniem: o iluzie nu este ireală, în sensul că 
are inexistenţă; ea are existenţă „dedusă” din contactul cu forma ei, la fel de 
iluzorie, dar manifestată în plan existenţial - n.t. 

de altfel limita dintr-un anumit punct de vedere. Ar fi mai 
just să se asimileze Universalul cu ceea ce scolasticii numeau 
„transcendentaliile”, care depăşeau toate genurile, inclusiv 
„categoriile”; dar dacă aceste „transcendentalii” sunt de ordin 
universal, ar fi încă o eroare să se creadă că ele constituie tot 
Universalul, sau chiar că sunt ceea ce este cel mai important 
de considerat pentru metafizica pură: ele sunt coextensive 
Fiinţei, dar nu merg dincolo de Fiinţă, la care se opreşte de altfel 
doctrina în care acestea sunt considerate. Or, dacă „ontologia” 
sau cunoaşterea Fiinţei provine din metafizică, ea este foarte 
departe de a fi metafizica totală şi completă, căci Fiinţa nu 
este non-manifestatul în sine, ci numai principiul manifes¬ 
tării; prin urmare, ceea ce se află dincolo de Fiinţă este mult 
mai important, din punct de vedere metafizic, decât Fiinţa 
însăşi. Cu alte cuvinte, Brahma, şi nu Isvara este cel care 
trebuie recunoscut ca Principiul Suprem. Este exact ceea 
ce declară în mod expres Brahma-Sutra, care începe cu 
aceste cuvinte: „Acum începe studiul lui Brahma”, la care 
Sankarăchărya adaugă acest comentariu: 

Poruncind cercetarea lui Brahma, această primă sutra reco¬ 
mandă un studiu profund al textelor Upanişadelor, realizat 
cu ajutorul unei dialectici care (luându-le ca bază şi ca prin¬ 
cipiu) nu sunt niciodată în dezacord cu ele, şi care, ca şi ele 
(dar cu titlu de simplu mijloc ajutător), îşi propun ca scop 
Eliberarea. 



CAPITOLUL III 


CENTRUL VITAL AL FIINŢEI UMANE, 
SĂLAŞUL LUI BRAHMA 


„Şinele”, aşa cum am văzut mai înainte, nu trebuie con¬ 
siderat distinct de Âtmă\ şi, pe de altă parte, Ătmă este identic 
cu Brahma însuşi: este ceea ce noi numim „Identitate Supre¬ 
mă”, conform unei expresii împrumutate din esoterismul 
musulman, a cărui doctrină, asupra acestei probleme la fel 
de bine ca şi asupra altora, în pofida unor mari diferenţe de 
formă, este în fond aceeaşi cu cea a tradiţiei hinduse. Reali¬ 
zarea acestei identităţi se operează prin Yoga, adică unirea 
intimă şi esenţială a fiinţei cu Principiul Divin sau, dacă 
preferăm, cu Universalul; sensul propriu al cuvântului Yoga 
este „unire” şi nu un altul 1 , în pofida interpretărilor multiple, 
unele mai fanteziste decât altele, pe care le-au propus orien- 
taliştii şi teozofiştii. 

Trebuie observat că această realizare nu trebuie conside¬ 
rată în mod propriu ca o „efectuare” sau ca „producerea unui 
rezultat non-preexistent”, după expresia lui Sankarăchărya, 
căci unirea despre care este vorba, chiar nerealizată actual¬ 
mente în sensul pe care îl înţelegem aici, nu există mai puţin 

1 Rădăcina acestui cuvânt, foarte puţin schimbată, se regăseşte în latinescul 
jungere şi derivatele sale. 

potenţial, sau mai degrabă virtual; este vorba ca fiinţa in¬ 
dividuală (căci numai în raport cu aceasta putem vorbi de 
„realizare”) doar să conştientizeze efectiv ceea ce este real¬ 
mente şi veşnic*. 

De aceea se spune că Brahma sălăşluieşte în centrul 
vital al fiinţei umane - şi aceasta pentru orice fiinţă şi nu 
doar pentru cel care este „unit” sau „eliberat” -, cei doi 
termeni desemnând acelaşi lucru dar sub două aspecte dife¬ 
rite, primul în raport cu Principiul, al doilea în raport cu 
manifestarea sau existenţa condiţionată. 

Acest centru vital este considerat, analogic, a fi cel mai 
mic ventricul (guhâ) al inimii ( hridaya ), dar nu trebuie con¬ 
fundat cu inima în sensul obişnuit al cuvântului, adică nu ne 
referim la organul fiziologic ce poartă acest nume, căci este 
în realitate centrul, nu numai al individualităţii corporale, 
ci al individualităţii integrale, susceptibilă de o extensiune 
indefinită în domeniul său (care nu este de altfel decât o 
treaptă a Existenţei) şi a cărei modalitate corporală nu con¬ 
stituie decât o parte, cea mai restrânsă chiar, aşa cum am 
mai spus. Inima este considerată ca fiind centrul vieţii, şi 
chiar este, din punct de vedere fiziologic, în raport cu circu¬ 
laţia sângelui, de a cărui vitalitate este esenţialmente legată 
în mod cu totul particular, aşa cum susţin la unison toate 
tradiţiile; dar mai este considerată ca atare, într-un ordin 
superior, şi simbolic într-un anume fel, în raport cu Inteligen¬ 
ţa universală (în sensul termenului arab al-Aqlu) în relaţiile 
sale cu individul. 

în legătură cu aceasta este de notat că grecii, şi Aristotel 
printre alţii, atribuiau acelaşi rol inimii, pe care o considerau 
sediul inteligenţei, dacă putem spune astfel, şi nu al senti¬ 
mentului aşa cum o spun în mod comun oamenii de astăzi; 

* Sri Sankarăchărya se referă în aceeaşi termeni la cunoaşterea-realizare 
spirituală ca şi la cunoaştere în general. Este vorba despre „ştergerea, 
îndepărtarea ignoranţei, ca un văl sau o impuritate prin spălare” - n.t. 

creierul nu este decât instrumentul „minţii”, adică al gândirii 
in mod reflectat şi discursiv; astfel, urmând un simbolism 
pe care l-am menţionat anterior, inima corespunde soarelui 
iar creierul corespunde lunii. Este de la sine înţeles că 
atunci când se desemnează inima ca centrul individualită¬ 
ţii integrale, trebuie avut grijă că aceasta nu este decât o 
analogie care nu trebuie gândită ca o asimilare, că nu este 
aici decât o corespondenţă, care nu are, de altfel, nimic 
arbitrar, ci este bine fondată, cu toate că oamenii moderni 
sunt determinaţi de obiceiurile lor să nu-i cunoască moti¬ 
vele profunde. 

în acest sălaş al lui Brahma (Brahma-pura), (adică în centrul 
vital despre care am vorbit), este un mic lotus, un sălaş în 
care există o cavitate ( dahara ) mică, plină cu Eter ( Âkăsa ); 
trebuie să căutăm Ce se ascunde în acest loc şi îl vom 
cunoaşte 3 . 

Ceea ce rezidă în acest centru al individualităţii nu este 
doar elementul eterat, principiu al celor patru elemente sen¬ 
sibile, cum ar crede cei ce se opresc la sensul cel mai exterior, 
adică cei care se referă exclusiv la lumea corporală, în care 
acest element joacă rolul de principiu, ci într-o accepţiune 
relativă, ca şi această lume care este ea însăşi eminamente 
relativă, şi această accepţiune o vom transpune analogic. 
Eterul nu este menţionat aici decât cu titlu de „suport”, iar 
finalul textului o arată în mod expres, deoarece dacă nu 
era vorba despre altceva în realitate, nu era în mod evident 
nimic de căutat; şi vom adăuga faptul că lotusul şi cavitatea 
în chestiune trebuie privite de asemenea simbolic, căci nu 
se poate vorbi literalmente de o asemenea „localizare”, de 
îndată ce se depăşeşte punctul de vedere al individualităţii 
corporale, celelalte modalităţi nemafiind supuse condiţiei 
spaţiale. 

3 Chăndogya Upanişad, Prapăthaka 8, Khanda 1, Sruti I. 

Cel despre care se vorbeşte cu adevărat nu e doar „sufle¬ 
tul viu” (jîvâtmă ), adică manifestarea particulară a „Sinelui” 
în viaţă (jîva ), deci în individul uman considerat în special 
sub aspectul vital care exprimă una din condiţiile care-i 
definesc starea şi care de altfel se aplică întregului ansamblu 
de modalităţi. Din punct de vedere metafizic, această mani¬ 
festare nu trebuie considerată ca fiind separată de principiul 
său care este „Şinele”; şi, dacă acesta apare cajiva în domeniul 
existenţei individuale, deci în mod iluzoriu, în realitatea 
supremă el este Ătmă. 

Acest Ătmă, care sălăşluieşte în inimă, este mai mic decât un 
bob de orez, mai mic decât un bob de orz, mai mic decât un 
bob de muştar, mai mic decât un bob de mei, mai mic decât 
germenele care se află într-un bob de mei; acest Ătmă care 
sălăşluieşte în inimă este, de asemenea, mai mare decât 
pământul (domeniul manifestării grosiere), mai mare decât 
atmosfera (domeniul manifestării subtile), mai mare decât ce¬ 
rul (domeniul manifestării informale), mai mare decât toate 
lumile împreună (adică dincolo de orice manifestare, fiind 
necondiţionat). 4 


4 Chăndogya Upanişad, Prapăthaka 3, Khanda 14, Sruti 3. - Nu se poate 
să nu ne amintim de această parabolă din Evanghelii: „împărăţia Ceruri¬ 
lor este asemănătoare unui bob de muştar pe care un om îl seamănă; acest 
bob este mai mic decât toate seminţele, dar, când a crescut, este mai mare 
decât toate celelalte şi devine un arbore aşa încât păsările cerului vin să se 
odihnească pe crengile lui” (Matei, XIII, 31 şi 32). Cu toate că punctul de 
vedere este desigur diferit, se va înţelege lesne cum conceperea „împărăţiei 
Cerurilor” poate fi transpusă metafizic: creşterea arborelui este dezvoltarea 
posibilităţilor; şi el va creşte până la „păsările cerului”, reprezentând stările 
superioare ale fiinţei, care amintesc de un simbolism similar folosit într-un 
alt text upanişadic: „Două păsări, tovarăşe nedespărţite, stau pe acelaşi 
arbore; una mănâncă fructul arborelui, cealaltă priveşte fără să mănânce” 
(Mundaka Upanişad, Mundaka 3, Khanda 1, Sruti 1; Svetăsvatara Upanişad, 
Adhyăya 4, Sruti 6). Prima din aceste două păsări este jivătma, care este ac¬ 
tiv în domeniul acţiunii şi al consecinţelor; a doua este Ătmă necondiţionat, 
care este Cunoaşterea pură; şi dacă cele două păsări sunt inseparabil unite, 
este pentru că de fapt nu se disting una de cealaltă decât în mod iluzoriu. 



Centrul vital al fiinţei umane 


43 


într-adevăr, analogia trebuind să se aplice în sens invers 
aşa cum am arătat, aşa cum se întâmplă cu imaginea inver¬ 
sată unui obiect reflectat în oglindă - ceea ce este primul sau 
cel mai mare în ordinea principială este, cel puţin în aparenţă, 
ultimul şi cel mai mic în ordinea manifestării 5 . Pentru a lua 
termeni de comparaţie din domeniul matematicii, ca lucrurile 
să fie şi mai lesne de înţeles, vom spune că punctul geometric 
este nul cantitativ şi nu ocupă niciun spaţiu, cu toate că este 
principiul prin care se produce spaţiul întreg, care nu este 
decât dezvoltarea propriilor virtualităţi 6 . Unitatea aritmetică 
este cel mai mic număr dacă-1 privim situat în multiplicitate, 
dar este cel mai mare în principiu, deoarece le conţine virtual 
pe toate şi produce seria acestora prin simpla repetiţie indefi¬ 
nită. „Sinele’există în individ numai potenţial, dacă „Unirea” 
nu s-a realizat 7 şi pentru aceasta este comparabil cu un bob, 
grăunte sau germene; dar individul şi manifestarea întreagă 
nu există decât prin el şi nu au realitate decât prin participarea 
la esenţa sa, iar el depăşeşte absolut orice existenţă, fiind 
Principiul unic al tuturor lucrurilor. 

Dacă spunem că „Şinele” este potenţial în individ şi că 
„Unirea” nu există decât virtual înainte de realizare, este de 
la sine înţeles că aceasta nu trebuie să se înţeleagă decât din 


5 Acelaşi lucru îl vom găsi exprimat foarte clar în Evanghelie: „Cei din urmă 
vor fi cei dintâi iar cei dintâi vor fi cei din urmă” (Matei, XX, 16) 

6 Chiar dintr-un punct de vedere exterior, cel al geometriei obişnuite şi 
elementare, se poate face următoarea remarcă: prin deplasare continuă, 
punctul creează linia, linia suprafaţa, suprafaţa volumul; dar în sens in¬ 
vers suprafaţa este intersecţia a două volume, linia este intersecţia a două 
suprafeţe, punctul este intersecţia a două linii. 

7 în realitate individul este în Sine, iar fiinţa conştientizează numai când 
realizează „Unirea”; dar această conştientizare implică eliberarea de limitările 
ce constituie individualitatea ca atare, şi care, mai general, condiţionează 
toată manifestarea. Când spunem că Şinele este într-un anume fel în in¬ 
divid, ne plasăm în punctul de vedere al manifestării şi aici există încă o 
aplicaţia a sensului invers. 

punct de vedere al individului însuşi. „Şinele” nu este afectat 
de nicio contingenţă, deoarece este în mod esenţial necon¬ 
diţionat; este imuabil în „permanenta sa actualitate” şi astfel 
n-ar avea nimic potenţial în sine. Trebuie avut grijă să se 
distingă între „potenţialitate” şi „posibilitate”: primul din cele 
două cuvinte implică aptitudinea unei anumite dezvoltări, 
presupune o „actualizare” posibilă, şi nu se poate aplica decât 
în raport cu „devenirea” sau manifestarea; dimpotrivă, posi¬ 
bilităţile, privite în starea principială şi non-manifestată, 
care exclude orice „devenire”, nu ar fi în niciun fel privite ca 
potenţiale. Numai că, pentru individ, toate posibilităţile care-1 
depăşesc apar ca potenţiale, deoarece, atâta vreme cât el 
este considerat „separat”, ca şi cum ar avea prin el însuşi 
propria fiinţă, ceea ce el poate atinge nu este decât o reflec¬ 
tare ( ăbhâsa ) şi nu chiar aceste posibilităţi. Şi cu toate că 
aici nu este decât o iluzie, se poate spune că ea rămâne tot¬ 
deauna potenţială pentru individ, întrucât el nu o poate 
atinge decât prin faptul că este individ, şi că de îndată ce 
aceste posibilităţi sunt realizate, nu mai există cu adevărat 
individualitate, aşa cum vom arăta când vom vorbi despre 
„Eliberare”. 

însă acum trebuie să ne plasăm dincolo de punctul de 
vedere individual, căruia, chiar declarându-i caracterul 
iluzoriu, nu-i recunoaştem mai puţin realitatea de care 
este susceptibil în ordinea-i proprie; chiar şi atunci când 
considerăm individul, acesta nu poate exista decât atâta 
timp cât depinde esenţialmente de Principiu, unicul fun¬ 
dament al acestei realităţi, şi atâta timp cât, virtual sau 
efectiv, el se integrează în fiinţa totală; metafizic vorbind, 
totul trebuie în definitiv să se raporteze la Principiu, care 
este „Şinele”. 

Astfel, ceea ce rezidă în centrul vital, din punct de vedere 
fizic, este Eterul; din punct de vedere psihic, este „sufletul viu”, 

şi până aici nu depăşim domeniul posibilităţilor individuale; 
dar, din punct de vedere metafizic, acolo rezidă „Şinele” 
principial şi necondiţionat. Este deci, cu adevărat, „Spiritul 
Universal” ( Ătmâ ), care este în realitate însuşi Brahma , „Su¬ 
premul Ordonator”; aşadar, este pe deplin justificat să fie 
numit Brahma-pura. Or, Brahma , considerat în acest fel în 
om (şi-l putem considera în acelaşi fel în raport cu orice 
stare de fiinţă), este numit Puruşa, deoarece sălăşluieşte în 
individualitate (este vorba despre individualitatea integrală, 
şi nu numai despre individualitatea în sens restrâns la mo¬ 
dalitatea sa corporală) ca într-un oraş ( puri-shaya ) căci 
pura, în sens propriu şi literal, semnifică „oraş”. 8 9 

în centrul vital, reşedinţa lui Puruşa, 

soarele nu străluceşte, nici luna, nici stelele, nici fulgerele; 
şi mai puţin încă acel foc vizibil (elementul foc sensibil, sau 
Tejas, a cărui calitate este vizibilitatea). Totul străluceşte 
conform strălucirii lui Puruşa (reflectându-i strălucirea); 
prin splendoarea sa este iluminat acest tot (individualitatea 
integrală considerată ca „microcosmos”) 5 . 

Citim la fel şi în Bhagavad-Gită 10 : 


8 Această explicaţie nu trebuie privită ca una etimologică; ea rezultă 
din Nirukta, adică o interpretare ce se bazează în principal pe valoarea 
simbolică a elementelor din care este compus cuvântul, şi acest mod de 
explicare, în general neînţeles de orientalişti, este comparabil cu cel întâl¬ 
nit în Kabbala ebraică; acest mod nu era în întregime necunoscut grecilor, 
exemple putând fi găsite în dialogul Cratylos al lui Platon. - în ceea ce 
priveşte semnificaţia lui Puruşa, remarcăm şi faptul că puru exprimă o 
idee de „plenitudine”. 

9 Katha-Upanişad, Adhyăya 4, Sruti 15; Mundaka-Upanişad , Mundaka 2, 
Khanda 2, Sruti 10; ăvetăsvatara-Upanişad, Adhyăya 6, Sruti 14. 

10 Se ştie că Bhagavad-Gită este un episod din Mahăbhârata şi reamintim 
în această ordine de idei că ltihăsa, adică Rămăyana şi Mahăbhârata, 
făcând parte din Smriti sunt cu totul altceva decât simple „poeme epice” 
în sensul de „profane” cum le consideră occidentalii. 

Trebuie căutat locul (ce simbolizează o stare) de unde nu 
mai există întoarcere (la manifestare), şi refugiu în Puruşa 
primordial din care s-a născut impulsiunea originală (a 
manifestării universale)... Acest loc, nici soarele, nici 
luna, nici focul nu îl luminează: acolo este sălaşul meu 
suprem." 

Puruşa este reprezentat ca o lumină (jyotis ), deoarece 
lumina simbolizează Cunoaşterea; şi este sursa oricărei lu¬ 
mini, care nu e decât reflectarea sa, orice cunoaştere relativă 
neputând exista decât prin participare, oricât de indirectă şi 
îndepărtată ar fi, la esenţa acestei Cunoaşteri supreme. în 
lumina acestei Cunoaşteri, toate lucrurile sunt în perfectă 
simultaneitate, căci, principial, nu poate fi decât un „etern 
prezent”, imutabilitatea excluzând orice succesiune. Numai 
în ordinea manifestării se transpun în mod succesiv (ceea ce 
nu vrea să însemne neapărat „temporal”) raporturile posibi¬ 
lităţilor care, în sine, sunt etern conţinute în Principiu. 

Acest Puruşa, de mărimea unui deget ( angustha-mătra , expre¬ 
sie ce nu trebuie înţeleasă literal ca desemnând o dimensiune 
spaţială, ci care se referă la aceeaşi idee a bobului, grăuntelui) 12 , 


11 Bhagavad-Gîtâ, XV, 4-6. Există în aceste texte o similitudine interesantă 
de semnalat cu pasajul din descrierea „Ierusalimului Ceresc” din Apocalipsă, 
XXI, 23: „Şi acest oraş nu are nevoie să fie luminat de soare sau de lună, 
deoarece este luminat de slava lui Dumnezeu, iar Mielul îi este luminător.” 
Vedem de aici că „Ierusalimul Ceresc” se află în raport cu „oraşul lui Brah¬ 
ma”-, şi pentru cei care cunosc relaţia care uneşte „Mielul” din simbolismul 
creştin cu Agni vedic, apropierea este şi mai semnificativă. - Fără a putea in¬ 
sista asupra acestui ultim punct, vom spune, pentru a evita orice falsă inter¬ 
pretare, că nu pretindem să stabilim nicio legătură etimologică între Agnus 
şi lgnis (echivalentul latin al lui Agni)-, dar aceste apropieri ca aceea existentă 
între cele două cuvinte joacă adesea un rol important în simbolism; şi de 
altfel, pentru noi, nu există nimic întâmplător, tot ceea ce există are o raţiune 
de a fi, inclusiv formele limbajului. Mai trebuie notat, sub acelaşi raport, că 
vehiculul lui Agni este un berbec. 

12 Am putea, de asemenea, în această privinţă, să stabilim o comparaţie cu 
„endogenia Nemuritorului”, aşa cum este în învăţătura daoistă. 

este de o luminozitate clară ca un foc fără fum (fără niciun 
amestec de obscuritate sau ignoranţă); este stăpânul trecutului 
şi al viitorului (fiind etern, deci omniprezent, aşa încât conţine 
actualmente tot ceea ce apare ca fiind trecut şi ca fiind viitor 
în raport cu un moment oarecare al manifestării, acesta 
putând fi transpus în afara modului special de succesiune 
care e propriu timpului); el este astăzi (în starea actuală ce 
constituie individualitatea umană) şi va fi mâine (şi în toate 
ciclurile sau stările de existenţă) cel care este (în sine, princi¬ 
pial, etern ). 13 


13 Katha-Upanişad, Adhyăya 2, Valii 4,$rutis 12 şi 13. în esoterismul musul¬ 
man aceeaşi idee este exprimată în termeni aproape identici, de către Muhy- 
d-Dîn ibn Arabi în „Trăite de 1'Unite" ( Risălatul-Ahadiyah): „El (Allăh) 
este acum aşa cum era (din totdeauna), în toate zilele în stare de Creator 
Sublim”. Singura diferenţă este aceea de „creaţie”, ce nu apare decât în doc¬ 
trinele tradiţionale şi care, cel puţin parţial, se rataşează la iudaism: nu este 
în fond decât un mod special de a exprima ceea ce se referă la manifestarea 
universală şi la relaţia sa cu Principiul. 




CAPITOLUL IV 


PURUŞA ŞI PRAKRITI 


Va trebui acum să considerăm Puruşa nu în sine, ci în 
raport cu manifestarea; şi aceasta ne va permite să înţele¬ 
gem mai bine cum poate fi privit sub mai multe aspecte, deşi 
în realitate este unul singur. Vom spune aşadar că, pentru ca 
manifestarea să se producă, Puruşa trebuie să intre în relaţie 
cu un alt principiu, cu toate că o atare corelare este inexistentă 
în ceea ce priveşte aspectul său cel mai înalt ( uttama ), şi că 
nu există deloc un alt principiu, ci doar într-un sens relativ, 
în afară de Principiul Suprem; dar cum vine vorba despre 
manifestare, chiar din punct de vedere principial, suntem 
deja în domeniul relativităţii. Corelativul lui Puruşa este, în 
această conjunctură, Prakriti, substanţa primordială nedife¬ 
renţiată; este principiul pasiv care este prezentat ca feminin 
în timp ce Puruşa, numit şi Pumas, este principiul activ, 
reprezentat ca masculin; şi, rămânând, de altfel, ele însele 
nemanifestate, constituie cei doi poli ai manifestării. 

Unirea acestor două principii complementare produce 
dezvoltarea integrală a stării individuale umane, şi asta în 
raport cu fiecare individ; şi la fel se întâmplă cu toate stările 
manifestate ale fiinţei altele decât starea umană, căci dacă 
noi ne-am referit la ea în mod special, nu trebuie în schimb 
uitat că aceasta nu este decât o stare printre celelalte, şi că nu 
numai la limita individualităţii umane, ci la cea a totalităţii 

stărilor manifestate, în multiplicitate indefinită, Puruşa şi 
Prakriti ne apar ca rezultatul, într-o oarecare măsură, al unei 
polarizări a fiinţei principiale. 

Dacă, în loc de a considera fiecare individ separat, vom 
considera ansamblul domeniului format de o treaptă deter¬ 
minată a Existenţei, cum este domeniul individual în care se 
desfăşoară starea umană, sau nu contează care alt domeniu 
analog al existenţei manifestate, definit în mod asemănător 
de un anumit ansamblu de condiţii speciale limitative, Puruşa 
este, pentru un atare domeniu (cuprinzând toate fiinţele 
care îşi dezvoltă aici, atât succesiv cât şi simultan, posibilităţile 
lor de manifestare corespunzătoare), asimilat lui Prajăpati, 
„Domnul fiinţelor produse”, expresie a lui Brahma însuşi în 
măsura în care este conceput ca Voinţă Divină şi Ordonator 
Suprem 1 . Această Voinţă se manifestă în special, în fiecare ciclu 
de existenţă, ca Mânu al acelui ciclu, care îi dă Legea ( Dharma ); 
Mânu, aşa cum l-am explicat în altă parte, nu trebuie privit ca 
un personaj, nici ca un „mit”, ci ca un principiu, care este în 
mod propriu Inteligenţa cosmică, imaginea reflectată a lui 
Brahma (şi în realitate una cu El), exprimându-se ca Legislator 
primordial şi universal 2 . 

Aşa cum Mânu este prototipul omului ( mânava ), cuplul 
Puruşa-Prakriti, în raport cu o stare a fiinţei determinată, 
poate fi considerat ca echivalent, în domeniul de existenţă 
ce corespunde acestei stări, cu ceea ce esoterismul musulman 
numeşte „Omul Universal” ( al-Insânul-kâmil ) 3 , concepţie ce 

1 Prajăpati este de asemenea Visvakarma, „principiul constructiv univer¬ 
sal”; numele şi funcţiunea sa sunt, de altfel, susceptibile de aplicaţii multiple 
şi mai mult sau mai puţin specializate, după cum le raportăm sau nu la con¬ 
siderarea unui anumit ciclu sau a unei anumite stări determinate. 

2 Este interesant de notat că, în alte tradiţii, legislatorul primordial este de¬ 
semnat prin nume a căror rădăcină este aceeaşi cu cea a lui Mânu hindus: 
aşa sunt Menes al egiptenilor, şi Minos al grecilor; este deci o greşeală să 
considerăm aceste nume ca desemnând personaje istorice. 

3 Este Adam Kadmon din Kabbala ebraică; este, de asemenea „Regele” 
(Wang) din tradiţia extrem-orientală (Dao-de-jing, XXV). 

poate fi extinsă apoi la întregul ansamblu de stări manifestate 
şi care stabileşte analogia constitutivă a manifestării universale 
şi a modalităţii individuale umane 4 , sau, pentru a utiliza un 
limbaj specific anumitor şcoli occidentale, a „macrocosmo- 
sului” şi a „microcosmosului ”. 5 

Acum, este indispensabil să observăm că a concepe 
cuplul Puruşa-Prakriti nu are nicio legătură cu o concepţie 
„dualistă” oarecare, şi că este complet diferit de dualismul 
„spirit-materie” din filosofia occidentală modernă, a cărui 
origine este în realitate imputabilă cartezianismului. Puruşa 
nu poate fi privit ca un corespondent al noţiunii filosofice de 
„spirit”, aşa cum am arătat deja în legătură cu desemnarea 
lui Ătmâ ca „Spirit Universal”, care nu este acceptabil decât 
cu condiţia de a fi înţeles într-un sens cu totul diferit decât 
acela; şi în pofida afirmaţiilor unui număr mare de orientalişti, 
Prakriti corespunde şi mai puţin „materiei”, care, de altfel, 
este atât de străină gândirii hinduse încât nu există în limba 
sanscrită niciun cuvânt prin care ea să se poată traduce, 
chiar aproximativ, ceea ce dovedeşte că o atare noţiune nu 
are cu adevărat nimic fundamental. 

Este foarte probabil ca şi grecii să nu fi avut noţiunea de 
materie aşa cum o gândesc contemporanii noştri, atât filosofii 
cât şi fizicienii; în orice caz, sensul cuvântului uXv) la Aristotel 
este acela de „substanţă” în toată universalitatea sa, iar eidog 
(pe care cuvântul „formă” îl redă destul de nepotrivit în limba 
franceză, din cauza neclarităţilor care se pot produce) cores- 


4 Reamintim că pe această analogie se fondează, esenţial, instituţia castelor. 
- Despre rolul lui Puruşa considerat din punctul de vedere pe care îl indicăm 
aici, a se vedea în special Puruşa-Sukta din Rig-Veda, X, 90. Visvakarma, as¬ 
pect sau funcţiune a „omului Universal”, corespunde „Marelui Arhitect al 
Universului” din iniţierile occidentale. 

5 Aceşti termeni aparţin hermetismului şi sunt dintre cei a căror întrebuinţare 
mai mult sau mai puţin abuzivă de către pseudo-esoteriştii contemporani 
ne determină să estimăm că nu este cazul să ne ocupăm de ei. 

punde nu mai puţin exact „esenţei” privită drept corelativul 
acestei „substanţe”. Aceşti termeni de „esenţă” şi „substanţă” 
luaţi în accepţiunea lor cea mai extinsă, sunt, poate, în lim¬ 
bile occidentale, cei care redau cel mai exact ideea despre 
care este vorba, concepţie cu un grad de universalitate mult 
mai mare decât aceea de „spirit” şi „materie”, acesta din 
urmă nereprezentând decât un aspect particular, o specifi¬ 
caţie în raport cu o stare de existenţă determinată, în afara 
căreia încetează pe de-a întregul să mai fie valabilă, în loc de 
a fi aplicabilă la integralitatea manifestării universale, cum 
este cea de „esenţă” şi de „substanţă”. 

Trebuie adăugat că distincţia între aceşti ultimi ter 
meni, oricât de prevalentă ar fi în raport cu oricare altelt 
nu este mai puţin relativă: este prima dintre toate dualită¬ 
ţile, cea din care derivă toate celelalte direct sau indirect, şi 
de aici începe multiplicitatea; dar nu trebuie să vedem în 
ea expresia unei ireductibilităţi absolute de care nici nu 
poate fi vorba: Fiinţa Universală, în raport cu manifestarea 
al cărei principiu este, se polarizează în „esenţă” şi substanţă”, 
fără ca unitatea sa intimă să fie în vreun fel afectată. Rea¬ 
mintim aici că Vedânta, prin faptul că este pur metafizică, este 
în mod esenţial „doctrina non-dualităţii” ( advaita-vâda ) 6 ; 
iar dacă Sănkhya a putut să pară „dualistă” celor care nu 
au înţeles, este pentru că punctul ei de vedere se opreşte 
la considerarea primei dualităţi, ceea ce nu înseamnă că 
elimină posibilitatea a ceea ce o depăşeşte, contrar gân¬ 
dirii ce derivă din concepţiile sistematice care sunt proprii 
filosofilor. 

6 Am explicat în Introduction generale ă letude des doctrines hindoues că 
„non-dualismul” nu trebuie confundat cu „monismul”, care, orice formă 
ar lua, este, ca şi „dualismul”, de ordin filosofic şi nu metafizic. „Non-du- 
alismul” nu are nimic comun nici cu „panteismul”, şi poate fi cu atât mai 
puţin asimilat acestuia cu cât, atunci când este utilizat intr-un sens raţional, 
panteismul implică totdeauna un anume „naturalism” care este la propriu 
antimetafizic. 

Trebuie să mai facem unele precizări în privinţa lui 
Prakriti, care este primul din cele douăzeci şi cinci de prin¬ 
cipii ( tattva ) enumerate în Sănkhya; dar noi am considerat 
Puruşa înaintea lui Prakriti, deoarece este inadmisibil ca 
principiul plastic sau substanţial (în sens strict etimologic al 
acestui termen, exprimând „substratum universal”, adică 
suportul oricărei manifestări) 7 să aibă „spontaneitate”, 
deoarece este pur potenţial şi pasiv, apt oricărei determinări, 
dar neposedând niciuna. Prakriti nu poate deci să fie cauză 
prin ea însăşi (vorbim aici de „cauzalitate eficientă”), în afară 
de acţiunea sau mai degrabă sub influenţa principiului esenţial, 
care este Puruşa, şi care este, am putea spune, „determinan¬ 
tul” manifestării; toate lucrurile manifestate sunt produse 
prin Prakriti, faţă de care ele nu sunt decât modificări sau 
determinări, dar, fără prezenţa lui Puruşa aceste „producţii” 
ar fi lipsite de orice realitate. 

Opinia conform căreia Prakriti ar fi suficientă în ea însăşi 
ca principiu al manifestării nu ar putea proveni decât dintr-o 
înţelegere greşită a doctrinei Sănkhya, mai ales din ceea ce 
aceasta numeşte „producere” şi care este privită exclusiv din 
punct de vedere „substanţial”, sau din faptul că Puruşa nu 
este menţionat decât ca a douăzeci şi cincea tattva, de altfel 
pe de-a întregul independent de celelalte, care cuprind pe 
Prakriti şi toate modificările sale; o asemenea opinie ar fi 
formal contrară învăţăturii Veda. 

Mula-Prakriti este „Natura Primordială” (numită în arabă 
al-Fitrah), rădăcina tuturor manifestărilor (căci mula 
înseamnă „rădăcină”); ea este de asemenea desemnată ca 


7 Adăugăm pentru a îndepărta orice eroare posibilă de interpretare, că sen¬ 
sul care înţelegem astfel termenul „substanţă” nu este nicidecum cel în care 
înţelegea Spinoza, căci urmare confuziei „panteiste” el se servea de acesta 
pentru a desemna Fiinţa Universală, cel puţin în măsura în care era capabil 
să o conceapă; şi, în realitate, Fiinţa Univer-sală este dincolo de distincţia 
Puruşa-Prakriti, care se unesc în ea ca în principiul lor comun. 

Pradhăna , adică „ceea ce este pus înaintea tuturor lucruri¬ 
lor”, conţinând potenţial toate determinările; conform 
Puranelor, este identificată cu Măyă, concepută ca „mama 
formelor”. Este nediferenţiată ( avyakta ) şi „indistinctibilă”, 
nefiind compusă din părţi şi nici înzestrată cu calităţi, 
putând fi cunoscută indirect prin efectele sale, deoarece nu 
ar putea fi percepută în ea însăşi, şi productivă fără a fi ea 
însăşi produsă. 

Rădăcină, ea este fără rădăcină, căci nu ar fi rădăcină dacă ea 
însăşi ar avea rădăcină . 8 * 

Prakriti, rădăcina totului, nu este produsă. Şapte principii, 
cel mare ( Mahat , care este principiul intelectual sau Buddhi)* 
şi celelalte ( ahankăra , sau conştiinţa individuală, care naşte 
noţiunea de „eu”, cele cinci tanmătra sau determinări esenţiale 
ale lucrurilor, sunt în acelaşi timp producţii (ale lui Prakriti) 
şi producătoare (în raport cu următoarele). Şaisprezece 
(unsprezece indriya sau facultăţi de senzaţie şi de acţiune, 
cuprinzând şi manas sau „mintea” şi cele cinci bhuta sau 
elemente substanţiale şi sensibile) sunt producţii (nepro¬ 
ductive). Puruşa nu este nici producţie şi nici productiv (în 
el-însuşi) 10 , 

cu toate că acţiunea sa, sau mai bine spus activitatea sa 
„non-acţională” 11 , conform unei expresii pe care am îm¬ 
prumutat-o din tradiţia extrem orientală, este cea care deter- 


8 Sănkhya-Sutra, Adhyăya 1, sutra 67. 

* Nu putem să nu remarcăm genul feminin al lui Buddhi şi să nu ne gândim 
la Shekina („Aspectul feminin al Principiului) şi la faptul că Intelectul 
divin „coborât” în lumea noastră capătă, în circumstanţe esenţiale, aspect 
feminin -n.t. 

10 Sănkhya-Kărikă, sloka 3. 

11 Identic conceptului daoist de wu-wei, „non-acţiune”, „acţiune produsă 
prin lipsă de acţiune propriu-zisă, adică prin prezenţa participantă la esenţa 
care induce efect” - n.t. 

mină în mod esenţial tot ceea ce este producţie substanţială 
în Prakriti, n 

Vom adăuga pentru a completa aceste noţiuni, că 
Prakriti, fiind în mod necesar una în „indistincţiunea” sa, 
conţine în ea însăşi o triadă care, actualizându-se sub influen¬ 
ţa „ordonatoare” a lui Puruşa, dă naştere la multiplele sale 
determinări. în ea se află trei guna sau calităţi constitutive, 
care sunt în perfect echilibru în nediferenţierea ei primordială: 
orice manifestare sau modificare a substanţei reprezintă o 
ruptură a acestui echilibru, iar fiinţele, în diferitele lor stări 
de manifestare, participă prin cele trei guna la grade diferite 
şi, ca să spunem aşa, după proporţii indefinit variate. Aceste 
guna nu sunt stări, ci condiţii ale Existenţei universale, cărora 
le sunt supuse toate fiinţele manifestate şi pe care trebuie să 
le distingem de condiţiile speciale care determină şi definesc 
un mod de manifestare sau altul. Cele trei guna sunt: sattva, 
conformitatea cu esenţa pură a Fiinţei (Sat), care este iden¬ 
tificată cu Lumina inteligibilă sau Cunoaşterea şi reprezentată 
ca o tendinţă ascendentă; rajas, impulsiunea expansivă, con- 


12 Colebrooke (Essais sur la Philosophie des Hindous, tradusă în franceză de 
G. Pauthier, Essais I) a semnalat pe bună dreptate concordanţa remarcabilă 
existentă între ultimul pasaj citat şi următoarele, extrase din tratatul De Di- 
visione Naturae de Scotus Eriugena: Diviziunea naturii îmi pare că trebuie 
să fie stabilită conform cu patru specii diferite, din care prima este ceea ce 
creează şi nu este creat; a doua ceea ce este creat şi care creează; a treia ceea 
ce este creat şi nu creează; a patra ceea ce nu este creat şi nici nu creează” 
(Cartea I). „Dar prima specie şi a patra, respectiv asimilabile lui Puruşa şi 
Prakriti) coincid (se confundă, sau mai degrabă se unesc) în Natura Divină, 
căci aceasta poate fi numi-tă creatoare şi increată, cum este ea în sine, dar în 
mod egal nici crea-toare şi nici creată, deoarece, fiind infinită, ea nu poate 
produce nimic care să fie în afara ei însăşi, şi nu există nicio posibilitate ca 
ea să nu fie în sine şi prin sine” (Cartea III). Vom remarca substituirea ideii 
de „creaţie” cu cea de „producţie”; pe de altă parte, expresia „Natură Divină” 
nu este perfect adecvată, căci ceea ce ea desemnează este, în mod propriu 
Fiinţa Universală: în realitate, Prakriti este Natura primordială, iar Puruşa, 
esenţialmente imuabil, este în afara Naturii, al cărei nume exprimă o idee 
de „devenire”. 



form căreia fiinţa se dezvoltă într-o anume stare, şi intr-un 
anume fel, la un nivel determinat de existenţă; în fine, tamas, 
obscuritatea, asimilată ignoranţei şi reprezentată ca o tendinţă 
descendentă. 

Ne limităm aici la aceste definiţii, pe care le-am mai 
menţionat şi în altă parte; nu este locul unei expuneri mai 
complete a acestor consideraţii, care sunt puţin în afara su¬ 
biectului nostru, nici de a vorbi despre aplicaţiile diferite la 
care acestea dau ocazia, mai ales în ceea ce priveşte teoria 
cosmologică a elementelor; aceste dezvoltări îşi vor găsi locul 
în alte studii. 



CAPITOLUL V 


PURUSA NU E AFECTAT 
DE MODIFICĂRILE INDIVIDUALE 


Conform Bhagavad-Gitâ, 

există în lume doi Puruşa, unul destructibil şi celălalt indes¬ 
tructibil: primul este împărţit între toate fiinţele; al doilea este 
imuabil. Dar există şi un alt Puruşa, cel mai înalt ( uttama ), 
numit Paramătmă, şi care. Domn nepieritor, pătrunde şi susţine 
cele trei lumi (pământul, atmosfera şi cerul, reprezentând 
cele trei trepte fundamentale în care sunt repartizate toate 
lumile manifestării). întrucât eu depăşesc destructibilul 
şi chiar indestructibilul (fiind Principiul Suprem al celor 
două), sunt slăvit în lume şi în Veda sub numele de 
Puruşottama.* 

între cei doi Puruşa, „cel pieritor” este jlvătmă, a cărui 
existenţă distinctă este tranzitorie şi contingenţă, aşa cum 


* Bhagavad-Gită, XV, 16-18. [Observăm, cu titlu de simplă similitudine, 
într-o asociere care trebuie să „păstreze proporţiile, nuanţele şi specificul”, 
că în esoterismul islamic Dumnezeu are trei Nume sfinte esenţiale: Uni¬ 
tatea („Unitate esenţială”, „trans-Unitate”, echivalentul caracterului advaita 
din tradiţia hindusă), Singularitatea şi Unicitatea. Ordinea în care acestea 
sunt menţionate corespunde perspectivei „de sus în jos”, adică de la Starea 
esenţială-principială pură, în Sine, la contingent, la manifestarea universală 
în care fiecare lucru este „întemeiat” de prezenţa lui Allăh în fiecare centru 
individual al fiinţei respective - n.t.] 

este şi individualitatea însăşi, iar „indestructibilul” este Âtmă 
ca personalitate, principiul permanent al fiinţei traversând 
toate stările sale de manifestare 2 ; în ceea ce-1 priveşte pe 
al treilea, aşa cum textul menţionează în mod expres, este 
Paramâtmă, a cărui personalitate este o determinare primor¬ 
dială, aşa cum am explicat mai înainte. 

Cu toate că personalitatea este realmente dincolo de 
domeniul multiplicităţii, se poate totuşi, cel puţin într-un 
anume sens, vorbi despre o personalitate pentru fiecare fiinţă 
(este vorba, fireşte, despre fiinţa totală, şi nu de o stare luată 
izolat): de aceea Sănkhya, al cărui punct de vedere nu ajunge 
la Puruşottama , prezintă adesea Puruşa ca multiplu; trebuie 
observat că, până şi în acest caz, numele său este folosit tot¬ 
deauna la singular, pentru a afirma net unitatea sa esenţială. 
Sănkhya nu are nimic comun cu un „monadism” de genul 
celui leibnitzian, în care, de altfel, ceea ce este privit ca un tot 
complet este „substanţa individuală”, formând un gen de 
sistem închis, concept care este incompatibil cu orice noţiune 
de ordin metafizic. 

Puruşa, considerat ca personalitate, 


2 Sunt „cele două păsări care stau pe acelaşi copac”, conform textelor 
Upanişadice pe care le-am citat într-o notă precedentă. De altfel, este 
vorba despre un arbore şi în Katha-Upanişad, Adhyăya 2, Valii 6, Sruti 
1, dar aplicaţie aceasta simbolică se referă la „macrocosmic” şi nu 
la „microcosmic”: „Lumea este ca un smochin perpetuu ( ashvattha 
sanâtana) a cărui rădăcină se află în aer şi ale cărui ramuri se află pe 
pământ”; şi la fel găsim şi în Bhagavad-Gită, XV, 1; „Este un smochin 
nemuritor, cu rădăcinile în sus, ramurile în jos, iar frunzele sunt im¬ 
nurile din Veda; cel care îl cunoaşte, acela cunoaşte Veda". Rădăcinile 
sunt în sus deoarece reprezintă principiul, iar ramurile sunt în jos deo¬ 
arece reprezintă desfăşurarea manifestării; dacă arborele este astfel 
inversat, aceasta se întâmplă deoarece analogia, aici ca pretutindeni, 
trebuie aplicată în sens invers. în cele două cazuri, arborele este de¬ 
semnat ca fiind smochinul sfânt ( ashvattha sau pippala); sub această 
formă sau sub alta, simbolismul „Arborelui Lumii” este departe de a 
fi special pentru India: stejarul la celţi, teiul la germanici, frasinul la 
scandinavi, joacă exact acelaşi rol. 

este, ca să spunem aşa 3 , o parte (ansa) din Supremul Ordonator 
(care, totuşi, nu are părţi, fiind absolut indivizibil şi „fără 
dualitate”), ca o scânteie pentru foc (a cărui natură este pe 
de-a întregul în fiecare scânteie ). 4 

El nu este supus condiţiilor care determină individua¬ 
litatea şi chiar în raporturile sale cu aceasta, el rămâne 
neafectat de modificările individuale (cum sunt de exemplu 
plăcerea şi durerea), care sunt pure contingenţe şi accidentale, 
neesenţiale pentru fiinţă, şi care provin, toate, din principiul 
plastic, Prakriti sau Pradhăna , ca rădăcină unică a lor. Mo¬ 
dificările sunt produse în ordinea manifestată din această 
substanţă, ce conţine în potenţă toate posibilităţile de ma¬ 
nifestare, prin dezvoltarea acestora, sau, pentru a utiliza 
un limbaj aristotelic, prin trecerea lor de la putere la act. 
Vijnăna-Bhikshu spune că: 

Orice manifestare ( parinâma ), de la producerea originară a 
lumii (adică la fiecare ciclu de existenţă) până la disoluţia finală, 
provine exclusiv din Prakriti şi din ceea ce derivă din ea, 

adică din primele douăzeci şi patru de tattva despre care vor¬ 
beşte Sânkhya. 

Puruşa este principiul esenţial al tuturor lucrurilor, de¬ 
oarece el este cel care determină dezvoltarea posibilităţilor 
lui Prakriti ; dar el însuşi nu intră niciodată în manifestare, 
în aşa fel încât toate lucrurile, câtă vreme sunt abordate în 
mod distinctiv, sunt diferite de el, şi nimic din ceea ce le 

3 Cuvântul iva indică o comparaţie ( upatnă ) sau de un mod de a vorbi des¬ 
tinat să faciliteze înţelegerea, dar care nu trebuie luat în sens propriu. Iată 
un text daoist care exprimă o idee similară: „Normele de orice fel, cum 
este aceea care face un corp din mai multe organe (sau o fiinţă din mai 
multe stări)... sunt tot atâtea participări ale Cârmuitorului Universal. Aceste 
participări nu îl măresc şi nici nu îl micşorează, căci ele sunt comunicate de 
către EJ, dar nedetaşate de El” ( Huang-zî , cap.II; trad. P. Wieger, pag 217). 

4 Brahma-Sutra , Adhyăya 2, Păda 3, sutra 43. Reamintim că urmăm, în in¬ 
terpretarea noastră, comentariul lui Sankarăchărya. 

priveşte ca atare (constituind ceea ce putem numi „devenire”) 
nu îi afectează imutabilitatea. 

Astfel lumina soarelui sau cea lunară (susceptibilă de modi¬ 
ficări multiple) pare a fi identică sursei care o produce (sursa 
luminoasă considerată ca imuabilă în ea însăşi), ea totuşi 
fiind distinctă de aceasta (în manifestarea sa exterioară şi 
chiar modificările sau calităţile manifestate sunt, ca atare, 
distincte de principiul lor esenţial încât nu-1 pot afecta în 
niciun fel). Aşa cum imaginea soarelui oglindită în apă 
tremură şi se mişcă, urmând unduirile apei, fără a afecta 
celelalte imagini reflectate în ea, cu atât mai puţin soarele 
însuşi, tot aşa modificările suferite de un individ nu afectează 
un alt individ, şi în niciun caz pe Ordonatorul Suprem 5 , 

care este Puruşottama, şi a cărui personalitate este identică 
esenţei sale, aşa cum orice scânteie este identică focului con¬ 
siderat ca indivizibil în ceea ce priveşte natura sa intimă. 

Cel care este aici comparat cu imaginea soarelui în apă, 
ca fiind reflectare ( âbhăsa ), în domeniul individual şi în 
raport cu oricare individ, a Luminii, în principiu una, a 
„Spiritului Universal” ( Ătmă) este „Sufletul viu” (jivătmă ); 
iar raza luminoasă care face să existe această imagine şi o 
uneşte cu sursa sa este, aşa cum vom vedea mai departe, 
intelectul superior ( Buddhi ), care aparţine domeniului ma¬ 
nifestării informale 6 . în ceea ce priveşte apa, care reflectă 
lumina solară, ea este în mod obişnuit simbolul principiului 
plastic ( Prakriti ), imagine a „pasivităţii universale”; şi de altfel 
acest simbol, cu aceeaşi semnificaţie, este comun tuturor 
doctrinelor tradiţionale 7 . Aici trebuie totuşi restrâns sensul 

5 Brahma-Sutra, Adhyăya 2, Păda 3, sutra 46-53. 

6 Trebuie remarcat faptul că raza presupune un mediu de propagare (mani¬ 
festare în mod non-individualizat) şi că imaginea presupune un plan de re¬ 
flexie (individualizare prin condiţiile unei anumite stări de existenţă). 

7 Putem, în această privinţă, să ne raportăm la începutul Genezei, I, 2: 
„Şi Sfântul Duh se purta pe deasupra Apelor”. Există în acest pasaj o 

său general, căci Buddhi, fiind informai şi supra-individual, 
este şi manifestat, prin urmare provine din Prakriti a cărei 
primă producţie este; apa nu poate, deci, să reprezinte aici 
decât ansamblul potenţial al posibilităţilor formale, adică 
domeniul manifestării în mod individual şi astfel ea lasă în 
afara ei aceste posibilităţi informale care, corespunzând şi 
ele stărilor de manifestare, trebuie totuşi să fie raportate la 
Universal 8 . 


indicaţie foarte clară în privinţa celor două principii complementare 
despre care vorbim aici, Duhul corespunzător lui Puruşa şi Apele lui 
Prakriti. Dintr-un punct de vedere diferit, dar totuşi legat analogic de 
cel dinainte, Ruah Elohim din textul ebraic este asimilabil lui Hamsa, 
Lebăda simbolică , vehiculul lui Brahma, care cloceşte Brahmănda, „Oul 
Lumii” aflat pe Apele primordiale; este necesar să observăm că Hamsa 
este şi „suflul” (spiritus), care este şi primul sens al lui Ruah în ebraică; 
dacă ne plasăm în punctul de vedere special al constituţiei lumii corporale, 
Ruah este Aerul ( Văyu); şi dacă toate acestea nu ne-ar duce prea departe, am 
putea arăta că există o perfectă concordanţă între Biblie şi Veda în ceea ce 
priveşte ordinea dezvoltării elementelor sensibile. în orice caz, putem găsi 
în ceea ce am spus indicaţia a trei sensuri suprapuse, care se referă la cele trei 
trepte fund nentale ale manifestării (informalul, subtilul şi grosierul) care 
sunt desemnate ca trei lumi ( Tribhuvana) de către tradiţia hindusă. - Aceste 
trei lumi figurează şi în Kabbala ebraică sub numele de Beriah, letsirah şi 
Asiah-, deasupra lor este Atsiluth - starea principială de non-manifestare 
8 Dacă vom lăsa simbolului apei semnificaţia sa generală, ansamblul 
posibilităţilor formale este desemnat ca fiind „Apele inferioare”, iar cel al 
posibilităţilor informale ca fiind „Apele superioare”. Separarea Apelor infe¬ 
rioare de cele superioare, din punct de vedere cosmic, se găseşte descrisă şi 
ea în Geneză, I, 6-7; observăm că termenul Maim, care desemnează apa în 
ebraică, la forma duală, printre alte semnificaţii, se raportează şi la „dublul 
haos” al posibilităţilor formale şi informale în stare potenţială. Apele pri¬ 
mordiale, înainte de separare, reprezintă totalitatea posibilităţilor de mani¬ 
festare, în măsura în care constituie aspectul potenţial al Fiinţei Universale, 
în mod propriu Prakriti. Mai există un alt sens superior al acestui simbolism 
care se obţine transpunându-1 dincolo de Fiinţă: Apele reprezintă atunci 
Posibilitatea Universală privită sub aspectul total, cuprinzând prin urmare, 
în Infinitatea sa, domeniul manifestării şi cel al non-manifestării. Acest din 
urmă sens este cel mai înalt dintre toate; pe treapta imediat inferioară, în 
polarizarea primordială a Fiinţei, este Prakriti, fiind astfel la nivelul prin¬ 
cipiului manifestării. Continuând coborârea, ajungem la cele trei trepte, ca 
mai înainte: avem, la primele două, „dublul haos” despre care am vorbit, 




şi pentru lumea corporală, Apa ca element sensibil (Ap) aceasta din urmă 
fiind deja cuprinsă, implicit, ca tot ce aparţine mani-festării grosiere, în do¬ 
meniul „Apelor inferioare”, căci manifestarea subtilă joacă rolul de princi¬ 
piu imediat şi relativ în raport cu această manifestare grosieră. - Chiar dacă 
sunt cam lungi, aceste explicaţii nu credem că sunt inutile pentru a înţelege, 
de exemplu, cum poate fi privită o pluralitate de sensuri şi de aplicaţii în 
textele tradiţionale. 



CAPITOLUL VI 


TREPTELE MANIFESTĂRII 
INDIVIDUALE 


Vom trece acum la enumerarea diferitelor trepte ale 
manifestării lui Ătmă, privit ca personalitate, în măsura în 
care această manifestare constituie individualitatea umană; 
şi putem spune că o constituie efectiv, deoarece această 
individualitate nu ar avea nicio existenţă dacă ar fi separa¬ 
tă de principiul ei, adică de personalitate. Totodată, felul în 
care o spunem impune o rezervă: prin manifestarea lui 
Ătmă trebuie să înţelegem manifestarea raportată la Ătmă 
ca fiind principiul său esenţial; dar nu trebuie înţeles prin 
aceasta că Âtmă se manifestă într-un fel oarecare, căci el 
nu intră niciodată în manifestare, aşa cum am spus mai 
înainte, şi pentru acest motiv el nu este niciodată afectat. 
Cu alte cuvinte, Ătmă este „Cel prin care totul se manifestă 
dar care nu este manifestat prin nimic” 1 ; şi aspectul acesta 
nu trebuie pierdut din vedere niciodată în considerarea celor 
ce vor urma. 

Reamintim că Ătmă şi Puruşa sunt unul şi acelaşi prin¬ 
cipiu şi că din Prakriti şi nu din Puruşa este produsă întreaga 


1 Kena Upanişad, Khanda 1, Sruti 5-9; întregul pasaj va fi reprodus mai de¬ 
parte, într-un alt capitol. 

manifestare; dar dacă Sănkhya priveşte mai degrabă această 
manifestare ca fiind dezvoltarea sau „actualizarea” poten- 
ţialităţilor lui Prakriti, deoarece punctul său de vedere este 
înainte de toate „cosmologic’şi nu propriu-zis metafizic, 
Vedănta vede altfel lucrurile, deoarece consideră Ătmă, care 
este în afara modificărilor „devenirii”, ca fiind adevăratul 
principiu la care totul trebuie să se raporteze. Am putea spune 
că există, în această privinţă punctul de vedere al „substanţei” 
şi cel al „esenţei”, şi că primul este cel „cosmologic”, deoarece 
este cel al Naturii şi al „devenirii”; dar pe de altă parte, 
metafizica nu se mărgineşte la „esenţa” concepută ca fiind 
corelativă „substanţei”, nici chiar Fiinţei în care aceşti doi 
termeni sunt uniţi; ea merge mult mai departe deoarece mer¬ 
ge până la Paramătmă sau Puruşottama, care este Supremul 
Brahma, şi astfel punctul său de vedere (dacă acceptăm 
că această expresie se poate aplica aici) este cu adevărat 
nelimitat. 

Pe de altă parte, când vorbim de diferitele trepte ale 
manifestării individuale, trebuie înţeles că aceste trepte 
corespund acelora ale manifestării universale, în virtutea 
analogiei constitutive a „macrocosmosului” şi „microcos¬ 
mosului” la care am făcut referire mai înainte. Se va înţelege 
şi mai bine dacă ne vom gândi că toate fiinţele manifestate 
sunt la fel supuse condiţiilor generale care definesc stările de 
existenţă în care sunt situate. Dacă nu putem, considerând o 
fiinţă oarecare, să izolăm realmente o stare a acestei fiinţe 
de ansamblul tuturor celorlalte stări printre care se situează 
ierarhic la un nivel determinat, nu putem nici, dintr-un alt 
punct de vedere, să izolăm această stare de tot ceea ce apar¬ 
ţine, nu numai aceleiaşi fiinţe, dar chiar aceleiaşi trepte a 
Existenţei universale. Şi astfel totul apare ca fiind legat în 
mai multe sensuri, fie în manifestarea însăşi, fie în măsura 
în care aceasta, formând un ansamblu unic în multiplicitatea 
sa indefinită, se rataşează la principiul său, adică la Fiinţă şi 

prin aceasta la Principiul Suprem. Multiplicitatea există 
conform modului său propriu, din moment ce ea este posi¬ 
bilă, în sensul pe care l-am precizat (cel al unei „realităţi 
diminuate”) deoarece existenţa însăşi a unei asemenea mul¬ 
tiplicităţi se fondează pe unitate, din care a apărut şi în care 
este conţinută principial. 

Privind în acest mod ansamblul manifestării universale, 
se poate spune că, în multiplicitatea însăşi a treptelor sale şi 
a modurilor sale, „Existenţa este unică”, conform unei formule 
pe care o împrumutăm din esoterismul musulman*. Şi există 
o nuanţă importantă de observat aici între „unicitate” şi 
„unitate”: prima cuprinde multiplicitatea ca atare, a doua îi 
este principiul* (şi nu „rădăcina”, în sensul în care acest 
cuvânt se aplică numai la Prakriti , dar cuprinzând în sine 
toate posibilităţile de manifestare, „sub aspect esenţial” la fel 
de bine ca şi „sub aspect substanţial”). 

Se poate spune pe bună dreptate că Fiinţa este una, că 
este Unitatea însăşi*, în sensul metafizic şi nu în cel mate- 


* Este vorba despre termenul sufit wahdat al-wujud, termen fundamental al 
exegezei akbariene - şi nu numai. Neînţelegerea adecvată a acestuia a con¬ 
dus la total eronata accepţiune de „panteism” - concepţie cu totul străină de 
metafizica sufită şi complet inadecvată metafizicii însăşi. în fapt este vorba 
despre unitatea şi unicitatea afirmării manifestate ca stare şi aseitate a Princi¬ 
piului. Excelenţa învăţăturii guenoniene se evidenţiază şi de această dată, la 
nivelul termenilor în care poate fi exprimată, păstrând proporţiile şi „făcând 
parte inexprimabilului" în metafizica autentică - fără a înlocui „creaţie”, 
„geneză” cu „manifestare a posibilităţilor de manifestare manifestabile" nu ar fi 
fost posibilă rigoarea gândirii; acelaşi lucru şi cu conceptul suveran de Atotpo- 
sibilitate ( principială , supremă) - n.t. 

* Termenii de Unicitate şi Unitate îi întâlnim ca Nume „operative” ale lui 
Dumnezeu în esoterismul islamic: Wahdaniyyah şi Ahadiyyah ; sensul lor 
este acelaşi, în esenţă, ca în precizarea pe care o face Rene Guenon. Prin 
primul Nume, Dumnezeu întemeiază şi este „prezent” în fiecare lucru- 
manifestare individuală, prin al doilea Nume, Dumnezeu este Esenţa 
Supremă în Sine - n.t. 

* Este ceea ce exprimă adagiul scolastic: Esse et unum convertuntur.[ Cre¬ 
dem potrivit să facem precizarea că există nuanţe pe care nu le putem de- 

matic, deoarece aici suntem dincolo de domeniul cantităţii: 
între Unitatea metafizică şi unitatea matematică există 
analogie dar nicidecum identitate; şi chiar când vorbim despre 
multiplicitatea manifestării universale, nu este vorba despre 
o multiplicitate cantitativă, căci cantitatea nu este decât o 
condiţie specială a anumitor stări de manifestare. în fine, 
dacă Fiinţa este una, Principiul Suprem este „fără dualitate”, 
aşa cum vom vedea mai departe: unitatea este prima 
dintre toate determinările, dar este deja o determinare, şi ca 
atare ea nu poate fi aplicată, în mod riguros, Principiului 
Suprem. 

După ce am menţionat aceste câteva noţiuni indispen¬ 
sabile, revenim la considerarea treptelor manifestării: trebuie 
mai întâi să facem, aşa cum am mai văzut, o distincţie între 
manifestarea informală şi manifestarea formală; dar, atunci 
când ne limităm la individualitatea umană, întotdeauna este 
vorba, exclusiv, despre cea de a doua. Starea umană, ca orice 
stare individuală, aparţine pe de-a întregul ordinului mani¬ 
festării formale, deoarece prezenţa formei este printre 
condiţiile unui anumit mod de existenţă ce îl caracterizează 
ca fiind individual. 

Deci dacă luăm în considerare un element informai, 
acesta va fi supra-individual şi, în privinţa raporturilor sale 
cu individualitatea umană, nu va trebui niciodată privit 
ca fiind constitutiv pentru aceasta, sau ca făcând parte din 
ea într-un fel oarecare, ci ca legând individualitatea de per¬ 
sonalitate. Aceasta din urmă este non-manifestată, chiar 
atunci când o considerăm principiul stărilor manifestate. 


talia datorită complexităţii lor, dar vom preciza că numele de Ahadiyyah, 
UNITATE, în esoterismul islamic, este sinonim cu Advaita („fără al doi¬ 
lea") din tradiţia hindusă. Aceasta nu contrazice caracterul de „unitate în 
sine a Fiinţei”, ci completează „aspectul” principial exprimat al Principiului 
însuşi al Manifestării, care este Fiin-ţa. Asocierea lui Ahadiyyah cu Advaita 
o explică de mai multe ori Michel Vâlsan în excepţionalele traduceri pe care 
le face din opera lui Muhy-d-Din ibn Arabi - n.t.] 

aşa cum Fiinţa, fiind principiul manifestării universale, este 
in afara acestei manifestări (şi ne putem aminti aici de 
„motorul imobil” al lui Aristotel). Dar, pe de altă parte, 
manifestarea informală este încă principială, într-un sens 
relativ, în raport cu manifestarea formală, şi astfel ea stabileşte 
o legătură între aceasta şi principiul ei superior non-ma- 
nifestat, care este, de altfel, principiul comun al acestor două 
ordine ale manifestării. La fel, dacă facem distincţia apoi, în 
manifestarea formală sau individuală, între starea subtilă şi 
cea grosieră, prima este, cu un grad mai mare de relativitate, 
principială în raport cu cea de a doua, şi, prin urmare, se 
situează ierarhic între aceasta din urmă şi manifestarea 
informală. 

Există, aşadar, printr-o serie de principii mai mult sau 
mai puţin relative, o înlănţuire totodată logică şi ontologică 
(cele două puncte de vedere corespunzându-şi astfel încât 
nu le putem separa decât artificial) care se întinde de la 
non-manifestat până la manifestarea grosieră, trecând prin 
starea intermediară a manifestării informale, apoi prin 
manifestarea subtilă; fie că este vorba despre „macrocosmos” 
sau „microcosmos”, aceasta este ordinea generală care trebuie 
urmată în dezvoltarea posibilităţilor de manifestare. 

Elementele despre care am vorbit sunt acele tattva enu¬ 
merate de Sânkhya, cu excepţia primeia şi a ultimei, adică 
Prakriti şi Puruşa ; şi am văzut, printre aceste tattva, că unele 
sunt privite ca „producţii productive” iar celelalte ca „producţii 
neproductive”. 

Aici se pune următoarea întrebare: este această diviziune 
echivalentă cu cea pe care am precizat-o în legătură cu trep¬ 
tele manifestării, sau îi corespunde într-un fel sau altul? 
De exemplu, dacă ne limităm la punctul de vedere al indivi¬ 
dualităţii, am putea fi tentaţi să raportăm tattva din primul 
grup la starea subtilă şi pe cele din al doilea grup la starea 
grosieră, cu atât mai mult cu cât într-un anume sens mani- 

festarea subtilă este productivă pentru starea grosieră, în 
timp ce aceasta nu mai este productivă faţă de nicio altă stare; 
dar lucrurile sunt mai puţin simple în realitate. în sfârşit, în 
primul grup se află, mai întâi, Buddhi, care este elementul 
informai la care făceam referire mai înainte; în ceea ce pri¬ 
veşte celelalte tattva cu care este în legătură, ahankâra şi 
tanmătra, acestea aparţin domeniului manifestării subtile. 
Pe de altă parte, în a doua grupă, bhuta aparţin incontestabil 
domeniului manifestării grosiere, deoarece sunt elementele 
corporale; dar manas, nefiind deloc corporal, trebuie raportat 
la manifestarea subtilă, cel puţin în el însuşi, deşi activitatea 
sa are consecinţe în raport cu manifestarea grosieră; şi cele¬ 
lalte indriya au, într-un fel anume, un dublu aspect, putând 
fi considerate totodată ca facultăţi şi ca organe, deci din punct 
de vedere psihic şi corporal, adică tot la nivelul stării subtile 
şi al stării corporale. 

Trebuie să se înţeleagă bine că ceea ce este considerat ca 
stare subtilă, în toate acestea, nu este decât ceea ce priveşte 
starea individuală umană, în modalităţile sale extracorporale; 
şi chiar dacă sunt superioare modalităţii corporale prin faptul 
că ele conţin principiul imediat (în acelaşi timp domeniul 
lor extinzându-se mult mai departe), totuşi, dacă le con¬ 
siderăm în ansamblul Existenţei universale, ele aparţin încă 
aceleiaşi trepte a acestei Existenţe, în care este situată complet 
starea umană. 

Aceeaşi remarcă este valabilă şi atunci când spunem că 
manifestarea subtilă este productivă pentru manifestarea 
grosieră: pentru ca această afirmaţie să fie riguros exactă, 
trebuie adăugată precizarea pe care am facut-o deja în ceea 
ce o priveşte pe prima, căci un raport asemănător nu poate 
fi stabilit pentru alte stări în mod egal individuale, dar nu 
umane, şi care sunt pe de-a întregul diferite prin condiţiile 
lor (în afară de prezenţa formei), stări pe care suntem obli¬ 
gaţi să le cuprindem în manifestarea subtilă, aşa cum am 

explicat, de vreme ce luăm ca termen de comparaţie, inevitabil, 
individualitatea umană, dându-ne seama totuşi că această 
stare nu este în realitate nici mai mult nici mai puţin decât o 
altă stare oarecare. 

O ultimă observaţie este necesară: când se vorbeşte despre 
ordinea dezvoltării posibilităţilor de manifestare, sau de or¬ 
dinea în care trebuie să fie enumerate elementele care cores¬ 
pund diferitelor faze ale acestei dezvoltări, trebuie avut grijă 
să se precizeze că un atare ordin nu implică decât o succesiune 
pur logică, care traduce de altfel o înlănţuire ontologică reală, 
şi că nu poate fi în niciun caz o succesiune temporală. Dez¬ 
voltarea în timp nu corespunde decât unei condiţii speciale 
de existenţă, care este una dintre cele ce definesc domeniul 
în care este conţinută starea umană; şi există un număr in¬ 
definit de alte moduri de dezvoltare în mod egal posibile, şi 
în mod egal cuprinse în manifestarea universală. 

Individualitatea umană nu poate fi, deci, situată tempo¬ 
ral în raport cu celelalte stări ale fiinţei, deoarece acestea, 
într-un mod general, sunt extratemporale, şi aceasta chiar când 
este vorba de stări ce se află, la fel, în manifestarea formală. 
Vom adăuga şi că anumite extensiuni ale individualităţii 
umane, în afara modalităţii corporale, scapă timpului, 
fără a se sustrage totuşi condiţiilor generale ale stării căreia 
aparţine această individualitate, în aşa fel încât ele se situează 
cu adevărat în simple prelungiri ale acestei stări; vom avea 
ocazia, desigur, să explicăm, în alte studii, cum anume 
aceste prelungiri pot fi atinse prin suprimarea uneia sau alteia 
dintre condiţiile al căror ansamblu complet defineşte lumea 
corporală. 

Dacă astfel se prezintă lucrurile, înţelegem cu atât mai 
mult că nu poate fi vorba de a interveni condiţia temporală 
în ceea ce nu aparţine acestei stări, şi nici, prin urmare, în 
raporturile stării umane integrale cu alte stări; cu atât mai 
mult atunci când este vorba despre un principiu comun al 

tuturor stărilor de manifestare, sau de un element care, fiind 
deja manifestat, este superior oricărei manifestări formale, 
cum este cel pe care l-am abordat în primul rând. 



CAPITOLUL VII 


BUDDHI 

SAU INTELECTUL SUPERIOR 


Prima treaptă a manifestării lui Ătmâ, înţelegând această 
expresie în sensul pe care l-am precizat în capitolul precedent, 
este Intelectul superior ( Buddhi ), care, aşa cum am spus înain¬ 
te, mai este numit şi Mahat sau „marele principiu”: este al 
doilea din cele douăzeci şi cinci de principii menţionate de 
Sănkhya, deci primul dintre toate producţiile lui Prakriti. 
Acest principiu este de ordin universal, deoarece este informai; 
totodată nu trebuie uitat că el aparţine deja manifestării, 
şi de aceea el apare din Prakriti, căci toată manifestarea, 
indiferent de treapta considerată, presupune în mod necesar 
aceşti doi termeni corelativi şi complementari care sunt 
Puruşa şi Prakriti, „esenţa” şi „substanţa”. Nu este mai puţin 
adevărat că Buddhi depăşeşte domeniul, nu numai al indivi¬ 
dualităţii umane, dar al oricărei stări individuale oricare ar 
fi aceea, şi din acest motiv îşi justifică numele de Mahat-, el 
nu este niciodată individualizat în realitate, şi numai în stadiul 
următor vom afla individualitatea manifestată, cu conştiinţa 
particulară (sau mai bine spus „particularizată”) a „eului”. 

Buddhi, considerat în raport cu individualitatea umană 
sau cu oricare stare individuală, este principiul imediat, dar 
transcendent, aşa cum, din punctul de vedere al Existenţei 

universale, manifestarea informală este pentru manifestarea 
formală; şi este în acelaşi timp ceea ce am putea numi expresia 
personalităţii în manifestare, deci ceea ce unifică fiinţa de-a 
lungul multiplicităţii indefinite a stărilor sale individuale 
(starea umană, în toată extensia sa, nefiind decât una dintre 
stări printre celelalte). Cu alte cuvinte, dacă privim „Şinele” 
(Ătmă) sau personalitatea ca fiind Soarele spiritual 1 care 
străluceşte în centrul fiinţei totale, Buddhi va fi raza ce emană 
direct din acest soare şi care luminează în toată integralitatea 
sa starea individuală pe care noi am considerat-o în mod 
special, legând-o de toate celelalte stări individuale ale 
aceleiaşi fiinţe, sau şi mai general, de toate stările sale manifes¬ 
tate (individuale şi non-individuale) şi, dincolo de acestea, 
de centrul însuşi. 

Este potrivit să remarcăm aici, fără a insista prea mult 

pentru a nu ne îndepărta de cursul expunerii noastre, că, 

datorită unităţii fundamentale a fiinţei în toate stările sale, 
» » * 

trebuie considerat centrul fiecărei stări, în care se proiectează 

această rază spirituală, ca identificat virtual, dacă nu efectiv, 

cu centrul fiinţei totale; şi pentru aceasta o stare oarecare, şi 

starea umană la fel de bine ca oricare alta, poate fi luată ca 

bază pentru realizarea „Identităţii Supreme”. în mod precis 

şi în acest sens, în virtutea acestei identificări putem spune, 

aşa cum am facut-o mai înainte, că Puruşa însuşi sălăşluieşte 

în centrul individualităţii umane, adică în punctul în care 

intersecţia razei spirituale cu domeniul posibilităţilor vitale 

determină „sufletul viu” (jivătmă). 2 

1 Pentru sensul care trebuie dat acestei expresii vom revedea observaţia pe 
care am facut-o în legătură cu „Spiritul Universal”. 

2 Este evident că dorim să vorbim aici nu de un punct matematic, ci de 
ceea ce am putea numi în mod analogic un punct metafizic, dar fără ca o 
atare expresie să evoce ideea unei monade leibnitziene, deoarece jivătmă nu 
este decât o manifestare particulară şi contingenţă a lui Ătmă, iar existenţa 
sa separată este în mod propriu iluzorie. Simbolismul geometric la care ne 
referim va fi de altfel expus într-un alt studiu, împreună cu toate dezvoltările 
de care este susceptibil. 

Pe de altă parte, Buddhi, ca orice provine din dezvoltarea 
posibilităţilor lui Prakriti, participă la cele trei guna-, de aceea 
privit sub raportul cunoaşterii distinctive ( vijhăna ) este 
conceput a fiind ternar, iar în ordinea Existenţei universale, 
este identificat cu Trimurti divin: 

Mahat devine conceput distinct ca trei Zei (sau trei aspecte ale 
Luminii inteligibile, căci aceasta este semnificaţia, în mod pro¬ 
priu, a cuvântului sanscrit Deva, pentru care cuvântul „Dum¬ 
nezeu” este, de altfel, echivalentul exact ) 1 * 3 prin influenţa celor 
trei guna, fiind o singură manifestare ( murti ) în trei Zei. în Uni¬ 
versal, este Divinitatea ( Isvara , nu în sine, ci sub cele trei aspecte 
principale de Brahma, Vişnu şi Siva, care constituie Trimurti sau 
„tripla manifestare”); dar, privit distributiv, (sub aspectul, de 
altfel pur contingent, al „separativităţii”) aparţine (fără a fi totuşi 
individualizat în sine) fiinţelor individuale (cărora le comunică 
posibilitatea de participare la atributele divine, adică la natura 
însăşi a Fiinţei Universale, principiul oricărei existenţe ). 4 

Este lesne de văzut că Buddhi este considerat aici în ra¬ 
porturile sale, respectiv, cu primii doi dintre cei trei Puruşa 
despre care vorbeşte Bhagavad-Gită: în ordinea „macrocosmi- 
că”, cel care este desemnat ca „imuabil” este Isvara însuşi, iar 
Trimurti este expresia în mod manifestat (este vorba, bine¬ 
înţeles, despre manifestarea informală, întrucât aici nu există 
nimic individual); şi se spune că celălalt este „împărţit între 
toate fiinţele”. La fel, în ordinea „microcosmică”, Buddhi 
poate fi privit deopotrivă în raport cu personalitatea ( Ătmă) 


1 Dacă dăm cuvântului „Dumnezeu” sensul pe care-1 ia ulterior în limbile 
occidentale, pluralul ar fi un non-sens la fel de bine din punctul de vedere 

hindus precum şi din cel iudeo-creştin şi musulman, căci acest cuvânt, aşa 
cum am arătat mai înainte, nu s-ar putea aplica decât lui Isvara în mod ex¬ 
clusiv, în unitatea sa indivizibilă care este cea a Fiinţei Universale, oricare ar 

fi multiplicitatea de aspecte sub care poate fi privită în plan secundar. 

4 Matsya-Purâna. Vom remarca faptul că Buddhi nu este fără un anumit 
raport cu Logos -ul alexandrin. 



74 


Omul şi devenirea sa după Vedanta 


şi în raport cu „sufletul viu” (jtvâtmâ ), acesta din urmă nefiind 
decât reflectarea personalităţii în starea individuală umană, 
reflectare care nu ar fi existat fără intermedierea lui Buddhi: 
reamintim aici simbolul soarelui şi al imaginii sale oglindite 
în apă; Buddhi este, am mai spus, raza ce determină forma¬ 
rea acestei imagini şi care, în acelaşi timp, o leagă de sursa 
luminoasă. 

în virtutea acestui dublu raport menţionat şi a rolului de 
intermediar între personalitate şi individualitate se poate, în 
pofida a tot ce este în mod necesar inadecvat într-un aseme¬ 
nea mod de exprimare, considera intelectul ca trecând într-un 
anume fel de la starea de putere universală la starea individuală, 
dar fără a înceta cu adevărat să fie ceea ce este, şi numai prin 
intersecţia cu domeniul special al anumitor condiţii de exis¬ 
tenţă, prin care este definită individualitatea considerată; şi 
atunci el produce, ca rezultat al acestei intersecţii, conştiinţa 
individuală ( ahankăra ), implicată în „sufletul viu” (jîvătmă) 
căruia îi este inerentă. 

Aşa cum am mai arătat, această conştiinţă, care este al 
treilea principiu din Sânkhya, dă naştere la noţiunea de „eu” 
(aham, de unde şi numele de ahankăra , literal: „ceea ce face 
eul”), căci are ca funcţiune proprie de a prescrie convingerea 
individuală ( abhimăna ), adică în mod precis, noţiunea de „eu 
sunt” în relaţie cu obiectele externe ( bâhya ) şi interne ( abh - 
yantara), care sunt, respectiv, obiectele percepţiei ( pratyaksha) 
şi ale contemplaţiei ( dhyăna ). Iar ansamblul acestor obiecte 
este desemnat de termenul idam, „aceasta”, atunci când este 
conceput în opoziţie cu aham sau „eul”, opoziţie cu totul rela¬ 
tivă şi foarte diferită de cea pe care filosofii moderni pretind 
să o stabilească între „subiect” şi „obiect”, sau între „spirit” şi 
„lucruri”. Astfel, conştiinţa individuală apare imediat - dar cu 
titlu de simplă modalitate „condiţionată” - din principiul in¬ 
telectual, şi, la rândul său, produce toate celelalte principii sau 
elemente speciale ale individualităţii umane, de care ne vom 
ocupa mai departe. 



CAPITOLUL VIII 


MANAS SAU SIMŢUL INTERN. 
CELE ZECE FACULTĂŢI EXTERNE 
DE SENZAŢIE ŞI DE ACŢIUNE 


După conştiinţa individuală ( ahankăra ), enumerarea 
făcută de Sânkhya pentru tattva comportă, în aceeaşi grupă 
a „producţiilor productive”, cinci tanmâtra , determinaţii ele¬ 
mentare subtile, deci necorporale şi non-perceptibile exteri¬ 
or, care sunt, într-un mod direct, principiile respective ale 
celor cinci bhuta sau elemente corporale şi sensibile, şi care au 
expresia lor definită în condiţiile înseşi ale existenţei indivi¬ 
duale pe treapta pe care se situează starea umană. Cuvântul 
tanmâtra semnifică literal „desemnare” ( mătra , măsură, deter¬ 
minare) delimitând domeniul propriu al unei anumite cali¬ 
tăţi (tad sau tat, pronume neutru, „acela”, luat aici în sensul 
de „quiditate”, ca în cuvântul arab dăt)' în Existenţa universală; 
dar nu este locul să intrăm în dezvoltări mai ample asupra 
acestui punct. Vom spune numai că cele cinci tanmâtra sunt 
desemnate în mod obişnuit prin numele de calităţi sensibile: 
auditiv sau sonor ( sabda ), tactil ( sparsa ), vizual (rupă, cu dublul 
sens de formă şi culoare), sapid (rasa), olfactiv (gandha). 

1 Este momentul să remarcăm faptul că aceste cuvinte tat şi dăt sunt, 
fonetic, identice între ele şi mai sunt cu cuvântul englezesc that, care are 
exact acelaşi sens. 

însă aceste calităţi nu pot fi considerate aici decât în stare 
principială, într-o oarecare măsură, şi „nedezvoltate” deoa¬ 
rece numai prin bhuta ele se vor manifesta efectiv în ordinea 
sensibilă; iar raportul tanmătra-bhuta este, pe treapta sa rela¬ 
tivă, analog cu raportul „esenţă”-„substanţă”, în aşa fel încât 
putem da pentru tanmătra denumirea de „esenţe elementare ”. 2 
Cele cinci bhuta sunt, în ordinea producerii lor sau a manifes¬ 
tării lor (ordine corespunzătoare aceleia care a fost indicată 
pentru tanmătra, deoarece fiecare element aparţine unei ca¬ 
lităţi sensibile): Eterul ( ăkăsa ), Aerul (văyu), Focul ( tejas ), 
Apa (ap) şi Pământul (prthivi sau prithivi)-, din ele se formează 
întreaga manifestare grosieră sau corporală. 

între tanmătra şi bhuta, şi constituind cu acestea din 
urmă grupul „producţiilor neproductive”, sunt unsprezece 
facultăţi distincte, în mod propriu individuale, care proced 
din ahankăra, şi care, în acelaşi timp, participă la cele cinci 
tanmătra. Din cele unsprezece facultăţi despre care este vorba, 
zece sunt externe: cinci de senzaţie şi cinci de acţiune; a un¬ 
sprezecelea, a cărei natură ţine şi de unele şi de celelalte, este 
simţul intern sau facultatea mentală ( manas ), iar aceasta din 
urmă este unită direct cu conştiinţa (ahankăra) 3 . Gândirea 
individuală trebuie raportată la manas, care este de ordin for¬ 
mal (şi înţelegem aici raţiunea, ca şi memoria şi imaginaţia) 4 , 
şi care nu este în nici un fel inerent intelectului transcendent 
(Buddhî), ale cărei atribuţii sunt în mod esenţial informale. 
Vom mai remarca aici, tot în legătură cu Aristotel, că inte¬ 
lectul pur este de ordin transcendent şi are ca obiect propriu 

2 într-un sens foarte apropiat de această consideraţie tanmătra sunt numite 
de Fabre d'Olivet „elementizare inteligibilă”, în interpretarea pe care el o 
face Genezei (La Langue hebraique restituie). 

3 Despre producerea acestor diverse principii, considerate din punct de 
vedere „macrocosmic”, cf. Mânava-Dharma-Shâstra (Legea lui Mânu), 
Adhyăya 1, sloka 14-20. 

4 în acest sens, fără îndoială, trebuie înţeles ceea ce spune Aristotel, şi anume 
că „omul (ca individ) nu gândeşte niciodată fără imagini”, adică fără forme. 

cunoaşterea principiilor universale; această cunoaştere, care 
nu are nimic discursiv, este obţinută direct şi imediat prin 
intuiţie intelectuală, care, o spunem pentru a evita orice con¬ 
fuzie, nu are nimic comun cu pretinsa „intuiţie”, numai de 
ordin senzitiv şi vital, care joacă un aşa de mare rol în teoriile, 
net antimetafizice, ale anumitor filozofi contemporani. 

în ceea ce priveşte dezvoltarea diferitelor facultăţi ale 
omului individual, nu avem decât să reproducem învăţătura 
pe care o găsim în Brahma-Sutra-. 

„Intelectul, simţul intern, ca şi facultăţile de senzaţie şi 
acţiune, se dezvoltă (în manifestare) şi sunt resorbite (în 
non-manifestat) în ordine asemănătoare (dar pentru resorbire, 
în sensul invers dezvoltării) 5 , ordine care este totdeauna cea 
a elementelor din care aceste facultăţi apar la constituirea lor 6 
(cu excepţia totuşi a intelectului, care se dezvoltă, în ordinea 
informală, prealabil oricărui principiu formal sau în mod 
propriu individual). 

Cât despre Puruşa (sau Ătmâ), emanaţia sa (considerat 
drept personalitatea unei fiinţe) nu este o naştere (chiar în 
accepţiunea cea mai extinsă a termenului de care este sus¬ 
ceptibil acesta) 7 , nici o producere (determinând un punct 
de plecare pentru existenţa sa efectivă, aşa cum se întâmplă 
pentru tot ce provine din Prakriti). Nu-i putem desemna 
nicio limită (printr-o condiţie particulară de existenţă), căci, 


' Reamintim că nu poate fi vorba în nici un caz de o ordine a succesiunii 
temporale. 

h Poate fi vorba aici atât de tanmâtra cât şi de bhiita , după cum indriya 
sunt considerate în stare subtilă sau în stare grosieră, adică „facultăţi” 
sau „organe”. 

; Putem numi „naştere” şi „moarte” începutul şi sfârşitul unui ciclu oarec¬ 
are, adică al existenţei unei stări de manifestare, şi nu numai în cazul stării 
umane; aşa cum vom explica în continuare, trecerea de la o stare la alta este 
totodată o moarte şi o naştere, după cum anume considerăm în raport cu 
starea antecedenţă şi cu cea consecventă. 

fiind identic cu Supremul Brahma, participă la esenţa Sa 
infinită 8 (implicând posesia atributelor divine, cel puţin 
virtual, şi chiar actual câtă vreme această participare este 
efectiv realizată prin „Identitatea Supremă”, fără a mai vorbi 
despre ceea ce este dincolo de orice atribute, deoarece aici 
avem de-a face cu Supremul Brahma, care este nirguna, şi nu 
doar de Brahma ca saguna, adică Isvara 9 . 

El este activ, dar numai în principiu (deci „non-acţional”) 10 , 
căci această activitate ( kartritva ) nu îi este esenţială şi in¬ 
erentă, nefiind pentru el decât eventuală şi contingenţă 
(relativ numai la stările sale de manifestare). Asemeni dul¬ 
gherului ce ţine în mâna sa securea şi celelalte unelte şi apoi, 
punându-le deoparte, se bucură de linişte şi de repaus, tot 
astfel şi acest Ătmă, în unirea sa cu uneltele (prin mijlocirea 
cărora facultăţile principiale sunt exprimate şi dezvoltate în 
fiecare din stările de manifestare, şi care astfel nu sunt altceva 
decât aceste facultăţi manifestate cu organele lor respective), 
este activ (cu toate că această activitate nu afectează în nici 
un fel natura sa intimă) şi apoi, părăsindu-le, se bucură de 
repaus şi linişte (în „non-acţional”, deci în sine însuşi, din 
care niciodată nu a ieşit)”. 11 

„Diferitele facultăţi de senzaţie şi de acţiune (desemnate 
prin termenul prâna într-o accepţiune secundară) sunt în 

8 Cuvântul „esenţă” când este aplicat astfel analogic, nu este deloc corelativ 
cu „substanţă”; de altminteri, ceea ce are un corelativ oarecare nu poate fi 
infinit. La fel, cuvântul „natură”, aplicat la Fiinţa Universală, sau chiar la 
ceea ce este dincolo de Fiinţă, pierde complet sensul propriu şi etimologic 
cu ideea de „devenire” ce este implicată. 

9 Posesia atributelor divine este numită în sanscrită aisvarya , ca fiind o 
adevărată „conaturalitate” cu Isvara. 

10 Aristotel are dreptate să insiste şi asupra acestui punct, în sensul că primul 
motor al oricărui lucru (sau principiul mişcării) trebuie să fie el însuşi imo¬ 
bil, ceea ce înseamnă, cu alţi termeni, că principiul oricărei acţiuni trebuie 
să fie „non-acţional”. 

11 Brahma-Sutra , Adhyăya 2, Păda 3, sutra 15-17 şi 33-40. 

număr de unsprezece: cinci de senzaţie ( buddhindriya sau 
jhănendriya, mijloace sau instrumente de cunoaştere în do¬ 
meniul lor particular), cinci de acţiune ( karmendriya ), şi 
simţul intern (manas). 

Acolo unde se specifică un număr mai mare (treisprezece), 
termenul indriya este folosit în sensul său cel mai extins şi 
mai cuprinzător, distingându-se în manas, din cauza plurali¬ 
tăţii funcţiunilor sale: intelectul (nu în el însuşi şi în ordinea 
transcendentă, ci ca o determinare particulară în raport cu 
individul), conştiinţa individuală ( ahankâra , de care manas 
nu poate fi separat) şi simţul intern propriu-zis (ceea ce filosofii 
scolastici numesc „sensorium commune”). 

Acolo unde se specifică un număr mai mic (de obicei 
şapte), acelaşi termen este utilizat într-o accepţiune mai 
restrânsă: astfel, se vorbeşte despre şapte organe senzitive, 
relativ la cei doi ochi, cele două urechi, cele două nări şi gura 
sau limba (în aşa fel încât, în acest caz, este vorba numai 
despre cele şapte deschideri sau orificii ale capului). 

Cele unsprezece facultăţi mai înainte menţionate (cu 
toate că sunt desemnate în ansamblul lor prin termenul 
prăna) nu sunt (ca cele cinci văyu, despre care vom vorbi 
mai încolo) simple modificări ale mukhya-prâna sau actul 
vital principal (respiraţia, cu asimilaţia care rezultă la acest 
nivel), ci principii distincte (din punctul de vedere special, 
al individualităţii umane)”. 12 

Termenul prăna, în accepţiunea cea mai obişnuită, 
înseamnă la propriu „suflu vital”; dar, în anumite texte vedice, 
ceea ce este desemnat astfel este, în sens universal, identificat 
în principiu cu Brahma însuşi, ca atunci când se spune că, în 
somnul profund ( susupti ), toate facultăţile se resorb în prăna, 
căci, „în timp ce un om doarme fără vise, principiul său 
spiritual ( Ătmă considerat în raport cu el) este una cu 

12 Brahma-Sutra, Adhyăya 2, Păda 4, sutra 1-7. 

Brahma”' 3 , această stare fiind dincolo de distincţiune, deci, 
în mod autentic supra-individual: de aceea cuvântul svapiti, 
„el doarme”, este interpretat prin svam apîto bhavati, „el a 
intrat în propriul („Sine”)”. 14 

în ceea ce priveşte cuvântul indriya, el semnifică, la 
propriu „putere”, care este şi sensul prim al termenului „fa¬ 
cultate”; dar, prin extensie, semnificaţia sa, aşa cum am arătat, 
cuprinde totodată şi facultatea şi organul său corporal, ansam¬ 
blu ce este considerat ca constituind fie un instrument de 
cunoaştere (buddhi sau jhâna, aceşti termeni fiind luaţi aici în 
accepţiunea lor cea mai largă), fie unul de acţiune ( karma ) şi 
care sunt desemnate astfel printr-un singur şi acelaşi cuvânt. 

Cele cinci instrumente senzoriale sunt: urechile sau 
auzul ( srotra ), pielea sau pipăitul ( tvac ), ochii sau văzul 
( chaksus ), limba sau gustul ( rasana ), nasul sau mirosul 
( ghrâna ), fiind astfel enumerate în ordinea dezvoltării 
simţurilor, care este cea a elementelor ( bhuta ) corespunză¬ 
toare; dar, pentru a expune în detaliu această corespondenţă, 
ar fi necesar să se trateze complet condiţiile existenţei 
corporale, ceea ce nu putem face aici. 

Cele cinci instrumente de acţiune sunt: organele de ex¬ 
creţie ( păyu ), organele generatoare ( upastha ), mâinile (pani), 
picioarele (păda) şi, în sfârşit, vocea sau organul vorbirii ( văc ) 15 , 
care este enumerat al zecelea. Manas trebuie considerat ca al 
unsprezecelea, având prin natura sa dubla funcţiune, ca 
servind totodată senzaţiei şi acţiunii, şi, prin urmare, parti¬ 
cipând la proprietăţile ambelor, pe care le centralizează, 
într-un anume fel, în sine 16 . 


13 Comentariul lui Sankarăchărya la Brahma-Sutra, Adhyăya 3, Păda 2, sutra 7. 

14 Chăndogya Upanişad, Prapăthaka 6, Khanda 8, Sruti 1. Desigur că aici 
este vorba despre o interpretare prin procedeele Nirukta, şi nu de o derivare 
etimologică. 

15 Cuvântul văc este identic cu latinul vox. 

16 Mănava-Dharma-Sâstra , Adhyăya 2, sloka 89-92. 

După Sănkhya , aceste facultăţi, cu organele lor respective, 
sunt, distingând trei principii în manas , cele treisprezece 
instrumente ale cunoaşterii în domeniul individualităţii 
umane (căci acţiunea nu are finalitate în sine, ci numai în 
raport cu cunoaşterea): trei interne şi zece externe, compa¬ 
rate cu trei santinele şi zece porţi (caracterul conştient fiind 
inerent primelor dar nu şi celorlalte zece, considerându-le 
distinct). Un simţ corporal percepe şi un organ de acţiune 
execută (unul fiind, într-o oarecare măsură „intrarea” şi 
celălalt fiind „ieşirea”: există aici două faze succesive şi com¬ 
plementare, prima fiind o mişcare centripetă, iar cea de a doua 
una centrifugă); între cele două, simţul intern (manas) exa¬ 
minează; conştiinţa ( ahankâra ) face aplicaţia individuală, 
adică asimilarea percepţiei cu „eul”, aceasta făcând parte 
din el cu titlu de modificare secundară; şi, în fine, intelectul 
pur ( Buddhi ) transpune în Universal datele facultăţilor 
precedente. 




CAPITOLUL IX 


ÎNVELIŞURILE „SINELUI”. 
CELE CINCI VĂYU SAU 
FUNCŢIILE VITALE 


Puruşa sau Ătmâ, manifestându-se ca jîvâtmâ în forma 
vie de fiinţă individuală, este considerat, conform Vedânta, 
ca fiind acoperit cu o serie de „învelişuri” ( kosa ) sau „vehicule” 
succesive, reprezentând tot atâtea faze ale manifestării sale, 
fiind cu totul eronat să le asimilăm cu „corpuri”, deoarece 
numai ultima fază este de ordin corporal. Trebuie remarcat 
faptul că nu se poate spune, cu toată rigoarea, că Ătmâ este 
în realitate conţinut în tot atâtea învelişuri, deoarece, prin 
chiar natura sa, nu este susceptibil de nicio limitare şi nu 
este în nici un fel condiţionat prin o stare de manifestare, 
oricare ar fi aceea 1 . 

Primul înveliş ( ânandamaya-kosa , particula maya semni¬ 
ficând „ceea ce este făcut din” sau „care constă în”, precizând 
cuvântul de care este însoţit) nu este altceva decât ansam¬ 
blul însuşi al tuturor posibilităţilor de manifestare pe care 
Ătmâ le are în sine, în „permanenta sa actualitate”, în starea 
principială şi nediferenţiată. Este numit „făcut din Beatitudine” 

1 In Taittiriya Upanişad, Valii 2, Anuvăka 8, Sruti 1, şi Valii 3, Anuvăka 10 
şi Srutr 5, desemnările diferitelor învelişuri sunt raportate direct la „Sine”, 
in funcţie de cum se consideră în raport cu una sau alta dintre stările de 
manifestare. 

( Ănanda ) deoarece „Şinele”, în această stare primordială, se 
bucură de plenitudinea propriei sale fiinţe, acesta [învelişul 
prim] nefiind într-adevăr cu nimic diferit de „Sine”; este 
superior existenţei condiţionate, care îl presupune, şi se 
situează pe treapta Fiinţei pure: pentru aceasta este considerat 
ca fiind caracteristic lui îsvara 2 . Suntem aici, deci, în ordinea 
informală; numai când este considerat în raport cu manifesta¬ 
rea formală, în măsura în care principiul acesteia se află con¬ 
ţinut în ea, putem spune că aceasta este forma principială 
sau cauzală (kârana-săriră), cea prin care forma va fi mani¬ 
festată şi actualizată în stadiile următoare. 

Al doilea înveliş ( vijnănamaya-kosa ) este format din 
Lumina (în sens inteligibil) direct reflectată de Conştiinţ. 
integrală şi universală ( Jnâna , particula vi implicând modul 
distinctiv) 3 ; este compus din cinci „esenţe elementare” 
(tanmâtra ), „conceptibile” dar nu „perceptibile”, în starea 
lor subtilă; învelişul constă din joncţiunea intelectului supe¬ 
rior ( Buddhi ) cu facultăţile principiale de percepţie ce apar, 
respectiv cele cinci tanmâtra, şi a căror dezvoltare exterioară 
va constitui cele cinci simţuri ale individualităţii corporale 4 . 

2 în timp ce celelalte desemnări (ale celorlalte patru învelişuri care urmează) 
pot fi considerate ca fiind caracteristice lui jivătmă, ănandamaya-kosa cores¬ 
punde nu numai lui îsvara dar, de asemenea, prin transpoziţie lui Paramătmă 
chiar sau Supremul Brahma şi de aceea se spune în Taittiriya Upanişad, 
Valii 2, Anuvăka 5, Sruti 1: „Diferit de cel care constă în cunoaşterea 
distinctivă ( vijhănamaya ) este celălalt Sine interior ( anyo'ntara Ătmă) 
care constă în Beatitudine ( ânandamaya )”. Cf. Brahma-Sutra, Adhyăya 1, 
Păda 1, sutra 12-19. 

3 Cuvântul sanscrit Jhăna este identic cu grecescul rViiicnc; prin rădăcina 
sa, care este de altfel cea a cuvântului „cunoaştere” (de la cognoscere), şi 
care exprimă o idee de „producere” şi de „generare”, deoarece fiinţa „devine” 
ceea ce cunoaşte şi se realizează pe ea însăşi prin această cunoaştere. 

4 începând cu acest al doilea înveliş se aplică în mod propriu termenul de 
săriră mai degrabă dacă dăm acestui cuvânt, interpretat prin metodele Niruk- 
ta, semnificaţia de „dependent de şase (principii)” adică de Buddhi (sau de 
ahankâra, cel care derivă direct şi care este primul principiu de ordin indi¬ 
vidual) şi cele cinci tanmâtra ( Mănava-Dharma-Săstra , Adhyăya 1, sloka 17.). 

Al treilea înveliş ( manomaya-kosa ), în care simţul intern 
(manas) este unit cu precedentul, implică, în mod simplu, 
conştiinţa mentală 5 sau facultatea de a gândi, care, aşa cum 
am spus mai înainte, este de ordin exclusiv individual şi formal 
şi a cărei dezvoltare procede din iradierea în mod reflectat a 
intelectului superior în starea individuală determinată, care 
este aici starea umană. 

Al patrulea înveliş ( prănamaya-kosa ) cuprinde facultăţile 
ce apar din „suflul vital” ( prâna ), adică cele cinci vâyu (mo¬ 
dalităţi ale acestei prâna), precum şi facultăţile de acţiune şi 
cele de senzaţie (acestea din urmă existând deja în stare 
principială în cele două învelişuri precedente, ca facultăţi 
pur „conceptive”, în vreme ce, pe de altă parte, nu putea fi 
vorba de nici un fel de acţiune, şi nici, cu atât mai mult, de 
percepţie exterioară). 

Ansamblul celor trei învelişuri ( vijnănamaya-kosa, ma¬ 
nomaya-kosa şi prănamaya-kosa ) constituie forma subtilă 
( suksma-sarira sau lingă-săriră), în opoziţie cu forma grosieră 
sau corporală ( sthula-sarîra ); regăsim aici distincţia celor 
două moduri de manifestare formală despre care am vorbit 
deja în mai multe rânduri. 

Cele cinci funcţiuni sau acţiuni vitale sunt numite vâyu, 
cu toate că ele nu sunt propriu-zis aer sau vânt (acesta fiind 
sensul general al cuvântului vâyu sau vâta, derivat de la 
rădăcina verbală vă, a merge, a se mişca, şi care desemnează 
în mod obişnuit elementul aer, a cărui mobilitate este una 
din principalele caracteristici) 6 , cu atât mai mult cât se 
raportează la starea subtilă şi nu la starea corporală; dar ele 


5 înţelegem prin această expresie ceva mai mult, ca determinare, decât 
conştiinţa individuală pur şi simplu: s-ar putea spune că este rezultatul uni¬ 
rii lui manas cu ahankăra. 

6 S-ar putea raporta aceasta la ceea ce noi am spus, într-o notă precedentă, 
referitor la diferitele aplicaţii ale cuvântului ebraic Ruah, ce corespunde per¬ 
fect termenului sanscrit văyu. 

sunt, cum am spus, modalităţi ale „suflului vital” ( prăna , sau 
în sens mai general ana) 7 , considerat în principal în rapor¬ 
turile sale cu respiraţia. 

Aceste raporturi sunt următoarele: 1. aspiraţia, adică res¬ 
piraţia considerată ca ascendentă în faza iniţială (prăna, în 
sensul strict al acestui cuvânt) şi atrăgând elementele nein¬ 
dividualizate încă din ambianţa cosmică pentru a le face să 
participe la conştiinţa individuală prin asimilare; 2. inspiraţia, 
considerată ca descendentă într-o fază următoare ( apâna ) şi 
prin care aceste elemente pătrund în individualitate; 3. o 
fază intermediară între cele două precedente (vyâna) con¬ 
stând, pe de o parte, în ansamblul acţiunilor şi reacţiunilor 
reciproce care se produc în contactul dintre individ şi 
elementele ambiante şi, pe de altă parte, în diferitele momente 
vitale ce rezultă de aici şi a căror corespondenţă în organis¬ 
mul corporal este circulaţia sanguină; 4. expiraţia ( udâna ), 
care proiectează suflul, transformându-1, dincolo de limitele 
individualităţii restrânse (adică redusă numai la modalităţile 
care sunt comun dezvoltate la toţi oamenii), în domeniul 
posibilităţilor individualităţii extinse, privită în integralitatea 
sa 8 ; 5. digestia, sau asimilaţia substanţială intimă ( samâna ), 
prin care elementele absorbite devin parte integrantă a indi¬ 
vidualităţii 9 . Este specificat foarte clar că nu este vorba aici 
de o simplă operaţie a unuia sau a mai multor organe corpo¬ 
rale; este lesne să ne dăm seama că toate acestea nu trebuie 


7 Rădăcina an se regăseşte, cu aceeaşi semnificaţie, în grecescul dveţux;, „su¬ 
flu” sau „vânt”, şi în latinescul anima, „suflet”, al cărui sens propriu şi primar 
este exact acela de „suflu vital”. 

8 Este de remarcat faptul că termenul „a expira” semnifică totodată „a elim¬ 
ina suflul” (în respiraţie) şi „a muri” (în ceea ce priveşte partea corporală 
a individualităţii umane) [a-şi da sufletul, a da afară sufletul cu ultima 
expiraţie, când sufletul părăseşte corpul]; aceste două sensuri sunt în raport 
cu udăna, despre care este vorba în acest moment. 

9 Brahma-Sutra, Adhyăya 2, Păda 4, sutra 8-13. - Cf. Chăndogya Upanişad, 
Prapăthaka 5, Khanda 19-23; Maitri Upanişad, Prapăthaka 2, Sruti 6. 

înţelese numai ca funcţiuni fiziologice analogic corespunză¬ 
toare, ci asimilarea vitală în sensul cel mai amplu. 

Al cincilea înveliş, şi ultimul, este forma corporală sau 
grosieră (sthula-săriră) ce corespunde, pentru starea umană, 
modului de manifestare cel mai exterior; este învelişul de 
hrană ( annamaya-kosa ), compus din cinci elemente sensi¬ 
bile ( bhuta ), de la care plecând sunt constituite corpurile. El 
se asimilează elementelor combinate primite în hrană ( anna , 
cuvânt derivat din rădăcina verbală ad, a mânca) 10 , secretând 
părţile cele mai fine care rămân în circulaţia organică şi 
excretând sau eliminând pe cele mai grosiere, cu excepţia celor 
care sunt depozitate în oase. Ca rezultat al acestei asimilări, 
substanţele de natura pământului devin carne; cele de natura 
apei, sânge; cele de natura focului, grăsime, măduvă şi siste¬ 
mul nervos (materia fosforee); căci sunt substanţe corporale 
în care natura unuia sau a altuia dintre elemente predomină, 
cu toate că ele sunt formate din toate cele cinci elemente 11 . 

Orice fiinţă organizată, care se prezintă într-o atare formă 
corporală, are, pe o treaptă mai mult sau mai puţin complet 
dezvoltată, cele unsprezece facultăţi individuale despre care 
am vorbit mai înainte şi, aşa cum am mai văzut, aceste facul¬ 
tăţi sunt manifestate în forma fiinţei prin intermediul celor 
unsprezece organe corespunzătoare ( avayava , desemnare 
care este aplicată de asemenea şi stării subtile dar numai prin 
analogie cu starea grosieră). Conform lui Sankarăchărya 12 , 


10 Această rădăcină este şi cea a cuvântului latin edere şi, de asemenea, chiar 
dacă sub o formă alterată, englezescului eat şi germanului essen. 

11 Brahma-Siitra, Adhyăya 2, Păda 4, sutra 21; Cf. Chăndogya Upanişad, 
Prapăthaka 6, Khanda 5, Sruti 1-3. 

12 Comentariu la Brahma-Sutra, Adhyăya 3, Păda 1, sutra 20-21. - Cf. 
Chăndogya Upanişad, Prapăthaka 6, Khanda 3, Sruti 1; Aitareya Upanişad, 
Khanda 5, Sruti 3. Acest din urmă text, în afară de cele trei clase de fiinţe 
vii care şunt enumerate în alte părţi, menţionează o a patra, anume fiinţele 
născute din căldura umedă ( svedaju ); dar aceasta poate fi ataşată la cea a 
germiniparelor. 

distingem trei clase de fiinţe organizate după modul lor de 
reproducere: 1. viviparele (jîvaja, sau yonija, sau jarăyuja), 
cum sunt oamenii şi mamiferele; 2. oviparele ( ândaja ), cum 
sunt păsările, reptilele, peştii şi insectele; 3. germiniparele 
( udbhijja ), care cuprind totodată animalele inferioare şi 
plantele, primele mobile, ce se nasc, în principal în apă, în timp 
ce celelalte, care sunt imobile, se nasc, de obicei din pământ; 
totodată, conform multor pasaje din Veda, hrana ( anna ), 
adică vegetalul ( osadhi ), apare tot din apă, căci ploaia ( varsa ) 
este cea care fertilizează pământul 13 . 


13 A se vedea în special Chăndogya Upanişad, Prapăthaka 1, Khanda 1, sruti 
2: „vegetalele sunt esenţa (rasa) apei”; Prapăthaka 5, Khanda 6, sruti 2 şi 
Prapăthaka 7, Khanda 4, sruti 2: anna provine sau apare din varsa. - Cuvân¬ 
tul rasa semnifică literal „sevă” şi s-a văzut mai înainte că semnifică „gust” 
sau „savoare”; în limba franceză, de asemenea, „seve” şi „saveur” au aceeaşi 
rădăcină (sap) care este în acelaşi timp şi cea a lui „savoir”[„a şti”] (în latină 
sapere), datorită analogiei care există între asimilarea nutritivă în ordinea 
corporală şi asimilarea cognitivă în ordinea mentală şi intelectuală. - Mai 
trebuie remarcat şi faptul că termenul anna desemnează uneori chiar el¬ 
ementul pământ, care este ultimul în ordinea dezvoltării şi care derivă de 
asemenea din elementul apă ce îl precedă imediat (Chăndogya Upanişad, 
Prapăthaka 6, Khanda 2, sruti 4). 



CAPITOLUL X 


UNITATEA ŞI IDENTITATEA 
ESENŢIALE ALE „SINELUI” 
ÎN TOATE STĂRILE FIINŢEI 


Aici trebuie insistat asupra unui punct esenţial: şi anume, 
că toate principiile sau elementele despre care am vorbit, 
care sunt descrise ca fiind distincte şi care sunt astfel din punct 
de vedere individual, nu sunt aşa decât numai din acest 
punct de vedere şi nu constituie în realitate decât tot atâtea 
modalităţi de manifestare a „Spiritului Universal” ( Ătmă ). 
Cu alte cuvinte, deşi accidentale şi contingente în calitate de 
manifestate, ele sunt expresia anumitor posibilităţi esenţiale 
ale lui Ătmă (cele care, prin natura lor proprie, sunt posibi¬ 
lităţi de manifestare); iar aceste posibilităţi, în principiu şi în 
realitatea lor profundă, nu sunt cu nimic diferite de Ătmă. 
De aceea trebuie considerate, în Universal (şi nu în raport 
cu fiinţele individuale), ca fiind cu adevărat însuşi Brahma , 
care este „fără dualitate” şi în afara căruia nimic nu există, 
nici manifestat nici non-manifestat 1 . 


1 Muhid-d-Dîn Ibn Arabi în al său Tratat despre Unitate ( Risălatu-l- 
Ahadiyah) spune în acelaşi sens: „Allăh - fie El slăvit! - este exceptat de 
orice asemănător ca şi de orice rival, contrastant sau oponent.” Există de 
altminteri, în această privinţă, o perfectă concordanţă între Vedănta şi 
esoterismul musulman. 

De altfel, acest „în afară de care” este ceva ce nu poate fi 
infinit, fiind limitat prin chiar aceasta că lasă „în afară”; şi 
astfel Lumea, înţelegând prin acest cuvânt ansamblul mani¬ 
festării universale, nu se poate distinge de Brahma decât în 
mod iluzoriu, în timp ce Brahma , dimpotrivă, este „absolut 
distinct de ceea ce el pătrunde” 2 , adică de Lume, deoarece 
lui nu i se poate aplica nici un atribut determinativ care să i 
se potrivească, iar manifestarea universală este riguros nulă 
faţă de Infinitatea Sa. Aşa cum deja am mai remarcat, această 
ireciprocitate de relaţie antrenează condamnarea formală a 
„panteismului”, ca şi a oricărui „imanentism”; şi lucrul acesta 
este afirmat foarte clar în Bhagavad-Gită: 

Toate fiinţele sunt în mine, dar eu nu sunt în ele... Fiinţa Mea 

suportă fiinţele şi, fără să fie în acestea, prin ea ele există. 3 

S-ar mai putea spune că Brahma este Totul absolut, şi 
astfel că el este infinit, dar, pe de altă parte, dacă toate lucruri¬ 
le sunt în Brahma , ele nu sunt deloc Brahma câtă vreme sunt 
considerate sub aspectul distincţiei, adică, în mod precis, ca 
lucruri relative şi condiţionate, existenţa lor ca atare nefiind 
de altminteri decât o iluzie faţă de realitatea supremă. Ceea 
ce se spune despre lucruri nu i se potriveşte lui Brahma, 
nefiind decât expresia relativităţii, şi în acelaşi timp, aceasta 
fiind iluzorie, distincţia este şi ea iluzorie, deoarece unul din 
termeni dispare înaintea celuilalt, nimic neputând să intre 
în corelaţie cu Infinitul. Doar în principiu toate lucrurile 
sunt Brahma, însă numai el este realitatea lor profundă; 
aceasta nu trebuie pierdut din vedere niciodată dacă dorim 
să înţelegem ceea ce va urma 4 . 

2 A se vedea textul din tratatul Cunoaşterea Sinelui (Atmă-Bodha) de 
Sankarăchărya, care va fi citat mai departe. 

3 Bhagavad-Gită, IX, 4 şi 5. 

4 Cităm aici un text daoist în care sunt exprimate aceleaşi idei: „Nu întrebaţi 
dacă Principiul este în aceasta sau în aceea; El este în toate fiinţele. De aceea 

„Nicio distincţie (privind modificările contingente, cum 
ar fi distincţia agentului, acţiunii şi scopului sau rezultatului 
acestei acţiuni) nu invalidează unitatea şi identitatea esenţiale 
ale lui Brahma, cum ar fi cauza ( kârana ) şi efectul ( kărya) s . 
Marea este aceeaşi cu apele sale şi nu este diferită (ca natură), 
cu toate că valurile, spuma, răbufnirile, picăturile şi celelalte 
modificări accidentale prin care se manifestă aceste ape 
există separat sau împreună ca distincte unele de altele (când 
le considerăm în particular, fie sub aspectul succesiunii, fie 
sub cel al simultaneităţii, dar fără ca natura lor să înceteze, 
pentru aceasta să fie aceeaşi) 6 . Un efect nu este altceva (în 
esenţa sa) decât cauza sa (cu toate că aceasta este mai mult 
decât efectul); Brahma este unul (ca Fiinţă) şi fără dualitate 
(ca Principiu Suprem); fiind Şinele însuşi, El nu este separat 


îi atribuim epitetele de mare, suprem, întreg, universal, total ... Cel care a 
făcut ca fiinţele să fie fiinţe, nu este El în-suşi supus aceloraşi legi ca fiinţele. 
Cel care a făcut ca toate fiinţele să fie limitate, este El însuşi nelimitat, in¬ 
finit... în ceea ce priveşte manifestarea. Principiul produce succesiunea 
fazelor, dar nu este această succesiune (nici implicat în această succe¬ 
siune). El este autorul cauzelor şi al efectelor (cauza primă), dar nu este 
cauzele şi efectele (particulare şi manifestate). El este autorul condensărilor 
şi disoluţiilor (naşteri şi morţi, schimbări de stare), dar nu este El însuşi 
condensările şi disoluţiile. Totul apare din El şi se modifică prin şi sub 
influenţa Lui. El este în toate fiinţele, printr-o determinare de normă; dar el 
nu este identic cu fiinţele, nefiind nici diferenţiat, nici limitat” - Huang-zi, 
cap. XXII; trad. P. Wieger, pag.395-397). 

5 Brahma este kârana în aspectul de nirguna şi este kărya în aspectul său 
de saguna-, primul este „Supremul” sau Para-Brahma, al doilea este „Non- 
Supremul”, sau Apara-Brahma (care este Isvara)-, dar nu rezultă de aici că 
Brahma încetează într-o anume măsură să fie „fără dualitate” ( advaita ), 
deoarece „Non-Supremul” însuşi nu este decât iluzoriu în măsura în care 
se distinge de „Suprem”, ca efect nefiind nimic care să fie cu adevărat şi 
în mod esenţial diferit de cauză. Vom nota că nu trebuie niciodată tra¬ 
dus Para-Brahma şi Apara-Brahma prin „Brahma superior” şi „Brahma 
inferior”, căci aceste expresii presupun o comparaţie sau o corelaţie ce nu 
poate exista în nici un fel. 

6 Această comparaţie cu marea şi apele sale arată că Brahma este considerat 
aici ca Posibilitatea Universală, care este totalitatea absolută a posibilităţilor 
particulare. 

(prin limitări oarecare) de modificările Sale (atât formale 
cât şi informale); El este Ătmă (în toate stările posibile) şi 
Ătmă (în sine, în stare necondiţionată) este El (şi nu altul 
decât El) 7 . 

Acelaşi pământ oferă diamante şi alte minerale preţioa¬ 
se, dar şi pietre fără valoare; acelaşi sol produce o diversitate 
de plante care prezintă cea mai mare varietate de frunze, 
flori şi fructe; aceeaşi hrană este convertită în organism în 
sânge, carne şi excrescenţe variate, cum ar fi părul şi unghiile. 
Aşa cum laptele se încheagă spontan iar apa îngheaţă (fără 
ca această trecere de la o stare la alta să implice o schimbare 
de natură), la fel şi Brahma se modifică (în multiplicitatea 
indefinită a manifestării universale) fără ajutorul instru¬ 
mentelor sau mijloacelor exterioare de un tip oarecare (şi fără 
ca unitatea şi identitatea Sa să fie afectate prin aceasta, deci 
fără a putea spune că El s-a modificat în realitate, cu toate că 
lucrurile nu există efectiv decât ca modificări ale Sale) 8 . 


7 Este formula însăşi a Identităţii Supreme în forma cea mai clară ce este 
posibil să i se dea. 

8 Nu trebuie să uităm, pentru a îndepărta această dificultate aparentă, că 
aici ne aflăm dincolo de distincţia dintre Puruşa şi Prakriti, şi că aceştia, 
fiind unificaţi în Fiinţă, sunt cu atât mai mult cuprinşi ambii în Supre¬ 
mul Brahma. Aici ele sunt, fie-ne permis să ne exprimăm astfel, cele două 
aspecte complementare ale Principiului, care nu sunt de altfel două as¬ 
pecte decât în raport cu concepţia noastră: în măsura în care se modifică, 
este aspectul analog al lui Prakriti; în măsura în care El nu se modifică, 
este aspectul analog al lui Puruşa; şi vom remarca faptul că acesta din 
urmă răspunde mai profund şi mai adecvat decât celălalt la realitatea 
supremă în imutabilitatea sa. De aceea Brahma însuşi este Puruşottama, 
în timp ce Prakriti reprezintă numai, în raport cu manifestarea, Sakti a 
Sa, adică „Voinţa Sa productivă”, care este în mod propriu „atotputerni¬ 
cia Sa”(activitate „non-acţională” în ceea ce priveşte Principiul, deve¬ 
nind pasivitate în ceea ce priveşte manifestarea). Trebuie adăugat că, în 
privinţa concepţiei care trece dincolo de Fiinţă, nu mai este vorba despre 
„esenţă” şi „substanţă”, ci de Infinit şi Posibilitate, aşa cum vom explica cu 
o altă ocazie; este ceea ce tradiţia extrem-orientală desemnează ca fiind 
„perfecţiunea activă” ( Khien ) şi „perfecţiunea pasivă” (Khuen), care coin¬ 
cid de altminteri în Perfecţiunea în sens absolut. 



Unitatea „sinelui” în toate stările fiinţei 93 


Aşa cum păianjenul îşi ţese pânza din propria sa sub¬ 
stanţă, fiinţele subtile iau forme diverse (necorporale), iar 
lotusul trece din baltă în baltă fără organe de locomoţie. 

Faptul că Brahma este indivizibil şi fără părţi (aşa cum 
este), nu constituie o obiecţie (la această concepţie a mul¬ 
tiplicităţii universale în unitatea Sa, sau mai degrabă în 
„non-dualitatea” Sa); nu este totalitatea Sa (etern imuabilă) 
cea care este modificată în aparenţele Lumii (şi nici una 
dintre părţile Sale, căci El nu are părţi, ci este El-însuşi 
considerat sub aspectul special al distinctivităţii sau al di¬ 
ferenţierii, adică fiind saguna sau savisesa ; şi, dacă poate 
fi astfel considerat, aceasta se întâmplă deoarece El are în 
Sine toate posibilităţile, fără ca acestea să fie, în vreun fel, 
părţi ale Sale) 9 . 

Diversele schimbări (de condiţii şi moduri de existenţă), 
sunt oferite aceluiaşi suflet (individual) visând (şi percepând 
în această stare obiectele interne, care sunt cele ale domeniului 
manifestării subtile) 10 ; diversele forme iluzorii (corespunzând 
diferitelor modalităţi de manifestare formală, altele decât 
modalitatea corporală) sunt cuprinse în aceeaşi fiinţă subtilă 
fără a altera cu nimic unitatea sa (o atare formă iluzorie, 
măyăvi-rupa, fiind considerată ca fiind pur accidentală şi 
neaparţinând în mod propriu fiinţei care o îmbracă, în aşa 


9 Pentru esoterismul musulman de asemenea, Unitatea, considerată în măsura 
în care conţine toate aspectele Divinităţii (Asrăr rabbăniyah sau „tainele 
dominicale”), „este suprafaţa reverberantă a Absolutului cu nenumărate 
faţete care slăveşte fiecare fiinţă ce se oglindeşte în ea”. Această suprafaţă 
este tot Măyă considerată în sensul cel mai înalt, ca Sakti a lui Brahma, 
adică atotputernicia Principiului Suprem. - în manieră asemănătoare, în 
Kabbala ebraică, Kether (primul din cele zece Sefirot) este „veşmântul” lui 
Ain-Soph (Infinitul sau Absolutul). 

10 Modificările care se produc în vis oferă una din analogiile cele mai 
frapante care l-ar putea indica pentru a uşura înţelegerea multiplicităţii 
stărilorfiinţei; vom relua subiectul şi vom prezenta cândva mai complet 
această teorie metafizică. 

fel încât aceasta trebuie considerată ca neafectată de această 
modificare cu totul aparentă) 11 . 

Brahma este atotputernic (deoarece El conţine totul în 
principiu), propriu oricărui act (chiar dacă „non-acţional”, 
sau mai degrabă tocmai prin aceasta), fără a avea un organ 
sau instrument de acţiune oarecare; astfel nici un motiv sau 
scop special (aşa cum are un act individual), altul decât voinţa 
Sa (care nu se distinge prin nimic de atotputernicia Sa) 12 nu 
trebuie presupus în crearea Universului. Nicio diferenţiere 
accidentală nu trebuie să-I fie atribuită (ca o cauză particulară), 
căci fiecare fiinţă individuală se modifică (dezvoltându-şi 
posibilităţile) conform naturii sale proprii 13 ; astfel, norul de 
ploaie distribuie ploaia imparţial (fără considerente legate 
de rezultatele speciale care vor proveni din circumstanţele 
secundare), şi această ploaie binefăcătoare face să crească 
diferitele seminţe, producând o varietate de plante conform 
speciilor (în raţiunea potenţialităţilor diferite ce aparţin 
respectivelor seminţe proprii) 14 . Orice atribut al unei cauze 


11 în această privinţă se poate face o comparaţie interesantă cu ceea ce teologii 
catolici, şi mai ales Sfântul Toma d'Aquino, ne învaţă cu privire la formele pe 
care le pot îmbrăca îngerii; asemănarea este cu atât mai remarcabilă cu cât punc¬ 
tele de vedere sunt foarte diferite. Vom reaminti în trecere, în această privinţă, 
ceea ce am mai semnalat, că aproape tot ceea ce spun teologii despre îngeri 
poate fi spus despre stările superioare ale fiinţei, din punct de vedere metafizic. 

12 Este Sakti a sa despre care am amintit în notele precedente, şi este El- 
însuşi în măsura în care este considerat Posibilitatea Universală; de altmin¬ 
teri, în sine, Sakti nu poate fi decât un aspect al Principiului, şi dacă îl avem 
în vedere distinct pentru a-1 considera „separat”, ea nu este decât „Marea 
Iluzie” ( Mahă-Mahâ ), adică Măyă în sensul ei exclusiv cosmic. 

13 Este chiar ideea de Dhartna, ca fiind „conformitate cu natura esenţială a 
fiinţelor”, aplicată ordinei totale a Existenţei universale. 

14 „O Principiu! Tu care dai tuturor fiinţelor ceea ce le este necesar, Tu care 
nu ai pretins niciodată să fii numit echitabil. Tu ale cărui binefaceri s-au 
răspândit în toate timpurile, nu ai pretins niciodată să fii numit generos. Tu 
care ai fost înainte de orice început, şi care nu ai pretins să fii numit ven¬ 
erabil; Tu care cuprinzi şi susţii Universul producând toate formele, fără a 
pretinde să fii numit „cel abil”; în Tine eu mă mişc” (Huang-zi, cap.IV; trad. 



Unitatea „sinelui” în toate stările fiinţei 95 

prime este (în principiu) în Brahma, care (în Sine-însuşi) 
este totuşi lipsit de orice calitate (distinctă)” 15 . 

„Ceea ce a fost, ceea ce este şi ceea ce va fi, totul este cu 
adevărat Omkăra (Universul identificat principial cu Brah¬ 
ma şi, ca atare, simbolizat de monosilaba sacră Om); şi orice 
altceva, care nu este supus triplului timp ( trikăla , condiţia 
temporală considerată sub aspectul celor trei modalităţi de 
trecut, prezent şi viitor), este de asemenea cu adevărat Omkăra. 

Desigur, acest Ătmâ (ale cărui lucruri nu sunt decât 
manifestarea) este Brahma, şi acest Ătmă (în raport cu dife¬ 
ritele stări ale fiinţei) are patru condiţii ( pâda, cuvânt care 
semnifică literal „picioare”); într-adevăr, toate acestea sunt 
Brahma".' 6 

Prin „toate acestea” trebuie înţeles - aşa cum o arată de 
altfel urmarea acestui din urmă text, pe care îl vom cita mai 
departe - diferitele modalităţi ale fiinţei individuale con¬ 
siderată în integralitatea sa, la fel de bine ca şi stările non- 
individuale ale fiinţei totale.* 


P.Wieger, pag.261). - „Putem spune despre Principiu doar că este originea 
totului şi că influenţează totul rămânând nepăsător” (id., cap.XXII; pag. 
391). - „Principiul, indiferent, imparţial, lasă toate lucrurile să-şi urmeze 
cursul, fără a le influenţa. El nu pretinde nici un titlu (calificare sau atribut 
oarecare). El nu acţionează. Nefacând nimic, nu este nimic pe care să nu îl 
facă” {id., cap. XXV; ibid., pag.437) 

15 Brahma-Sutra, Adhyăya 2, Păda 1, sutra 13-37. - Cf. Bhagavad-Gîtâ, IX, 
4-8: „Lipsit de orice formă sensibilă, Eu sunt cel care am dezvoltat tot acest 
Univers... Imuabil în puterea mea productivă (Sakti, care este numită aici 
Prakriti deoarece este considerată în raport cu manifestarea), eu produc şi 
reproduc (în toate ciclurile) multitudinea de fiinţe, fără un scop determinat 
şi prin simpla virtute a acestei puteri producătoare.” 

16 Măndukya Upanişad, Sruti 1 şi 2. 

* în ediţia pe am utilizat-o pentru prezenta traducere urmează capitolul: 
„Constituţia fiinţei umane după buddhişti” - capitol pe care autorul l-a 
scos din ediţiile ulterioare, în urma schimbului epistolar cu A.K. Cooma- 
raswami. Considerăm că motivele pentru care autorul a procedat astfel 
nu pot Tace obiectul vreunui comentariu; drept urmare, am socotit de 
cuviinţă să îl omitem şi noi - n.t. 





CAPITOLUL XI 


DIFERITELE CONDIŢII ALE LUI 
ĂTMĂ ÎN FIINŢA UMANĂ 


După cele spuse anterior, necesare cunoaşterii problemei 
sub toate aspectele, vom putea aborda studiul diferitelor 
condiţii ale fiinţei individuale, ce rezidă în forma vie, care, 
aşa cum am explicat înainte, cuprinde, pe de o parte, forma 
subtilă ( suksma-sarira sau linga-sarira) şi pe de altă parte, 
forma grosieră sau corporală ( sthula-sarîra ). Când vorbim 
despre aceste condiţii, nu trebuie să înţelegem prin asta condi¬ 
ţia specială care, conform celor spuse, este proprie fiecărui 
individ şi îl diferenţiază de toţi ceilalţi indivizi, nici ansamblul 
condiţiilor limitative ce definesc fiecare stare de existenţă 
considerată în particular. 

Aici este vorba despre diversele stări, sau dacă dorim, 
diversele modalităţi de care este susceptibilă, intr-un mod 
cu totul general, o aceeaşi fiinţă individuală, oricare ar fi ea. 
Aceste modalităţi pot întotdeauna, în ansamblul lor, să fie 
raportate la starea grosieră şi la cea subtilă, prima fiind 
mărginită doar la modalitatea corporală, cea de a doua cu¬ 
prinzând tot restul individualităţii (nu este vorba aici despre 
celelalte stări individuale, deoarece starea umană este cea 
considerată în mod special). Ceea ce se află dincolo de aceste 

două stări nu mai aparţine individualului ca atare, ci este ceea 
ce am putea numi starea „cauzală”, adică starea ce corespunde 
cu kărana-sarîra şi care, în consecinţă, este de ordin universal 
şi informai. De altfel, cu această stare „cauzală” nu mai suntem 
în domeniul existenţei individuale, dar suntem încă în cel 
al Fiinţei; ca atare, trebuie să considerăm în plus, dincolo 
de Fiinţă, o a patra stare principială, în mod absolut 
necondiţionată. 

Din punct de vedere metafizic, toate aceste stări, chiar 
cele care aparţin în mod propriu individului, sunt raportate 
la Ătmă, adică la personalitate, deoarece aceasta constituie 
singura realitate profundă a fiinţei şi pentru că întreaga stare 
a acestei fiinţe ar fi pur iluzorie dacă am pretinde să o sepa¬ 
răm de ea. Stările fiinţei nu reprezintă nimic altceva decât 
posibilităţile lui Ătmă. De aceea putem vorbi despre dife¬ 
ritele condiţii în care se află fiinţa ca fiind cu adevărat con¬ 
diţiile lui Ătmă, cu toate că Ătmă în sine nu este în nici un 
fel afectat şi nu încetează în nici un fel de a fi necondiţionat, 
la fel cum el nu devine niciodată manifestat, fiind însă 
principiul esenţial şi transcendent al manifestării în toate 
modurile acesteia. 

Lăsând la o parte momentan cea de a patra stare, asupra 
căreia vom reveni mai târziu, vom spune că primele trei stări 
sunt: starea de veghe, ce corespunde manifestării grosiere; 
starea de vis, ce corespunde manifestării subtile; somnul 
profund, care este starea „cauzală” şi informală. La aceste trei 
stări, se adaugă uneori o alta, aceea a morţii, şi chiar încă 
una, pierderea-de-sine extatică, considerată ca intermediară 
( sandhyă )‘ între somnul profund şi moarte, la fel cum visul 


1 Acest cuvânt sandhyă (derivat din sandhi, punct de contact sau de joncţiune 
între două lucruri) serveşte, de asemenea, într-o accepţie mai obişnuită la a 
desemna crepusculul (de dimineaţă sau de seară), considerat, la fel, ca inter¬ 
mediar între zi şi noapte; în teoria ciclurilor cosmice, el desemnează intervalul 
dintre două Yuga. 

se află între veghe şi somnul profund 2 . Totuşi, în general, 
aceste ultime două stări nu sunt menţionate separat, întru¬ 
cât ele nu sunt distincte în mod esenţial de starea somnului 
profund, stare extra-individuală în realitate, aşa cum explicam 
puţin mai înainte, şi în care fiinţa intră, la fel, în non- 
manifestat, sau cel puţin în informai, 

sufletul viu (jîvătmă ) se retrage în sânul Spiritului Universal 
{Ătmă) pe calea ce duce la centrul însuşi al fiinţei, acolo unde 
este sălaşul lui Brahma . 3 

Pentru descrierea detaliată a acestor stări nu trebuie decât 
să ne ducem la textul Măndukya Upanişad, din care am citat 
mai înainte începutul, cu excepţia totuşi a unei fraze, prima 
din toate, care este aceasta: „Om, această silabă ( aksara) 4 
este tot ceea ce este; urmează explicarea sa.” Monosilaba sacră 
Om, în care este exprimată esenţa Vedei 5 , este considerată 
aici ca fiind simbolul ideografic al lui Ătmă, şi aşa cum 
această silabă compusă din trei caractere {mătra, aceste ca¬ 
ractere fiind a, u şi m, din care primele două se contractă în 


2 Despre această stare, cf. Brahma-Sutra, Adhyăya 3, Păda 2, sutra 10. 

3 Brahma-Sutra, Adhyăya 3, Păda 2, sutra 7 şi 8. 

4 Cuvântul aksara în accepţiunea sa etimologică, semnifică „indisolubil” 
sau „indestructibil”; dacă silaba este desemnată prin acest cuvânt, aceasta 
se întâmplă deoarece ea (şi nu caracterul gramatical) este privită ca for¬ 
mând o unitate primă şi constituind un element fundamental ale lim¬ 
bajului; orice rădăcină verbală este de altfel, silabică. Rădăcina verbală se 
numeşte dhătu, cuvânt ce semnifică propriu-zis „sămânţă”, deoarece, prin 
posibilităţile de modificare multiple pe care le comportă şi le conţine în el, 
este cu adevărat sămânţa din care se naşte întregul limbaj. Se poate spune 
că rădăcina este elementul fix sau invariabil al cuvântului, care reprezintă 
natura sa fundamentală imuabilă, şi la care se adaugă elemente secundare şi 
variabile, reprezentând accidente (în sensul etimologic) sau modificări ale 
ideii principale. 

5 Cf. CHândogya Upanişad, Prapăthaka 1, Khanda 1, şi Prapăthaka 2, 
Khanda 23; Brihad-Âranyaka Upanişad, Adhyăya 5, Brăhmana 1, Sruti 1. 

o) 6 are patru elemente, dintre care al patrulea, care nu e 
altceva decât monosilaba însăşi considerată sintetic sub 
aspectul ei principial, este „non-exprimat” printr-un caracter 
( amătra ), fiind anterior oricărei distincţii în „indisolubil” 
(aksara), tot aşa Ătmă are patru condiţii ( pâda ), dintre care 
a patra nu e într-adevăr nicio condiţie specială, ci este Ătmă 
considerat în Sine-însuşi, într-un mod absolut transcendent 
şi independent de orice condiţie, şi care, ca atare, nu este 
susceptibil de nicio reprezentare. Vom expune acum succesiv 
ceea ce s-a precizat în textul la care ne am referit, despre 
fiecare din aceste patru condiţii ale lui Ătmă, plecând de la 
ultima treaptă a manifestării şi urcând până la cea supremă, 
totală şi necondiţionată. 


6 în sanscrită, vocala o este formată din unirea lui a şi u, aşa cum vocala 
e este formată din unirea lui a cu i. în limba arabă, de asemenea, cele trei 
vocale a, i şi u sunt considerate ca singurele fundamentale şi cu adevărat 
distincte. 



CAPITOLUL XII 


STAREA DE VEGHE SAU CONDIŢIA 
DE VAlSVĂNARA 


Prima condiţie este Vaisvănara, al cărei sălaş 1 este în starea 
de veghe (jăgarita-sthăna ), care are cunoaşterea obiectelor 
externe (sensibile), care are şapte membre şi nouă guri, şi al 
cărei domeniu este lumea manifestării grosiere . 2 

Vaisvănara este, aşa cum indică derivarea etimologică a 
acestui nume 3 , ceea ce am numit „Om Universal”, dar con- 


1 Este cât se poate de evident că această expresie şi toate celelalte care sunt 
similare, ca sălaş, rezidenţă etc. trebuie totdeauna înţelese simbolic şi nu 
literal, desemnând adică nu un loc oarecare, ci o modalitate de existenţă. 
Utilizarea simbolismului spaţial este de altminteri extrem de răspândit, 
ceea ce se explică prin natura însăşi a condiţiilor cărora le este supusă indi¬ 
vidualitatea corporală, în raport cu care trebuie pus, pe măsura posibilului, 
traducerea adevărurilor care privesc celelalte stări ale fiinţei. - Cuvântul 
sthâna are ca echivalent exact cuvântul „stare”, status, căci rădăcina sthă 
se regăseşte, cu aceeaşi semnificaţie ca în sanscrită, în latinescul stare şi 
derivatele sale. 

2 Măndukya Upanişad, Sruti 3. 

1 Pentru aceasta a se vedea comentariul lui Sankarăchărya la Brahma- 
Sutra, Adhyăya 1, Păda 2, sutra 28: acest Âtmâ care este totodată „totul” 
(visva ) ca personalitate şi „om” (nara), ca individualitate (adică jivătmâ). 
Vaisvănara este o denumire care i se potriveşte lui Ătmâ ; pe de altă parte 
este un nume al lui Agni, aşa cum vom vedea mai departe (cf. Satapata 
Brahmana). 

siderat în mod special în dezvoltarea completă a stărilor sale 
de manifestare şi sub aspectul special al acestei dezvoltări. 
Aici, extensia acestui termen pare a fi restrânsă la una din 
aceste stări, cea mai exterioară dintre toate, cea a manifestării 
grosiere, care constituie lumea corporală. însă această stare 
particulară poate fi luată ca un simbol al întregului ansamblu 
al manifestării universale, fiind un element al ei, şi aceasta 
deoarece este pentru fiinţa umană baza şi punctul de plecare 
obligatoriu pentru orice realizare; este suficient, deci, ca în 
orice simbolism, să se efectueze transpoziţiile respective 
conform treptelor la care va trebui aplicată concepţia. 

în acest sens, starea despre care este vorba poate fi 
raportată la „Omul Universal” şi descrisă ca constituind 
corpul său, conceput prin analogie cu cel al omului indivi¬ 
dual, analogie care este, aşa cum am mai spus, cea a „macro- 
cosmosului” ( adhidevaka ) cu „microcosmosul” ( adhyâtmika ). 
Sub acest raport, Vaisvânara este, de asemenea, identică cu 
Viraj, adică Inteligenţa cosmică în măsura în care guver¬ 
nează şi uneşte în integralitatea sa ansamblul lumii corporale. 
Dintr-un alt punct de vedere, care se coroborează cu pri¬ 
mul, Vaisvânara semnifică şi „ceea ce este comun tuturor 
oamenilor”; este prin urmare specia umană, înţeleasă ca 
natură specifică, sau mai precis ceea ce putem numi „ge¬ 
niul speciei” 4 . 


4 Sub acest raport, nara sau nri este omul ca individ aparţinând speciei 
umane, în timp ce mănava este, mai exact, omul ca fiinţă cugetătoare, 
adică dotată cu „minte”, ceea ce este de altfel, atributul esenţial inerent al 
speciei sale şi prin care se caracterizează natura sa. Pe de altă parte, numele 
de Nara nu este mai puţin susceptibil de o transpunere analogă, prin care 
se identifică şi cu Puruşa, astfel că Vişnu este adesea numit Narottama sau 
„Omul Universal”; aici nu trebuie însă văzută nicio urmă de antropomorfism, 
cu atât mai mult în concepţia însăşi despre „Omul Universal” sub toate as¬ 
pectele sale, şi aceasta în raţiunea acestei transpoziţii. Nu putem întreprinde 
aici o dezvoltare a sensurilor multiple şi complexe care sunt implicate în 
cuvântul nara-, iar în ceea ce priveşte natura speciei, este necesar un studiu 
special pentru a expune toate consideraţiile. 

între altele, trebuie observat că starea corporală este 
efectiv comună tuturor indivizilor umani, oricare ar fi ce¬ 
lelalte modalităţi în care ele sunt susceptibile să se dezvolte 
pentru a realiza, ca individualităţi şi fără a părăsi treapta 
umană, extensiunea integrală a tuturor posibilităţilor 
respective 5 . 

Pe baza celor spuse anterior se pot înţelege în mod 
adecvat cele şapte membre despre care vorbeşte textul din 
Mândukya Upanişad, şi care sunt cele şapte părţi principale 
ale corpului „macrocosmic” al lui Vaisvânara: 

1. ansamblul sferelor luminoase superioare - adică stările 
superioare ale fiinţei, dar considerate aici numai în raporturi¬ 
le lor cu starea specială despre care e vorba - este comparat 
cu partea superioară, cu capul, care conţine creierul, care 
corespunde organic funcţiunii „mentale”, care nu este 
decât o reflectare a Luminii inteligibile sau a principiilor 
supraindividuale; 

2. Soarele şi Luna, sau mai exact principiile reprezentate 
în lumea sensibilă prin cei doi aştri 6 sunt cei doi ochi; 

3. principiul de foc este gura 7 ; 

5 Ar mai trebui stabilite apropierile cu concepţia „adamică” din tradiţiile 
iudaică şi musulmană, concepţie care se aplică la diferite trepte şi în sen¬ 
suri ierarhice suprapuse; dar aceasta ne-ar antrena prea departe de subiectul 
nostru, fapt pentru care ne oprim la simpla indicare. 

6 Ne vom reaminti aici semnificaţiile simbolice pe care le au în Occident 
Soarele şi Luna în tradiţia hermetică şi în teoriile cosmologice pe care 
alchimiştii s-au bazat; nu mai mult într-un caz decât în celălalt, desemnarea 
aştrilor nu trebuie luată literal. Trebuie observat că prezentul simbolism este 
diferit de cel la care am făcut referire mai înainte şi în care Soarele şi Luna 
corespundeau, respectiv, cu inima şi creierul; sunt necesare multe dezvoltări 
ale subiectului pentru a arăta cum se conciliază şi se armonizează aceste 
diferite puncte de vedere în ansamblul concordanţelor analogice. 

7 Am arătat deja că Vaisvânara este uneori numele lui Agni, care este considerat 
mai degrabă căldură însufleţitoare, în măsura în care se află în fiinţele vii; 
vom avea" ocazia să revenim asupra acestui subiect în paginile următoare. Pe 
de altă parte, mukhya-prăna este totodată suflul gurii ( mukha ) şi actul vital 

4. direcţiile spaţiului ( dis) sunt urechile 8 ; 

5. atmosfera, adică mediul cosmic din care apare „suflul 
vital” ( prâna ), corespunde plămânilor; 

6. regiunea intermediară ( antariksa ) care se întinde 
între Pământ (bhu sau bhumi) şi sferele luminoase sau Ce¬ 
rurile (svar sau svarga), regiune considerată ca mediu unde 
se elaborează formele (încă potenţiale în raport cu starea 
grosieră), corespunde stomacului 9 ; 

7. în fine, Pământul, adică, în sens simbolic, realizarea 
în act a oricărei manifestări corporale, corespunde picioarelor, 
care sunt luate aici ca emblematice pentru partea inferioară 
a corpului. 

Relaţiile diferitelor membre între ele şi funcţiunea lor în 
ansamblul cosmic Căruia îi aparţin sunt analoage (dar, bine¬ 
înţeles, nu identice) părţilor corespunzătoare ale organismului 
uman. Se va remarca şi faptul că nu este vorba aici de inimă, 
deoarece relaţia sa directă cu Inteligenţa universală o plasează 
în afara domeniului funcţiilor propriu-zis individuale, iar acest 
„sălaş al lui Brahma ” este cu adevărat punctul central atât în 


principal (în cel deal doilea sens modalităţi-le sale sunt cele cinci vâyu)-, iar 
căldura este asociată vieţii însăşi. 

8 Vom nota raportul remarcabil pe care îl prezintă cu rolul fiziologic al ca¬ 
nalelor semi-circulare. 

9 Intr-un anume sens cuvântul antariksa cuprinde atmosfera, considerată 
în acest caz ca mediul de propagare al luminii; este important de remarcat 
că agentul acestei propagări nu este Aerul (vâyu) ci Eterul (âkâs'a). Când 
transpunem termenii pentru a-i face aplicabili întregului ansamblu al 
stărilor manifestării universale, în considerarea lui Tribhuvana, antariksa 
se identifică cu bhuva, prin care desemnăm în mod obişnuit atmosfera, dar 
luând acest cuvânt într-o accepţie mult mai extinsă şi mai puţin determinată 
ca în cazul precedent. - Numele celor trei lumi, bhu, bhuva şi svar sunt cele 
trei vyâhriti, cuvinte care sunt pronunţate în mod obişnuit după monosilaba 
Om în riturile hinduse ale sandhyă-upăsană (meditaţia repetată dimineaţa, 
la prânz şi seara). Vom remarca şi faptul că primele două din cele trei nume 
au aceeaşi rădăcină deoarece se referă la modalităţi ale aceleiaşi stări de 
existenţă, aceea a individualităţii umane, în timp ce a treia reprezintă, în 
această diviziune, ansamblul stărilor superioare. 

ordinea cosmică cât şi în cea umană, în timp ce tot ceea ce 
este manifestare, şi mai ales manifestare formală, este exterior 
şi „periferic”, dacă ne putem exprima astfel, şi aparţine ex¬ 
clusiv circumferinţei „roţii lucrurilor”. 

în condiţia despre care este vorba, Ătmâ , în calitate de 
Vaisvânara, ia cunoştinţă de lumea manifestării sensibile (con¬ 
siderată de asemenea ca domeniul acestui aspect al „Non- 
Supremului” Brahma care este Viraj), şi aceasta prin cele 
nouăsprezece organe, care sunt desemnate ca tot atâtea guri, 
deoarece sunt „intrări” ale cunoaşterii pentru tot ceea ce se 
raportează la acest domeniu particular; şi asimilarea inte¬ 
lectuală care se operează în cunoaştere este adesea compa¬ 
rată simbolic cu asimilarea vitală care se efectuează prin 
nutriţie. Aceste nouăsprezece organe (implicând în acest 
termen facultăţile corespunzătoare, conform cu ceea ce am 
spus despre semnificaţia generală a cuvântului indriya) sunt: 
cele cinci organe de senzaţie, cele cinci organe de acţiune, 
cele cinci sufluri vitale ( văyu ), „mintea” sau simţul intern 
(manas ), intelectul ( Buddhi, considerat aici exclusiv în rapor¬ 
turile sale cu starea individuală), gândirea ( chitta ), concepută 
ca facultatea ce dă formă ideilor şi care le asociază între ele 
şi, în fine, conştiinţa individuală ( ahankăra ); aceste facultăţi 
le-am studiat în detaliu mai înainte. 

Fiecare organ şi fiecare facultate a oricărei fiinţe individua¬ 
le aparţinând domeniului considerat, adică lumii corporale, 
procedă respectiv din organul şi din facultatea care le cores¬ 
pund în Vaisvânara, organ şi facultate care, într-un anume 
fel, îi sunt unul din elementele constitutive, tot aşa cum 
individul căruia îi aparţin este un element al ansamblului 
cosmic, în care, la rândul său şi în locul ce îi aparţine la pro¬ 
priu (prin faptul că este acest individ şi nu un altul), concură 
în mod necesar la constituirea armoniei totale 10 . 

10 Această armonie este încă un aspect al Dharmei: este echilibrul în care se 
compensează toate dezechilibrele, ordinea care este făcută din suma tuturor 
dezordinilor parţiale şi aparente. 

Starea de veghe în care are loc activitatea organelor şi 
facultăţilor despre care a fost vorba, este considerată prima 
condiţie a lui Ătmă, cu toate că modalitatea grosieră sau 
corporală căreia îi corespunde constituie ultima treaptă în 
ordinea dezvoltării ( prapancha ) manifestatului, plecând de 
la principiul primordial şi non-manifestat, marcând sfârşitul 
acestei dezvoltări, cel puţin în raport cu starea de existenţă 
în care se situează individualitatea umană. Raţiunea acestei 
anomalii aparente a fost deja indicată: în această modalitate 
corporală se află pentru noi baza şi punctul de plecare al 
realizării individuale mai întâi (vrem să spunem a extensiei 
integrale devenită efectivă pentru individualitate), şi apoi a 
oricărei realizări care depăşeşte posibilităţile individului şi 
implică o dobândire a stărilor superioare ale fiinţei. 

Prin urmare, dacă ne plasăm, aşa cum procedăm aici, 
nu în punctul de vedere al dezvoltării manifestării, ci în 
punctul de vedere şi în ordinea acestei realizări cu diferitele 
sale trepte, ordine care este contrară, în mod necesar, 
mersului de la manifestat la non-manifestat, această stare de 
veghe trebuie considerată ca precedând stărilor de vis şi 
de somn profund, care corespund, prima modalităţilor 
extracorporale ale individualităţii, cea de a doua stărilor 
supraindividuale ale fiinţei. 



CAPITOLUL XIII 

STAREA DE VIS SAU CONDIŢIA 
DE TAIJASA 


A doua condiţie este Taijasa („Cel Luminos”, nume derivat 
din Tejas , care este desemnarea elementului foc), al cărei 
sălaş este în starea de vis ( svapna-sthâna ), care are cunoaşterea 
obiectelor interne (mentale), care are şapte membre şi nouă¬ 
sprezece guri şi al cărei domeniu este lumea manifestării 
subtile. 1 

în această stare, facultăţile externe, subzistând în stare 
potenţială, se resorb în simţul intern ( manas ), care este 
izvorul lor comun, suportul şi finalitatea lor imediată, şi care 
sălăşluieşte în arterele luminoase (nădî) ale formei subtile, 
unde este răspândit nedivizat, în felul unei călduri difuze. 
De altfel, elementul foc însuşi, considerat în proprietăţile lui 
esenţiale, este în acelaşi timp lumină şi căldură; şi aşa cum 
arată şi numele de Taijasa aplicat stării subtile, aceste două 
aspecte, potrivit transpuse (deoarece nu este vorba despre 
calităţi sensibile), trebuie să se regăsească, în mod egal, în 

1 Mândukya Upanişad , Sruti 4. - Starea subtilă este numită în acest text 
pravivikta literal „pre-distincta”, deoarece este o stare de distincţie care 
precedă manifestarea grosieră; acest cuvânt semnifică, de asemenea, „sepa¬ 
rat”, deoarece „sufletul viu” în starea de vis este într-o oarecare măsură în¬ 
chis în el însuşi, contrar a ceea ce se întâmplă în starea de veghe, „comună 
tuturor oamenilor”. 

această stare. Tot ceea ce se raportează la aceasta, aşa cum 
am văzut deja când am avut ocazia să remarcăm în alte îm¬ 
prejurări, atinge de foarte aproape natura vieţii, care este 
inseparabilă de căldură; şi vom aminti că, din această per¬ 
spectivă ca şi din multe altele, concepţia lui Aristotel se 
acordă pe deplin cu cea a orientalilor. 

în ceea ce priveşte luminozitatea despre care am vorbit, 
trebuie înţeles prin aceasta reflexia şi difracţia Luminii inte¬ 
ligibile în modalităţile extrasensibile ale manifestării formale 
(din care nu vom considera aici decât ceea ce priveşte starea 
umană). Pe de altă parte, forma subtilă însăşi ( suksma-sarîra 
sau linga-sarîra), în care sălăşluieşte Taijasa, este asimilată 
cu un vehicul de foc 2 , cu toate că trebuie distins de focul 
corporal (elementul Tejas sau ceea ce provine din el), care 
este perceput de simţurile formei grosiere ( sthula-sarîra ), 
vehicul al lui Vaisvânara, şi în special de vedere, deoarece 
vizibilitatea, presupunând în mod necesar prezenţa luminii, 
este, printre calităţile sensibile, cea care aparţine în mod 
propriului Tejas ; dar, în starea subtilă, nu mai poate fi vorba 
în nici un caz de bhuta, ci numai de tanmâtra corespunzătoa¬ 
re, care sunt principiile lor determinante imediate. 

în privinţa arterelor de formă subtilă ( nâdî ), acestea nu 
trebuie confundate cu arterele corporale prin care se efectuează 
circulaţia sanguină, ele corespunzând mai degrabă, din punct 
de vedere fiziologic, ramificaţiilor sistemului nervos, căci 
ele sunt în mod expres descrise ca fiind luminoase. Or, cum 
focul este într-un fel polarizat în căldură şi lumină, starea 
subtilă este legată de starea corporală în două moduri diferite 
şi complementare: prin sânge de calitatea calorică şi prin 
sistemul nervos de calitatea luminoasă 3 . 


2 Am reamintit în altă parte, în această privinţă, „carul de foc” pe care pro¬ 
fetul Ilie a urcat la ceruri (Cartea a doua - Cartea Regilor, II, 11). 

3 Am arătat deja, cu privire la constituţia învelişului annamaya-kosa, care 
este organismul corporal, că elementele sistemului nervos provin din asim- 

Totodată, trebuie înţeles că între nâdi şi nervi nu este 
decât o simplă corespondenţă şi nu o identificare, deoarece 
primele nu sunt corporale fiind vorba în realitate de două 
domenii diferite în individualitatea integrală. De aseme¬ 
nea, când se stabileşte un raport între funcţiile acestor nâdi 
şi respiraţie 4 , deoarece aceasta este esenţială întreţinerii 
vieţii şi corespunde în realitate cu actul vital principal, nu 
trebuie trasă concluzia că le putem reprezenta ca un fel 
de canale prin care ar circula aerul; s-ar confunda astfel 
„suflul vital” ( prâna ), care aparţine ordinului manifestării 
subtile 5 , cu un element corporal. 

Se spune că numărul total al acestor nâdi este de şap¬ 
tezeci şi două de mii; totuşi, după alte texte, ar fi şapte 
sute douăzeci de milioane; dar diferenţa este, aici, mai 
mult aparentă decât reală, căci, aşa cum se întâmplă în 


ilarea substanţelor de foc. în ceea ce priveşte sângele, fiind lichid, acesta 
este format plecând de la substanţe apoase, dar trebuie ca acestea să su¬ 
porte o elaborare datorată căldurii vitale, care este manifestarea lui Agni 
Vaisvânara , şi ele joacă numai rolul de suport plastic la fixarea unui element 
de natura focului: focul şi apa sunt, aici, unul în raport cu celălalt, „esenţa” 
şi „substanţa” intr-un sens relativ. Aceasta s-ar putea lesne compara cu anu¬ 
mite teorii alchimice, cum sunt cele în care intervine abordarea principiilor 
numite „sulf” şi „mercur”, unul activ şi celălalt pasiv, şi respectiv, analoage, 
în ordinea „mixturilor” focului şi apei în ordinea elementelor, fără să mai 
vorbim despre alte denumiri multiple care încă sunt date în mod simbolic, 
in limbajul hermetic, termenilor corelativi ai unei dualităţi asemănătoare. 

4 Facem aluzie aici, în special, la învăţătura care provine din Hatha-Yoga, 
adică metodele pregătitoare „Unirii” (Yoga în sensul propriu al termen¬ 
ului) şi bazate pe asimilarea anumitor ritmuri, în principal legate de 
reglarea respiraţiei. Ceea ce se numeşte dhikr în şcolile esoterice arabe 
are exact aceeaşi raţiune de a fi, şi adesea procedeele puse în practică sunt 
cu totul similare în ambele tradiţii, ceea ce, de altfel, nu este pentru noi 
indiciul vreunui împrumut; ştiinţa ritmului, în fine, poate fi cunoscută 
de o parte şi de cealaltă în mod complet independent, căci este vorba aici 
de o ştiinţă ce are obiectul său propriu şi care corespunde unei ordini a 
realităţii net definită, chiar dacă este ignorată de occidentali. 

^Această confuzie a fost făcută de anumiţi orientalişti, a căror înţelegere 
este fără îndoială incapabilă să depăşească ordinea lumii corporale. 

asemenea cazuri, aceste numere trebuie înţelese în sens 
simbolic, şi nu literal; este lesne să ne dăm seama dacă 
vom observa că ele sunt în relaţie evidentă cu numerele 
ciclice 6 . Vom mai avea ocazia să dăm şi alte explicaţii despre 
această temă a arterelor subtile, ca şi despre procesul diferi¬ 
telor trepte de resorbţie a facultăţilor individuale, resorbţie 
care, aşa cum am spus, se efectuează în sensul invers dezvol¬ 
tării acestor facultăţi. 

în starea de vis, „sufletul viu” individual (jîvâtmă) „îşi 
este sieşi propria lumină”, şi el produce, numai prin efectul 
dorinţei ( kâma ), o lume ce apare pe de-a întregul din el 
însuşi, şi ale cărei obiecte constau exclusiv în concepţii men¬ 
tale, adică în combinaţii de idei îmbrăcate în forme subtile, 
depinzând substanţial de forma subtilă a individului însuşi, 
aceste obiecte ideale nefiind decât tot atâtea modificări acci¬ 
dentale şi secundare 7 . Această producţie are întotdeauna 
ceva incomplet şi necoordonat; de aceea ea este privită ca 
iluzorie ( mâyă-maya ) sau ca neavând decât o existenţă 
aparentă ( prâtibhăsika ), în timp ce, în lumea sensibilă în 
care ea se situează în starea de veghe, acelaşi „suflet viu” are 
facultatea de a acţiona în sensul unei producţii „practice” 
( vyâvahărika ), de asemenea iluzorie, fără îndoială, faţă de 
realitatea absolută ( paramârtha ) şi tranzitorie ca orice 
manifestare, dar având totuşi o realitate şi o stabilitate sufi¬ 
ciente pentru a servi nevoilor vieţii obişnuite şi „profane” 
( laukika , cuvânt ce derivă din loka, „lume”, care trebuie înţeles 
aici într-un sens cu totul comparabil cu acela pe care îl are în 
mod curent în Evanghelie). 

6 Numerele ciclice fundamentale sunt: 72 = 2 3 x 3 2 ; 108 = 2 2 x 3 3 ; 432 
= 2 x 3 3 = 72 x 6 = 108 x 4; ele se aplică în special la diviziunea geometrică a 
cercului (360 = 72 x 5 = 12 x 30) şi la durata perioadei astronomice a prece- 
siei echinocţiilor (72 x 360 = 432 x 60 = 25920 ani); dar nu este vorba decât 
despre aplicaţiile cele mai imediate şi mai elementare şi nu putem intra aici 
în consideraţii propriu-zis simbolice la care am ajunge prin transpoziţia 
acestor date în ordini diferite. 

7 Cf. Brihad-Âranyaka Upanişad, Adhyăya 1, Brăhmana 3, Sruti 9 şi 10. 

Totuşi, se cuvine să observăm că această diferenţă, în 
ceea ce priveşte orientarea respectivă a activităţii fiinţei în 
cele două stări, nu implică o superioritate efectivă a stării de 
veghe asupra stării de vis când fiecare stare este considerată 
în sine; oricum, o superioritate ce nu are valoare decât dintr-un 
punct de vedere „profan” nu poate, metafizic, să fie conside¬ 
rată ca o adevărată superioritate, şi chiar, sub un alt raport, 
posibilităţile stării de vis sunt mai extinse decât cele ale stării 
de veghe şi ele permit individului să scape, într-o anumită 
măsură, de unele condiţii limitative cărora le este supus în 
modalitatea sa corporală 8 . Oricum ar fi, ceea ce este absolut 
real (pâramarthika), este exclusiv „Şinele” ( Âtmă ); este ceea 
ce nu poate cuprinde în nici un fel o concepţie [ca cea a 
buddhismului]*, care se închide în considerarea obiectelor 
externe şi interne, a cărei cunoaştere o constituie starea de 
veghe şi cea de vis şi care, astfel, nu merge mai departe de 
ansamblul acestor două stări, aflată complet în limitele 
manifestării formale şi a individualităţii umane. 

Domeniul manifestării subtile, în temeiul naturii sale 
„mentale”, poate fi desemnat ca o lume ideală, pentru a o 
distinge astfel de lumea sensibilă, care este domeniul 
manifestării grosiere; dar nu trebuie înţeles, prin această 
desemnare, în sensul de „lume inteligibilă” ca la Platon, 
căci „ideile” acestuia sunt posibilităţile în stare principia¬ 
lă, care trebuie raportate la fiinţa informală (în pofida 
expresiilor prea imaginative cu care Platon şi-a înveş¬ 
mântat adesea gândirea). în starea subtilă nu poate fi 


8 Despre starea de vis, cf. Brahma-Sutra , Adhyăya 3, Păda 2, sutra 1 -6. 

’ Expresia marcată astfel se află în textul ediţiei a doua din 1941, când Rene 
Guenon nu retrăsese capitolul despre buddhism; deoarece am făcut ante¬ 
rior precizarea cuvenită, am considerat oportun să marcăm şi să izolăm şi 
această referire, care, în final, se anulează prin gestul, singurul după ştiinţa 
noastră, pe care autorul l-a făcut în urma contactului epistolar cu A. K. 
Coomaraswamy - gest, de altfel, cu totul firesc pentru altitudinea spirituală 
şi rigoarea absolută care îl caracterizează.- n.t. 

încă vorba decât de idei care îmbracă forme, deoarece 
posibilităţile pe care le comportă nu depăşesc existenţa in¬ 
dividuală 9 . Mai ales, nu trebuie să ne gândim aici la o opo¬ 
ziţie ca cea pe care o preferă unii filosofi moderni ca fiind 
cea dintre „ideal” şi „real”, opoziţie ce nu are nicio semnifi¬ 
caţie pentru noi. Tot ceea ce este, în oricare mod ar fi, este 
real chiar prin aceasta şi are în mod precis genul şi treapta 
de realitate potrivită naturii sale proprii; ceea ce constă în 
idei (şi acesta este sensul pe care-1 dăm noi cuvântului „ide¬ 
al”) nu este nici mai mult nici mai puţin real pentru aceasta 
decât dacă ar consta în altceva, orice posibilitate aflându-şi 
locul în mod necesar pe treapta pe care determinarea sa i-o 
desemnează ierarhic în Univers. 

în ordinea manifestării universale, aşa cum lumea sen¬ 
sibilă, în ansamblul ei, este identificată cu Viraj , această lume 
ideală despre care noi vorbim este identificată cu Hiranya- 
garbha (adică, literal, „Embrionul de aur”) 10 , care este Brahma 
(determinarea lui Brahma ca efect, kărya )”, fiind conţinut 
în „Oul Lumii” ( Brahmănda ) u , de la care pornind se va dez- 

9 Starea subtilă este, în mod propriu, domeniul lui vj/uxn şi nu cel al lui vouc;; 
acesta este cel care-i corespunde în realitate lui Buddhi, adică intelectul supra- 
individual 

10 Acest nume are un sens foarte apropiat de cel al Taijasa, căci aurul, con¬ 
form doctrinei hinduse, este „lumina minerală”; alchimiştii îl consideră ca 
pe un corespondent analogic, printre metale, al soarelui printre planete; este 
cel puţin bizar de remarcat că numele chiar de aur (aurum) este identic cu 
cuvântul ebraic aâr, care semnifică „lumină”. 

11 Trebuie spus că Brahma este o formă masculină, în timp ce Brahma este 
neutru; această distincţie indispensabilă şi de cea mai mare importanţă (nu 
este alta decât cea dintre „Suprem” şi „Non-Suprem”), nu poate fi realizată 
prin utilizarea, curentă la orientalişti, a formei unice Brahman, care aparţine 
în mod egal ambelor genuri, de unde şi permanentele confuzii, mai ales 
într-o limbă cum este limba franceză, unde genul neutru nu există. 

12 Acest simbol cosmogonic de „Ou al Lumii” nu este nicidecum specific Indiei; 
se regăseşte în mazdeism, în tradiţia egipteană (Oul lui Kneph), în cea a druizilor 
şi în cea a orficilor. - Condiţia embrionară care corespunde fiecărei fiinţe indi¬ 
viduale cu ceea ce este Brahmânda în ordinea cosmică, este numită în sanscrită 



Starea de vis sau condiţia de Taijasa 


113 


volta, conform unui mod de realizare, toată manifestarea 
formală care este virtual conţinută ca şi concepţie de acest 
Hiranyagarbha, germen primordial al Luminii cosmice 13 . 

în plus, Hiranyagarbha este desemnat ca „ansamblul 
sintetic al vieţii” (jîva-ghanaY 4 ; este cu adevărat „Viaţa 
Universală” 15 , datorită acestei conexiuni deja semnalate între 
starea subtilă şi viaţă, care, chiar privită în toată extensiunea 
de care este susceptibilă (şi nu limitată doar la viaţa organică 
sau corporală la care se limitează de obicei punctul de vedere 
fiziologic) 16 , nu este de altfel decât una din condiţiile speci¬ 
ale ale stării de existenţă căreia îi aparţine individualitatea 
umană; domeniul vieţii nu depăşeşte deci posibilităţile pe 
care le comportă această stare, care, bineînţeles, trebuie con¬ 
siderată aici integral, modalităţile subtile făcând parte din el 
la fel ca şi modalitatea corporală. 

Că ne plasăm în punctul de vedere „macrocosmic”, aşa 
cum am facut-o mai înainte, sau în cel „microcosmic” aşa 
cum s-a întâmplat la început, lumea ideală despre care este 
vorba este concepută de facultăţile care corespund analogic 
acelora prin care este percepută lumea sensibilă, sau, dacă 
preferăm, care sunt aceleaşi facultăţi ca acestea în principiu 
(deoarece sunt tot facultăţi individuale), dar considerate 
într-un alt mod de existenţă şi pe o altă treaptă de dezvoltare, 


pinda ; şi analogia constitutivă a „microcosmosului” cu „macrocosmosul” con¬ 
siderate sub acest aspect este exprimată prin această formulă : Yathâ pinda 
tathă Brahmănda, „aşa [este] embrionul individual, aşa [este] Oul Lumii”. 

13 De aceea Viraj apare din Hiranyagarbha, iar Mânu, la rândul său, apare 
din Viraj. 

14 Cuvântulg/iflMfl înseamnă, la origine, ” nor”, prin urmare o masă compactă 
şi nediferenţiată. 

15 „Şi Viaţa era Lumina oamenilor” (Sf.Ioan, I, 4). 

16 Facem în mod special aluzie la extensiunea ideii de viaţă care este 
implicată în punctul de vedere al religiilor occidentale şi care se raportează 
efectiv la posibilităţile situate în prelungirea individualităţii umane; este, aşa 
cum am explicat în altă parte, ceea ce tradiţia extrem-orientală desemnează 
cu numele de „longevitate”. 

activitatea lor exersându-se într-un domeniu diferit. De 
aceea Ătmă, în această stare de vis, adică fiind Taijasa , are 
acelaşi număr de membre şi de guri (sau instrumente de 
cunoaştere) ca şi starea de veghe, ca fiind Vaisvânara 17 ; este 
inutil să mai repetăm enumerarea, căci definiţiile pe care 
le-am dat mai înainte se pot aplica în mod egal, printr-o 
transpoziţie adecvată, celor două domenii ale manifestării 
grosiere şi manifestării subtile sau ideale. 


17 Aceste facultăţi trebuie să fie considerate ca repartizându-se în cele trei 
„învelişuri” a căror reunire constituie forma subtilă ( vijnănamaya-kosa, 
manomaya-kosa fi prănamaya-koia). 



CAPITOLUL XIV 


STAREA DE SOMN PROFUND 
SAU CONDIŢIA DE PRÂJNA 


Când fiinţa doarme şi nu simte nicio dorinţă şi nu este subiectul 
niciunui vis, starea sa este aceea de somn profund ( susupta- 
sthăna ); acela (adică Ătmâ însuşi în această condiţie) care 
în această stare a devenit unul (fără nicio distincţie sau 
diferenţiere) 1 , care s-a identificat pe sine cu un ansamblu 
sintetic (unic şi fără determinare particulară) de Cunoaştere 
integrală (Prâjnâna-ghana) 2 , care se umple (prin penetrare 
şi asimilare intimă) de Beatitudine ( ănandamaya ), bucurându-se 
cu adevărat de Beatitudine ( Ănanda , ca de domeniul său 
propriu), şi a cărui gură (instrument de cunoaştere) este (în 
mod unic) Conştiinţa totală (Chit) însăşi (fără intermediar şi 
nici particularizare de nici un fel), acela este numit Prăjită 


1 „Totul este unul, spune şi daoismul; în timpul somnului, sufletul nedistras 
este absorbit în această unitate; în timpul veghii, distras, el distinge fiinţe 
diverse” (Huang-zi, cap.II; trad. P.Wieger, pag. 215). 

2 „Concentrându-şi toată energia intelectuală ca într-o masă”, spune 
de asemenea, în acelaşi sens, doctrina daoistă ( Huang-zi , cap.IV; trad. P. 
Wieger, pag.233). - Prajnăna sau Cunoaşterea integrală se opune aici lui 
vijnâna sau cunoaşterea distinctivă, care, aplicându-se în mod special do¬ 
meniului individual şi formal, caracterizează cele două stări precedente; 
vijnânamaya-kosa este primul dintre „învelişurile” lui Ătmâ când pătrunde 
„lumea numelor şi a formelor”, adică manifestându-se ca jivâtmă. 

(Cel care cunoaşte în afară şi dincolo de orice condiţie spe¬ 
cială): aceasta este cea de a treia condiţie 3 . 

Aşa cum ne putem da seama imediat, vehiculul lui Ătmă 
în această stare este kârana-sarîra , deoarece acesta este 
ănandamaya-kosa; şi cu toate că vorbim analogic ca de un 
vehicul sau de un înveliş, acesta nu este ceva distinct de 
Ătmă însuşi, deoarece suntem aici dincolo de orice distincţie. 
Beatitudinea este făcută din toate posibilităţile lui Ătmă, ea 
este, am putea spune, chiar suma acestor posibilităţi. Şi dacă 
Ătmă , în aspectul de Prăjna, se bucură de această Beatitudine 
ca de domeniul său propriu, aceasta se întâmplă deoarece 
nu este în realitate altceva decât plenitudinea fiinţei sale, aş 
cum am arătat mai înainte. Este o stare esenţialmente infor 
mală şi supraindividuală; în nici un fel nu ar putea fi o stare 
„psihică” sau „psihologică”, aşa cum cred unii orientalişti. 
Ce este „psihic”, într-adevăr, e starea subtilă; şi, făcând această 
asimilare, vom spune că noi considerăm cuvântul „psihic” 
în sensul său originar, cel pe care-1 avea pentru cei vechi, fără 
a ne preocupa de diferitele accepţiuni mult mai specializate 
care i-au fost date ulterior, şi care nu se pot nici măcar aplica 
întregii stări subtile. 

în ceea ce priveşte psihologia occidentalilor din zilele 
noastre, aceasta nu abordează decât o parte foarte restrânsă 
a individualităţii umane, cea în care „mintea” se află în relaţie 
imediată cu modalitatea corporală şi, date fiind metodele 
pe care le utilizează, este incapabilă să meargă mai departe, 
în orice caz, însuşi obiectul pe care şi-l propune, şi care este 
exclusiv studiul fenomenelor mentale, o limitează la dome¬ 
niul individualităţii, în aşa fel încât starea despre care este 
vorba acum scapă în mod necesar investigaţiilor sale şi 
s-ar putea spune chiar că îi este de două ori inaccesibilă, 
mai întâi deoarece este dincolo de „minte” sau de gândirea 


3 Măndukya Upanişad, Sruti 5. 

discursivă şi diferenţiată, şi apoi pentru că este dincolo de 
orice „fenomen”, oricare ar fi acesta, adică de orice manifes¬ 
tare formală. 

Această stare de nediferenţiere, în care întreaga cunoaş¬ 
tere, inclusiv cea a altor stări, este centralizată sintetic în 
unitatea esenţială şi fundamentală a fiinţei, este starea non- 
manifestată sau „non-dezvoltată” ( avyakta ), principiu şi 
cauză ( kârana ) a întregii manifestări, şi de la care plecând 
aceasta se dezvoltă în multiplicitatea diferitelor stări, şi mai 
ales, în ceea ce priveşte fiinţa umană, în stările sale subtilă 
şi grosieră. 

Acest non-manifestat, conceput ca rădăcina manifes¬ 
tatului ( vyakta ), care nu este decât efectul ( kărya ) său, este 
identificat sub acest raport cu Mula-Prakriti , „Natura pri¬ 
mordială”; dar, în realitate, este totodată Puruşa şi Prakriti, 
conţinându-le pe ambele în chiar nediferenţierea sa, căci 
este cauza în sensul total al acestui cuvânt, adică totodată 
„cauza eficientă” şi „cauza materială”, pentru a ne servi de 
terminologia obişnuită, căreia îi preferăm de departe expresiile 
de „cauză esenţială” şi „cauză substanţială”, deoarece la „esenţă” 
şi „substanţă”, definite aşa cum am făcut-o noi mai înainte, 
se raportează, respectiv, aceste două aspecte complementare 

ale cauzalităţii. 

» 

Dacă Ătmă în această a treia stare este astfel dincolo de 
distincţia lui Puruşa şi Prakriti, sau a celor doi poli ai mani¬ 
festării, aceasta se întâmplă deoarece el este nu în existenţa 
condiţionată ci pe treapta Fiinţei pure; totuşi, va trebui să îi 
cuprindem aici şi pe Puruşa şi Prakriti, care sunt încă non- 
manifestaţi şi, într-un sens chiar, aşa cum vom vedea imediat, 
stări informale de manifestare, pe care a trebuit deja să le 
rataşăm la Universal, deoarece sunt cu adevărat stări supra- 
individuale ale fiinţei; şi de altfel, reamintim, toate stările 
manifestate sunt conţinute, în principiu şi sintetic, în Fiinţa 
non-manifestată. 

în această stare, diferitele obiecte ale manifestării, 
chiar cele ale manifestării individuale, atât interne cât şi 
externe, nu sunt de altfel distruse, ci subzistă în mod prin¬ 
cipial, fiind unite chiar prin faptul că nu mai sunt concepute 
sub aspectul secundar şi contingent al distincţiei; ele se 
regăsesc în mod necesar printre posibilităţile „Sinelui”, 
şi acesta rămâne conştient prin el însuşi de toate aceste 
posibilităţi, considerate „non-distinct” în Cunoaşterea 
integrală, prin urmare conştient de propria sa permanenţă 
în „eternul prezent”. 4 

Dacă lucrurile stăteau altfel şi dacă obiectele manifestării 
nu subzistau astfel principial (supoziţie de altfel imposibilă 
în sine, căci aceste obiecte nu ar fi fost decât pur neant, care 
nu ar fi existat în nici un fel, nici măcar în mod iluzoriu), nu 
s-ar fi putut întoarce din starea de somn profund la stările 
de vis şi la cea de veghe, deoarece manifestarea formală ar 
fi fost iremediabil distrusă pentru fiinţă îndată ce fiinţa ar fi 
intrat în somn profund. Or, o atare întoarcere este, dimpo¬ 
trivă, totdeauna posibilă şi se produce efectiv, cel puţin 
pentru fiinţa care nu este actualmente „eliberată”, adică des¬ 
cătuşată de condiţiile existenţei individuale. 

Termenul Chit trebuie înţeles nu cum era mai înainte 
derivatul său chitta , în sensul restrâns al gândirii individuale 
şi formale (această determinare restrictivă ce implică o 
modificare prin reflectare, fiind marcată în derivare prin 
sufixul kta, care este terminaţia participiului pasiv), ci în 
sens universal ca o Conştiinţă totală a „Sinelui” considerat sub 
raportul său cu unicul său obiect care este Ănanda sau 

4 Aceasta ne permite transpunerea metafizică a doctrinei teologice a 
„învierii morţilor”, ca şi pe cea a „corpului slavei”; acesta, de altfel, nu este 
deloc un corp în sensul propriu al termenului, ci este „transformarea” (sau 
„transfigurarea”), adică transpoziţia dincolo de formă şi de celelalte condiţii 
ale existenţei individuale, sau, cu alte cuvinte, este „realizarea” posibilităţii 
permanente şi imuabile faţă de care corpul nu este decât expresia tranzitorie 
în mod manifestat. 

Beatitudine 5 . Acest obiect, constituind atunci într-un anume 
fel învelişul „Sinelui” ( ânandamaya-kosa ), aşa cum am 
explicat mai înainte, este identic cu subiectul însuşi, care 
este Sat sau Fiinţa pură şi într-adevăr nu este distinct de el, 
neputând să fie acolo unde nu există nicio distincţie reală 6 . 
Astfel, aceştia trei, Sat, Chit şi Ănanda (în general reuniţi în 
Sachchidânanda ) 7 , nefiind în mod absolut decât una şi 
aceeaşi fiinţă - „una” fiind Ătmă, considerat în afară şi din¬ 
colo de toate condiţiile particulare care determină fiecare 
din diferitele sale stări de manifestare. 

în această stare care este desemnată uneori cu numele 
de samprasâda sau „seninătate” 8 , Lumina inteligibilă este 
sesizată direct, ceea ce constituie intuiţia intelectuală, şi nu 
prin reflectare prin intermediul „minţii” ( manas ) ca în stă- 


5 Starea de somn profund a fost calificată drept „inconştientă” de către 
anumiţi orientalişti, care par chiar tentaţi să o identifice cu „In-conştientul” 
unor filosofi germani cum ar fi Hartmann; această eroare vine, fără 
îndoială, din faptul că ei nu pot concepe conştiinţa altfel decât individuală 
şi „psihologică”, aceasta neapărându-ne ca mai puţin inexplicabilă, căci nu 
vedem cum pot cu o asemenea interpretare să înţeleagă termeni cum ar fi 
Chit, Prajriăna şi Prăjna. 

6 Termenii „subiect” şi „obiect”, în sensul în care îi folosim noi aici, nu 
prezintă nici un echivoc: subiectul este „cel care cunoaşte” iar obiectul „ceea 
ce este de cunoscut”, raportul lor constituind însăşi cunoaşterea. Totuşi, în 
filosofia modernă, semnificaţia acestor termeni, şi mai curând a derivatelor 
„subiectiv” şi „obiectiv”, a variat în aşa măsură încât au primit accepţiuni 
aproape diametral opuse iar anumiţi filosofi i-au luat fără nicio distincţiune 
în sensuri foarte diferite. De asemenea, utilizarea lor prezintă adesea grave 
inconveniente din punctul de vedere al clarităţii şi, în multe cazuri, este bine 
să nu fie folosiţi, pe cât posibil. 

7 în arabă avem ca echivalent al acestora trei termeni, Inteligenţa (al-Aqlu), 
[Cel] Inteligent ( al-Ăqil) şi Inteligibilul ( al-Maqul ): prima este Conştiinţa 
universală (Chit), al doilea este subiectul (Sat) şi al treilea este obiectul său 
(Ănanda), cei trei nefiind decât una în Fiinţă, „care se cunoaşte pe Sine 
însăşi, prin Sine însăşi”. 

8 Brihad-Âranyaka Upanişad, Adhyăya 4, Brăhmana 3, Sruti 15; cf. Brahma - 
Sutra, Adhyăya 1, Păda 3, sutra 8. - A se vedea ceea ce vom spune mai de¬ 
parte despre semnificaţia cuvântului Nirvăna. 

rile individuale. Am explicat anterior expresia „intuiţie inte¬ 
lectuală” la. Buddhi, facultatea de cunoaştere supra-raţională 
şi supraindividuală, cu toate că este deja manifestată; sub 
acest raport, Buddhi trebuie inclus într-un anume fel în starea 
de Prăjha, care va cuprinde astfel tot ceea ce este dincolo de 
existenţa individuală. Va trebui aşadar să considerăm în 
Fiinţă un nou ternar, care este constituit din Puruşa, Prăkriti 
şi Buddhi, adică cei doi poli ai manifestării, „esenţa” şi „sub¬ 
stanţa”, şi prima producţie a lui Prăkriti sub influenţa lui 
Puruşa, producţie care este manifestarea informală. 

Trebuie adăugat că acest ternar nu reprezintă decât ceea 
ce am putea numi „exterioritatea” Fiinţei şi că, prin urmare, 
el nu coincide în niciun fel cu celălalt ternar principial pe 
care l-am menţionat şi care se raportează cu adevărat la 
„interioritatea” sa, dar care ar fi mai curând ca o primă 
particularizare în mod distinctiv 9 . Este de la sine înţeles, 
vorbind aici despre „exterior” şi „interior”, că nu utilizăm 
decât un limbaj pur analogic, bazat pe un simbolism spaţial 
şi care nu s-ar aplica literal Fiinţei pure. Pe de altă parte, 
ternarul Sachchidănanda, care este coextensiv Fiinţei, se 
traduce, în ordinea manifestării informale, prin cel pe care 


9 S-ar putea spune, cu rezervele pe care le-am menţionat cu privire la 
utilizarea acestor termeni, că Puruşa este polul „subiectiv” al manifestării 
şi că Prăkriti este polul „obiectiv”; Buddhi corespunde, în mod natural, 
cunoaşterii, care este un fel de rezultat al [relaţiei] subiectului cu obiectul, 
sau „actul lor comun”, pentru a folosi limbajul aristotelic. Totuşi, este im¬ 
portant de remarcat că, în ordinea Existenţei universale, Prăkriti este cea 
care „concepe” producţiile sale sub influenţa „non-activă” a lui Puruşa, în 
timp ce, în ordinea existenţelor individua-le, dimpotrivă, subiectul cunoaşte 
sub acţiunea obiectului; este deci analogia inversă în acest caz, ca şi în cele 
pe care le-am întâlnit în cazurile precedente. în fine, dacă vom considera 
inteligenţa inerentă subiectului (cu toate că „actualitatea” sa presupune 
prezenţa celor doi termeni complementari) va trebui să spunem că Intelectul 
universal este esenţialmente activ, în timp ce inteligenţa individuală este 
pasivă, cel puţin în sens relativ (şi fiind activă în acelaşi timp sub un alt 
raport), ceea ce implică şi caracterul său de „reflectare”; şi aceasta concordă 
pe de-a întregul cu teoriile lui Aristotel. 

l-am distins în Buddhi şi despre care am vorbit: Matsya- 
Purăna, pe care am citat-o atunci, spune că „în Universal, 
Mahat (sau Buddhi) este îsvara”; şi Prăjha este de asemenea 
îsvara, căruia îi aparţine la modul propriu kârana-sarîra. 

Se poate spune că Trimurti sau „tripla manifestare” este 
numai „exterioritatea” lui Isvara-, în sine, acesta este inde¬ 
pendent de orice manifestare, al cărei principiu este, fiind 
chiar Fiinţa; tot ce se spune despre îsvara, în sine sau în raport 
cu manifestarea, poate fi spus deopotrivă despre Prăjha, 
care este identic cu el. Astfel, în afară de punctul de vedere 
special al manifestării şi al diferitelor stări condiţionate care 
depind de el în această manifestare, intelectul nu este deloc 
diferit de Ătmă, căci acesta trebuie să fie considerat „cunos- 
cându-se pe sine prin sine însuşi”, deoarece atunci nu există 
nicio realitate care să fie cu adevărat distinctă de el, toate 
fiind cuprinse în propriile sale posibilităţi; în această „Cu¬ 
noaştere de Sine” rezidă Beatitudinea. 

Acesta ( Prăjha ) este Domnul ( Isvara ) totului ( sarva, cuvânt care 
implică aici, în extensiunea sa universală, ansamblul celor „trei 
lumi”, adică al tuturor stărilor de manifestare cuprinse sintetic în 
principiul lor); El este omniscient (căci Totul îi este prezent în 
Cunoaşterea integrală şi El cunoaşte direct toate efectele în cauza 
principială totală, care nu este în niciun fel distinctă de El) 10 ; El 
este ordonatorul intern ( antar-yămî, care, sălăşluind chiar în 
centrul fiinţei, conduce şi controlează toate facultăţile corespun¬ 
zătoare diferitelor stări, rămânând El-însuşi „non-acţional” în 
plenitudinea activităţii Sale principiale) 11 . 


10 Efectele sunt „eminamente” în cauză, cum spun filosofii scolastici, şi 
sunt constitutive naturii sale, deoarece nimic nu poate fi în efecte care să 
nu fi fost mai întâi în cauze; astfel, cauza primă, cunoscându-se pe sine, 
cunoaşte prin aceasta toate efectele, adică toate lucrurile, în mod absolut 
imediat şi „non-distinctiv”. 

11 Acest „ordonator intern” este identic cu „Cârmuitorul Universal” despre 
care am vorbit într-un text daoist pe care l-am citat într-o notă precedentă. 
- Tradiţia extrem-orientală spune de asemenea că „Activitatea Cerului este 

El este sursa ( yoni , matrice sau rădăcină primordială, în ace¬ 
laşi timp principiu sau cauză primă) totului (ceea ce există 
sub orice formă ar fi); El este originea ( prabhava , prin expan¬ 
siunea Sa în multitudinea indefinită a posibilităţilor Sale) 
şi sfârşitul ( apyaya , prin replierea Sa în unitatea Sinelui- 
însuşi) 12 a universalităţii fiinţelor (fiind El însuşi Fiinţa 
Universală). 13 


non-acţională”; în terminologia sa, Cerul ( Tien) corespunde lui Puruşa 
(considerat pe diferite trepte care sunt indicate anterior) iar Pământul 
(Ti) corespunde lui Prakriti; nu este vorba deci de obligaţia de a reda prin 
aceleaşi cuvinte enumerarea termenilor din Tribhuvana hindusă. 

12 Aceasta este aplicabilă, în ordinea cosmică, celor două faze de „expiraţie” 
şi „aspiraţie” pe care le putem considera în fiecare ciclu particular; dar aici 
este vorba despre totalitatea ciclurilor sau a stărilor ce constituie manife¬ 
starea universală. 

13 Măndukya Upanişad, Sruti 6. 




CAPITOLUL XV 


STAREA NECONDIŢIONATĂ 
A LUI ĂTMĂ 


Veghe, vis, somn profund şi ceea ce este dincolo, acestea sunt 
cele patru stări ale lui Ătmă ; cea mai mare ( mahattara ) este A 
Patra ( Turiya ). în primele trei, Brahma sălăşluieşte cu unul 
din picioarele sale; el are trei picioare în ultima 1 . 

Astfel, proporţiile stabilite mai înainte dintr-un anumit 
punct de vedere sunt inversate dintr-un alt punct de vedere: 
din patru „picioare” ( păda ) ale lui Ătmă, primele trei din 
diferenţierea stărilor nu sunt decât unul ca importanţă 
metafizică, iar ultima stare face cât cele trei sub acelaşi raport. 
Dacă Brahma nu era „fără părţi” ( akhanda ), s-ar fi putut 
spune că numai un sfert din El este în Fiinţă (cuprinzând tot 
ceea ce depinde de asta, adică manifestarea universală al cărei 
principiu este), în timp ce celelalte trei sferturi ale Sale sunt 
dincolo de Fiinţă 2 . Aceste trei sferturi pot fi considerate în 
felul următor: 

1. totalitatea posibilităţilor de manifestare în măsura în 
care acestea nu se manifestă, deci în stare absolut şi permanent 
necondiţionată, ca tot ceea ce aparţine celei de „A Patra” (în 

1 Maitri Upanişad , Prapăthaka 7, Sruti 11. 

2 Păda, care înseamnă „picior”, semnifică, de asemenea, şi „sfert”. 

măsura în care se manifestă, ele aparţin primelor două stări; 
ca „manifestabile”, celei de a treia, principială în raport cu 
acestea); 

2. totalitatea posibilităţilor de non-manifestare (despre 
care noi vorbim la plural doar prin analogie, căci ele sunt în 
mod evident dincolo de multiplicitate şi chiar dincolo de 
unitate); 

3. în fine, Principiul Suprem, al unora şi al celorlalte, 
care este Posibilitatea universală, totală, infinită şi absolută 3 . 

înţelepţii gândesc că cea de A Patra ( Chaturtha ) 4 , care nu 
cunoaşte nici obiectele interne şi nici pe cele externe (în 
mod distinctiv şi analitic), nici pe unele şi pe celelalte luate 
împreună (considerate sintetic şi în principiu) şi care nu este 
(măcar) un ansamblu sintetic al Cunoaşterii integrale, nefiind 
nici cunoscătoare nici necunoscătoare, este invizibilă ( adrishta , 
şi în mod egal imperceptibilă prin nicio facultate), non-acţiona- 
lă ( avyavahărya , în imuabila Sa identitate), incomprehensibilă 
( agrăhya , pentru că înţelege totul), de nedefinit ( alaksana), 
deoarece nu are nicio limită), de negândit ( achintya , nepu- 
tându-i-se atribui nicio formă), indescriptibilă ( avyapadesh - 
ya, neputând fi calificată prin nici un atribut sau determinare 
particulară), unică esenţă fundamentală ( pratyaya-săra ) a 
„Sinelui” ( Ătmă , prezent în toate stările), fără nicio urmă a 
dezvoltării manifestării ( prapancha-upasama , şi prin urmare 
absolut şi total eliberată de condiţiile speciale ale oricărui 


3 Analogic, luând în considerare primele trei stări, al căror ansamblu consti¬ 
tuie domeniul Fiinţei, s-ar putea spune că primele două nu sunt decât o tre¬ 
ime a Fiinţei, deoarece conţin numai manifestarea formală, în timp ce cel de 
a treia constituie singură celelalte două treimi, deoarece cuprinde singură 
laolaltă manifestarea informală şi Fiinţa non-manifestată. - Este esenţial de 
remarcat că posibilităţile de manifestare singure intră în domeniul Fiinţei, 
chiar considerată în toată universalitatea sa. 

4 Cele două cuvinte: Chaturtha şi Turiya au acelaşi sens şi se aplică identic 
aceleiaşi stări: Yad vai Chaturtha tat Turiyam , „aceasta desigur, care este 
Chaturtha aceasta este Turiya” (Brihad-Âranyaka Upanişad , Adhyăya5, 
Brăhmana 14, Sruti 3). 

mod de existenţă, oricare ar fi aceasta), plenitudine a Păcii şi 
Beatitudinii, fără dualitate: este chiar Ătmă (în afară şi inde¬ 
pendent de orice condiţie), (astfel) trebuie cunoscută. 5 

Vom remarca faptul că tot ceea ce priveşte această stare 
necondiţionată a lui Ătmă este exprimat într-o formă negativă; 
este lesne de înţeles că astfel trebuie să fie, căci, în limbaj, 
orice afirmaţie directă este obligatoriu o afirmare particulară 
şi determinată, afirmarea a ceva care exclude altceva şi care 
limitează astfel ceea ce se poate afirma 6 . Orice determinare 
este o limitare, deci o negare 7 ; prin urmare negarea unei 
determinaţii este o adevărată afirmare, iar termenii cu formă 
negativă pe care îi întâlnim aici sunt, în sensul lor real, emi¬ 
namente afirmativi. De altfel, cuvântul „Infinit”, a cărui formă 
este asemănătoare, exprimă negarea oricărei limite, în aşa fel 
încât echivalează cu afirmarea totală şi absolută, care cuprin¬ 
de sau acoperă orice afirmare particulară, dar care nu este 
niciuna dintre acestea cu excluderea celorlalte, în mod precis 
deoarece le implică pe toate în mod egal şi „non-distinctiv”; 
Tot ceea se poate exprima sub formă afirmativă este nece¬ 
sarmente închis în domeniul Fiinţei, deoarece aceasta este 
ea însăşi prima afirmaţie sau prima determinare, cea din care 
apar toate celelalte, aşa cum unitatea este primul dintre nu¬ 
mere şi din care derivă acestea; dar, aici, noi suntem în 

5 Mândukya Upanişad, Sruti 7. 

6 Pentru acelaşi motiv această stare este desemnată în mod simplu „Al 
Patrulea”, deoarece nu poate fi caracterizată intr-un fel oarecare; dar 
această explicaţie, evidentă totuşi, a scăpat orientaliştilor şi putem cita în 
această privinţă un bizar exemplu al neînţelegerii acestora: D. Oltramare 
îşi imaginează că acest nume de „Al Patrulea” ar indica faptul că este o 
„construcţie logică”, deoarece i-a amintit de „a patra dimensiune a matema¬ 
ticienilor”; iată o apropiere cel puţin neaşteptată, şi care ar fi, fără îndoială, 
dificil de justificat în mod serios. 

7 Spinoza însuşi a recunoscut-o: „Omnis determinatio negatio est”; nu 
mai este nevoie să se spună că aplicaţia pe care a făcut-o ar aminti mai 
curând'de indeterminarea lui Prakriti decât de cea a lui Âtmă în starea sa 
necondiţionată. 

„non-dualitate”, şi nicidecum în unitate, sau, cu alte cuvinte, 
suntem dincolo de Fiinţă, prin chiar aceea că suntem dincolo 
de orice determinare, chiar principială 8 . 

în Sine-însuşi, Âtmă nu este deci nici manifestat ( vyakta ), 
nici non-manifestat ( avyakta ), cel puţin dacă vom considera 
non-manifestatul ca principiul imediat al manifestatului 
(ceea ce se referă la starea de Prăjna ); dar El este în acelaşi 
timp principiul manifestatului şi al non-manifestatului (cu 
toate că acest Principiu Suprem poate fi numit non-mani¬ 
festat într-un sens superior, fie şi numai pentru a afirma 
imutabilitatea Sa absolută şi imposibilitatea de a-L caracteriza 
printr-un atribut pozitiv). 

„Pe El (Supremul Brahma , care este identic cu Ătmă), 
ochiul nu-L atinge 9 , nici cuvântul, nici „mintea” 10 ; noi nu îl 
recunoaştem (ca fiind comprehensibil printr-un altul-decât- 
El), şi pentru aceasta nu ştim şi iată de ce nu-i putem înţelege 
natura (printr-o descriere oarecare). El este superior faţă de 
tot ceea ce este cunoscut (distinctiv sau la nivelul Universu¬ 
lui manifestat), şi El este dincolo chiar şi de ceea ce nu este 

8 Ne situăm aici într-un punct de vedere strict metafizic şi trebuie să 
adăugăm că aceste consideraţii pot avea o aplicaţie din punct de vedere 
teologic; cu toate că acest ultim punct se menţine de regulă în limitele 
Fiinţei, unii recunosc că „teologia negativă” este singura riguroasă, adică 
nu utilizează decât atribute negative care sunt adecvate pentru Dumne¬ 
zeu. - Cf. Sf. Dionisie Areopagitul, Tratatul de teologie mistică, ale cărui 
ultime două capitole se apropie în mod remarcabil, chiar în expresie, de 
textul care a fost citat. 

9 în mod asemănător, în Coran se spune despre Allăh: „Privirile nu-L pot 
atinge.” - „Principiul nu este atins nici de văz şi nici de auz” ( Huang-zi , cap. 
XXII; trad. P. Wieger, pag. 397). 

10 Aici ochiul reprezintă facultăţile de senzaţie iar cuvântul facultăţile de 
acţiune; am văzut mai înainte că manas prin natura şi funcţiile sale participă 
la ambele. Brahma nu poate fi atins de nicio facultate individuală: El nu 
poate fi perceput de simţuri precum obiectele grosiere, nici conceput de 
gândire precum obiectele subtile; El nu poate fi exprimat în mod sensibil 
prin cuvinte, nici în mod ideal prin imagini mentale. 

cunoscut (distinctiv, sau la nivelul Universului non-manifestat, 
una cu Fiinţa pură) 11 . 

Aşa este învăţătura pe care am primit-o de la înţelepţii 
de odinioară. Trebuie considerat că ceea ce nu este manifestat 
prin cuvânt (nici prin niciun alt lucru), dar prin care cuvântul 
este manifestat (ca şi orice alt lucru) este Brahma (în Infini¬ 
tatea Sa), şi nu ceea ce este abordat (ca obiect al meditaţiei) 
ca „acesta” (o fiinţă individuală sau o lume manifestată, 
după cum se raportează la punctul de vedere „microcos- 
mic” sau „macrocosmic”) sau „acela” (Isvara sau Fiinţa 
Universală însăşi, în afara oricărei individualizări şi a oricărei 
manifestări”. 12 

Sankarăchărya adaugă la pasajul acesta următorul 
comentariu: 

„Un discipol care a urmărit atent expunerea privitoare 
la natura lui Brahma, trebuie determinat să gândească, de 
fapt, că el îl cunoaşte perfect pe Brahma (cel puţin teoretic); 
dar, în pofida motivelor aparente că el poate gândi astfel, nu 
este mai puţin o opinie eronată. Semnificaţia bine stabilită 
de toate textele ce privesc Vedănta este că „Şinele” oricărei 
fiinţe care posedă Cunoaşterea este identic cu Brahma (deoare¬ 
ce prin această Cunoaştere se realizează „Identitatea Supremă”). 
Or, o cunoaştere distinctă şi definită este posibilă pentru 
orice lucru care este susceptibil să devină un obiect al cu¬ 
noaşterii; dar nu astfel se întâmplă pentru Cel care nu poate 
deveni un astfel de obiect. 


11 Acest pasaj deja citat din Bhagavad-Gltă, XV, 18, după care Paramâtmă 
„depăşeşte destructibilul şi chiar indestructibilul”; destructibilul este mani¬ 
festat iar indestructibilul este non-manifestat, înţeles aşa cum am explicat. 

12 Kena Upanişad, Khanda 1, Sruti 3-5. - Ceea ce s-a spus despre cuvânt 
(vâc) etfte apoi repetat succesiv, în Sruti 6-9 şi în termeni identici, pentru 
„mintal” ( manas ), ochi ( chakshus ) auz ( srotra ) şi „suflul vi-tal”(prâna). 

Acesta este Brahma, căci El este Cunoscătorul (total) iar 
Cunoscătorul poate cunoaşte celelalte lucruri (cuprinzându-le 
pe toate în infinita Sa înţelegere, care este identică Posibili¬ 
tăţii Universale), dar nu se poate face pe El însuşi obiect al 
propriei Sale Cunoaşteri (căci, în identitatea Sa care nu rezultă 
din nicio identificare, nu se poate face, ca în condiţia de 
Prâjna, distincţia principială între subiect şi obiect care sunt 
totuşi „acelaşi”, iar El nu poate înceta să fie El-însuşi, „atot- 
cunoscător”, pentru a deveni „atotcunoscut”, care ar fi un 
altul-decât-El-însuşi), aşa cum focul poate arde alte lucruri, 
dar nu se poate arde pe sine (natura sa esenţială fiind indivizi¬ 
bilă, ca Brahma, analogic, care este „fără dualitate”) 13 . Pe de 
altă parte, nici nu se poate spune că Brahma poate fi un obiect 
al cunoaşterii pentru altul decât pentru El însuşi, căci, în afară 
de El, nu este nimic care să fie cunoscător (orice cunoaştere, 
chiar relativă, nefiind decât o participare la Cunoaşterea ab¬ 
solută şi supremă)”. 14 

De aceea se spune mai departe în text: 

„De crezi cumva că îl cunoşti bine (pe Brahma), ceea ce 
cunoşti despre natura Sa este în realitate mai nimic; pentru 
acest motiv, Brahma trebuie să fie considerat de tine cu mult 
mai multă atenţie. (Răspunsul este acesta:) Eu nu cred că îl 
cunosc; prin aceasta vreau să spun că nu îl cunosc bine (în 
mod distinct, aşa cum aş cunoaşte un obiect susceptibil de a 
fi descris sau definit); şi totuşi eu îl cunosc (după învăţătura 
pe care am primit-o în privinţa naturii Sale). 


13 Cf. Brihadăranyaka Upanişad, Adhyăya 4, Brahmana 5, Sruti 14: „Cum 
poate fi cunoscut Cunoscătorul (total)?”. 

14 aici putem stabili o apropiere cu această frază din Tratatul Unităţii 
( Risălatul-Ahadiyah ) de Muhid-d-Dîn Ibn Arabi: „Nu există nimic, absolut 
nimic, care să existe în afara Lui ( Allăh ), dar El înţelege propria sa existenţă 
fără ca totodată această înţelegere să existe în vreun fel oarecare.” 

Oricine înţelege aceste cuvinte (în adevărata lor semni¬ 
ficaţie): „Eu nu îl cunosc şi totuşi eu îl cunosc”, acela îl 
cunoaşte cu adevărat. Prin cel care gândeşte că Brahma este 
de neînţeles (printr-o facultate oarecare), Brahma este înţeles 
(căci, prin Cunoaşterea lui Brahma, acela a devenit real¬ 
mente şi efectiv identic cu Brahma însuşi); dar cel care gân¬ 
deşte că Brahma este înţeles (printr-o facultate sensibilă sau 
mentală) nu îl cunoaşte deloc. Brahma (în Sine-însuşi, în 
incomunicabila Sa esenţă) este necunoscut acelora care îl 
cunosc (în felul unui obiect oarecare al cunoaşterii, fie o fiinţă 
particulară, fie Fiinţa Universală) şi El este cunoscut de aceia 
care nu îl cunosc deloc (ca „acesta” sau ca „acela”)” 15 . 


15 Kena Upanişad , Khanda 2, Sruti 1-3. - Iată un text daoist care este iden¬ 
tic: „Infinitul a spus: nu cunosc Principiul; acest răspuns este profund. 
Inacţiunea a spus: eu cunosc Principiul; acest răspuns este superficial. In¬ 
finitul a avut dreptate să spună că nu ştie nimic despre esenţa Principiului. 
Inacţiunea a putut spune că îl cunoaşte, prin manifestările Sale exterioare... 
a nu-L cunoaşte înseamnă a-L cunoaşte (în esenţa Sa); a-L cunoaşte (în 
manifestările Sale) înseamnă a nu-L cunoaşte (pe cel care este în realitate). 
Dar cum să se înţeleagă aceasta, că îl cunoaştem necunoscându-L? - Iată 
cum, spune Starea primordială. Principiul nu poate fi înţeles; ceea ce se 
înţelege nu este El. Principiul nu poate fi văzut; ceea ce se vede nu este El. 

Principiul nu poate fi enunţat: ceea ce se enunţă nu este El .Principiul, 

neputând fi imaginat, nu poate fi nici descris. Cel care pune întrebări despre 
Principiu şi cel care răspunde îşi arată amândoi neştiinţa în privinţa Princi¬ 
piului. Nu se poate întreba şi nici nu se poate răspunde, despre Principiu, ce 
este El” (Huang-zî, cap.XXII; trad. P. Wieger, pag.397-399). 





CAPITOLUL XVI 


REPREZENTAREA SIMBOLICĂ A LUI 
ĂTMĂ ŞI A CONDIŢIILOR SALE 
PRIN MONOSILABA SACRĂ OM 


Urmarea textului din Mândukya Upanişad se referă la 
corespondenţa monosilabei sacre Om şi a elementelor ( mătră) 
sale cu Ătmâ şi condiţiile ( păda ) acestuia. Ni se arată, pe de 
o parte, raţiunile simbolice ale acestei corespondenţe şi, pe 
de altă parte, efectele meditaţiei asupra simbolului şi, toto¬ 
dată, asupra a ceea ce el reprezintă, adică asupra lui Om şi 
asupra lui Ătmâ, primul având rolul de „suport” pentru a 
obţine cunoaşterea celui de al doilea. Vom da traducerea 
acestei ultime părţi a textului; dar nu va fi posibil să-l înso¬ 
ţim cu un comentariu complet, care ne-ar îndepărta foarte 
mult de subiectul prezentului studiu. 


„Acest Ătmâ este reprezentat de silaba (prin excelenţă) 
Om, care la rândul său este reprezentată de caractere ( mâtrâ ), 
(în aşa fel încât) condiţiile (lui Ătmâ) sunt mâtrâ (ale lui Om), 
şi (invers) mâtrâ (ale lui Om) sunt condiţiile (lui Ătmâ): 
acestea sunt: A, U şi M. 

Vaisvânara, al cărui sălaş este în starea de veghe, este 
(reprezentat de) A, prima mâtrâ, deoarece este conexiunea 

(âpti, a tuturor sunetelor, sunetul primordial A, cel care este 
emis de organele vorbirii în poziţia lor naturală, fiind ca 
imanent între toate celelalte, care sunt modificări diverse ale 
acestuia şi care se unesc în el, aşa cum Vaisvănara este 
prezent în toate lucrurile lumii sensibile şi le creează unita¬ 
tea), pentru că el este începutul (ădi, şi al alfabetului şi 
al monosilabei Om, aşa cum Vaisvănara este prima din 
condiţiile lui Ătmâ şi baza de la care pleacă fiinţa umană în 
împlinirea realizării metafizice). Cel care cunoaşte aceasta 
obţine cu adevărat (realizarea) tuturor dorinţelor sale (deoare¬ 
ce prin identificarea sa cu Vaisvănara, toate obiectele sensi¬ 
bile devin dependente de el şi parte integrantă din propria 
sa fiinţă), şi el devine primul (în domeniul Vaisvănara sau 
Virăj, al cărui centru devine prin chiar virtutea acestei cu¬ 
noaşteri şi prin identificarea pe care ea o implică atunci când 
este pe deplin efectivă). 

Taijasa, al cărui sălaş este în starea de vis, e (reprezentat 
de) U, a doua mătră, deoarece este înălţarea ( utkarsa, a 
sunetului plecând de la prima sa modalitate, cum starea 
subtilă este, în manifestarea formală, de un ordin mai înalt 
decât starea grosieră), şi pentru că ea participă la cele două 
(ubhaya, adică, prin natura sa şi prin poziţia sa, ea este 
intermediară între cele două elemente extreme ale monosi¬ 
labei Om, aşa cum starea de vis este intermediară, sandhyă, 
între veghe şi somnul profund). Acela care cunoaşte aceasta 
înaintează, într-adevăr, pe calea Cunoaşterii (prin identi¬ 
ficarea sa cu Hiranyagarbha), şi (fiind astfel iluminat) este în 
armonie ( samăna, cu toate lucrurile, căci el priveşte Univer¬ 
sul manifestat ca producţie a propriei sale cunoaşteri, care 
nu poate fi separată de el însuşi) şi niciunul dintre urmaşii 
săi (în sens de „posteritate spirituală”) 1 nu va fi neştiutor în 
privinţa lui Brahma. 

1 Acest sens are chiar şi aici, datorită identificării cu Hiranyagarbha, un ra¬ 
port mai special cu „Oul Lumii” şi cu legile ciclice. 

Prăjna, al cărui sălaş este în starea de somn profund, 
este (reprezentat prin) M, a treia mătră, deoarece este măsura 
( miti, celorlalte două mătră, aşa cum într-un raport mate¬ 
matic, numitorul este măsura numărătorului) şi pentru 
că este desăvârşirea (monosilabei Om, considerată ca o con¬ 
ţinătoare a sintezei tuturor sunetelor, la fel cum non- 
manifestatul conţine, sintetic şi în principiu, tot manifestatul 
cu diferitele lumi posibile şi acesta poate fi considerat ca 
intrând în non-manifestat, de care nu este nicidecum diferit 
decât în mod contingent şi tranzitoriu: cauza primă este în 
acelaşi timp şi cauza finală, iar sfârşitul este în mod necesar 
identic principiului 2 . Cel care cunoaşte aceasta măsoară, cu 
adevărat, acest tot (adică ansamblul celor „trei lumi” sau al 
diferitelor trepte ale Existenţei universale, al cărei „determi¬ 
nant” este Fiinţa pură) 3 , şi devine împlinirea (tuturor lucru¬ 
rilor, prin concentrarea în propriul Sine sau în personalitatea 


2 Pentru a înţelege acest simbolism care tocmai a fost indicat, trebuie con¬ 
siderat că sunetele A şi U se unesc în O, şi că acesta se va pierde în sunetul 
nazal final M fără a dispărea totuşi, ci prelungindu-se indefinit, devenind 
indistinct şi imperceptibil. - Pe de altă parte, formele geometrice care co¬ 
respund celor trei mătră sunt o linie dreaptă, o semicircumferinţă (sau 
mai degrabă un element de spirală) şi un punct: prima simbolizează dez¬ 
voltarea completă a manifestării; a doua, o stare de învăluire relativă în 
raport cu această dezvoltare, dar încă dezvoltată sau manifestată; a treia, 
starea informală şi „fără dimensiuni” sau condiţii limitative speciale, adică 
de non-manifestare. Se va remarca faptul că punctul este principiul 
primordial al tuturor figurilor geometrice, aşa cum non-manifestarea 
este pentru toate stările de manifestare; în ordinea sa, punctul este uni¬ 
tatea adevărată şi indivizibilă, ceea ce face din el un simbol natural al 
Fiinţei pure. 

3 Ar mai fi aici de menţionat, dacă nu ne-am îndepărta prea mult de subi¬ 
ectul nostru, consideraţii lingvistice interesante despre Fiinţă considerată 
ca „subiect ontologic” şi „determinant universal”; vom spune numai că 
în ebraică numele divin El se referă în mod special la aceasta. - Acest 
aspect al Fiinţei este desemnat în tradiţia hindusă prin Svayambhu, „Cel 
care subzistă prin Sine-însuşi”; în teologia creştină este Verbul Etern, con¬ 
siderat ca „loc al posibilelor”; simbolul extrem-oriental al Dragonului se 
referă şi el la acelaşi lucru. 

sa, unde se regăsesc, „transformate” în posibilităţi perma¬ 
nente, toate stările de manifestare al fiinţei sale). 4 

„A Patra” este „non-caracterizată” ( amâtra , deci necon¬ 
diţionată); este non-acţionantă ( avyavahărya ) fără nicio 
urmă de dezvoltare a manifestării ( prapancha-upasama ), 
întreagă Beatitudine şi fără dualitate (Siva Advaita): aceasta 
este Omkâra (monosilaba sacră considerată independent 
de mătrâ), acesta este în mod sigur Ătmâ (în Sine, în afară 
şi independent de orice condiţie sau determinare oarecare, 
inclusiv determinarea principială care este Fiinţa însăşi). 
Cel care cunoaşte aceasta intră, cu adevărat, în propriul 
„Sine” prin mijlocirea chiar a acestui „Sine” (fără nici un 
intermediar de orice ordin ar fi el, fără mijlocirea vreunui 
instrument cum ar fi o facultate de cunoaştere, care nu 
poate atinge decât o stare a „Sinelui” şi nu Paramâtmâ, 
„Şinele” suprem şi absolut)”. 5 

în ceea ce priveşte efectele obţinute prin intermediul 
meditaţiei ( upâsană ) asupra monosilabei Om, în fiecare din 

4 Numai în această stare de universalitate, şi nu în starea individuală am 
putea spune cu adevărat că „omul este măsura tuturor lucrurilor, a celor ce 
sunt în măsura în care sunt şi acelor ce nu sunt, în măsura în care nu sunt”, 
adică, metafizic vorbind, a manifestatului şi a non-manifestatului, cu toate 
că, la rigoare, nu putem vorbi despre o „măsură” a non-manifestatului, dacă 
înţelegem prin aceasta determinarea prin condiţiile speciale de existenţă, 
cum sunt cele care definesc fiecare stare de manifestare. Pe de altă parte, 
este de la sine înţeles că sofistul grec Protagoras, căruia i se atribuie formula 
pe care tocmai am reprodus-o, transpunându-i sensul pentru a o aplica 
„Omului Universal”, a fost, în mod cert, foarte departe de a se ridica până la 
această concepţie, în aşa fel încât, aplicând-o la fiinţa umană individuală, nu 
înţelegea să exprime prin aceasta decât ceea ce modernii numesc un „relativ¬ 
ism” radical, în vreme ce, pentru noi, este vorba în mod evident de cu totul 
altceva, cum înţeleg lesne cei ce cunosc raporturile „Omului Universal” cu 
Verbul Divin (cf. în special Sf. Pavel, „ Epistola întâia către Corinteni", XV). 

5 Măndukya Upanişad, Sruti 8-12. - Despre meditarea asupra lui Om şi 
asupra efectelor sale de ordin divers, în raport cu cele trei lumi, se pot afla 
şi alte indicaţii în Prasna Upanişad, Prasna 5, Sruti 1-7. Cf. încă Chăndogya 
Upanişad, Prapâthaka 1,1, Khanda 4 şi 5. 

cele trei mătră mai întâi, şi apoi în sine însuşi, independent 
de aceste mătră, vom adăuga numai că acestea corespund 
realizării diferitelor trepte spirituale, care pot fi caracte¬ 
rizate în felul următor: prima este deplina dezvoltare a 
individualităţii corporale; a doua este extensia integrală a 
individualităţii umane în aceste modalităţi extra-corporale; 
a treia este obţinerea stărilor supra-individuale ale fiinţei; 
în fine, a patra este realizarea „Identităţii Supreme”. 




CAPITOUL XVII 


EVOLUŢIA POSTUMĂ 
A FIINŢEI UMANE 


Până aici am considerat constituţia fiinţei umane şi di¬ 
feritele stări de care este susceptibilă în măsura în care e 
compusă din diverse elemente pe care le-am evidenţiat în 
această constituţie, adică pe durata vieţii sale individuale. Este 
necesar să insistăm asupra acestui punct, şi anume că stările 
care aparţin cu adevărat individului ca atare, adică nu numai 
starea grosieră sau corporală prin care lucrul este evident, ci 
şi starea subtilă (cu condiţia, bineînţeles, de a nu înţelege prin 
aceasta decât modalităţile extra-corporale ale stării umane 
integrale şi nu celelalte stări individuale ale fiinţei) sunt în 
mod propriu şi esenţial stări ale omului viu. 

Aceasta nu înseamnă că trebuie admis că starea subtilă 
încetează în clipa morţii corporale, şi numai din cauza acesteia; 
vom vedea mai departe că atunci se produce, dimpotrivă, o 
trecere a fiinţei în starea subtilă, dar această trecere nu este 
decât o fază tranzitorie în resorbirea facultăţilor individuale 
ale manifestatului în non-manifestat, fază a cărei existenţă 
se explică în mod natural prin caracterul intermediar pe care, 
deja, l-am recunoscut ca aparţinând stării subtile. Se poate 
totuşi lua în considerare, este adevărat, într-un anume sens, şi 
cel puţin în unele cazuri, o prelungire, şi chiar o prelungire 
indefinită a individualităţii umane, pe care va trebui să o 

raportăm obligatoriu la modalităţile subtile, adică extra- 
corporale, ale acestei individualităţi; însă această prelungire 
nu este defel acelaşi lucru cu starea subtilă cea care era în 
timpul vieţii terestre. în sfârşit, trebuie să ne dăm seama că 
sub această denumire de „stare subtilă” suntem obligaţi să 
includem modalităţi foarte diverse şi extrem de complexe, 
chiar dacă ne-am mărgini numai la domeniul posibilităţilor 
propriu-zis umane. 

De aceea am avut grijă, de la început, să precizăm că ea 
trebuie totdeauna înţeleasă în raport cu starea corporală 
luată ca punct de plecare şi termen de comparaţie, în aşa fel 
încât să nu capete un sens precis decât prin opoziţie cu 
această stare corporală sau grosieră, care, în ceea ce o priveş¬ 
te, ne apare suficient de bine definită prin ea însăşi deoarece 
este cea în care ne aflăm în prezent. 

Vom mai putea remarca şi faptul că, dintre cele cinci 
învelişuri ale „Sinelui”, trei sunt considerate ca fiind constituti¬ 
ve pentru forma subtilă (în vreme ce numai câte una cores¬ 
punde celorlalte două stări condiţionate ale lui Ătmă: pentru 
una, deoarece nu este în realitate decât o modalitate specială 
şi determinată a individului; pentru cealaltă, pentru că este 
o stare în mod esenţial unificată şi „non-distinctă”); şi aceasta 
este încă o dovadă evidentă a complexităţii stării în care 
„Şinele” are această formă ca vehicul, complexitate de care 
trebuie să ne amintim totdeauna dacă vrem să înţelegem 
ceea ce poate fi spus despre ele atunci când vom considera 
lucrurile din puncte de vedere diferite. 

Va trebui acum să abordăm problema referitoare la ceea 
ce se numeşte în mod curent „evoluţia postumă” a fiinţei 
umane, adică a consecinţelor pe care le antrenează, pentru 
această fiinţă, moartea sau, pentru a preciza mai bine ce 
înţelegem noi prin acest cuvânt, disoluţia acestui compus 
despre care am vorbit şi care constituie individualitatea sa 
actuală. Trebuie remarcat, de altfel, că atunci când această 

disoluţie are loc, nu mai există propriu-zis fiinţă umană, 
deoarece omul individual este tocmai acest compus; singurul 
caz în care îl mai putem numi uman într-un anume sens este 
acela în care, după moartea corporală, fiinţa rămâne într-una 
din aceste prelungiri ale individualităţii la care am făcut referi¬ 
re, deoarece, în acest caz, cu toate că această individualitate 
nu mai este completă sub raportul manifestării (deoarece sta¬ 
rea corporală îi lipseşte din acest moment, posibilităţile care 
îi corespund şi-au încheiat ciclul întreg al dezvoltării lor), 
unele din elementele psihice sau subtile mai subzistă într-un 
anumit fel, fără a se disocia. 

în orice caz, fiinţa nu mai poate fi umană, deoarece, din 
starea căreia i se dă acest nume, a trecut în altă stare, indi¬ 
viduală sau nu; astfel, fiinţa care era umană a încetat să mai 
fie astfel pentru a deveni altceva, aşa cum prin naştere ea a 
devenit umană trecând dintr-o altă stare la cea care este 
în prezent a noastră. 

în rest, dacă vom înţelege naşterea şi moartea în sensul 
cel mai general, adică fiind schimbări de stare, ne vom da 
seama lesne că acestea sunt modificări care îşi corespund 
analogic, fiind începutul şi sfârşitul unui ciclu de existenţă 
individuală; şi chiar când părăsim un punct de vedere special 
al unei stări determinate pentru a lua în considerare înlăn¬ 
ţuirea diferitelor stări între ele, vom vedea că, în realitate, 
sunt fenomene riguros echivalente, moartea într-o stare 
fiind în acelaşi timp naştere într-o altă stare. 

Cu alte cuvinte, aceeaşi modificare este moartea sau 
naşterea, conform stării sau ciclului de existenţă în raport 
cu care este considerată, deoarece reprezintă punctul co¬ 
mun al celor două stări, sau trecerea de la una la cealaltă; 
şi ceea ce este adevărat aici pentru stări diferite, este la fel 
de adevărat, pe o altă treaptă, şi pentru modalităţile diverse 
ale unei aceleiaşi stări, dacă vom privi aceste modalităţi 
ca formând, în ceea ce priveşte dezvoltarea posibilităţilor 

lor respective, tot atâtea cicluri secundare care se inte¬ 
grează în ansamblul unui ciclu mai amplu 1 . 

Este necesar să se adauge în mod expres că „specificaţia”, 
în sensul pe care l-am precizat anterior, adică rataşarea la o 
specie definită, cum ar fi cea umană, care impune unei fiinţe 
anumite condiţii generale ce constituie natura sa specifică, 
nu are viabilitate decât într-o stare determinată şi nu se 
poate extinde dincolo de aceasta; nu poate fi altfel, din 
moment ce specia nu este nicidecum un principiu transcen¬ 
dent în raport cu această stare individuală, ci apare exclusiv 
din domeniul acesteia, ea însăşi fiind supusă condiţiilor 
limitative care o definesc. De aceea fiinţa care a trecut într-o 
altă stare nu mai este umană, nu mai aparţine în nici un fel 
speciei umane 2 . 

Este necesar să exprimăm rezervele pe care le avem faţă 
de expresia „evoluţie postumă”, ce ar putea să dea lesne 
ocazia apariţiei unor sensuri echivoce. Mai întâi, moartea 
fiind concepută ca disoluţia entităţii compuse umane, este 
evident că termenul „evoluţie” nu poate fi luat aici în sensul 
unei dezvoltări individuale, deoarece este vorba, dimpotrivă, 
de o resorbţie a individualităţii în starea non-manifestată 3 ; 


1 Aceste consideraţii despre naştere şi moarte sunt aplicabile la punctul de 
vedere „macrocosmic” la fel de bine ca şi la cel „microcosmic”; fără a putea 
insista acum, se pot totuşi întrevedea consecinţele care rezultă din aceasta 
în ceea ce priveşte teoria ciclurilor cosmice. 

2 Bineînţeles că în toate acestea nu luăm cuvântul „uman” decât în sensul 
său propriu şi literal, cel în care se aplică numai omului individual; nu e vor¬ 
ba despre transpoziţia analogică prin care este posibilă conceperea „Omului 
Universal”. 

3 Totuşi nu putem afirma că este vorba despre o distrugere a in¬ 
dividualităţii, deoarece, în non-manifestat, posibilităţile ce au constituit-o 
subzistă în principiu, în mod permanent, ca toate posibilităţile fiinţei; dar, 
individualitatea nefiind ca atare decât în manifestare, se poate spune că, in¬ 
trând în non-manifestat, ea dispare cu adevărat sau încetează să existe ca 
individualitate; ea nu este anihilată (nimic din ceea ce este nu poate înceta 
să mai fie), ci este „transformată”. 

ar fi, deci, mai degrabă o „involuţie” din punctul de vedere 
special al individului. Etimologic, aceşti termeni de „evoluţie” 
şi de „involuţie” nu înseamnă nimic altceva şi nici în plus 
decât „dezvoltare” şi „regresie” 4 ; dar ştim bine că, în limbaj 
modern, cuvântul „evoluţie” a primit, curent, o cu totul altă 
accepţie, care îl face sinonim cu „progres”. 

Am avut deja ocazia să explicăm suficient aceste idei de 
„progres” sau „evoluţie”, care, amplificându-se excesiv, au 
ajuns să falsifice complet mentalitatea occidentală actuală; 
nu vom reveni asupra acestora. Reamintim că putem vorbi 
de progres, în mod viabil, numai într-un sens cu totul relativ, 
având grijă să precizăm sub ce raport îl înţelegem şi între ce 
limite îl considerăm; redus la aceste proporţii el nu mai are 
nimic în comun cu acest „progres” absolut despre care a înce¬ 
put să se vorbească spre finele secolului XVIII, iar contem¬ 
poranii noştri l-au decorat cu numele de „evoluţie”, socotindu-1 
mai „ştiinţific”. Gândirea orientală, ca şi gândirea vechilor 
locuitori ai Occidentului, nu ar fi admis acest termen de 
„progres”, decât în sensul restrâns pe care l-am indicat, adică 
sub forma unei idei cu totul secundare, de o importanţă 
extrem de redusă şi fără nicio valoare metafizică, deoarece 
ar fi fost dintre cele care nu se pot aplica decât unor posibi¬ 
lităţi de ordin particular şi nu pot fi transpuse dincolo de 
anumite limite. 

Punctul de vedere „evolutiv” nu este susceptibil de uni¬ 
versalizare şi nu este posibil să concepem o fiinţă adevărată 
ca fiind ceva ce „evoluează” între două puncte definite, sau 
care „progresează”, chiar indefinit, într-un sens determinat; 
asemenea concepţii sunt pe de-a întregul lipsite de orice 
semnificaţie şi ele ar dovedi o completă ignoranţă faţă de 
datele cele mai elementare ale metafizicii. Am putea vorbi 

4 în acest sens, dar numai în acesta, s-ar putea aplica aceşti termeni celor 
două faze pe care le distingem la orice ciclu de existenţă, aşa cum am arătat 
mai înainte. 

cel mult, într-un anume fel, de „evoluţie” pentru fiinţă în 
sensul trecerii la o stare superioară; dar, ar trebuie să admi¬ 
tem o restricţie care-i conservă termenului toată relativitatea, 
căci, în ceea ce priveşte fiinţa considerată, în sine şi în tota¬ 
litatea sa, nu poate fi niciodată vorba despre „evoluţie” sau 
„involuţie”, în oricare sens, deoarece identitatea sa esenţială 
nu este în nici un fel alterată de modificările particulare şi 
contingente, oricare ar fi acestea, care afectează numai una 
sau alta din stările sale condiţionate. 

O altă precizare trebuie făcută în legătură cu utilizarea 
cuvântului „postum”: putem vorbi despre ceea ce se produce 
„după moarte” numai din punctul de vedere special al indi¬ 
vidualităţii umane şi în măsura în care ea este condiţionată 
de timp, la fel ca şi despre ceea ce a fost „înainte de naştere”, 
cel puţin dacă vom crede de cuviinţă să păstrăm acestor 
cuvinte „înainte” şi „după” semnificaţia cronologică pe care 
o au în sens obişnuit. în ele însele, stările despre care este 
vorba sunt în afara domeniului individualităţii umane, nu 
sunt nicidecum temporale şi nu pot fi, în consecinţă, nici 
situate cronologic; şi aceasta este adevărat chiar şi pentru cei 
care pot avea printre condiţiile proprii un anumit mod de 
durată, adică de succesiune, de vreme ce nu mai există o 
succesiune temporală. 

Cât priveşte starea de non-manifestare, este de la sine 
înţeles că ea este exceptată de orice succesiune, în aşa fel 
încât ideile de anterioritate şi posterioritate, chiar înţelese 
în cea mai mare extindere de care ar putea fi susceptibile, 
nu îşi pot nicidecum găsi locul. Şi putem remarca din acest 
punct de vedere că, chiar în timpul vieţii, fiinţa nu mai are 
noţiunea de timp atâta vreme cât iese din domeniul indi¬ 
vidual, aşa cum se întâmplă în somnul profund sau în 
pierderea de sine extatică: atât timp cât este în asemenea 
stări, care sunt cu adevărat non-manifestate, timpul nu mai 
există pentru ea. 

Mai rămâne să considerăm cazul în care starea „postumă” 
este o simplă prelungire a individualităţii umane: într-adevăr, 
această prelungire se poate situa în „perpetuitate”, adică în 
indefinitatea temporală, sau, cu alte cuvinte, într-un mod de 
succesiune care este încă a timpului (deoarece nu este vorba 
de o stare supusă altor condiţii decât a noastră), dar un timp 
care nu mai are comună măsură cu acela în care se împlineşte 
existenţa corporală. De altfel, o astfel de stare nu ne intere¬ 
sează în mod deosebit din punct de vedere metafizic, deoarece, 
dimpotrivă, trebuie considerată, la modul esenţial, posibili¬ 
tatea de ieşire din condiţiile individuale, şi nu a rămâne 
indefinit sub stăpânirea lor. Dacă va trebui totuşi să vorbim 
despre aceasta, este mai degrabă pentru a ţine seama de toate 
cazurile posibile şi pentru că, aşa cum vom vedea mai de¬ 
parte, această prelungire a existenţei umane rezervă fiinţei o 
posibilitate de a atinge „Eliberarea” fără a trece prin alte 
stări individuale. 

Oricum ar fi, şi lăsând deoparte acest din urmă caz, putem 
spune următoarele: dacă vorbim despre stările non-umane 
ca situate „înainte de naştere” şi „după moarte”, aceasta se 
întâmplă, mai întâi, deoarece ele apar astfel în raport cu in¬ 
dividualitatea; dar trebuie avut grijă să observăm că nu indi¬ 
vidualitatea este cea care trece prin aceste stări sau care le 
parcurge succesiv, deoarece sunt stări care se află în afara 
domeniului său şi care nu o privesc în măsura în care este 
individualitate. Pe de altă parte, există un sens în care se pot 
aplica ideile de anterioritate şi posterioritate, în afara orică¬ 
rui punct de vedere al succesiunii temporale sau de alt fel: e 
vorba de acel ordin, totodată logic şi ontologic, în care dife¬ 
ritele stări se înlănţuiesc şi se determină unele pe altele; dacă 
o stare este astfel consecinţa alteia, se poate spune că îi este 
posterioară, utilizând într-un asemenea mod de a vorbi acelaşi 
simbolism temporal ce serveşte la exprimarea oricărei teorii 
a ciclurilor, chiar dacă metafizic există o perfectă simultane- 

itate între toate stările, un punct de vedere al succesiunii 
efective neaplicându-se decât în interiorul unei stări 
determinate. 

Spunând toate acestea pentru a nu mai exista tentaţia 
de a acorda expresiei „evoluţie postumă” - dacă ţinem să o 
folosim în lipsa alteia mai adecvată, şi pentru a ne conforma 
anumitor obiceiuri - o importanţă şi o semnificaţie pe care 
aceasta nu le are şi nu ar putea să le aibă în realitate, revenim 
la studiul chestiunii la care ea se raportează, chestiune a cărei 
soluţie rezultă, de altfel, aproape imediat din toate conside¬ 
raţiile de mai înainte. Expunerea care va urma este din Brăhma- 
Sutra’ şi din comentariul tradiţional (şi prin aceasta înţelegem 
în primul rând comentariul lui Sankarăchărya), dar averti¬ 
zăm că nu este o traducere literală; am fost uneori în situaţia 
de a rezuma comentariul 5 6 şi câteodată de a-1 comenta şi pe 
acesta la rândul său, fără de care ar rămâne aproape incom¬ 
prehensibil, aşa cum se întâmplă deseori când este vorba 
despre interpretarea textelor orientale 7 . 


5 Adhyăya 4, Păda 2, 3 şi 4. - Păda 1 a acestui Adhyăya 4 este consacrat 
examinării mijloacelor Cunoaşterii Divine, ale cărei f ructe le vom menţiona. 

6 Colebrooke a dat un rezumat de acest gen în ale sale Essais sur la Phi- 
losophie des Hindous (Eseul IV), dar interpretarea sa, fără a fi deformată de 
un parti pris sistematic cum se întâlneşte la alţi orientalişti, este extrem de 
defectuoasă din punct de vedere metafizic, prin neînţelegerea pur şi simplu 
a acestui punct de vedere. 

7 Remarcăm în acest sens că, în arabă, cuvântul tarjumah semnifică totodată 
„traducere” şi „comentariu”, inseparabile ambele; echivalentul cel mai exact 
ar fi, deci, „explicaţie” sau „interpretare”. Se poate chiar spune, când este 
vorba despre texte tradiţionale, că o traducere în limba obişnuită, pentru 
a fi inteligibilă, trebuie să corespundă exact unui comentariu făcut în lim¬ 
ba chiar a textului; traducerea literală dintr-o limbă orientală într-o limbă 
occidentală este, în general, imposibilă, şi cu cât se străduieşte să urmeze 
strict litera acesteia, cu atât este riscul mai mare de a se îndepărta de spiritul 
lui; este exact ceea ce, din nefericire, filologii sunt incapabili să înţeleagă. 



CAPITOLUL XVIII 


RESORBIREA FACULTĂŢILOR 
INDIVIDUALE 


„Când un om este gata să moară, cuvântul, urmat de restul 
celor zece facultăţi externe (cele cinci facultăţi de acţiune şi 
cele cinci facultăţi de senzaţie, manifestate exterior prin in¬ 
termediul organelor corporale corespunzătoare, dar fără a fi 
confundate cu aceste organe, deoarece sunt distincte aici) 1 , 
este resorbit în simţul intern ( manas ), căci activitatea organe¬ 
lor exterioare încetează înaintea acestei facultăţi interioare 
(care este astfel împlinirea tuturor celorlalte facultăţi individu¬ 
ale despre care este vorba aici, aşa cum ea este punctul de 
plecare şi sursa lor comună) 2 . Acesta, în acelaşi fel, se retrage 
apoi în „suflul vital” ( prâna ), însoţită, asemănător, de toate 
funcţiile vitale (cele cinci vâyu, care sunt modalităţi ale lui 
prâna şi care se întorc astfel în starea nediferenţiată), căci 
aceste funcţiuni sunt inseparabile de viaţa însăşi. De altfel, 
aceeaşi retragere a simţului intern se remarcă şi în starea de 
somn profund şi în pierderea-de-sine extatică (cu încetarea 
completă a oricărei manifestări exterioare a conştiinţei).” 

1 Cuvântul este menţionat ultimul pentru că aceste facultăţi sunt considerate 
în ordinea lor de dezvoltare; ele trebuie să fie deci primele în ordinea resor¬ 
birii, care este inversă dezvoltării. 

2 Chândogya Upanişad, Prapăthaka 6, Khanda 8, Sruti 6. 

Să adăugăm că această încetare nu implică totuşi întot¬ 
deauna, în mod necesar, suspendarea totală a sensibilităţii 
corporale, un fel de conştiinţă organică, dacă putem spune 
astfel, deşi conştiinţa individuală propriu-zisă nu ia parte la 
manifestările acesteia, cu care ea nu mai comunică aşa cum 
se întâmplă în mod normal în stările obişnuite ale fiinţei vii. 
Iar motivul este lesne de înţeles, deoarece, intr-adevăr, nu 
mai există conştiinţă individuală în cazul despre care vorbim, 
conştiinţa individuală a stării fiind transferată într-o altă stare, 
care este în realitate supra-individuală. 

Această conştiinţă organică la care tocmai am făcut refe¬ 
rire nu este o conştiinţă în adevăratul sens al cuvântului, ci 
ea participă intr-un oarecare mod, datorându-şi conştiinţei 
individuale originea, fiind ca o reflectare a ei; separată de 
aceasta, nu mai este decât o iluzie a conştiinţei, dar ea poate 
prezenta aparenţa acesteia pentru cei care nu observă lucrurile 
decât din exterior 3 , în aşa fel încât, după moarte, persistenţa 
anumitor elemente psihice mai mult sau mai puţin disociate 
pot oferi aceeaşi aparenţă, nu mai puţin iluzorie, când 
este posibil să se manifeste, aşa cum am explicat în alte 
împrejurări 4 . 

„«Suflul vital», însoţit, în acelaşi mod, de toate celelalte 
funcţii şi facultăţi (deja resorbite în el şi neexistând decât ca 
posibilităţi, deoarece au revenit, de acum, la starea de nedi- 


3 Aşa cum într-o operaţie chirurgicală anestezia completă nu împiedică 
simptomele exterioare ale durerii. 

4 Conştiinţa organică despre care este vorba intră natural în ceea ce psi¬ 
hologii numesc „subconştient”; dar marea lor greşeală este de a crede că au 
explicat suficient prin aceea că ei s-au limitat în realitate la a da o simplă 
denumire sub care ordonează elementele cele mai disparate, fără a putea 
face măcar o distincţie între ceea ce este cu adevărat conştient pe o treaptă 
oarecare şi ceea ce nu e decât aparenţă, şi nu mai mult decât o fac între 
„subconştientul” adevărat şi „supraconştient”, adică între ceea se formează 
din stările respective inferioare şi super-ioare în raport cu starea umană. 

ferenţiere din care au ieşit pentru a se manifesta efectiv în 
timpul vieţii), se retrage la rândul său în «sufletul viu» 
( jîvătmă , manifestare particulară a «Sinelui» în centrul in¬ 
dividualităţii umane, aşa cum s-a văzut mai înainte, şi 
distingându-se de «Şinele» în măsura în care această indivi¬ 
dualitate există ca atare, cu toate că această distincţie este de 
altfel cu totul iluzorie faţă de realitatea absolută, unde nu 
există nimic altceva în afară de «Sine»); acest «suflet viu» 
este cel care (ca reflectare a «Sinelui» şi principiu central 
al individualităţii) guvernează ansamblul facultăţilor indivi¬ 
duale (considerate în integralitatea lor, şi nu numai în ceea 
ce priveşte modalitatea corporală) 5 . 

Aşa cum servitorii unui rege se strâng în jurul acestuia 
când el este pe punctul de a pleca într-o călătorie, tot astfel 
şi funcţiile vitale şi facultăţile (externe şi interne) ale indivi¬ 
dului se adună în jurul «sufletului viu» (sau mai degrabă în 
el însuşi, din care toate se nasc şi în care toate se resorb) în 
ultimul moment (al vieţii în sensul obişnuit al acestui cuvânt, 
adică al existenţei manifestate în starea grosieră), când acest 
«suflet viu» se va retrage din forma sa corporală 6 . Astfel 
însoţit de toate facultăţile sale (deoarece le conţine şi le con¬ 
servă ca posibilităţi în el însuşi) 7 , el se retrage într-o esenţă 
individuală luminoasă (adică în forma subtilă care este asi¬ 
milată cu un vehicul de foc, aşa cum am văzut în legătură cu 
Taijasa, a doua condiţie a lui Ătmă), compusă din cinci 
tanmătra sau esenţe elementare suprasensibile (aşa cum forma 
corporală este compusă din cele cinci bhuta sau elemente 

5 Putem remarca faptul că prâna, manifestându-se exterior prin respiraţie, 
este în realitate altceva decât acesta, căci ar fi ininteligibil să se spună că 
respiraţia, funcţie fiziologică, se separă de organism şi se resoarbe în „sufletul 
viu”; reamintim că prâna şi modalităţile sale diverse aparţin esenţialmente 
stării subtile. 

6 Brihad-Âranyaka Upanişad , Adhyăya 4, Brăhmana 3, Sruti 38. 

7 De altfel, o facultate este propriu-zis o putere, adică o posibilitate care, în 
sine, este independentă de orice exerciţiu actual. 

corporale şi sensibile), într-o stare subtilă (în opoziţie cu 
starea grosieră, care este cea a manifestării exterioare sau 
corporale, al cărei ciclu este acum terminat pentru individu¬ 
alitatea în cauză). 

în consecinţă (datorită acestei treceri în forma subtilă, 
considerată ca o esenţă luminoasă), se spune că «suflul vital» 
s-a retras în Lumină, neînţelegându-se prin aceasta princi¬ 
piul de foc într-un mod exclusiv (căci este vorba în realitate 
de o reflectare individualizată a Luminii inteligibile, reflec¬ 
tare a cărei natură este în fond aceeaşi cu cea a «minţii» în 
timpul vieţii corporale, şi care implică, de altfel, ca suport 
sau vehicul o combinare de principii esenţiale din cinci ele¬ 
mente), şi fără ca această retragere să se facă în mod necesai 
printr-o tranziţie imediată, deoarece se spune că un călător 
merge dintr-o cetate în alta, când trece succesiv prin una sau 
mai multe aşezări intermediare. 

Această retragere sau acest abandon al formei corporale 
(aşa cum a fost descris până aici) este de altfel comun omu¬ 
lui ignorant ( avidvân ) şi înţeleptului contemplativ ( vidvăn ), 
până în punctul din care începe şi pentru unul şi pentru 
celălalt calea corespunzătoare fiecăruia (de acum diferită); 
nemurirea ( amrita , fără a fi obţinută totuşi Unirea imediată 
cu Supremul Brahma) este fructul simplei meditaţii ( upâsanâ , 
practicată deplin în timpul vieţii fără a fi însoţită de o reali¬ 
zare efectivă a stărilor superioare ale fiinţei), de vreme ce 
obstacolele individuale care rezultă din ignoranţă ( avidyă) 
nu pot fi încă distruse complet”. 8 

Este momentul să facem o remarcă importantă asupra 
sensului în care trebuie înţeleasă „nemurirea” despre care 
este vorba aici: am spus mai înainte că termenul sanscrit amrita 
se aplică exclusiv unei stări superioare oricărei schimbări, în 


8 Brahma-Sutra, Adhyăya 4, Păda 2, sutra 1-7. 



Resorbirea facultăţilor individuale 


149 


timp ce, prin acelaşi cuvânt, occidentalii înţeleg cât se poate 
de simplu o extindere a posibilităţilor de ordin uman, con¬ 
stând într-o prelungire indefinită a vieţii (ceea ce tradiţia 
extrem-orientală numeşte „longevitate”), în condiţii trans¬ 
puse, într-un fel anumit, dar care rămân totdeauna mai mult 
sau mai puţin comparabile cu cele ale vieţii terestre, deoarece 
ele privesc în mod egal individualitatea umană. Or, în cazul 
de faţă, e vorba de o stare care rămâne încă individuală şi 
totuşi se spune că nemurirea poate fi obţinută în această stare; 
poate să pară în contradicţie cu ceea ce noi am afirmat mai 
înainte, căci s-ar putea crede că nu este decât o nemurire 
relativă, înţeleasă în sens occidental; dar în realitate nu e aşa. 
Este adevărat că nemurirea, în sens metafizic şi oriental, 
pentru fi pe deplin efectivă, nu poate fi atinsă decât dincolo 
de toate stările condiţionate, individuale sau nu, în aşa fel 
încât, fiind în mod absolut independentă de orice succesiune 
posibilă, ea se identifică Eternităţii însăşi; ar fi deci abuziv să 
dăm acelaşi nume „perpetuităţii” temporale sau indefinităţii 
unei durate oarecare; dar nu în acest fel trebuie înţelese 
lucrurile. 

Trebuie să avem în vedere că „moartea” este în mod 
esenţial sinonimă cu schimbarea de stare, ceea ce constituie, 
aşa cum am explicat, accepţiunea cea mai extinsă. Când 
spunem că fiinţa a atins în mod virtual nemurirea, prin 
aceasta se înţelege că nu se va mai trece prin alte stări condi¬ 
ţionate, diferite de stările umane, sau nu mai sunt de parcurs 
alte cicluri de manifestare. 

Nu este încă „Eliberarea” actual realizată, şi prin care 
nemurirea ar fi efectivă, deoarece „obstacolele individuale”, 
adică acele condiţii limitative cărora le este supusă fiinţa, nu 
au fost complet distruse; ci este posibilitatea obţinerii acestei 
„Eliberări” plecând de la starea umană, în prelungirea că¬ 
reia fiinţa se află acum pe toată durata ciclului căruia îi 
aparţine această stare (ceea ce constituie în mod propriu 

„perpetuitatea”) 9 , în aşa fel încât ea poate fi cuprinsă în 
„transformarea” finală ce va avea loc atunci când acest ciclu 
se va termina, făcând să se întoarcă tot ceea ce se va afla 
atunci implicat la starea principială de non-manifestare 10 . 
Iată de ce i se dă acestei posibilităţi numele de „Eliberare 
diferenţiată” sau „Eliberare treptată” ( krama-mukti) deoarece 
ea nu va fi obţinută astfel decât prin etape intermediare (stări 
postume condiţionate) şi nu în mod direct ca în celelalte 
cazuri despre care vom vorbi mai departe 11 . 


9 Cuvântul grecesc aituvioq înseamnă realmente „perpetuu” şi nu „etern”, 
căci derivă din aiiuv (identic latinului aevum) care desemnează un ciclu in¬ 
definit, acesta fiind şi sensul primitiv al latinului saeculum, „veac”, prin care-1 
traducem uneori. 

10 Sunt remarci de făcut asupra traducerii termenului „transformare” finală 
în limbaj teologic în religiile occidentale, şi în special asupra conceptului de 
„Judecată ultimă” la care se rataşează; dar ar necesita explicaţii prea lungi 
şi o punere la punct prea complexă pentru a fi posibil să ne oprim aici, 
cu atât mai mult cu cât punctul de vedere propriu religios se limitează la 
consideraţii asupra sfârşitului unui ciclu secundar, dincolo de care poate fi 
încă vorba de o continuare a existenţei în stare individuală umană, ceea ce 
ar fi posibil numai în cazul integralităţii ciclului căruia îi aparţine această 
stare. Asta nu înseamnă că transpoziţia nu poate fi făcută plecând de la 
punctul de vedere religios, aşa cum am arătat, pentru „învierea morţilor” 
şi „corpul glorios”; dar, practic, ea nu este posibilă pentru cei care rămân la 
concepţiile comune şi „exterioare”, şi pentru care nu există nimic dincolo 
de individualitatea umană; vom reveni asupra diferenţei esenţiale care există 
între noţiunea religioasă de „mântuire” şi noţiunea metafizică de „Eliberare”. 

11 Este de la sine înţeles că „Eliberarea treptată” este singura care poate fi 
luată în considerare de imensa majoritate a fiinţelor umane, ceea ce nu vrea 
să spună, de altfel, că toţi vor ajunge la ea în mod indistinct, deoarece tre¬ 
buie considerat şi cazul în care fiinţa, neobţinând nemurirea virtuală, tre¬ 
buie să treacă printr-o altă stare individuală, în care va avea în mod natural 
aceeaşi posibilitate de a atinge „Eliberarea” ca în starea umană, dar, se poate 
spune, şi pe aceea de a nu o pu-tea obţine. 



CAPITOLUL XIX 


DIFERENŢIEREA CONDIŢIILOR 
POSTUME DUPĂ TREPTELE 
CUNOAŞTERII 


„Câtă vreme se află în această condiţie (încă individuală, 
despre care a fost vorba), spiritul (care, în consecinţă, este 
încă jivătmâ) aceluia care a practicat meditaţia (în timpul 
vieţii, fără a atinge posesia efectivă a stărilor superioare ale 
fiinţei sale) rămâne unit cu forma subtilă (pe care o putem 
considera prototipul formal al individualităţii, manifestarea 
subtilă reprezentând un stadiu intermediar între non-manifes- 
tat şi manifestarea grosieră, şi jucând rolul de principiu ime¬ 
diat în raport cu aceasta din urmă); în această formă subtilă 
este asociat cu facultăţile vitale (în starea de resorbţie sau de 
contracţie principială care a fost descrisă mai înainte).” 

într-adevăr, trebuie să mai existe o formă în care fiinţa 
să se îmbrace, deoarece condiţia sa aparţine încă ordinii 
individuale; şi aceasta nu poate fi decât forma subtilă, pentru 
că a ieşit din forma corporală şi pentru că forma subtilă trebuie 
să subziste după ea, întrucât aceasta a precedat-o în ordinea 
dezvoltării în modul manifestat, ordine care se află reprodusă 
în sens invers la întoarcerea în non-manifestat. Dar asta nu 
înseamnă că această formă subtilă trebuie să fie exact cea 

care a fost în timpul vieţii corporale, ca vehicul al stării 
umane în starea de vis 1 . 

Noi am afirmat că însăşi condiţia individuală, î n general, 
şi nu numai starea umană, se poate defini ca stare a fiinţei 
limitată de o formă; dar e limpede că această formă nu este 
în mod necesar determinată ca spaţială şi temporală, aşa 
cum se întâmplă în cazul stării corporale; ea nu poate fi în 
nici un caz în stările non-umane, care nu sunt supuse spa¬ 
ţiului şi timpului, ci altor condiţii. în ceea ce priveşte forma 
subtilă, dacă aceasta nu scapă pe de-a întregul timpului (cu 
toate că acest timp nu este acelaşi cu cel în care se împlineşte 
existenţa corporală), ea scapă cel puţin spaţiului, şi pentru 
acest motiv nu trebuie niciodată să fie figurată, imaginată ca 
un „dublu” al corpului 2 , şi nici să se înţeleagă că îi este un 
„tipar” când spunem că este prototipul formal al individu¬ 
alităţii aflat la originea manifestării sale 3 . Ştim prea bine 


1 Există o anumită continuitate între diferitele stări ale fiinţei şi cu atât 
mai mult între diferitele modalităţi care fac parte din aceeaşi stare de mani¬ 
festare; individualitatea umană chiar în modalităţile sale extracorporale tre¬ 
buie obligatoriu să fie afectată de dispariţia modalităţii sale corporale şi de 
altfel există elemente psihice, mentale sau de altă natură care nu au raţiune 
de a fi decât în raport cu existenţa corporală, în aşa fel încât dezintegrarea 
corpului trebuie să antreneze şi pe cea a acestor elemente, care îi rămân aso¬ 
ciate şi care, în consecinţă, sunt abandonate de fiinţă în momentul morţii 
înţeleasă în sensul obişnuit al cuvântului. 

2 Chiar psihologii recunosc că „mintea” sau gândirea individuală, singura la 
care pot ajunge, este în afara condiţiei spaţiale; este nevoie de toată ignoranţa 
„neo-spiritualiştilor” pentru a vrea să „localizezi” modalităţile extracorpo¬ 
rale ale individului şi pentru a crede că stările postume se situează undeva 
în spaţiu. 

3 Nu embrionul corporal ci acest prototip subtil este desemnat în sanscrită 
prin cuvântul pinda aşa cum am arătat mai înainte; acest prototip preexistă 
la naşterea individului, căci este conţinut în Hiranyagarbha de la origi¬ 
nea manifestării ciclice, ca reprezentând una din posibilităţile ce vor tre¬ 
bui să se dezvolte pe parcursul acestei manifestări. Insă preexistenţa sa nu 
este decât virtuală, în sensul că nu este încă o stare a fiinţei căreia îi este 
destinată să devină formă subtilă, această fiinţă nefiind actualmente în stare 
corespondentă, deci neexistând ca individ uman; şi aceleaşi consideraţii se 

câţi occidentali ajung lesne la reprezentările cele mai grosiere 
şi cum rezultă din aceasta erori grave, pentru a nu ne mai 
lua toate precauţiile în această privinţă. 

„Fiinţa poate rămâne astfel (în această condiţie indivi¬ 
duală în care este unită cu forma subtilă) până la disoluţia 
exterioară ( pralaya , intrarea în starea nediferenţiată) a lumilor 
manifestate (ale ciclului actual, cuprinzând totodată starea 
grosieră şi starea subtilă, adică întreg domeniul individualităţii 
umane considerat în integralitatea sa) 4 , disoluţie prin care 
se cufundă (împreună cu ansamblul fiinţelor acestor lumi) 
în sânul Supremului Brahma ; dar, chiar şi atunci, fiinţa poate 
fi unită cu Brahma numai în felul în care a fost aşa prin somnul 
profund (adică fără realizarea deplină şi efectivă a „Identităţii 
Supreme”).” Cu alte cuvinte şi pentru a utiliza un limbaj al 
anumitor şcoli esoterice occidentale, cazul la care se face 
referire aici nu corespunde decât unei „reintegrări în mod 
pasiv”, în timp ce adevărata realizare metafizică este o „rein¬ 
tegrare în mod activ”, singura care implică cu adevărat 
luarea în stăpânire de către fiinţă a stării sale absolute şi 
definitive. 

Este şi ceea ce arată în mod precis compararea cu somnul 
profund, aşa cum se produce el în timpul vieţii omului obiş¬ 
nuit: aşa cum există întoarcere din această stare la condiţia 
individuală, se poate, de asemenea, pentru fiinţa care nu s-a 
unit cu Brahma decât „în mod pasiv”, să se întoarcă într-un 


pot aplica analogic germenului corporal, dacă îl vom considera ca preex¬ 
istând într-un anume mod în strămoşii individului respectiv, şi aceasta de la 
originea umanităţii terestre. 

4 Ansamblul manifestării universale este adesea desemnat în sanscrită prin 
termenul samsâra-, aşa cum am mai arătat, este vorba despre o indefinitate 
de cicluri, adică de stări sau de trepte de existenţă, în aşa fel încât fiecare din 
aceste cicluri, terminându-se în pralaya ca cel pe care îl avem în vedere aici, 
nu constituie decât un moment al samsărei. De altfel, reamintim, pentru a 
evita orice echivoc, că înlănţuirea acestor cicluri este în realitate de ordin 
cauzal şi nu succesiv şi că expresiile folosite în această privinţă prin analogie 
cu ordinea temporală trebuie considerate ca pur simbolice. 

alt ciclu de manifestare, deoarece rezultatul obţinut de ea, 
plecând de la starea umană, nu este încă „Eliberarea” sau 
adevărata nemurire, iar cazul său este, în final, comparabil 
(deşi există o diferenţă notabilă în ceea ce priveşte condiţiile 
noului său ciclu) aceluia al fiinţei care, în loc să rămână până 
la pralaya în prelungirile stării umane, a trecut, după moartea 
corporală, la o altă stare individuală. 

Alături de acest caz, se poate considera şi acela în care 
realizarea stărilor superioare şi chiar cea de „Identitate Su¬ 
premă”, care nu au fost dobândite în timpul vieţii corporale, 
sunt dobândite în prelungirile postume ale individualităţii; 
din virtuală cum era, nemurirea devine atunci efectivă şi 
aceasta poate să nu aibă loc decât la sfârşitul ciclului; este 
„Eliberarea diferenţiată” despre care am vorbit anterior. Şi în 
primul şi în cel de al doilea caz, fiinţa, care trebuie considerată 
ca jivătmâ unit cu forma subtilă, se află, pe toată durata 
ciclului, „încorporată” într-un anume fel 5 în Hiranyagarbha, 
care este considerat ca jiva-ghana, aşa cum am spus deja; rămâ¬ 
ne deci supusă acestei condiţii speciale de existenţă care este 
viaţa (jiva ), prin care este delimitată de domeniul propriu al lui 
Hiranyagarbha în ordinea ierarhică a Existenţei universale. 

„Această formă subtilă (în care sălăşluieşte după moarte 
fiinţa şi care rămâne astfel în starea individuală umană) este 
(prin comparaţie cu forma corporală sau grosieră) imper¬ 
ceptibilă simţurilor în ceea ce priveşte dimensiunile sale 
(căci este în afara condiţiei spaţiale) precum şi consistenţa sa 
(sau substanţa proprie, care nu este constituită de o combi¬ 
nare de elemente corporale); în consecinţă, ea nu afectează 
percepţia (sau facultăţile externe) acelora care sunt prezenţi 
când se separă de corp (după ce „sufletul viu”s-a retras din ea). 

5 Acest cuvânt, pe care îl utilizăm aici pentru a ne face mai bine înţeleşi cu 
ajutorul imaginii pe care o evocă, nu trebuie înţeles literal, deoarece starea 
în cauză nu are nimic corporal. 

Ea nu este atinsă de combustie sau de alte tratamente pe 
care corpul le suportă după moarte (care este rezultatul acestei 
separări, prin faptul că nicio acţiune de ordin sensibil nu 
mai poate avea repercusiuni asupra acestei forme subtile, 
nici asupra conştiinţei individuale care, rămânând legată de 
aceasta, nu mai are nicio relaţie cu corpul). Ea este sensibilă 
doar prin căldura ei animatoare (calitatea sa proprie în mă¬ 
sura în care este asimilată principiului de foc) 6 atât timp cât 
este împreună cu forma grosieră ce devine rece (şi prin urmare 
inertă ca ansamblu organic) în moarte, imediat ce l-a aban¬ 
donat (în vreme ce celelalte calităţi sensibile ale acestei forme 
corporale subzistă încă, fără schimbare aparentă) şi care era 
încălzită (şi însufleţită) de ea în timp ce se afla acolo (deoarece 
în forma subtilă rezidă principiul vieţii individuale, în aşa 
fel încât numai prin comunicarea proprietăţilor sale corpul 
poate fi numit viu, din pricina legăturii între aceste două forme 
câtă vreme ele sunt expresia stărilor aceleiaşi fiinţe, adică 
până în momentul morţii). 

„Dar acela care a obţinut (înainte de moarte, totdeau¬ 
na înţeleasă ca o separare de corp) adevărata Cunoaştere a 
lui Brahma (care implică prin aceasta realizarea metafizică 
fără de care nu ar fi decât o cunoaştere imperfectă şi cu 
totul simbolică, posesia efectivă a tuturor stărilor fiinţei 
sale), nu trece (în mod succesiv) prin toate aceste trepte 
de retragere (sau de resorbţie a individualităţii, a stării de 
manifestare grosieră la starea de manifestare subtilă, cu 
diferitele modalităţi pe care le comportă, apoi la starea de 
non-manifestat, unde condiţiile individuale sunt în fine 
suprimate). 


6 Aşa cum am arătat înainte, această căldură animatoare, reprezentată ca 
un foc interior, este uneori identificată cu Vaisvânara considerat în acest 
caz, nu ca-prima condiţie a lui Ătmâ, despre care am vorbit, ci ca „Regent al 
Focului”, aşa cum vom vedea mai departe; Vaisvânara este atunci unul din 
numele lui Agni care desemnează o funcţiune şi un aspect particulare. 

El ajunge direct (în această ultimă stare, şi chiar dincolo 
de aceasta dacă o considerăm numai ca principiu al mani¬ 
festării) la Unire (deja realizată cel puţin virtual în timpul 
vieţii sale corporale) 7 cu Supremul Brahma, cu care este 
identificat (în mod imediat), ca un fluviu (reprezentând aici 
curentul existenţei ce traversează toate stările şi toate mani¬ 
festările), ajuns la gurile lui (care este punctul final sau fina¬ 
litatea acestui curent), se identifică (prin pătrundere intimă) 
cu valurile mării ( samudra , adunarea apelor, simbolizând 
totalizarea posibilităţilor în Principiul Suprem). 

Facultăţile sale vitale şi elementele din care era constituit 
corpul său (toate considerate în principiu şi în esenţa lor 
suprasensibilă) 8 , cele şaisprezece părţi ( shodasa-kalâh ) care 
compun forma umană (adică cele cinci tanmătra, manas şi 
cele zece facultăţi de senzaţie şi de acţiune) trec complet în 
starea de non-manifestat ( avyakta , unde, prin transpoziţie, 
se regăsesc toate în mod permanent ca posibilităţi imuabile), 
această trecere neimplicând de altfel pentru fiinţa însăşi nicio 
schimbare (ca cea pe care o implică stadiile intermediare, 
care, aparţinând încă „devenirii”, comportă în mod necesar 
o multiplicitate de modificări). 

Numele şi forma ( nămarupa , adică determinarea manifes¬ 
tării individuale în ceea ce priveşte esenţa sa cât şi substanţa sa, 
aşa cum am explicat anterior) încetează, în mod egal (ca 

7 Dacă „Unirea” sau „Identitatea Supremă” nu a fost realizată decât virtual, 
„Eliberarea” are loc imediat în momentul morţii; însă această „Eliberare” 
poate avea loc chiar în timpul vieţii, dacă „Unirea” este realizată pe deplin 
şi efectiv; distincţia între cele două cazuri va fi expusă mai complet în cele 
ce urmează. 

8 în anumite cazuri excepţionale, se poate face în aşa fel încât transpoziţia 
acestor elemente să se efectueze astfel încât forma corporală să dispară fără 
a lăsa nicio urmă sensibilă şi ca, în loc să fie abandonată de către fiinţă cum 
se întâmplă de obicei, să treacă astfel cu totul fie în starea subtilă, fie în 
starea non-manifestată, în aşa fel încât nu mai există moarte propriu-zis; 
am amintit în altă parte, în această privinţă, exemplele biblice ale lui Enoh, 
Moise şi Ilie. 

fiind condiţii limitative ale fiinţei); şi, fiind „non-divizată”, 
adică fără părţi sau membre care să compună forma sa te¬ 
restră (în starea manifestată, şi în măsura în care această 
formă era supusă cantităţii sub diferitele sale moduri) 9 , este 
eliberată de condiţiile existenţei individuale (ca şi toate cele¬ 
lalte condiţii aferente unei stări speciale şi determinate de 
existenţă oricare ar fi aceasta, chiar supraindividuală, deoa¬ 
rece fiinţa este de acum încolo în stare principială, absolut 
necondiţionată)”. 10 

Mai mulţi comentatori ai Brahma-Sutra, pentru a marca 
şi mai limpede caracterul acestei „transformări” (luăm cuvân¬ 
tul în sensul său strict etimologic, care este „trecere dincolo 
de formă”) o compară cu dispariţia apei cu care a fost stropită 
o piatră încinsă. în fine, această apă este „transformată” în 
contact cu piatra, cel puţin în acest sens relativ în care şi-a 
pierdut forma sa vizibilă (şi nu întreaga formă, deoarece con¬ 
tinuă în mod evident să aparţină ordinului corporal), dar fără 
să se poatf spune pentru aceasta că ea a fost absorbită de către 
această piatră, deoarece, în realitate, ea s-a evaporat în atmo¬ 
sferă, unde rămâne într-o stare imperceptibilă vizual 1 '. 

La fel, fiinţa nu este deloc „absorbită” obţinând „Elibe¬ 
rarea”, cu toate că poate să pară astfel din punct de vedere 
al manifestării, pentru care „transformarea” apare ca o 
„distrugere” 12 ; dacă ne plasăm în perspectiva realităţii ab- 

9 Modurile principale ale cantităţii sunt desemnate în mod expres în această 
formulă biblică: „Tu ai dat tuturor lucrurilor greutate, număr şi măsură” 
( înţelepciune , XI, 21), căreia îi corespunde, cuvânt cu cuvânt (fără intervenţia 
primelor două), Mane, Thekel, Phares (numărat, cântărit, împărţit) din vizi¬ 
unea lui Balthazar ( Daniel , V, 25-28). 

10 Prasna Upanişad, Prasna 6, Sruti 5; Mundaka Upanişad, Mundaka 3, 
Khanda 2, Sruti 8. - Brahma-Sutra, Adhyăya 4, Păda 2, Sruti 8-16. 

11 Comentariul lui Ranganătha la Brahma-Sutra. 

12 De aceea Siva, conform interpretării celei mai comune este considerat 
„distrugător”, în vreme ce el este, realmente, „transformator”. 

solute, singura care îi rămâne, ea este dilatată dincolo de orice 
limită, dacă putem spune astfel (traducând exact simbolismul 
vaporilor de apă care se răspândesc în atmosferă), deoarece 
ea a realizat efectiv plenitudinea posibilităţilor sale. 



CAPITOLUL XX 


ARTERA CORONARĂ 
ŞI „RAZA SOLARĂ” 


Va trebui să revenim acum la ceea ce se întâmplă pentru 
fiinţa care nefiind „eliberată” în momentul morţii, trebuie să 
parcurgă o serie de trepte, reprezentate simbolic ca etapele 
unei călătorii şi care sunt tot atâtea stări intermediare, nede¬ 
finitive, prin care ea trebuie să treacă înainte de a ajunge la 
termenul final. Este important să observăm, de altfel, că toate 
aceste stări, fiind încă relative şi condiţionate, nu au nicio 
comună măsură cu cea care este singura absolută şi necon¬ 
diţionată; oricât de înalte ar putea fi unele dintre acestea în 
comparaţie cu starea corporală, se pare că obţinerea lor nu 
apropie în nici un fel fiinţa de ţelul său ultim care este „Eli¬ 
berarea”; faţă de Infinit, manifestarea întreagă fiind riguros 
nulă, diferenţele între stările care o constituie trebuie să fie 
la fel, oricât de considerabile ar fi în ele însele şi câtă vreme 
avem în vedere numai diferitele stări condiţionate pe care 
acestea le separă unele de celelalte. 

Totuşi, nu este mai puţin adevărat că trecerea la anumite 
stări superioare constituie o înaintare pe calea spre „Eliberare”, 
care este atunci „graduală” ( krama-mukti ), tot aşa cum folosirea 
anumitor mijloace corespunzătoare, ca cele din Hatha-Yoga, 
constituie o pregătire eficace, chiar dacă nu există, cu sigu- 

ranţă, nicio comparaţie posibilă între aceste mijloace con¬ 
tingente şi „Unirea” care trebuie realizată luându-le ca 
„suporturi”. 1 Dar trebuie să se înţeleagă bine că „Eliberarea”, 
atunci când va fi realizată, va implica totdeauna o disconti¬ 
nuitate în raport cu starea în care se va găsi fiinţa care o va 
obţine, şi că, oricare ar fi această stare, această discontinuitate 
nu va fi nici mai mult, nici mai puţin profundă, deoarece, în 
toate cazurile, între starea fiinţei „neeliberată” şi cea a fiinţei 
„eliberate” nu există nici un raport cum există între diferitele 
stări condiţionate. Şi aceasta e adevărat chiar pentru stările 
care sunt într-atât de mult peste starea umană, încât, abor¬ 
date de aceasta, ar putea fi luate drept ţelul la care fiinţa ar 
trebui să tindă. Iar această iluzie este posibilă chiar pentru 
stări care nu sunt în realitate decât modalităţi ale stării umane, 
dar foarte îndepărtate de modalitatea corporală; am cre¬ 
zut de cuviinţă că era necesar să atragem atenţia asupra 
acestui punct, pentru a preveni orice neînţelegere şi orice 
eroare de interpretare, înainte de a relua expunerea noastră 
despre modificările postume cărora le este supusă fiinţa 
umană. 


1 Vom putea remarca o analogie între ceea ce spunem aici şi ceea ce, din 
punctul de vedere al teologiei catolice, s-ar putea spune despre „taine”: 
pentru acestea, formele exterioare sunt „suporturi” iar aceste mijloace con¬ 
tingente au un rezultat care este de cu totul alt ordin decât sunt ele. Stă în 
raţiunea constituţiei sale şi a condiţiilor proprii individului uman să aibă 
nevoie de asemenea „suporturi” ca punct de plecare pentru o realizare care 
îl depăşeşte; iar disproporţia dintre mijloace şi finalitate nu face decât să 
corespundă aceleia care există între starea individului luat ca bază a acestei 
realizări şi starea necondiţionată care este scopul. Nu putem dezvolta aici 
o teorie generală a eficacităţii riturilor; vom spune numai, pentru a face 
înţeles principiul esenţial, că tot ceea ce este contingent ca manifestare (mai 
puţin când este vorba despre determinări pur negative) nu mai este astfel 
dacă îl vom considera ca posibilităţi permanente şi imuabile, că tot ceea ce 
are existenţă pozitivă trebuie să se regăsească astfel în non-manifestat, şi că 
asta este ceea ce permite o transpoziţie a individualului în Universal, prin 
anularea condiţiilor limitative (deci negative), care sunt inerente oricărei 
manifestări. 

„«Sufletul viu» (jivătmă ), cu facultăţile vitale resorbite 
în el (şi rămânând aşa ca posibilităţi, aşa cum a fost explicat 
mai înainte), retrăgându-se în propriul sălaş (centrul indivi¬ 
dualităţii, desemnat simbolic prin inimă, cum am văzut la 
început, şi unde sălăşluieşte ca atare, în esenţa sa şi indepen¬ 
dent de condiţiile sale de manifestare, fiind realmente identic 
cu Puruşa de care se distinge doar iluzoriu), partea cea mai 
înaltă (adică porţiunea cea mai sublimă) a acestui organ subtil 
(figurat ca un lotus cu opt petale) scânteiază 2 şi luminează 
trecerea prin care sufletul trebuie să plece (pentru a atinge 
diferitele stări despre care va fi vorba mai departe): coroana 
capului, dacă individul este un înţelept ( vidvăn ), şi o altă regiu¬ 
ne a organismului (corespunzând fiziologic plexului solar) 3 4 , 
dacă este un ignorant ( avidvăn)\ 

O sută una artere ( nădi , în mod egal subtile şi 
luminoase) 5 ies din centrul vital (aşa cum spiţele unei roţi 
ies din butucul său), iar una dintre aceste artere (subtile) 

2 Este evident că şi acest cuvânt este dintre acelea care trebuie înţelese 
simbolic, deoarece nu este vorba despre un foc sensibil, ci de o modificare 
a Luminii inteligibile. 

3 Plexurile nervoase, sau mai exact corespondentele lor în forma subtilă 
(atât cât aceasta este legată de forma corporală), sunt desemnate simbolic 
ca „roţi” ( chakra ) sau ca „lotuşi” (padma sau kamala). - în ceea ce priveşte 
coroana capului, ea joacă un rol la fel de important în tradiţiile musulmane 
care se referă la condiţiile postume ale fiinţei umane; şi am mai putea găsi 
şi în altă parte referiri şi consideraţii de acelaşi ordin (tonsura preoţilor 
catolici, de exemplu), cu toate că raţiu-nile profunde ale acestui simbolism 
au fost uneori uitate. 

4 Brihad-Ăranyaka Upanişad, Adhyăya 4, Brăhmana 4, Sruti 1 şi 2 

5 Reamintim că nu este vorba despre arterele corporale ale circulaţiei san¬ 
guine, nici de canale ce conţin aerul respirat; este evident că în ordinea 
corporală nu poate exista nici un canal ce trece prin coroana capului deo¬ 
arece acolo nu există nicio deschizătură a organismului. Pe de altă parte, 
trebuie remarcat că, deşi precedenta retragere a jivătmă implică deja aban¬ 
donarea formei corporale, nici o relaţie nu a încetat între acesta şi forma 
subtilă în faza în care se află în acest moment, deoarece se poate continua, 
descriindu-se aceasta, să se vorbească de diferite organe subtile conform 
corespondenţei care există cu viaţa fiziologică. 

trece prin coroana capului (regiunea considerată ca fiind 
corespunzătoare stărilor superioare ale fiinţei, cu privire la 
posibilităţile lor de comunicare cu individualitatea umană, 
aşa cum s-a văzut în descrierea membrelor lui Vaisvânara ); 
ea este numită susumnâ”. 6 

în afară de aceasta, care este centrală, există alte două 
nâdî care joacă un rol foarte important (mai ales pentru 
corespondenta respiraţiei în ordinul subtil şi, prin urmare, 
pentru practicile de Hatha-Yoga ): una, situată la dreapta 
sa, este numită pingală, cealaltă la stânga sa, numită idâ. 
în plus, se spune că pingală corespunde Soarelui iar idâ. 
Lunii; or, am văzut mai înainte că Soarele şi Luna sunt 
desemnaţi ca fiind cei doi ochi ai lui Vaisvânara-, aceştia 
sunt deci, respectiv, în relaţie cu cele două nâdî despre care 
este vorba, în timp ce susumnâ, fiind la centru, este în raport 
cu „cel de al treilea ochi”, adică ochiul frontal al lui Siva 7 ; 


6 Katha Upanişad, Adhyăya 2, Valii 6, Sruti 16. 

7 în aspectul acestui simbolism care se referă la condiţia temporală, Soarele 
şi ochiul drept corespund viitorului, Luna şi ochiul stâng trecutului; ochiul 
frontal corespunde prezentului care, din punct de vedere al manifestatului, 
nu este decât o clipă insesizabilă, comparabilă cu ceea ce este în ordinea 
spaţială punctul geometric fără dimensiuni; de aceea o privire a acestui de al 
treilea ochi distruge întreaga manifestare (ceea ce se exprimă simbolic prin 
reducerea totului la cenuşă) şi de aceea nu este reprezentat de niciun organ 
corporal. Dar, dacă ne ridicăm deasupra acestui punct de vedere contingent, 
prezentul conţine întreaga realitate (aşa cum punctul conţine în el toate 
posibilităţile spaţiale) şi, când succesiunea este transmutată în simultaneitate, 
toate lucrurile rămân în „eternul prezent”, în aşa fel încât distrugerea apa¬ 
rentă este cu adevărat „transformarea”. Acest simbolism este identic aceluia 
al lui lanus Bifrons al latinilor, care are două feţe, una întoarsă către trecut 
şi cealaltă către viitor, dar a cărui adevărată faţă, cea care priveşte prezen¬ 
tul, nu este nici una nici cealaltă din cele pe care le putem vedea - Mai 
spunem că nădi principale, în virtutea aceleiaşi corespondenţe care a fost 
menţionată, au un raport special cu ceea ce se poate numi în limbaj occi¬ 
dental, „alchimie umană”, unde organismul este reprezentat ca un athanor 
hermetic şi care, în afară de terminologia diferită utilizată, de o parte şi de 
alta, este comparabil cu Hatha-Yoga. 

dar nu putem decât să amintim în treacăt toate acestea, pentru 
că ele ies din cadrul subiectului pe care-1 tratăm. 

„Prin această trecere (susumnă şi coroana capului unde 
ea ajunge), în virtutea Cunoaşterii dobândite şi a conştiinţei 
Căii meditate (conştiinţă care este esenţialmente de ordin 
extratemporal, deoarece este, chiar privită în starea umană, 
o reflectare a stărilor superioare) 8 , sufletul înţeleptului, în¬ 
zestrat (datorită regenerării psihice care a făcut din el un om 
„de două ori născut”, dvija) 9 cu Harul spiritual ( Prasâda ) al 
lui Brahma, care sălăşluieşte în centrul vital (în raport cu 
individul uman considerat), acest suflet scapă (se eliberează 
de orice legătură cu condiţia corporală, care poate încă exis- 


8 Ar fi o eroare gravă să vorbim aici de „amintire” aşa cum a făcut Cole- 
brooke în expunerea pe care am menţionat-o; memoria, condiţionată de 
timp în sensul cel mai strict al acestui cuvânt, este o facultate relativă numai 
la existenţa corporală şi care nu trece dincolo de limitele acestei modalităţi 
speciale şi restrânse a individualităţii umane; ea face deci parte din aceste 
elemente psihice la care am făcut aluzie mai înainte şi a căror disociere este 
o consecinţă directă a morţii corporale. 

9 Concepţia celei de „a doua naşteri”, aşa cum am mai arătat, este una 
comună tuturor doctrinelor tradiţionale; în creştinism, în special, regenerarea 
psihică este reprezentată foarte clar prin botez. - Cf. acest pasaj din Biblie: 
„Dacă un om nu se naşte din nou, el nu poate vedea Împărăţia lui Dumnezeu... 
Adevărat vă spun, dacă un om nu renaşte din apă şi duh, nu poate intra în 
Împărăţia lui Dumnezeu... Nu vă miraţi de ceea ce vă spun, că trebuie să vă 
naşteţi din nou” (Ioan, III, 3-7). Apa este considerată în multe tradiţii ca 
fiind mediul originar al fiinţelor, iar motivul se află în simbolismul său, aşa 
cum s-a mai explicat, şi prin care ea reprezintă Mula-Prakriti-, intr-un sens 
superior şi prin transpoziţie, este Posibilitatea universală însăşi; cel care „se 
naşte din apă” devine „fiul Fecioarei”, deci frate adoptiv al lui Iisus şi co- 
moştenitor al „împărăţiei lui Dumnezeu”. Pe de altă parte, dacă vom vedea 
că „spiritul” în textul citat, este Ruah ebraic (asociat aici cu apa ca principiul 
complementar, ca la începutul Genezei) şi că acesta desemnează în acelaşi 
timp şi aerul, vom regăsi ideea de purificare prin elemente, aşa cum aceasta 
se întâlneşte în toate riturile iniţiatice ca şi în cele religioase; şi, de altmin¬ 
teri, iniţierea este privită totdeauna ca o „a doua naştere”, simbolic căci nu 
este decât un formalism mai mult sau mai puţin exterior, dar efectiv când 
este conferită în mod real aceluia care este înzestrat să o primească. 

ta) şi întâlneşte o rază solară (adică, simbolic, o emanaţie a 
Soarelui spiritual, care este Brahma însuşi, considerat de 
această dată în Universal: această rază solară nu este altceva 
decât o particularizare, în raport cu fiinţa considerată, sau, 
dacă preferăm, o „polarizare” a principiului supra-individual 
Buddhi sau Mahat, prin care multiplele stări manifestate ale 
fiinţei sunt relegate între ele şi puse în comunicare cu perso¬ 
nalitatea transcendentă, Ătmă, care este identică Soarelui 
spiritual însuşi); pe această cale (indicată ca traiectorie a „razei 
solare”) călătoreşte, fie noapte fie zi, iarnă sau vară 10 . 

Contactul unei raze a Soarelui (spiritual) cu susumnă 
este constant, atâta timp cât corpul există (ca organism viu 
şi vehicul al fiinţei manifestate) 11 : razele Luminii (inteligibile), 
emanate de acest Soare, ajung la artera (subtilă) şi, reciproc 
(reflectat), se întorc de la arteră la Soare (ca o prelungire 
indefinită prin care se stabileşte comunicarea, fie virtuală, fie 
efectivă, a individualităţii cu Universalul)”. 12 

Ceea ce s-a spus este complet independent de circum¬ 
stanţele temporale şi de toate celelalte contingenţe similare 
care însoţesc moartea; aceste circumstanţe nu sunt totdeauna 
lipsite de influenţă asupra condiţiei postume a fiinţei, dar ele 
nu sunt de considerat decât în anumite cazuri particulare, 
pe care nu le putem decât aminti aici. 

„Preferinţa pentru vară - citându-se ca exemplu cazul 
lui Bhîshma, care a aşteptat pentru a muri întoarcerea aces¬ 
tui anotimp favorabil - nu îl priveşte pe înţelept, care, în 

10 Chăndogya Upanişad, Prapăthaka 8, Khanda 6, Sruti 5. 

11 Aceasta, în lipsa oricărei alte consideraţii, ar fi suficient pentru a arăta 
limpede că nu poate fi vorba despre o rază solară în sensul fizic al cuvân¬ 
tului (pentru care contactul permanent nu ar fi posibil) şi că ceea ce este 
desemnat astfel nu poate fi decât simbolic. - Raza care se află în conexiune 
cu artera coronară este şi ea numită sushumna. 

12 Chăndogya Upanişad, Prapăthaka 8, Khanda 6, Sruti 2. 

contemplarea lui Brahma, a împlinit ritualurile (relative la 
„incantaţie”) 13 , aşa cum sunt prescrise de către Veda, şi care, 
în consecinţă, a dobândit (cel puţin virtual) perfecţiunea 
Cunoaşterii Divine 14 ; dar ea îi priveşte pe cei care au urmat 
prescripţiile învăţăturii din Sânkhya sau Yoga-Sâstra, după 
care timpul zilei sau cel al anotimpului din an nu sunt indi¬ 
ferente, ci (pentru eliberarea fiinţei ce iese din starea corpo¬ 
rală după o pregătire desăvârşită conform metodelor despre 
care este vorba) au o acţiune efectivă ca elemente inerente 
ritualului (în care intervin ca nişte condiţii de care depind 
efectele care pot fi obţinute)”. 15 

Este de la sine înţeles că, în acest din urmă caz, restricţia 
considerată se aplică numai la fiinţele care nu au atins decât 
treptele de realizare corespunzătoare extensiilor individualităţii 
umane; pentru cel care a depăşit efectiv limitele individualităţii, 
natura mijloacelor utilizate nu ar mai putea influenţa cu nimic 
condiţia sa ulterioară. 


13 Prin cuvântul „incantaţie”, în sensul pe care-1 utilizăm aici, trebuie înţeles 
în mod esenţial o aspiraţie a fiinţei către Universal, având ca scop obţinerea 
unei iluminări interioare, oricare ar fi mijloacele exterioare, gesturile 
(tnudră), cuvinte sau sunete muzicale ( mantra ), figuri simbolice (yantra) 
sau altele, care pot fi folosite accesoriu ca suport al actului interior şi al căror 
efect este acela de a determina vibraţii ritmice care au repercusiuni pe întreg 
domeniul seriei indefinite de stări ale fiinţei. O atare „incantaţie” nu are deci 
nimic comun cu practicile magice cărora li se dau acest nume în Occident, 
şi nici cu actul religios al rugăciunii; tot ceea ce înseamnă în acest context se 
raportează exclusiv la domeniul realizării metafizice. 

14 Spunem virtual, deoarece, dacă această perfecţiune era efectivă, „Eliberarea” 
ar fi fost obţinută chiar prin ea însăşi; Cunoaşterea poate fi teoretic perfectă, 
chiar dacă realizarea corespunzătoare nu a fost decât parţial obţinută. 

15 Brahma-Siitra Adhyăya 4, Păda 2, sutra 17-21. 

„CĂLĂTORIA DIVINĂ” A FIINŢEI 
PE CALEA ELIBERĂRII 


Continuarea călătoriei simbolice săvârşite de fiinţă în 
procesul de eliberare graduală, de la terminaţia arterei coro¬ 
nare ( susumnă ), comunicând constant cu o rază a Soarelui 
spiritual până la destinaţia finală, se efectuează urmând 
Calea ce este marcată de traiectoria acestei raze parcursă în 
sens invers (urmând direcţia sa reflectată) până la sursa sa, 
care este chiar destinaţia. Totuşi, dacă vom considera că o 
descriere de acest gen se poate aplica stărilor postume par¬ 
curse succesiv, pe de o parte, de către fiinţele care vor obţine 
„Eliberarea” pornind de la starea umană, şi pe de altă parte, 
de către cei care, după resorbţia individualităţii umane, vor 
trece în alte stări de manifestare individuală, va trebui să 
luăm în considerare două itinerarii diferite corespunzătoare 
celor două cazuri: se spune că primii urmează „Calea Zeilor” 
( deva-yâna ), în timp ce a doua categorie urmează „Calea 
Strămoşilor” ( pitri-yăna ). Aceste două itinerare simbolice 
sunt rezumate în următorul pasaj din Bhagavad-Gîtă: 


în ce momente cei care tind la Unire (fără să o realizeze efec¬ 
tiv) părăsesc existenţa manifestată, fie fără întoarcere, fie 
pentru a reveni, te voi învăţa, o, Bhărata. Foc, lumină, ziuă. 

lună nouă, semestrul ascendent al soarelui către nord - sub 
aceste semne luminoase merg spre Brahma oamenii care-L 
cunosc pe Brahma. Fum, noapte, lună în descreştere, semestrul 
descendent al soarelui către sud - sub aceste semne de umbră 
merg spre Sfera Lunii (literal: „ating lumina lunară”) pentru a 
reveni apoi (la noi stări de manifestare). Sunt cele două Căi per¬ 
manente, una clară, cealaltă obscură, a lumii manifestate (jagat ); 
pe una nu mai există întoarcere (din non-manifestat la manifes¬ 
tare); pe cealaltă este întoarcere (în manifestare ). 1 


Acelaşi simbolism este expus, cu mai multe detalii, în 
diferite pasaje din Veda\ şi mai întâi, în ceea ce priveşte pitri- 
yâna, vom face precizarea că ea nu duce dincolo de Sfera 
Lunii, în aşa fel încât, pe ea, fiinţa nu este eliberată de formă, 
adică de condiţia individuală înţeleasă în sensul cel mai general, 
deoarece, aşa cum am văzut, forma este cea care defineşte 
individualitatea umană ca atare 2 . Conform corespondenţelor 
pe care le-am indicat mai înainte, această Sferă a Lunii repre¬ 
zintă „memoria cosmică” 3 ; iată de ce ea este sălaşul acelor 
Pitri, adică al fiinţelor ciclului anterior, care sunt considerate 
ca fiind generatorii ciclului actual, datorită înlănţuirii cauzale al 
cărei simbol este succesiunea ciclurilor; şi de aici vine numele 
de pitri-yăna în timp ce acela de deva-yâna desemnează Calea 
care conduce spre stările superioare ale fiinţei, deci către asi¬ 
milarea chiar a esenţei Luminii inteligibile. 

în Sfera Lunii se dizolvă formele care şi-au împlinit cursul 
complet al dezvoltării lor; şi tot aici se află germenii forme¬ 
lor nedezvoltate încă, deoarece, pentru formă ca şi pentru 
orice alt lucru, punctul de plecare şi punctul final se situează, 


1 Bhagavad-Gltâ, VIII, 23-26. 

2 Despre pitri-yăna a se vedea: Chăndogya Upanişad, Prapăthaka 5, Khanda 
10, Sruti 3-7; Brihad-Ăranyaka Upanişad, Adhyăya 6, Brăhmana 2, Sruti 16. 

3 De aceea se spune uneori simbolic, chiar în Occident, că aflăm acolo tot 
ceea ce s-a pierdut în lumea terestră (cf. Ariosto, Orlando Furioso ). 

în mod necesar în aceeaşi ordine a existenţei. Pentru a clari¬ 
fica mai mult aceste consideraţii, ar trebui să ne putem referi 
aici, în mod expres, la teoria ciclurilor; dar este suficient să 
repetăm că fiecare ciclu fiind în realitate o stare de existenţă, 
forma veche pe care părăseşte o fiinţă care nu s-a eliberat de 
individualitate şi forma nouă pe care o îmbracă aparţin, 
obligatoriu, la două stări diferite (trecerea de la una la alta 
efectuându-se în Sfera Lunii, unde se află punctul comun al 
celor două cicluri), căci o fiinţă, oricare ar fi aceasta, nu poate 
trece de două ori prin aceeaşi stare, aşa cum am explicat în 
altă parte arătând absurditatea teoriilor „reîncarnaţioniste” 
inventate de unii occidentali moderni 4 . 

Vom insista ceva mai mult cu privire la deva-yâna, care 
se raportează la identificarea efectivă a centrului individualită¬ 
ţii 5 , unde toate facultăţile au fost resorbite anterior în „sufletul 
viu” (jîvătmă ), cu centrul însuşi al fiinţei totale, sălaşul Univer¬ 
salului Brahma. 

O spunem din nou, procesul în chestiune nu se aplică 
decât în cazul în care această identificare nu a fost realizată 
în timpul vieţii terestre, şi nici în momentul morţii; dacă ea 
este realizată, nu mai există „suflet viu” distinct de „Sine”, 
deoarece este, de acum, ieşită din condiţia individuală. Aceas¬ 
tă distincţie, care nu a existat decât în mod iluzoriu, (iluzie 
inerentă acestei condiţii), încetează de îndată ce s-a atins re¬ 
alitatea absolută; individualitatea dispare împreună cu toate 

4 Tot ce se spune aici are încă o legătură cu simbolismul lui Ianus: Sfera Lunii 
determină separarea stărilor superioare (non-individuale) şi a stărilor infer¬ 
ioare (individuale); de aici dublul rol al Lunii ca Ianua Coeli (cf. litaniilor Fe¬ 
cioarei din liturghia catolică) şi Ianua Inferni, ceea ce corespunde distincţiei 
dintre deva-yâna şi pitri-yâna. - lana sau Diana nu este altceva decât forma 
feminină a lui Ianus ; şi, pe de altă parte, yăna derivă din rădăcina verbală i, 
„a merge” (latinescul ire) în care unii, şi mai ales Cicero, văd rădăcina însăşi 
a numelui Ianus. 

5 Este vorba aici despre individualitatea integrală, şi nu de cea redusă 
numai la modalitatea corporală, care de altfel nu mai există pentru fiinţa 
considerată, deoarece sunt în discuţie stările postume. 

determinările limitative şi contingente, rămânând numai 
personalitatea în plenitudinea fiinţei, conţinând în sine, 
principial, toate posibilităţile sale în stare permanentă şi 
non-manifestată. 

Conform simbolismului vedic, pe care l-am aflat în nume¬ 
roase texte din Upanişade 6 , fiinţa care a parcurs deva-yâna, 
înainte să părăsească Pământul (bhu, adică lumea corporală 
sau domeniul manifestării grosiere), este mai întâi condusă la 
lumină ( archis ), prin care trebuie înţeles aici împărăţia Focului 
(tejas ), al cărei regent este Agni, numit, de asemenea, şi Vais- 
vânara, cu o semnificaţie specială a acestui nume. 

Trebuie remarcat, de altfel, că, atunci când întâlnim în 
enumerarea acestor stadii succesive desemnarea elemente¬ 
lor, aceasta nu poate fi decât simbolic, deoarece bhuta 
aparţin cu toatele, în mod propriu, lumii corporale, care 
este reprezentată, în ansamblu ei, prin Pământ (care, ca 
element, este prithvî)-, este vorba deci, în realitate, de dife¬ 
ritele modalităţi ale stării subtile. 

Din împărăţia Focului, fiinţa este condusă în diferitele 
domenii ale regenţilor ( devată , „zeităţi”) sau distribuitori ai 
zilei, ai semilunei luminoase (perioada crescătoare sau 
prima jumătate a lunii lunare) 7 , ale celor şase luni de ascen¬ 
siune ale soarelui către nord şi, în fine, ale anului, toate acestea 
trebuind să fie înţelese prin corespondenţa acestor diviziuni 
ale timpului („momente” despre care vorbeşte Bhagavad- 
Gita) transpuse analogic în prelungirile extracorporale ale 


6 Chândogya Upanişad , Prapăthaka 4, Khanda 15, sruti 5 şi 6, şi Prapăthaka 
5, Khanda 10, Sruti 1 şi 2; Kausitaki Upanişad , Adhyăya 1, Sruti 3; Brihad- 
Ăranyaka Upanişad, Adyăya 5, Brăhmana 10, Sruti 1 şi Adhyăya 6, 
Brăhmana 2, Sruti 15. 

7 Această perioadă crescătoare a lunii este numită purva-paksa, „prima parte” 
iar perioada descrescătoare uttara-paksa, „ultima parte” a lunii. - Aceste 
expresii de purva-paksa şi uttara-paksa au, în altă parte, o altă accepţie cu 
totul diferită: într-o discuţie, ele desemnează, respectiv, o obiecţie şi resp¬ 
ingerea ei. 

stării umane, şi nu ale acestor diviziuni în sine care nu sunt, 
literal, aplicabile decât stării corporale 8 . 

De aici, fiinţa trece în împărăţia Aerului ( Văyu), al cărei 
Regent (desemnat prin acelaşi nume) o conduce la Sfera 
Soarelui ( Surya sau Ăditya), plecând de la limitele superioare 
ale domeniului său, prin trecerea comparată cu golul central 
din butucul unei roţi, adică un ax fix în jurul căruia se efec¬ 
tuează rotaţia sau mişcarea tuturor lucrurilor contingente 
(nu trebuie uitat că Văyu este în mod esenţial principiul „miş¬ 
cător”), mişcare de care fiinţa va scăpa de acum încolo 9 . 

Trece apoi în Sfera Lunii ( Chandra sau Soma), unde nu 
va rămâne ca cel care a parcurs pitri-yâna, dar de unde va 
urca în regiunea fulgerului ( vidyut ) 10 , deasupra căreia se află 
împărăţia Apei (Ap), al cărei Regent este Varuna 11 (aşa cum, 

8 Ar putea fi interesant să se stabilească concordanţa acestei descrieri simbo¬ 
lice cu cele care ne sunt date de alte doctrine tradiţionale (cf. Cartea Morţilor 
a vechilor egipteni şi Pistis Sophia a gnosticilor alexandrini); dar aceasta ne- 
ar duce mult prea departe. - în tradiţia hindusă, Ganesa, care reprezintă 
Cunoaşterea, este desemnat în acelaşi timp ca „Domnul zeităţilor”; simbo¬ 
lismul său, în raport cu diviziunile temporale despre care este vorba, ar da 
loc la interpretări extrem de interesante şi la apropieri foarte instructive cu 
vechile tradiţii occidentale; toate acestea nu-şi pot afla locul aici, urmând a 
fi reluate cu alte ocazii. 

9 Pentru a folosi limbajul filosofilor greci, am putea spune că va scăpa de 
„generare” (yivEOit;) şi de „alterare” ((p0opa), termeni care sunt sinonimi 
cu „naşterea” şi „moartea”, când aceşti termeni sunt aplicaţi la toate stările 
de manifestare individuale; şi pentru că am vorbit despre Sfera Lunii şi 
semnificaţia sa, putem înţelege ce vor să spună aceiaşi filosofi, mai ales 
Aristotel, când afirmă că numai lumea sublu-nară este supusă „generării” 
şi „alterării”. Această lume sublunară reprezintă în realitate „curentul 
formelor” din tradiţia extrem-orientală, iar Cerurile, fiind stările informale, 
sunt realmente inalterabile, adică nu mai există disoluţie sau dezintegrare 
posibilă pentru fiinţa care a atins aceste stări. 

10 Cuvântul vidyut vine de la rădăcina vid, datorită conexiunii luminii cu văzul; 
forma sa este foarte aproape de vidyă: fulgerul care iluminează tenebrele; acestea 
sunt simbolul ignoranţei (avidyă) iar cunoaşterea este o „iluminare” interioară. 

11 Remarcăm, în trecere, că acest nume este în mod clar identic cu grecescul 
Oupavoc;, cu toate că unii filologi au vrut, nu se ştie bine de ce, să conteste 
această identitate; Cerul, numit Uranus, este într-adevăr acelaşi lucru cu 

analogic, fulgerul străluceşte deasupra norilor de ploaie). Este 
vorba aici despre Apele superioare sau cereşti reprezentând 
ansamblul posibilităţilor informale 12 , prin opoziţie cu Apele 
inferioare, care reprezintă ansamblul posibilităţilor formale; 
nu mai poate fi vorba despre acestea din urmă din moment 
ce fiinţa a depăşit Sfera Lunii, deoarece acesta este, aşa cum 
spuneam mai înainte, mediul cosmic unde se elaborează ger¬ 
menii întregii manifestări formale. 

în fine, restul călătoriei se efectuează în regiunea luminoa¬ 
să intermediară ( Antariksa , care s-a menţionat mai înainte în 
descrierea celor şapte membre ale lui Vaisvănara, dar cu o 
aplicaţie puţin diferită) 13 , care e împărăţia lui Indra' 4 şi care 
este ocupat de Eter ( âkăsa , reprezentând aici starea primordială 
de echilibru nediferenţiat), până la Centrul spiritual unde 
sălăşluieşte Prajâpati , „Domnul fiinţelor produse”, care este, 
aşa cum deja am arătat, manifestarea principială şi expresia 
directă a lui Brahma însuşi în raport cu ciclul total sau cu treapta 
de existenţă căreia îi aparţine starea umană, căci aceasta trebuie 
considerată încă aici, deşi numai în principiu, ca fiind starea 
în care fiinţa are punctul de plecare şi cu care, chiar ieşit din 


„Apele Superioare” despre care vorbeşte Geneza şi pe care le găsim aici în 
simbolismul hindus. 

12 Apsară sau Nimfele cereşti care simbolizează şi ele posibilităţile infor¬ 
male; ele corespund Huri-ilor din Paradisul musulman; şi acest Paradis 
(Ridvân) este echivalentul lui Svarga hindus. 

13 Noi am spus atunci că este mediul de elaborare a formelor deoarece, 
în considerarea celor „trei lumi”, această regiune corespunde domeniului 
manifestării subtile şi se întinde de la Pământ la Cer; aici, dimpotrivă, regiu¬ 
nea intermediară despre care este vorba e situată dincolo de Sfera Lunii, deci 
în informai, şi se identifică cu Svarga, dacă vom înţelege prin acest cuvânt, 
nu Cerurile sau stările superioare în ansamblul lor, ci numai porţiunea lor 
cea mai puţin înaltă. Se va remarca, în acest sens, cum observarea anumitor 
raporturi ierarhice permit aplicarea unui acelaşi simbolism pe diferite trepte. 

14 Indra, al cărui nume înseamnă „puternic”, este de asemenea desemnat 
ca Regent al lui Svarga, ceea ce se explică prin identificarea indicată în 
nota precedentă; Svarga este o stare superioară, dar nu definitivă, şi încă e 
condiţionată, chiar dacă este informală. 

formă sau individualitate, păstrează anumite legături câtă 
vreme nu a atins starea absolut necondiţionată, adică atât 
timp cât nu a realizat deplin şi efectiv „Eliberarea”. 

Există, în diferite texte unde este descrisă „călătoria di¬ 
vină”, unele variaţii, de altfel puţin importante şi mai mult 
aparente decât reale, în ceea ce priveşte numărul şi ordinea 
enumerărilor staţiunilor intermediare; dar expunerea pre¬ 
cedentă este cea care rezultă dintr-o comparaţie generală a 
acestor texte şi astfel poate fi privită ca expresia strictă a 
doctrinei tradiţionale la acest subiect 15 . în rest, intenţia 
noastră nu este aceea de a ne extinde fără măsură în explicaţii 
şi mai detaliate asupra acestui simbolism, care, în ansamblul 
său, este cât se poate de clar prin el însuşi pentru oricine cu¬ 
noaşte cât de cât concepţiile orientale (am putea chiar spune 
concepţii tradiţionale fără restricţii) şi a modurilor lor generale 
de expresie; interpretarea este facilitată de toate consideraţiile 
pe care le-am expus deja şi pe care le vom întâlni într-un 
număr destul de mare al acestor transpoziţii analogice care 
constituie fondul oricărui simbolism 16 . 

Ceea ce vom reaminti o dată în plus, cu riscul de a ne 
repeta şi deoarece este cu totul esenţial pentru înţelegerea 
acestor lucruri, este aceasta: trebuie clar înţeles că atunci când 
se pune problema, de exemplu a Sferei Soarelui sau a Lunii, 
nu este vorba niciodată despre soare sau lună ca aştri vizibili, 
care aparţin pur şi simplu domeniului lumii corporale, ci des¬ 
pre principiile universale, pe care aceşti aştri le reprezintă 
într-o oarecare măsură în lumea sensibilă, sau, cel puţin a 
manifestării acestor principii, pe diferite trepte, în virtutea 

15 Pentru descrierea diferitelor faze ale deva-yăna, a se vedea Brahma-Sutra, 
Adhyăya4, Păda 3, sutra 1-6. 

16 Cu această ocazie ne scuzăm de a fi multiplicat notele şi de a le fi dat 
o întindere pe care nu o dăm de obicei; am făcut aşa mai degrabă în ceea 
ce priveşte interpretările de acest gen precum şi apropierile cu alte tradiţii; 
aceasta era necesar pentru a nu întrerupe urmarea expunerii noastre cu 
prea multe digresiuni. 

corespondenţelor analogice care leagă între ele toate stările 
de fire ale fiinţei 17 . Diferitele Lumi ( Loka ), Sfere planetare şi 
împărăţii elementare, care sunt descrise simbolic (dar nu¬ 
mai simbolic, deoarece fiinţa care le parcurge nu este supusă 
spaţiului) ca tot atâtea regiuni, nu sunt în realitate decât tot 
atâtea stări diferite 18 ; şi acest simbolism spaţial (ca şi simbo¬ 
lismul temporal care este utilizat pentru a exprima teoria 
ciclurilor) este atât de natural şi de o utilizare atât de general 
răspândită, încât nu se pot înşela decât cei ce sunt incapabili 
să vadă altceva decât sensul literal cel mai grosolan; aceia nu 
înţeleg niciodată ce este un simbol, întrucât concepţiile lor 
sunt iremediabil limitate la existenţa terestră şi la lumea cor¬ 
porală, unde, prin cea mai naivă dintre iluzii, vor să cuprindă 
întreaga realitate. 

Posesia efectivă a stărilor despre care este vorba poate fi 
obţinută prin identificarea cu principiile care sunt desemnate 
ca Regenţii respectivi ai acestora, identificare care, în toate 
cazurile, se operează prin cunoaştere, cu condiţia ca aceasta 
să nu fie doar teoretică; teoria nu trebuie considerată decât 

17 Fenomenele naturale în general şi mai ales fenomenele astronomice nu 
sunt niciodată considerate de către doctrinele tradiţionale decât cu titlu de 
simplu mod de expresie, ca simbolizând anumite adevăruri de ordin supe¬ 
rior. Şi, dacă ele le simbolizează, aceasta se întâmplă deoarece legile lor nu 
sunt altceva decât o expresie a acestor adevăruri intr-un domeniu special, 
un fel de traducere a principiilor corespondente, adaptate în mod natural 
la condiţiile particulare ale stării corporale şi umane. Se poate înţelege prin 
aceasta cât de mare este eroarea celor care vor să vadă „naturalism” în aceste 
doctrine, sau care cred că acestea nu îşi propun decât să descrie şi să explice 
fenomenele aşa cum poate să o facă ştiinţa „profană”, deşi sub forme diferite, 
înseamnă a inversa raporturile şi a lua simbolul drept ceea ce el reprezintă, 
adică semnul drept lucrul sau ideea semnificată. 

18 Cuvântul sanscrit loka, este identic cu cel latin locus, „loc”-, se poate re¬ 
marca în acest sens că, în doctrina catolică, Cerul, Purgatoriul şi Infernul 
sunt desemnate la fel, ca „locuri”, care sunt folosite, de asemenea, pentru a 
reprezenta simbolic stări, căci nu ar fi în niciun fel cazul, chiar în interpre¬ 
tarea cea mai exterioară a acestei doctrine, să se situeze în spaţiu aceste stări 
postume; o atare neînţelegere nu s-a putut produce decât în teoriile „neo- 
spiritualiste” care au văzut lumina zilei în Occidentul modern. 

ca o pregătire, de altfel indispensabilă, a realizării corespun¬ 
zătoare. Dar, pentru fiecare din aceste principii considerate 
în particular şi izolat, rezultatele unei atare identificări nu se 
extind dincolo de domeniul lor propriu, în aşa fel încât obţi¬ 
nerea unor atare stări, condiţionate încă, nu constituie decât 
o etapă preliminară, un fel de înaintare (în sensul pe care 
l-am precizat mai înainte şi cu restricţiile pe care le presupune 
un asemenea mod de a vorbi) către „Identitatea Supremă”, 
scopul ultim atins de fiinţă în completa şi totala sa universaliza¬ 
re şi a cărei realizare, pentru cei care au parcurs în prealabil 
deva-yăna, poate fi, aşa cum s-a spus anterior, amânată până 
la pralaya , trecerea de la fiecare stadiu la cel care urmează 
nefiind posibil decât pentru fiinţa care a obţinut treapta cores¬ 
punzătoare a cunoaşterii efective 19 . 

Deci, în cazul considerat, care este cel de krama-mukti, 
fiinţa, până la pralaya, poate rămâne în ordinea cosmică fără 
să atingă posesia efectivă a stărilor transcendente, în care 
constă adevărata realizare metafizică; dar ea a obţinut, prin 
faptul că a depăşit Sfera Lunii (adică a ieşit din „curentul 
formelor”), această „nemurire virtuală” pe care am definit-o 
anterior. Din acest motiv centrul spiritual despre care este vor¬ 
ba nu e încă decât centrul unei anumite stări sau a unei anu¬ 
mite trepte de existenţă, celei care îi aparţinea fiinţa ca om şi 
căreia continuă să îi aparţină într-un anume fel, deoarece totala 
sa universalizare, în mod supra-individual, nu este actual¬ 
mente realizată. Şi tot pentru aceasta s-a spus că, într-o atare 
condiţie, obstacolele individuale nu pot fi complet distruse încă. 

Exact în acest punct se opresc concepţiile propriu-zis 
religioase, care se referă totdeauna la extinderea individua¬ 
lităţii umane, în aşa fel încât stările pe care le permit să fie 


19 Este foarte important de spus aici că brahmanii au fost legaţi totdeauna de 
realizarea imediată a „Identităţii Supreme”, în timp ce ksatriya au dezvoltat, de 
preferinţă, studiul stărilor care corespund diferitelor stadii ale deva-yâna la 
fel de bine ca şi ale pitri-yâna. 

atinse trebuie obligatoriu să păstreze unele raporturi cu lu¬ 
mea manifestată, chiar când o depăşesc, şi nu sunt deloc 
acele stări transcendente la care nu există un alt acces decât 
prin Cunoaşterea metafizică pură. Acestea se pot aplica mai 
ales la „stările mistice”; şi, în ceea ce priveşte stările postume, 
există exact aceeaşi diferenţă între „nemurire” sau „mântuire” 
înţelese în sens religios (singurul pe care-1 au în vedere occi¬ 
dentalii) şi „Eliberare”, ca între realizarea mistică şi realizarea 
metafizică dobândită în timpul vieţii terestre; cu toată rigoarea, 
nu putem vorbi aici decât de „nemurire virtuală” şi, ca împli¬ 
nire ultimă, de „reintegrarea în mod pasiv”; termenul acesta 
din urmă scapă de altfel punctului de vedere religios aşa cum 
este înţeles în mod obişnuit, şi totuşi numai prin aceasta se 
poate justifica utilizarea cuvântului „nemurire” într-un sens 
relativ şi se poate stabili un fel de rataşare sau de trecere a 
acestui sens la sensul absolut şi metafizic în care acelaşi ter¬ 
men este luat de orientali. 

Toate acestea nu ne împiedică să admitem că învăţăturile 
religioase sunt susceptibile de o transpoziţie prin care să 
primească un sens superior şi mai profund, şi aceasta întrucât 
acest sens se află în Scrierile sacre pe care ele se bazează; dar, 
printr-o atare transpoziţie ele îşi pierd acest caracter specific 
religios, întrucât acest caracter este ataşat la anumite limitări, 
în afara cărora suntem în domeniul metafizicii pure. Pe de 
altă parte, o doctrină tradiţională care, aşa cum este cea hindu¬ 
să, nu se plasează în punctul de vedere religios occidental, 
nu recunoaşte mai puţin existenţa stărilor care sunt consi¬ 
derate în mod special din perspectiva religioasă şi trebuie 
obligatoriu să fie astfel din moment ce aceste stări sunt efectiv 
posibilităţi ale fiinţei; dar ea nu poate acorda o importanţă 
egală cu a ei doctrinelor care nu pot duce mai departe (per¬ 
spectiva, dacă putem spune aşa, se schimbă odată cu punctul 
de vedere), şi deoarece ea le depăşeşte, se situează exact în 
locul lor în ierarhia totală. 

Astfel, când se spune că termenul de „călătorie divină” este 
Lumea lui Brahma ( Brahma-Loka ), cel despre care se vorbeşte 
nu este, cel puţin nu imediat, Supremul Brahma , ci numai 
determinarea sa ca Brahma, care este Brahma „calificat” ( sa- 
guna) şi, ca atare, considerat ca „efect al Voinţei producătoare 
C Sakti ) a Principiului Suprem ( Kârya-Brahma ) 20 . Când vorbim 
aici despre Brahma, trebuie considerat, în primul rând, ca 
identic lui Hiranyagarbha, principiul manifestării subtile, deci 
al întregului domeniu al existenţei umane în integralitatea sa. 
Noi am spus mai înainte că fiinţa care a obţinut „nemurirea 
virtuală” este, ca să spunem aşa, „încorporată”, prin asimilare, 
în Hiranyagarbha-, şi această stare, în care poate rămâne până 
la sfârşitul ciclului (pentru care numai Brahma există ca 
Hiranyagarbha), este ceea ce considerăm în mod obişnuit 
ca Brahma-Loka 2 '. 

Totuşi, aşa cum centrul oricărei stări a unei fiinţe are 
posibilitatea să se identifice cu centrul fiinţei totale, centrul 
cosmic în care sălăşluieşte Hiranyagarbha se identifică vir¬ 
tual cu centrul tuturor lumilor 22 . Vrem să spunem că pentru 

20 Cuvântul kărya, „efect” este derivat din rădăcina verbală kri, „a face”, şi 
din sufixul ya care marchează o îndeplinire la viitor: „ceea ce va trebui să se 
facă” (sau mai exact „ceea ce va fi făcut”, căciya este o modificare a rădăcinii 
i „a merge”); acest termen implică o anumită idee de „devenire”, ceea ce pre¬ 
supune în mod necesar că la ce se aplică nu este considerat decât în raport 
cu manifestarea. - în privinţa rădăcinii verbale kri, vom spune că ea este 
identică cu cea a latinescului creare, ceea ce arată că acest din urmă cuvânt, 
în accepţiunea sa primitivă, nu avea alt sens decât pe acela de „a face”; ideea 
de „creaţie” aşa cum o înţelegem astăzi, idee care este de origine ebraică, şi 
nu a apărut decât atunci când limba latină a fost utilizată pentru a exprima 
concepţiile iudeo-creştine. 

21 Aceasta corespunde cât mai exact „Cerurilor” sau „Paradisului” religiilor 
occidentale, noi incluzând în această privinţă şi Islamul); Când o plurali¬ 
tate de „Ceruri” este luată în considerare (şi este adesea reprezentată prin 
corespondenţe planetare) trebuie înţeles prin aceasta toate stările super¬ 
ioare Sferei Lunii (uneori considerată ea însăşi ca „primul Cer” în aspectul 
său de Ianua Coeli) până la Brahma Loka inclusiv. 

22 Şi aici aplicăm noţiunea de analogie constitutivă a „microcosmosului” 
cu „macrocosmosul”. 

fiinţa care a depăşit o anumită treaptă de cunoaştere, Hiran- 
yagarbha apare ca identic cu un aspect mai înalt al „Non- 
Supremului” 23 , care este Isvara sau Fiinţa Universală, principiul 
prim al oricărei manifestări. La acest nivel, fiinţa nu mai este 
în starea subtilă, nici măcar în principiu, fiind în non-manifes- 
tat; dar ea păstrează totuşi anumite raporturi cu ordinea ma¬ 
nifestării universale, deoarece Isvara este, în mod propriu, 
principiul acesteia, cu toate că nu mai este ataşată prin legă¬ 
turi speciale de starea umană şi la ciclul particular din care 
face parte. Această treaptă corespunde condiţiei de Prăjna , 
şi fiinţa care nu merge mai departe este cea despre care se 
spune că nu s-a unit cu Brahma, chiar la pralaya, în ace¬ 
laşi fel ca în somnul profund; de aici, întoarcerea la un alt 
ciclu de manifestare este încă posibilă; dar, deoarece fiinţa 
a scăpat de individualitate (contrar celor care urmat pitri- 
yâna), acest ciclu nu va putea fi decât o stare informală şi 
supra-individuală 24 . 

în cazul în care „Eliberarea” trebuie obţinută pornind 
de la starea umană, există şi mai mult decât am spus noi 
şi atunci capătul călătoriei nu mai este Fiinţa Universală, ci 
Supremul Brahma însuşi, adică Brahma „non-calificat” 
(nirguna) în totala Sa Infinitate, cuprinzând totodată Fiinţa 
(sau posibilităţile de manifestare) şi Non-Fiinţa (sau posibi¬ 
lităţile de non-manifestare), şi principiul ambelor, deci dincolo 


23 Această identificare a unui aspect anumit cu un alt aspect superior, şi 
aşa mai departe pe diferite trepte până la Principiul Suprem, nu este decât 
dispariţia a tot atâtea iluzii „separatoare”, pe care unii iniţiaţi le prezintă 
printr-o serie de văluri care cad succesiv. 

24 Simbolic, se va spune că o atare fiinţă a trecut de condiţia oamenilor 
la cea de Devas (ceea ce am putea numi o stare „angelică” în limbaj occi¬ 
dental); dimpotrivă, la capătul lui pitri-yâna există o întoarcere la „lumea 
omului” ( manava-loka ) adică la o condiţie individuală, desemnată astfel 
prin analogie cu condiţia umană, cu toate că ea trebuie să fie diferită deo¬ 
arece fiinţa nu poate reveni la o stare prin care a trecut deja. 

de amândouă 25 , în acelaşi timp conţinându-le pe ambele, 
conform învăţăturii care ne-a fost transmisă în legătură cu 
starea necondiţionată a lui Ătmâ , care este în mod precis cel 
despre care se vorbeşte acum 26 . în acest sens sălaşul lui Brahma 
(sau Ătmâ în această stare necondiţionată) este chiar „din¬ 
colo de Soarele spiritual” (care este Ătmâ în cea de a treia 
condiţie a sa, identic cu Isvâra) 27 , după cum este şi dincolo 
de toate sferele stărilor particulare de existenţă, individuale 
sau extraindividuale; dar acest sălaş nu poate fi atins de cei 
care nu au meditat asupra lui Brahma decât prin intermediul 
unui simbol ( pratîka ), fiecare meditaţie ( upăsana ) având 
numai atunci un rezultat definit şi limitat 28 . 


25 Reamintim că putem înţelege totuşi Non-Fiinţa metafizic, ca şi non- 
manifestatul (în măsura în care acesta nu este numai principiul imediat al 
manifestatului, căci nu ar fi decât Fiinţa), într-un sens total în care este iden¬ 
tic cu Principiul Suprem. în orice caz între Non-Fiinţă şi Fiinţă, ca şi între 
non-manifestat şi manifestat (şi aceasta chiar dacă, în acest din urmă caz, 
nu ar merge dincolo de Fiinţă) corelarea nu poate fi decât o simplă aparenţă, 
disproporţia care există din punct de vedere metafizic între cei doi termeni 
nu permite în realitate nicio comparaţie. 

26 în această privinţă vom cita încă o dată, pentru a marca concordanţele 
dintre diferite tradiţii, un pasaj împrumutat din Tratatul Unităţii (Risălatul- 
Ahadiyah) de Muhi-d-Din ibn Arabi: „Acest imens gând (al Identităţii Su¬ 
preme) nu poate conveni decât aceluia al cărui suflet este mai vast decât 
cele două lumi (manifestată şi non-manifestată). Cât despre acela al cărui 
suflet nu este la fel de vast ca cele două lumi (adică acela care a atins Fiinţa 
Universală, dar nu a depăşit-o) nu i se potriveşte. Căci, intr-adevăr, acest 
gând este mai mare decât lumea sensibilă (sau manifestată, cuvântul „sensi¬ 
bil” trebuind aici să fie transpus analogic şi nu restrâns la sensul lui literal) şi 
lumea suprasensibilă (sau non-manifestată, conform aceleiaşi transpoziţii), 
amândouă luate împreună.” 

27 Orientaliştii, care nu au înţeles ce semnifică cu adevărat Soarele şi îl 
înţeleg în sens fizic, au asupra acestui punct interpretări cu totul stranii; 
astfel, D. Oltramare scrie, naiv: „Prin răsăriturile şi apusurile sale, soarele 
consumă viaţa celor vii; omul eliberat există dincolo de lumea soarelui”. 
Nu se va spune oare că este vorba de a scăpa de bătrâneţe şi de a ajunge 
la nemurirea corporală aşa cum caută anumite secte occidentale contem¬ 
porane?” 

28 Brahma-Sutra, Adhyăya 4, Păda 3, sutra 7-16. 

„Identitatea Supremă” este deci finalitatea fiinţei „eli¬ 
berate”, adică izbăvită de condiţiile existenţei individuale 
umane, ca şi de celelalte condiţii particulare şi limitative 
( upâdi ), care sunt considerate ca tot atâtea legături 29 . 
Când omul (sau mai degrabă fiinţa care se afla în starea 
umană) este astfel „eliberat”, „Şinele” ( Ătmă ) este pe de¬ 
plin realizat în propria sa natură „nedivizată” şi, este 
atunci, conform lui Audulomi, o conştiinţă omniprezen¬ 
tă (având ca atribut chaitanya ); este ceea ce ne învaţă, de 
asemenea, Jaimini, dar specificând între altele că această 
conştiinţă manifestă atributele divine (ais'varya), ca fa¬ 
cultăţi transcendente, prin faptul că este unită cu Esenţ 
Supremă 30 . 

Acesta este rezultatul eliberării complete, obţinută 
în plenitudinea Cunoaşterii Divine; cât despre aceia a 
căror contemplare ( dhyâna ) nu a fost decât parţială, deşi 
activă (realizare metafizică rămasă incompletă), sau a 
fost pur pasivă (cum este cea a misticilor occidentali), ei 
se bucură de anumite stări superioare 31 , dar fără a putea să 


29 Se atribuie acestor condiţii nume ca bandha şi păsa al căror sens pro¬ 
priu este „legătură”; cel de al doilea cuvânt este derivat din termenul 
pasu, care semnifică astfel, etimologic, o fiinţă vie oarecare, legată prin 
atare condiţii. Siva este numit Pasupati, „Domnul fiinţelor legate”, deo¬ 
arece prin acţiunea sa „transformatoare” ele sunt „eliberate”. - Cuvân¬ 
tul pasu este luat adesea într-o accepţie specială, pentru a desemna o 
victimă animală a sacrificiului ( yajna , yâga sau medha), care este de 
altfel „eliberată”, cel puţin virtual prin chiar sacrificiu. însă nu putem 
da aici o teorie a sacrificiului, care, astfel înţeleasă, este esenţialmente 
destinată să stabilească o anumită comunicare cu stările superioare, şi 
lasă complet în afară ideile cu totul occidentale ale „răscumpărării” sau 
„expierii” şi altele de acest gen, idei care nu se pot înţelege decât din 
punctul de vedere religios. 

30 Cf. Brahma-Sutra, Adhyâya 4, Pâda 4, sutra 5-7. 

31 Posedarea unor atare stări, care sunt identice diferitelor „Ceruri” constitu¬ 
ie, pentru fiinţa care se bucură de acestea, o achiziţie personală şi permanentă 
în pofida relativităţii sale (este vorba totdeauna de stări condiţionate, cu 

ajungă la Unirea (Yoga) perfectă, care este acelaşi lucru 
cu „Eliberarea”. 32 


toate că sunt supra-individuale), achiziţie la care nu se aplică în niciun fel 
ideea occidentală de „recompensă”, prin chiar aceea că este vorba despre 
un fruct, nu al acţiunii, ci al cunoaşterii; această idee este de altminteri, ca 
şi cea de „merit”, al cărei corolar este o noţiune de ordin exclusiv moral, 
care nu are ce căuta în domeniul metafizic. 

32 Cunoaşterea, în această privinţă, este deci de două feluri şi se numeşte 
„supremă” şi „non-supremă”, conform cu faptul dacă priveşte pe Para- 
Brahma sau pe Apara-Brahma şi în consecinţă duce la unul sau la celălalt. 





CAPITOLUL XXII 


ELIBERAREA FINALĂ 


„Eliberarea” (moksa sau mukti), adică această eliberare 
definitivă a fiinţei despre care am vorbit mai înainte, şi care 
este scopul ultim spre care ea tinde, diferă de absolut toate 
stările prin care această fiinţă a trecut pentru a ajunge aici, 
căci ea înseamnă dobândirea stării supreme şi necondiţionate, 
în timp ce toate celelalte stări, oricât de înalte ar fi ele, sunt 
condiţionate încă, adică supuse anumitor limitări care le 
definesc, care le fac să fie ceea ce sunt, care le constituie 
propriu-zis în măsura în care sunt stări determinate. Aces¬ 
tea se aplică stărilor supra-individuale la fel de bine ca şi 
celor individuale, deşi condiţiile sunt altele; şi chiar treapta 
Fiinţei pure, care este dincolo de orice existenţă în sensul 
propriu al cuvântului, adică de orice manifestare atât formală 
cât şi informală, implică totuşi o determinare, care, chiar 
dacă este primordială şi principială, nu e mai puţin o limita¬ 
re. Prin Fiinţă subzistă toate lucrurile în toate lumile 
Existenţei universale iar Fiinţa subzistă prin sine; ea deter¬ 
mină toate stările al căror principiu este, şi nu este deter¬ 
minată decât de sine însăşi; dar a se determina pe sine 
însăşi, înseamnă totuşi a se determina, deci a se limita într-un 
mod oarecare, în aşa fel încât Infinitatea nu poate fi atribuită 
Fiinţei, care nu trebuie considerată în nici un fel Principiul 
Suprem. 

Aici se vede insuficienţa din punct de vedere metafizic a 
doctrinelor occidentale, vrem să spunem a acelora în care 
există totuşi o parte de metafizică adevărată 1 : oprindu-se la 
Fiinţă, ele sunt incomplete, chiar teoretic (fără a mai vorbi 
despre realizare care nu este în nici un fel concepută) şi, aşa 
cum se întâmplă în asemenea cazuri, ele au o supărătoare 
tendinţă de a nega ceea ce le depăşeşte şi care este şi cel mai 
important din punctul de vedere al metafizicii pure. 

Dobândirea sau, mai bine spus, luarea în posesie a stărilor 
superioare, oricare ar fi acestea, nu este aşadar decât un re¬ 
zultat parţial, secundar şi contingent; şi, cu toate că acest 
rezultat poate să pară imens din perspectiva comparaţiei cu 
starea umană (şi mai degrabă în raport cu starea corporală, 
singura pe care oamenii obişnuiţi o au în posesie efectivă pe 
perioada existenţei lor terestre), nu este mai puţin adevărat 
că, în ea însăşi, este riguros nulă faţă de starea supremă, căci 
finitul, devenind indefinit prin extinderile de care este 
susceptibil, adică dezvoltarea propriilor posibilităţi, rămâ¬ 
ne întotdeauna nul faţă de Infinit. Un asemenea rezultat nu 
valorează mare lucru în realitatea absolută, decât în calitate 
de pregătire pentru „Unire”, adică este numai un mijloc şi nu 
un scop; a-1 considera drept scop înseamnă a rămâne în ilu¬ 
zoriu, deoarece toate stările despre care este vorba, până la 
Fiinţă inclusiv, sunt ele însele iluzorii în sensul pe care noi 
l-am definit încă de la început. 

1 Nu facem aluzie decât la doctrinele filosofice ale antichităţii şi evului 
mediu, căci punctele de vedere ale filosofiei moderne constau tocmai în 
negarea metafizicii; şi aceasta este adevărat şi pentru concepţiile cu alură 
„pseudo-metafizică” ca şi pentru cele în care negarea metafizicii este clar 
exprimată. Natural, ceea ce spunem aici nu se aplică decât doctrinelor cu¬ 
noscute în lumea „profană” şi nu vizează tradiţiile esoterice ale Occidentului, 
care, atunci când au un caracter cu adevărat şi deplin „iniţiatic”, nu pot fi 
astfel limitate, ci trebuie să fie complete din punctul de vedere metafizic, 
sub dublul raport al teoriei şi al realizării; numai că aceste tradiţii nu au fost 
cunoscute decât de o elită incomparabil mai restrânsă decât cea din ţările 
orientale. 

în plus, în orice stare în care mai există o distincţie, 
adică pe toate trepte Existenţei, inclusiv cele care nu aparţin 
ordinului individual, universalizarea fiinţei nu va fi efectivă; 
şi chiar unirea cu Fiinţa Universală, conform modului în 
care s-a realizat în condiţia lui Prăjha (sau în starea postumă 
ce corespunde acestei condiţii), nu este „Unirea” în sensul 
deplin al acestui cuvânt; dacă era, întoarcerea la un ciclu de 
manifestare, chiar în ordinea informală, nu ar fi fost posibilă. 
Este adevărat că Fiinţa este dincolo de orice distincţie, deoa¬ 
rece prima distincţie este aceea a „esenţei” şi „substanţei”, 
sau a lui Puruşa şi Prakriti ; şi totuşi, Brahma, în aspectul lui 
de Isvara sau Fiinţa Universală, este numit saviseşa, adică 
„implicând distincţia”, căci este principiul determinant imedi¬ 
at; numai starea necondiţionată a lui Ătmă, care este dincolo 
de Fiinţă, este prapancha-upasama, „fără nicio urmă de 
dezvoltare a manifestării”. 

Fiinţa este una, sau mai degrabă este Unitatea metafizică 
în sine; însă Unitatea include în ea însăşi multiplicitatea, 
deoarece o produce prin simpla desfăşurare a posibilităţilor 
sale; de aceea, în Fiinţa însăşi se pot avea în vedere o multi¬ 
tudine de aspecte, care sunt tot atâtea atribute sau calificări, 
deşi aceste aspecte nu sunt deloc distincte efectiv, decât în 
măsura în care le concepem ca atare; însă trebuie să fie astfel 
pentru ca noi să le putem concepe. S-ar putea spune, de 
asemenea, că fiecare aspect se distinge de celelalte sub un 
anumit raport, cu toate că niciunul dintre ele nu sunt distincte 
cu adevărat de Fiinţă, şi că toate sunt Fiinţa însăşi 2 . Aşadar, 
există aici o distincţie principială, care nu este o distincţie în 
sensul în care acest cuvânt se aplică în ordinea manifestării, 
dar care este transpoziţia analogică a acesteia. în manifestare, 


2 Aceasta se poate aplica în teologia creştină în ceea ce priveşte conceperea 
Sfintei Treimi: fiecare persoană divină este Dumnezeu, dar acesta nu este 
[suma] celorlalte persoane. - în filosofia scolastică s-ar putea spune acelaşi 
lucru despre „transcendentalii”, fiecare fiind coextensiv Fiinţei. 



186 


Omul şi devenirea sa după Vedanta 


distincţia implică o separaţie; aceasta, de altfel, nu are nimic 
pozitiv în realitate, căci ea este un mod de limitare 3 ; Fiinţa 
pură, dimpotrivă, este dincolo de „separaţie”. Astfel, ceea 
ce se află pe treapta Fiinţei pure este „non-distinct”, dacă 
înţelegem distincţia ( viseşa ) în sensul pe care îl are în cazul 
stărilor manifestate. 

Şi totuşi, într-un anume sens, există încă ceva „dis¬ 
tinct” ( visişta ): în Fiinţă, toate fiinţele (înţelegem prin 
aceasta personalităţile lor) sunt „una” fără a fi confundate, 
şi distincte fără a fi separate 4 . Dincolo de Fiinţă nu se mai 
poate vorbi de distincţie, chiar principială, cu toate că nu 
putem spune că există con-fuziune; suntem dincolo de 
multiplicitate, dar şi dincolo de Unitate; în absoluta transcen¬ 
denţă a acestei stări supreme, niciunul dintre aceşti termeni 
nu se poate aplica, nici chiar prin transpoziţie analogică, şi 
de aceea este nevoie să se recurgă la un termen de formă 
negativă, acela de „non-dualitate” ( advaita ), conform celor 
pe care le-am explicat mai înainte; însuşi cuvântul de „Uni¬ 
re” este, fără îndoială, imperfect, deoarece evocă ideea de 
unitate, dar suntem obligaţi să-l păstrăm pentru a traduce 
termenul Yoga, neavând un altul la dispoziţie în limbile 
occidentale. 

Eliberarea, cu facultăţile şi puterile pe care ea le implică 
într-un fel „pe deasupra”, pentru că toate stările, cu toate 
posibilităţile acestora, se află necesarmente cuprinse în 
absoluta totalizare a fiinţei, dar care, o repetăm, nu trebuie 
privite decât ca rezultate accesorii şi chiar „accidentale”, şi 


3 în stările individuale, separaţia este determinată de prezenţa formei; în 
stările non-individuale, ea trebuie să fie determinată de o altă condiţie, deo¬ 
arece acestea sunt informale. 

4 în aceasta rezidă explicaţia principalei diferenţe care există între punctul 
de vedere al lui Rămănuja, care menţine distincţia principială, şi acela al lui 
Sankarăchărya, care o depăşeşte. 

nicidecum constituind o finalitate prin ele însele, Elibera¬ 
rea, ziceam, poate fi obţinută de Yogi (sau mai degrabă de 
acela care devine astfel prin dobândirea ei) cu ajutorul 
prescripţiilor indicate în Yoga-Sâstra a lui Patanjali. Ea 
poate fi facilitată prin practicarea anumitor rituri 5 , ca şi 
prin diferite moduri particulare de meditaţie ( hârda- 
vidyă sau dahara-vidyâ) 6 . Dar, bineînţeles, toate aceste 
mijloace nu sunt decât pregătitoare şi nu au cu adevărat 
nimic esenţial, căci: 

omul poate dobândi adevărata Cunoaştere Divină chiar fără 
a respecta riturile prescrise (pentru fiecare din diferitele 
categorii de oameni, în conformitate cu caracterele lor re¬ 
spective, şi mai ales pentru diferitele âsrama , sau perioade 
regulate ale vieţii) 7 ; şi vom găsi în Veda multe exemple de 
persoane care au neglijat astfel de rituri (al căror rol Veda îl 
compară cu acela al unui cal înşeuat care ajută un om să 
ajungă mai repede şi mai uşor la scopul său, dar şi fără de 
care poate ajunge), sau care au fost împiedicaţi să le oficieze 
şi care totuşi, prin atenţia lor mereu concentrată şi fixată 
pe Supremul Brahma (ceea ce constituie singura pregătire re¬ 
almente indispensabilă), au dobândit adevărata Cunoaştere 
care se referă la El (şi care, pentru acest motiv, este deopotrivă 
numită „supremă”). 8 


5 Aceste rituri sunt comparabile întru totul cu cele pe care musulmanii le 
recunosc sub denumirea generală de dhikr; ele se sprijină, aşa cum am mai 
arătat, pe ştiinţa ritmului şi a corespondenţelor acestuia în toate ordinele. 
La fel sunt cele din doctrina, de altfel parţial heterodoxă, a acelor Păsupata, 
care sunt numiţi vrata (urare) şi dvăra (poartă); în forme diferite, toate aces¬ 
tea sunt identice sau cel puţin echivalente cu Hatha-Yoga. 

6 Chăndogya Upanişad, Prapăthaka 8. 

7 De altfel, omul care a atins o anumită treaptă de realizare spirituală este 
numit ativarnăsrami, adică dincolo de caste (vama) şi de stadiile existenţei 
terestre (âsrama)-, niciuna dintre distincţiile obişnuite nu se mai aplică unei 
asemenea fiinţe, de vreme ce aceasta a depăşit efectiv limitele individualităţii, 
chiar fără să fi ajuns la rezultatul final. 

8 Brahma-Sutra, Adhyăya 3, Păda 4, sutra 36-38. 

Eliberarea nu este deci efectivă decât în măsura în care 
implică esenţialmente Cunoaşterea perfectă a lui Brahma; şi 
această Cunoaştere, pentru a fi perfectă presupune în mod 
necesar realizarea a ceea ce noi am numit „Identitatea 
Supremă”. Astfel, Eliberarea şi Cunoaşterea totală şi absolută 
sunt, într-adevăr, acelaşi lucru; dacă se spune despre Cu¬ 
noaştere că este mijlocul prin care se ajunge la Eliberare, 
trebuie adăugat că, aici, mijlocul şi scopul final sunt insepa¬ 
rabile, Cunoaşterea purtând fructul în ea însăşi, contrar a 
ceea ce se întâmplă în cazul acţiunii 9 . De altfel, în acest 
domeniu, o distincţie ca cea dintre mijloc şi scopul final nu 
poate fi decât un simplu mod de a vorbi, fără îndoială 
inevitabil când dorim să exprimăm aceste lucruri în limbaj 
uman, în măsura în care acestea sunt exprimabile. Prin urma¬ 
re, dacă Eliberarea este considerată o consecinţă a Cunoaşterii, 
trebuie precizat că ea este o consecinţă, în mod riguros, ime¬ 
diată; este ceea ce arată foarte clar Sankarăchărya: 

Nu există nici un mijloc de a atinge Eliberarea completă şi 
finală în afară de Cunoaştere; numai ea desface legăturile 
pasiunilor (şi ale tuturor celorlalte contingenţe la care este 
supusă fiinţa individuală); fără Cunoaştere, Beatitudinea 
{Ânanda) nu poate fi dobândită. Acţiunea ( karma , cuvânt ce 
trebuie înţeles în sens general, sau aplicat în mod special la 
oficierea riturilor) nefiind opusă ignoranţei ( avidyă ) 10 , nu o poa¬ 
te îndepărta; dar Cunoaşterea risipeşte ignoranţa aşa cum 
lumina risipeşte întunericul. 

De îndată ce ignoranţa care se naşte din patimi lumeşti (şi 
din alte legături analoage) este îndepărtată (şi odată cu ea 
iluzia a dispărut), „Şinele” ( Ătmă ), prin propria sa splendoare, 


9 în plus, acţiunea şi fructul său sunt în mod egal tranzitorii şi „momen¬ 
tane”; dimpotrivă, Cunoaşterea este permanentă şi definitivă, şi aşa este şi 
fructul ei, care nu este diferit de ea. 

10 Unii vor să traducă avidyă sau ajnăna prin „neştiinţă” şi nu prin „ignoranţă”; 
nu vedem clar motivul acestei subtilităţi. 

străluceşte luminând departe (străbătând toate treptele exis¬ 
tenţei), într-o stare nedivizată (pătrunzând totul şi luminând 
totalitatea fiinţei), aşa cum soarele îşi răspândeşte lumina de 
îndată ce norul s-a risipit . 11 

Unul dintre aspectele cele mai importante este acesta: 
acţiunea, oricare ar fi ea, nu poate elibera, în nici un caz, de 
acţiune; cu alte cuvinte, ea nu poate avea efect decât în propriul 
său domeniu, care este cel al individualităţii umane. Astfel, 
nu prin acţiune este posibil să fie depăşită individualitatea, 
considerată aici chiar în extensia sa integrală, căci nu pretin¬ 
dem în nici un fel că aceste consecinţe ale acţiunii se limitează 
doar la modalitatea corporală; putem aplica aici ceea ce am 
spus mai înainte în legătură cu viaţa, care este efectiv inse¬ 
parabilă de acţiune. 

De aici rezultă imediat că „mântuirea”, în sensul religios 
pe care îl dau occidentalii acestui cuvânt, fiind fructul anu¬ 
mitor acţiuni 12 , nu poate fi asimilată Eliberării; şi este cu 
atât mai necesar să se declare în mod expres şi să se insiste, 
că orientaliştii fac constant confuzie între una şi alta 13 . 
„Mântuirea” înseamnă atingerea lui Brahma-Loka-, şi preci¬ 
zăm că prin Brahma-Loka trebuie înţeles aici exclusiv sălaşul 
lui Hiranyagarbha, deoarece orice aspect mai înalt al „Non- 
Supremului” depăşeşte posibilităţile individuale. Aceasta se 
acordă perfect cu concepţia occidentală a „nemuririi”, care 
nu este decât o prelungire indefinită a vieţii individuale, 
transpusă în ordinea subtilă şi întinzându-se până la pralaya-, 
şi toate acestea, aşa cum am mai explicat, nu reprezintă de- 


11 Ătmă-Boddha (Cunoaşterea Sinelui). 

12 Expresia uzuală (în limba franceză - n.n.] „a-şi obţine salvarea (mântu¬ 
irea]” [„faire sonsalut",\n franceză] este deci exactă. 

13 Astfel că D. Oltramare, în special, traduce moksa prin „mântuire” de la un 
capăt la celălalt al lucrărilor sale, fără a părea că se îndoieşte măcar o clipă 
în sensul unei diferenţe reale pe care noi am semnalat-o, dar nici măcar de 
posibilitatea unei inexactităţi în această asimilare. 

cât o etapă în procesul de krama-mukti\ posibilitatea de 
întoarcere la o stare de manifestare (de altfel supra-individuală) 
încă nu este definitiv îndepărtată pentru fiinţa care nu a depăşit 
acest nivel. 

Pentru a merge mai departe şi pentru a se elibera pe 
de-a întregul de condiţiile de viaţă şi de durată care sunt 
inerente individualităţii, nu există altă cale decât cea a Cu¬ 
noaşterii, fie „non-supremă” şi conducând la Isvara 14 > fie 
„supremă” şi obţinând imediat Eliberarea. în acest din urmă 
caz, nu mai este oportun să se considere, în clipa morţii, 
o trecere prin diferite stări superioare, însă tranzitorii şi 
condiţionate: 


„Şinele” ( Ătmă , deoarece de acum încolo nu mai poate fi vorba 
despre jîvătmă, orice distincţie şi orice „separaţie” dispărând) 
aceluia care a ajuns la perfecţiunea Cunoaşterii Divine 
( Brahma-Vidyă ) şi care, în consecinţă, a obţinut Eliberarea 
finală, urcă, părăsind forma sa corporală (fără a trece prin 
stări intermediare) la Lumina Supremă (spirituală) care este 
Brahma şi se identifică cu El, intr-un mod conform şi nedivi¬ 
zat, aşa cum apa pură, amestecându-se în lacul limpede (fără 
a se pierde în vreun fel), devine cu totul asemenea lui. lS 


14 Aproape că nici nu mai este nevoie să spunem că teologia, chiar dacă ar 
comporta o realizare cu adevărat eficace, în loc de a rămâne pur şi simplu 
teoretică aşa cum este de fapt (cel puţin dacă nu considerăm această realizare 
ca fiind constituită din „stări mistice”, ceea ce nu este adevărat decât în anu¬ 
mite circumstanţe şi din anumite puncte de vedere), ar fi integral cuprinsă 
în această Cunoaştere „non-supremă”. 

15 Brahma-Sutra, Adhyăya 4, Pâda 4, sutra 1-4. 



CAPITOLUL XXIII 


„VIDEHA-MUKTr ŞI JlYAN-MUKTr 


Eliberarea, în cazul în care am vorbit mai înainte, este în 
mod propriu eliberarea dincolo de forma corporală ( videha - 
mukti), obţinută imediat la moarte, Cunoaşterea fiind deja 
virtual perfectă înainte de sfârşitul existenţei terestre. Ea 
trebuie deci să fie deosebită de eliberarea diferenţiată şi gradu- 
ală ( krama-mukti ), dar trebuie, de asemenea, deosebită şi de 
eliberarea obţinută de către Yogî încă din viaţă (jivan-mukti ), în 
virtutea Cunoaşterii, nu numai virtuală şi teoretică, ci pe deplin 
efectivă, adică realizând cu adevărat „Identitatea Supremă”. 

Trebuie să se înţeleagă bine că trupul, la fel ca şi alte 
contingenţe, nu poate fi un obstacol pentru Eliberare; nimic 
nu poate intra în raport de opoziţie cu totalitatea absolută, 
faţă de care toate lucrurile particulare sunt ca şi cum nu ar fi 
fost. în raport cu scopul suprem, există o perfectă echivalenţă 
între toate stările de existenţă, în aşa fel încât între omul viu 
şi cel mort, din acest punct de vedere (înţelegând lucrurile 
în sensul lor pământesc), nu există nicio diferenţă. Vedem 
aici, o dată în plus, deosebirea dintre Eliberare şi „mântuire”: 
aceasta din urmă, aşa cum o consideră religiile orientale, nu 
poate fi obţinută efectiv, nici chiar asigurată (adică obţinută 
virtual) înainte de moarte; ceea ce acţiunea permite să se 
atingă, tot acţiunea face să se piardă; şi poate fi o incompati¬ 
bilitate între anumite modalităţi ale aceleiaşi stări individuale, 

cel puţin accidental şi în condiţii speciale 1 , în vreme ce nu 
poate fi vorba despre aşa ceva în cazul stărilor supra- 
individuale şi cu atât mai mult în starea necondiţionată. A 
privi lucrurile altfel înseamnă a atribui unui mod special de 
manifestare o importanţă pe care nu ar avea-o şi pe care nu o 
are nici chiar manifestarea în întregul ei. Numai prodigioasa 
insuficienţă a concepţiilor occidentale referitoare la constituţia 
fiinţei umane poate face posibilă o asemenea iluzie, numai ea 
putând să găsească bizar faptul că Eliberarea se poate obţine 
atât în timpul vieţii terestre cât şi în orice altă stare. 

Eliberarea sau Unirea, căci este acelaşi lucru, implică 
„în plus”, aşa cum am spus deja, posesia tuturor stărilor, deoa¬ 
rece ea este realizarea perfectă ( sâdhana ) şi totalizarea fiinţei; 
nu importă că aceste stări sunt actualmente manifestate sau 
nu, căci ele trebuie considerate din punct de vedere metafizic 
numai ca posibilităţi permanente şi imuabile. 

Stăpân pe mai multe stări prin simplul efect al voinţei sale, 
Yogi nu ocupă decât una singură, lăsându-le pe celelalte goale 
de suflul animator ( prăna ), ca tot atâtea instrumente nefolosite; 
el poate anima mai mult de o singură formă, la fel cum o singură 
lampă poate alimenta mai multe fitiluri. 2 

„Ybgî, spune Aniruddha, este în legătură imediată cu princi¬ 
piul primordial al Universului şi, în consecinţă (în plan secund) 
cu tot ansamblul spaţiului, timpului şi lucrurilor”, cu manifesta¬ 
rea adică, şi în special cu starea umană în toate modalităţile ei. 3 


1 Această restricţie este indispensabilă, căci, dacă există incompatibilitate 
absolută sau esenţială, totalizarea fiinţei ar fi prin chiar aceasta imposibilă, 
nicio modalitate neputând rămâne în afara realizării finale. De altfel, in¬ 
terpretarea cea mai exoterică a „învierii morţilor” este suficientă pentru 
a demonstra că, până şi din punct de vedere teologic, nu poate exista o 
antinomie ireductibilă între „mântuire” şi „încorporare”. 

2 Comentariul lui Bhavadeva-Misra la Brahma-Sutra. 

3 Iată un text daoist unde sunt exprimate aceleaşi idei: „Acela (fiinţa care 
a ajuns în starea în care e unită cu totalitatea universală) nu va depinde de 
nimic; va fi perfect liber... Astfel se spune pe bună dreptate: fiinţa supraumană 

De altfel, ar fi o eroare să se creadă că eliberarea „dincolo 
de formă” ( videha-mukti ) este mai completă decât eliberarea 
„în viaţă” (jîvan-mukti ); dacă unii occidentali au comis-o, 
aceasta a fost posibil din cauza importanţei excesive pe care ei 
o acordă formei corporale, aşa cum am arătat mai înainte. Yogî 
nu mai are nimic de obţinut după aceea, deoarece a realizat cu 
adevărat „transformarea” (adică trecerea dincolo de formă) în 
sine însuşi, dacă nu şi în mod exterior; nu îi mai pasă că aparenţa 
formală mai subzistă în lumea manifestată, de vreme ce pentru 
el aceasta nu mai poate exista decât iluzoriu. 

într-adevăr, numai pentru ceilalţi aparenţele subzistă astfel 
fără schimbare exterioară în raport cu starea antecedenţă, şi nu 
pentru el, întrucât acestea sunt de acum incapabile să-l mai li¬ 
miteze sau să-l condiţioneze; aceste aparenţe nu-1 mai afectează 
şi nu-1 mai privesc, la fel ca tot ce este manifestare universală. 

Yogî, traversând marea pasiunilor 4 , s-a unit cu Pacea 5 şi are 

în plenitudinea sa „Şinele” ( Ătmă necondiţionat, cu care s-a 

nu mai are individualitate proprie, omul transcendent nu mai are acţiune pro¬ 
prie; înţeleptul nu mai are nume propriu; căci el este una cu Totul” ( Huang-zi , 
cap.I; trad. P. Wieger, pag.211). Yogî sau jlvan-mukta este eliberat de nume şi 
de formă ( năma-rupa ) care sunt elementele constitutive şi caracteristice ale 
individualităţii; noi am menţionat deja textele Upanişadelor unde suprimarea 
numelui şi formei este afirmată în mod expres. 

4 Este domeniul „Apelor inferioare” sau al posibilităţilor formale; pasiunile sunt 
luate pentru a desemna modificările contingente ce constituie „curentul formelor” 

5 Este „Marea Pace” ( as-Sakinah ) a esoterismului musulman, sau Pax Pro¬ 
funda a tradiţiei rozacruciene; iar cuvântul Shekinah, în ebraică, înseamnă 
„prezenţa reală” a Divinităţii, sau „Lumina de slavă” în şi prin care, după 
tradiţia creştină, se operează „viziunea beatifică” - lată aici un text dao- 
ist care se referă la acelaşi subiect: „Pacea în vid este o stare de nedefinit. 
Reuşeşti să te aşezi [să te stabileşti] în ea. Nu o iei şi nici nu o dai. Odinioară, 
se tindea spre ea. Acum se preferă practica bunătăţii şi a echităţii, care nu 
dau acelaşi rezultat” (Lie-zî, cap.I; trad. P. Wieger, pag.77). „Vidul” despre 
care se vorbeşte aici este cea de „a patra stare” din Măndhukya Upanişad, 
care este de nedefinit, fiind absolut necondiţionat şi despre care nu se poate 
vorbi decât în termeni negativi. Cuvintele „odinioară” şi „acum” se referă 
la diferitele perioade ale ciclului de umanitate terestră: condiţiile epocii 
actuale (corespunzând lui Kali-Yuga) fac ca cei mai mulţi oameni să se 
ataşeze de acţiune şi sentiment, care nu-i pot conduce dincolo de limitele 
individualităţii lor şi nicidecum la starea supremă şi necondiţionată. 

identificat). Renunţând la plăcerile pe care le nasc obiectele 
exterioare trecătoare (şi care nu sunt în ele însele decât mo¬ 
dificări exterioare şi accidentale ale fiinţei) şi bucurându-se 
de Beatitudine ( Ănanda , care este singurul obiect permanent 
şi nepieritor, şi care nu este cu nimic diferit de „Sine”), el este 
calm şi senin ca flacăra sub obroc*, în plenitudinea propriei 
sale esenţe (care nu este diferită de Supremul Brahma). 

Pe timpul şederii (aparente) în corp, el nu este afectat de pro¬ 
prietăţile acestuia, aşa cum firmamentul nu este afectat de 
ceea ce zboară pe cer (căci în realitate el conţine în sine toate 
stările şi nu este conţinut de niciuna dintre acestea); cunoscând 
toate lucrurile (şi fiind prin aceasta toate lucrurile, nu „în 
mod distinct”, ci ca totalitate absolută), el rămâne imuabil, 
„neafectat” de contingenţe. 7 

Deci nu există şi nici nu poate exista în mod evident 
vreo treaptă spirituală superioară aceleia a unui Yogt; acesta, 
considerat în concentrarea sa în sine însuşi, este desemnat 
ca Murii, adică „Solitarul” 8 , nu în sensul obişnuit şi literal al 


* Prin aceasta se poate înţelege adevăratul sens al cuvântului Nirvăna, căruia 
orientaliştii îi dau interpretări atât de eronate; acest termen este departe de a 
aparţine exclusiv buddhismului aşa cum se crede îndeobşte, semnificând literal¬ 
mente „stingerea suflului sau a agitaţiei”, deci starea unei fiinţe care nu mai este 
supusă niciunei schimbări şi niciunei modificări, care este definitiv eliberată 
de formă, ca şi de celelalte accidente sau legături ale existenţei manifestate. 
Buddhiştii, este adevărat, nu au dat acestui cuvânt plenitudinea sensului său 
metafizic; dar aceasta e o consecinţă a heterodoxiei doctrinei lor. [A se consulta nota 
noastră de la sfârşitul capitolului zece; în scrierile ulterioare contactului cu A. K. 
Coomaraswamy, R. Guenon nu a mai făcut, referitor la buddhism, aprecieri atât 
de severe. îndrăznim să afirmăm că se observă o oarecare reţinere în a aborda 
în mod public buddhismul, fără a formula explicit o schimbare totală de opinie 
la adresa acestuia - n.t.) Din punct de vedere ortodox, Nirvăna este condiţia 
supra-individuală (cea de Prăjfxa) iar Parinirvăna este starea necondiţionată; se 
folosesc în acelaşi sens termenii Nirvritti, „stingerea schimbării sau acţiunii”, şi 
Parinirvritti. - în esoterismul musulman, termenii corespunzători sunt fană, 
„stingere, extincţie” şi fană al-fanăi „extincţia extincţiei”. 

7 Âtmă-Bodha de Sankarâchărya. 

8 Rădăcina cuvântului Muni pare să fie identică aceleia a grecescului pbvoc;, 
„singur”, cu toate că unii îl rataşează termenului manana, care desemnează 

termenului, ci ca fiind cel care a realizat în plenitudinea fiinţei 
sale Solitudinea perfectă, care nu lasă să subziste în Unitatea 
Supremă (am spune mai degrabă, cu toată rigoarea, „Non- 
Dualitate”) nicio distincţie exterioară sau interioară, nicio 
diversitate extra-principială. Pentru el iluzia „separativităţii” 
a încetat definitiv şi, odată cu ea, orice confuzie născută din 
ignoranţă ( avidyă ) care produce şi întreţine această iluzie 9 , căci 

imaginându-şi mai întâi că este «suflet viu» individual (jîvătmă ), 
omul se îngrozeşte (prin credinţa într-o fiinţă alta decât el 
însuşi), ca o persoană care ia din greşeală 10 o bucată de frânghie 
drept şarpe; însă frica lui este îndepărtată de certitudinea că 
el nu este în realitate acest „suflet viu” ci însuşi Ătmă (în uni¬ 
versalitatea sa necondiţionată ). 11 

Sankarăchărya enumeră trei atribute ce corespund 
într-un fel oarecare tot atâtor funcţiuni ale unui Sannyâsî 
posesor al Cunoaşterii, care, dacă această Cunoaştere 
este pe deplin efectivă, nu este decât un YogV 2 : aceste trei 
atribute sunt, în ordine ascendentă, bâlya, pânditya şi 
mauna 13 . 

gândirea reflectată şi concentrată, ceea ce este puţin probabil din punctul 
de vedere al derivării etimologice, ca şi din acela al semnificaţiei însăşi (căci 
manana, derivat de la manas, nu se poate aplica decât gândirii individuale). 

9 Acestei ordini îi aparţine în special „falsa atribuire” ( adhyăsa ), care constă 
în a raporta la un lucru atribute ce nu-i aparţin cu adevărat. 

10 O asemenea eroare este numită vivarta: e o modificare ce nu atinge în 
niciun fel esenţa fiinţei căreia îi este atribuită, deci care îl afectează numai 
pe cel care a raportat-o fals prin efectul iluziei. 

1 1 Ătmă-Bodha de Şankarăchărya. 

12 Starea de Sarmyăsi este ultima din cele patru ăsrama (primele trei fiind 
cele de Brahmachări sau „cel care studiază Ştiinţa sacră”, discipol al unui 
Guru, de Grihastha sau „stăpânul casei”, şi de Vanaprastha sau „anahoret”); 
dar acest nume de Samyăsi este înţeles, uneori, aşa cum vedem aici, ca 
Sădhu, adică acela care a obţinut realizarea perfectă ( sădhana ) şi care este 
ativarnâsrami, aşa cum am spus mai înainte. 

13 Comentariu la Brahma-Sutra, Adhyăya 3, Păda 4, sutra 47-50. 

Primul din aceste cuvinte desemnează literalmente 
o stare ca aceea a unui copil (băla): este o stare de „ne- 
expansiune”, dacă putem spune astfel, în care toate puterile 
fiinţei sunt concentrate într-un singur punct, realizând prin 
unificarea lor o simplitate nediferenţiată, aparent asemănătoare 
cu potenţialitatea embrionară 14 . Este de asemenea, într-un 
sens puţin diferit, dar care-1 completează pe cel precedent 
(întrucât aici este deopotrivă resorbţie şi plenitudine), în¬ 
toarcerea la „starea primordială” despre care vorbesc toate 
tradiţiile şi asupra căreia insistă în special daoismul şi esote- 
rismul musulman. Această întoarcere este efectiv o etapă 
necesară pe calea care duce la Unire, căci numai plecând de 
la această „stare primordială” este posibil să se depăşească 
limitele individualităţii umane pentru a se ajunge la stările 
superioare 15 . 

Un stadiu ulterior este reprezentat de cel numit pănditya, 
adică „ştiinţă”, atribut care se referă la o funcţiunea de învăţare 
[predare a învăţăturii]: cel care are Cunoaşterea este calificat 
să o comunice celorlalţi sau, mai exact, pentru a trezi în cei¬ 
lalţi posibilităţile corespunzătoare, deoarece Cunoaşterea în 
ea însăşi este strict personală şi incomunicabilă. Pandita 
are deci în mod special caracterul de Guru, sau „Maestru 
spiritual” 16 ; dar el poate să aibă numai perfecţiunea Cunoaş¬ 
terii teoretice şi de aceea trebuie considerat, ca o ultimă 
treaptă ce vine după aceasta, mauna sau starea de Muni, ca 
fiind singura condiţie în care Unirea se poate realiza cu ade- 

14 Cf. acestor cuvinte din Evanghelie: „împărăţia Cerurilor este pentru cei 
care sunt asemenea acestor copii ... cine nu va primi împărăţia lui Dum¬ 
nezeu ca un copil, nu va intra în ea” (Matei, XIX, 24; Luca, XVIII, 16 şi 17). 

15 Este „starea edenică” din tradiţia iudeo-creştină; de aceea Dante situează 
Paradisul pământesc în vârful muntelui Purgatoriului, adică în punctul în 
care părăseşte Pământul, sau starea umană, pentru a se ridica la Ceruri (de¬ 
semnate ca „împărăţia lui Dumnezeu” în pasajul precedent din Evanghelie). 

16 Este Shaykh-u\ din şcolile musulmane, numit de asemenea marabbul- 
muridin; Murid este discipolul, adică Brahmachări hindus. 

vărat. De altfel, mai există un termen, acela de Kaivalya, care 
înseamnă şi „izolare” 17 , şi care exprimă în acelaşi timp ideile 
de „perfecţiune” şi „totalitate”; acest termen este adesea 
folosit ca un echivalent al lui Moksa: kevala desemnează starea 
absolută şi necondiţionată, care este starea fiinţei „eliberate” 
( mukta ). 

Noi am considerat cele trei atribute despre care am vor¬ 
bit ca fiind caracteristice pentru tot atâtea stadii pregătitoare 
ale Unirii; dar, în mod natural, Yogi, ajuns la scopul suprem, 
le posedă pe bună dreptate, aşa cum are toate stările în ple¬ 
nitudinea esenţei sale 18 . Cele trei atribute sunt de altfel 
implicate în ceea ce se numeşte ais\arya , adică participa¬ 
rea la esenţa lui Isvara, căci corespund, respectiv, celor trei 
Sakti ale divinităţilor din Trimurti : dacă se observă că 
„starea primordială” se caracterizează fundamental prin 
„Armonie”, vom vedea imediat că bălya corespunde lui 
Laksmî, în timp ce pănditya corespunde lui Sarasvati iar 
mauna lui Părvatî 19 . Acest lucru este de o importanţă spe- 


17 Este şi „vid”, despre care se vorbeşte în textul daoist pe care l-am citat mai 
înainte; şi de altfel acest „vid” este în realitate plenitudinea absolută. 

18 Putem remarca, de asemenea, că aceste trei atribute sunt oarecum 
„prefigurate”, chiar în aceeaşi ordine, de primele trei ăsrama; iar al patrulea 
ăsrama , acela de Sannyâsi (înţeles aici în sensul cel mai obişnuit), le adună şi le 
rezumă pe celelalte trei, aşa cum starea finală de Yogi cuprinde „eminamente” 
toate stările particulare ce au fost parcurse ca tot atâtea stadii preliminare. 

19 Laksmî este Sakti a lui Vişnu; Sarasvati sau Văc este cea a lui Brahma-, 
Pârvati este cea a lui Siva. Părvatî mai este numită şi D urgâ, adică „Cea pe 
care o apropiem cu greutate”. - Este remarcabil că se găsesc corespondenţe 
ale acestor trei Sakti până şi în tradiţiile occidentale: astfel, în simbolismul 
masonic, „cele trei coloane principale ale Templului” sunt „înţelepciunea, 
Puterea şi Frumuseţea”; aici, înţelepciunea este Sarasvati, Puterea este 
Pârvati, iar Frumuseţea este Laksmî. De asemenea, Leibnitz, care a primit 
câteva cunoştinţe esoterice (elementare, de altfel) din sursă rozacruciană, 
desemnează cele trei principale atribute divine ca „înţelepciune, Putere, 
Bunătate”, ceea ce este exact acelaşi lucru, căci „Frumuseţe” şi „Bunătate” 
nu sunt în fond (aşa cum se vede la greci şi mai ales la Platon) decât două 
aspecte ale unei idei unice, care este „Armonia”. 

dală, dacă dorim să înţelegem ce sunt „puterile” care apar¬ 
ţin lui jîvăn-mukta, cu titlu de consecinţe secundare ale per¬ 
fectei realizări metafizice. 

Pe de altă parte, găsim în tradiţia extrem-orientală o teorie 
care echivalează cu cea pe care am expus-o: este teoria celor 
„patru Fericiri”, din care primele două sunt „Longevitatea”, 
care, am mai spus, nu este decât perpetuitatea existenţei 
individuale, şi „Posteritatea”, care constă în prelungirile in¬ 
definite ale individului prin toate modalităţile sale. Aceste 
două „Fericiri” nu privesc, aşadar, decât extinderea indivi¬ 
dualităţii, şi se rezumă la restaurarea „stării primordiale”, 
care implică deplina realizare a acestora; celelalte două, ur¬ 
mătoarele, care se referă, dimpotrivă, la stările superioare şi 
extra-individuale ale fiinţei 20 , sunt „Marea Ştiinţă” şi „Per¬ 
fecta Solitudine”, adică pănditya şi mauna. 

Aceste „patru Fericiri” îşi ating plenitudinea în cea de a 
„cincea”, care le conţine pe toate în principiu şi le uneşte sintetic 
în esenţa lor unică şi indivizibilă; această a „cincea Fericire” 
nu este numită (ca şi cea de a „patra stare” din Măndukya 
Upanişad), fiind inexprimabilă şi neputând fi obiectul niciu- 
nei cunoştinţe distinctive; dar este lesne de înţeles că aceasta 
este Unirea însăşi sau „Identitatea Supremă”, obţinută în şi 
prin realizarea completă şi totală a ceea ce tradiţiile numesc 
„Omul Universal”, căci Yogî , în adevăratul sens al acestui cu¬ 
vânt, sau „omul transcendent” ( chen-jen ) din daoism, este 
identic cu „Omul Universal”. 21 


20 De aceea, în timp ce primele două „Fericiri” aparţin domeniului confu- 
cianist, celelalte două aparţin daoismului. 

21 Această identitate este, de asemenea, afirmată în teoriile esoterismului 
musulman despre „manifestarea Profetului”. 



CAPITOLUL XXIV 

STAREA SPIRITUALĂ A UNUI YOGÎ: 
„IDENTITATEA SUPREMĂ ” 1 


Revenind la starea unui Yogt care, prin Cunoaştere, este 
„eliberat din timpul vieţii” (jîvan-mukta) şi a realizat „Iden¬ 
titatea Supremă”, vom cita mai departe din Sankarăchărya 2 
iar ceea ce el spune, arătând posibilităţile cele mai înalte la 
care fiinţa poate ajunge, va servi în acelaşi timp drept concluzie 
acestui studiu. 


„Yogt, al cărui intelect este perfect, contemplă toate lu¬ 
crurile ca rămânând în el însuşi (în propriul său «Sine», fără 
nicio diferenţă între exterior şi interior) şi astfel, prin ochiul 


1 Capitolul anterior se numeşte „La Delivrance selon Ies fainas având în 
vedere cele precizate în nota de la finele capitolului zece, referitor la absenţa 
capitolului despre buddhism, precum şi legăturile - presupuse sau reale - 
pe care doctrina jainismului o are cu buddhismul, am considerat oportun, 
fiind încurajat şi de lipsa acestui capitol din ediţiile ulterioare, să nu îl intro¬ 
ducem în prezenta traduce-re. 

2 Âtmă-Bodha. - Reunind aici diferite pasaje din acest tratat, nu ne-am 
impus în aceste extrase să urmăm riguros ordinea textului; de altfel, în general, 
urmarea logică a ideilor nu poate fi exact aceeaşi intr-un text sanscrit şi 
în traducerea într-o limbă occidentală, datorită diferenţelor care există în¬ 
tre anumitele „moduri de gândire” şi asupra cărora noi am insistat în alte 
împrejurări. 

Cunoaşterii ( Jnăna-chaksus , expresie care ar putea fi redată 
cât se poate de exact prin «intuiţie intelectuală»), percepe 
(sau mai degrabă concepe, dar nu raţional sau discursiv, ci 
printr-o luare la cunoştinţă direct şi un «asentiment» imediat) 
că toate lucrurile sunt Ătmă. 

El cunoaşte că toate lucrurile contingente (formele şi 
celelalte modalităţi de manifestare) nu sunt altceva decât 
Ătmă (în principiul lor), şi că în afară de Ătmă nu este nimic, 
lucrurile fiind diferite în mod simplu (conform unui cuvânt 
vedantin) prin desemnare, accident şi nume, aşa cum uneltele 
pământeşti primesc diferite nume, cu toate că nu sunt decât 
diverse forme de pământ 3 ; şi astfel el percepe (sau concepe 
în acelaşi sens ca mai sus) că el însuşi este orice lucru (căci 
nu există un alt lucru care să fie o fiinţă în afară de el însuşi 
sau decât propriul «Sine») 4 . 

Când accidentele (formale şi celelalte, cuprinzând mani¬ 
festarea subtilă ca şi pe cea grosieră) sunt suprimate (neexis¬ 
tând decât în mod iluzoriu, în aşa fel încât nu sunt nimic în 
raport cu Principiu), Muni (luat aici ca sinonim al lui Yogî) 
intră cu toate fiinţele (care nu mai sunt diferite de el însuşi) 
în Esenţa care pătrunde totul (şi care este Ătmă) 5 . 


3 A se vedea Chăndogya Upanişad, Prapăthaka 6, Khanda 1, Sruti 4-6. 

4 Notăm că Aristotel, în Ilepi ^uxnc;, declară în mod expres că „sufletul 
este tot ceea ce cunoaşte”; se poate observa o apropiere destul de clară în 
această privinţă între doctrina aristoteliciană şi doctrinele orientale, în 
pofida rezervelor pe care le impune diferenţa de puncte de vedere; dar 
această afirmaţie, la Aristotel şi la continuatorii săi, pare a fi pur teoretică. 
Trebuie deci să admitem faptul că toate consecinţele acestei idei de iden¬ 
tificare prin cunoaştere, în ceea ce priveşte realizarea metafizică, au rămas 
nebănuite de occidentali, cu excepţia, cum am spus, a anumitor şcoli pro- 
priu-zis iniţiatice, neavând nici un punct de contact cu tot ceea ce poartă 
în mod obişnuit numele de „filozofie”. 

5 „Deasupra totului este Principiul, comun tuturor, conţinând şi pătrunzând 
totul, a cărui Infinitate este atributul propriu, singurul prin care îl putem 
desemna, căci nu are nume propriu” ( Huang-zi , cap.XXV; trad. P. Wieger, 

El este fără calităţi (distincte) şi fără acţiune 6 ; nepieri¬ 
tor ( aksara, nefiind supus disoluţiei, care nu are efect decât 
asupra multiplului), fără voinţă (aplicată la un act definit 
sau la împrejurări determinate); plin de Beatitudine, imu¬ 
abil, fără formă; etern liber şi pur (neputând fi constrâns, 
nici atins sau afectat într-un mod oarecare de un altul decât 
el, deoarece acest altul nu există, sau cel puţin nu are decât 
o existenţă iluzorie, în timp ce el însuşi este în realitatea 
absolută). 

El este ca Eterul ( Ăkăsa ), care este răspândit pretutin¬ 
deni (fără diferenţiere) şi care pătrunde simultan exteriorul 
şi interiorul lucrurilor 7 ; este incoruptibil, nepieritor; este 
acelaşi în toate lucrurile (nicio modificare neafectându-i 
identitatea), pur, impasibil, inalterabil (în imutabilitatea sa 
esenţială). 

El este (conform chiar termenilor vedantini) «Supremul 
Brahma, care este veşnic, pur, liber, singur (în perfecţiunea 
Sa absolută), neîncetat plin de Beatitudine, fără dualitate, 
Principiu (necondiţionat) al întregii existenţe, cunoscător 
(fără ca această Cunoaştere să implice în vreun fel distincţia 
dintre subiect şi obiect, ceea ce ar fi contrar „non-dualităţii”), 
şi fără sfârşit». 

El este Brahma, după posedarea căruia nu mai există ni¬ 
mic de posedat; după desfătarea cu Beatitudinea căruia nu 
mai există fericire care să poată fi dorită; şi după Cunoaşterea 
căruia nu mai există cunoaştere care să poată fi obţinută. 

El este Brahma, care înainte de a fi văzut (cu ochiul Cu¬ 
noaşterii), nici un obiect nu este contemplat; cu care fiind 
identificat, nicio modificare (cum ar fi naşterea sau moartea) 
nu mai este încercată; care fiind perceput (dar nu ca un 
obiect perceptibil printr-o facultate oarecare), nu mai este 

6 Cf. „noji-acţiunea” din tradiţia extrem-orientală. 

7 Ubicuitatea este luată aici ca un simbol al omniprezenţei, în sensul în 
care am folosit acest cuvânt mai înainte. 

nimic de perceput (deoarece orice cunoaştere distinctivă 
este de acum depăşită şi anihilată). 

El este Brahma, care este răspândit pretutindeni, în totul 
(deoarece nu există nimic în afară de El şi totul este cu nece¬ 
sitate conţinut în Infinitatea Sa) 8 : în spaţiul intermediar, în 
ceea ce este deasupra şi în ceea ce este dedesubt (adică în 
ansamblul celor trei lumi); cel adevărat, plin de Beatitudine, 
fără dualitate, indivizibil şi etern. 

El este Brahma, afirmat în Vedânta ca absolut distinct de 
ceea ce pătrunde (şi care, dimpotrivă, nu este deloc distinct 
de El, sau cel puţin nu se distinge decât în mod iluzoriu) 9 , 
neîncetat plin de Beatitudine şi fără dualitate. 

El este Brahma, «prin care (potrivit Vedelor ) sunt pro¬ 
duse viaţa (jiva), simţul intern ( manas ), facultăţile de senza¬ 
ţie şi de acţiune (jhănendriya şi karmendriya), şi elementele 
(tanmâtra şi bhuta) care compun lumea manifestată (atât în 
ordinea subtilă cât şi în cea grosieră)». 

El este Brahma, în care toate lucrurile sunt unite (dincolo 
de orice distincţie, chiar principială), de care depind toate 
actele (şi care este. El însuşi, fără acţiune); de aceea El este 
răspândit în totul (fără diviziune, dispersie sau diferenţiere 
de nici un fel). 

El este Brahma, care este fără mărime sau dimensiuni 
(fiind necondiţionat), fără întindere (fiind indivizibil şi fără 
părţi), fără origine (fiind etern), incoruptibil, fără înfăţişare, 
fără calităţi (determinate), fără desemnare sau vreun caracter. 

El este Brahma, prin care toate lucrurile sunt luminate 
(participând la esenţa Sa conform treptelor lor de realitate), 


8 Reamintim aici textul daoist pe care l-am citat anterior mai pe larg: „Nu 
întreba dacă principiul este în aceasta sau în aceea; El este în toate fiinţele...” 
(Huang-zî, cap.XXII; trad. P. Wieger, pag 395). 

9 Reamintim, de asemenea, că această ireciprocitate în relaţia lui Brahma cu 
Lumea implică în mod expres condamnarea „panteismului”, ca şi a „ima- 
nentismului” sub toate formele. 

a cărui Lumină face să strălucească soarele şi toate corpurile 
luminoase, dar care nu este luminat de lumina acestora 10 . 

El îşi pătrunde propria Sa esenţă eternă (care nu este 
diferită de Supremul Brahma ) şi (simultan) el contemplă 
Lumea întreagă (manifestată şi non-manifestată) ca fiind 
(de asemenea) Brahma, aşa cum focul pătrunde adânc o 
bilă de fier incandescent, şi (în acelaşi timp) se arată el 
însuşi în afară (manifestându-se simţurilor prin căldură 
şi luminozitate). 

Brahma nu seamănă deloc cu Lumea 11 şi în afara lui 
Brahma nu există nimic (căci dacă ar fi fost ceva în afara Lui, 
El nu ar putea fi infinit); tot ce pare a exista în afara Lui nu 
poate fi (în acest fel) decât în mod iluzoriu, ca aparenţa apei 
(mirajul) în deşert (marii) 12 . 

Din tot ceea ce este văzut, din tot ceea ce este auzit (şi 
din tot ceea ce este conceput de o facultate oarecare), nimic 
nu există (cu adevărat) în afară de Brahma ; şi prin Cunoaş¬ 
tere (principială şi supremă). Brahma este contemplat ca 
singurul adevărat, plin de Beatitudine, fără dualitate. 

Ochiul Cunoaşterii contemplă pe adevăratul Brahma, 
plin de Beatitudine, pătrunzând totul; dar ochiul ignoranţei 
nu îl descoperă, nu îl percepe, aşa cum un om orb nu vede 
lumina sensibilă. 

«Şinele» fiind luminat prin meditaţie (când o cunoaştere 
teoretică, deci încă indirectă, îl face să apară ca şi cum ar 


10 El este „Cel prin care totul este manifest, dar care nu este el însuşi manife¬ 
stat prin nimic”, conform unui text pe care l-am citat deja mai înainte (Kena 
Upanişad, Khanda 1, Sruti 5-9). 

11 Excluderea oricărei concepţii panteiste este reiterată; în prezenţa unor 
afirmaţii atât de clare, nu mai este nevoie să explicăm erorile de interpretare 
care au loc în Occident. 

12 Cuvântul maru derivă din rădăcina mri, „a muri”; desemnează toate re- 
giunilg sterile, lipsite complet de apă şi în special un deşert de nisip, al cărui 
aspect uniform poate fi luat drept suport de meditaţie, pentru a evoca ideea 
de nediferenţiere principială. 

primi Lumina dintr-o sursă alta decât el însuşi, ceea ce este 
încă o distincţie iluzorie), apoi arzând de focul Cunoaşterii 
(realizând identitatea sa esenţială cu Lumina Supremă), este 
eliberat de toate accidentele (sau modificările contingente) 
şi străluceşte în propria sa splendoare ca aurul ce este puri¬ 
ficat în foc 13 . 

Când Soarele Cunoaşterii spirituale se înalţă în cerul 
inimii (adică în centrul fiinţei, care este desemnat ca Brahma- 
pura), el risipeşte întunericul (ignoranţa ascunzând unica 
realitate absolută), pătrunde totul, cuprinde totul şi lumi¬ 
nează totul. 

Cel care a făcut pelerinajul la propriul «Sine», un peleri¬ 
naj în care nu există nimic referitor la situaţie, loc sau timp 
(şi nicio împrejurare sau condiţie particulară) 14 , care este 
pretutindeni 15 (şi totdeauna în imutabilitatea «eternului pre¬ 
zent»), în care nu se simt nici căldura, nici frigul (nici o altă 
impresie sensibilă sau chiar mentală), care oferă o fericire 
permanentă şi o eliberare definitivă de orice tulburare (sau 
de orice modificare); acela este fără acţiune, cunoaşte toate 
lucrurile (în Brahma) şi obţine Beatitudinea Eternă.” 


13 Am văzut mai înainte că aurul este el însuşi de natură luminoasă. 

14 „Orice distincţie de loc sau de timp este iluzorie; conceperea tuturor 
posibilităţilor (cuprinse sintetic în Posibilitatea Universală, absolută şi 
totală) se face fără mişcare şi în afara timpului” (Lie-zî, cap.III; trad. P. 
Wieger, pag. 107). 

15 In acelaşi fel, în tradiţiile esoterice occidentale, se spune că adevăraţii 
Rozacrucieni se reuneau în Templul Sfântului Duh, care este pretutindeni”. 
- Rozacrucienii despre care este vorba nu au, bineînţeles, nimic în comun 
cu multiplele organizaţii moderne care au luat acelaşi nume; se spune că, 
la scurt timp după Războiul de Treizeci de Ani, au părăsit Europa şi s-au 
retras în Asia. 

